
HETTY 


Capitolul 1 


Ceva. Departe, în bezna alburie. Printre copaci, 
îndreptându-se către încâlceala de desișuri. ÎL poţi 
vedea de pe acoperiş, după felul în care tufişurile se 
lasă într-o parte sau în alta în jurul lui, foşnind înspre 
ocean. 

După mărime trebuie să fie un coiot, unul dintre cei 
mari, care îţi ajung până la umăr. Cu dinţi precum 
cuțitele, de mărimea palmei mele. Ştiu, pentru că 
odată am găsit unul, i se itea capătul prin gard. L-am 
tras și l-am ascuns sub pat. 

Din tufișuri se mai aude o bufnitură, apoi se lasă iar 
tăcerea. În cealaltă parte a acoperişului, Byatt coboară 
arma, sprijinind-o de balustradă. Drum liber. 

Eu rămân cu arma ridicată, precaută, ținând cătarea 
în dreptul ochiului stâng. Celălalt ochi îmi este mort, 
orbit după o criză. Pleoapa mi se zbate, închisă, iar 
dedesubt crește ceva. 

Aşa suntem toate aici. Bolnave, ciudate, fără să 
ştim de ce. Din noi cresc chestii, unele bucăţi dispar, 
altele se desprind şi apoi ne întărim sau ne înmuiem. 

Văd prin cătare cum soarele de amiază albeşte 
lumea, văd cum pădurea se întinde până la marginea 
insulei, dincolo de care este oceanul. Pinii deși se 
zburlesc ca întotdeauna, înălțându-se cu mult 
deasupra acoperişului. Ici şi colo se văd spaţii goale, 
unde stejarii şi mestecenii şi-au pierdut frunzele, dar 
cea mai mare parte a bolţii de verdeață este strâns 
ţesută, cu acele de conifere înțepenite de ger. Numai 
antena radioului străpunge desişul, acum inutilă, 
fiindcă nu mai avem semnal. 

În susul drumului se aude strigătul cuiva şi dintre 
copaci se ivesc fetele din Schimbul Bărcii, care se 
întorc acasă. Numai câteva dintre noi pot face această 
călătorie, pot străbate tot drumul de-a curmezișul 
insulei spre locul unde Marina livrează rațiile de 
mâncare și hainele, la docul de unde plecau și veneau 
feriboturile. Noi, celelalte, stăm îndărătul gardului, 
rugându-ne să le vedem ajunse cu bine acasă. 


Cea mai înaltă dintre ele, domnișoara Welch, se 
opreşte la poartă şi moşmondeşte ceva la încuietoare 
până când, în sfârşit, poarta se deschide larg, iar cele 
din Schimbul Bărcii intră împleticindu-se, cu obrajii 
roşii de frig. Au venit toate trei cocârjate de povara 
conservelor, cărnii şi cuburilor de zahăr. Welch se 
întoarce ca să închidă poarta în spatele ei. Abia dacă 
are cu cinci ani mai mult decât noi, era cea mai tânără 
dintre profesoare. Înainte de toate astea locuia în 
biroul de pe hol și se făcea că nu vede când cineva nu 
respecta ora de stingere. Acum ne numără în fiecare 
dimineaţă, ca să se asigure că n-a murit nimeni peste 
noapte. 

Face cu mâna, ca să semnalizeze că totul e în 
regulă, iar Byatt îi răspunde la salut. Eu supraveghez 
poarta. Byatt, drumul. Câteodată facem schimb, dar 
ochiul meu nu se descurcă prea bine să vadă la 
distanță, aşa că schimbul nu e de durată. Oricum ar fi, 
rămân totuşi o trăgătoare mai bună decât jumătate 
dintre fetele care mi-ar putea lua locul. 

Ultima dintre fetele Schimbului Bărcii păşeşte pe 
verandă şi iese din câmpul vizual, iar ăsta este finalul 
schimbului nostru. Descarc arma. Îndes cartuşele în 
cutie, pentru următoarea fată. Strecor unul în buzunar, 
să fie. 

Acoperişul se înclină blând dinspre podul cu tavan 
plat, de la etajul al treilea spre al doilea. De aici ne 
balansăm pe margine şi intrăm în casă pe fereastra 
deschisă. Era și mai dificil pe când purtam fuste și 
şosete, fiindcă ceva ne făcea să ţinem genunchii 
strânși. Dar asta se întâmpla cu mult timp în urmă. 
Acum, în blugi jerpeliți, nu mai avem de ce să ne 
facem griji. 

Byatt urcă în urma mea, lăsând pe pervaz o altă 
serie de zgârieturi. Îşi dă părul peste umăr. Este drept, 
ca al meu, de un castaniu-deschis, strălucitor. Și curat. 
Chiar dacă nu avem pâine, şamponul nu ne lipsește. 

— Ce-ai văzut? mă întreabă ea. 

Dau din umeri. 

— Nimic. 

Micul dejun a fost sărăcăcios şi simt în măruntaie 
ghimpele foamei. Ştiu că şi Byatt simte la fel, aşa că 


ne grăbim pe scări spre masa de prânz, la etajul 
principal, apoi în holul cu tavan înalt. Mese jupuite, 
abia ținându-se pe picioare, un şemineu şi canapele cu 
spătarul înalt, a căror tapiterie a fost smulsă ca să fie 
pusă pe foc, să ne încălzim. Şi noi, toate, forfotind, în 
viaţă. 


Eram cam o sută de fete când a început; şi douăzeci 
de profesoare. Împreună, umpleam ambele aripi ale 
acestei clădiri vechi. Acum nu ne mai trebuie decât 
una dintre ele. 

Fetele din Schimbul Bărcii intră izbind uşa de 
perete; își aruncă sacii pe podea şi noi ne încăierăm 
pentru mâncare. De cele mai multe ori ne trimit 
conserve şi câteodată pachetele de carne uscată. Abia 
dacă primim rareori ceva proaspăt, mereu prea puţin 
ca să ne ajungă tuturor și, într-o zi obişnuită, mesele 
înseamnă doar prezența lui Welch în bucătărie, 
deschizând debaraua şi porționând cele mai mici raţii 
văzute vreodată. Însă azi este zi de aprovizionare, 
spinările fetelor din Schimbul Bărcii au cărat spre 
casă noi provizii, iar asta înseamnă că Welch şi 
directoarea se ţin deoparte şi ne lasă să ne luptăm 
pentru un singur aliment de fiecare. 

Totuşi, Byatt şi cu mine nu trebuie să luptăm. Reese 
este chiar lângă ușă şi a tras un sac deoparte, pentru 
noi. Dacă ar fi fost altcineva, lumea s-ar fi revoltat, 
dar e vorba despre Reese — cu mâna ei stângă ascuțită 
şi solzoasă —, aşa că nimeni nu zice nimic. 

Ea a fost una dintre ultimele care s-au îmbolnăvit. 
M-am gândit că poate o să scape, poate că este în 
siguranţă, dar apoi a început. Solzii, fiecare dintre ei 
un soi de argint mișcător desfăşurându-se din piele, ca 
şi când ar fi venit din interior. Acelaşi lucru i se 
întâmplase uneia dintre fetele din anul nostru. Se 
întinseseră pe tot corpul şi îi răciseră sângele în vine 
până când într-o zi nu s-a mai trezit, aşa că ne-am 
spus că ăsta va fi sfârşitul pentru Reese, pe care au 
dus-o sus, așteptând ca solzii s-o ucidă. Dar n-au 
făcut-o. Azi a zăcut în infirmerie, pentru ca a doua zi 
să se întoarcă la noi, cu mâna stângă total schimbată, 
o ciudăţenie, dar încă a ei. 


Reese sfâșie sacul și ne lasă, pe mine și pe Byatt, să 
scotocim înăuntru. Stomacul mi s-a strâns şi saliva mi 
s-a adunat pe limbă. Orice, aş lua orice. Dar am 
căpătat sacul greşit. Săpun. Chibrituri. O cutie cu 
pixuri. O cutie cu cartuşe. Şi apoi, la fund, o portocală 
— o portocală reală, adevărată, cu putregaiul muşcând 
numai puţin din coajă. 

Ne smucim. Mâna de argint a lui Reese pe gulerul 
meu, căldura fierbând sub solzi, dar o arunc la podea 
şi îi pun genunchiul pe un obraz. Aplecată, prind 
grumazul lui Byatt între umăr şi antebraţ. Una dintre 
ele lovește; nu ştiu care. Mă izbeşte în ceafă și mă 
înclin spre scări, cu nasul plesnindu-mi într-o muchie 
de treaptă. Durerea bolboroseşte, albă. În jurul nostru, 
celelalte fete strigă, în cerc. 

Cineva m-a prins de păr şi mă smucește încolo şi 
încoace. Mă răsucesc şi muşc locul unde tendoanele 
ies în relief sub piele, iar ea scheaună. Strânsoarea îmi 
slăbeşte. La fel şi a ei, şi ne îndepărtăm una de 
cealaltă. 

Îmi şterg sângele din ochi. Reese este întinsă pe 
jumătate pe scări, cu portocala în mână. A câștigat. 


Capitolul 2 


Îi spunem „Tox” şi, în primele câteva luni, au 
încercat să ne predea o lecţie despre el. Epidemie 
Virală în Civilizaţiile Vestice: o Istorie. Rădăcina 
„tox” în limbile latine. Reguli farmaceutice în statul 
Maine. Școala merge mai departe, profesorii stau la 
catedră cu sânge pe haine, planificând testele ca şi 
când vom mai fi încă aici şi peste o săptămână. Nu se 
termină lumea, spun ei, şi nici educaţia. 

Micul dejun în sala de mese. Matematică, engleză, 
franceză. Prânzul, exerciţiile de tragere la țintă. 
Consumabile şi primul ajutor, domnișoara Welch 
bandajând răni şi directoarea înțepându-ne cu ace. 
Împreună la cină şi apoi încuiate pe tot parcursul 
nopții. Nu, nu ştiu ce ne îmbolnăveşte, ne va spune 
Welch. Da, o să vă faceţi bine. Da, curând o să 
mergeţi acasă. 

Dar s-a terminat repede cu asta. Orele au ieşit din 
program pe măsură ce Toxul dobora profesoarele. 
Regulile s-au făcut bucăţi, transformându-se în praf, 
ştergându-se încetul cu încetul, până când n-au mai 
rămas din ele decât oasele goale. Cu toate astea, 
numărăm zilele, ne trezim în fiecare dimineață 
cercetând cerul după camere şi lumini. Lumea de pe 
continent se preocupă de asta, ne spune în permanenţă 
Welch. S-au preocupat din secunda în care directoarea 
a sunat pentru ajutor la Camp Nash, aflat pe coastă, 
iar acum caută un tratament. În primul transport cu 
provizii adus de Schimbul Bărcii se afla un bilet. 
Tipărit şi semnat, imprimat pe o hârtie cu antetul 
Marinei. 


DE LA: Secretariatul Marinei, Ministerul Apărării 

Comandantul Forţei de Reacţie pentru Incidente 
Chimice/ Biologice (FRICB), directorul Camp Nash, 
Centrele pentru Control Epidemiologie şi Prevenție 
(CCEP) 

CĂTRE: Școala de fete Raxter, Insula Raxter 

SUBIECT: Procedurile de carantină recomandate 
de CCEP 


Se vor implementa imediat izolarea completă şi 
carantina efectivă.  Subiecții vor rămâne în 
permanență pe teritoriul şcolii, din motive de 
siguranță şi pentru a menţine condițiile contaminării 
inițiale. Depăşirea gardului şcolii, mai puţin de către 
echipajul autorizat pentru recuperarea proviziilor 
(vezi mai Jos), reprezintă violării ale termenilor 
carantinei. 

Întreruperea comunicării prin telefon şi internet: 
comunicarea se va realiza numai prin canalele radio 
oficiale. Ca urmare, informaţiile vor fi complet 
secretizate. 

Proviziile vor fi lăsate la docul vestic. Data şi ora 
vor fi stabilite prin farul de la Camp Nash. 

Sunt în lucru diagnosticul şi tratamentul. CCEP 
cooperează cu centrele locale referitor la tratament. 
Aşteptaţi livrarea. 


Am așteptat şi am încercat să rămânem în viață — 
împreună în spatele gardului, în siguranţă, departe de 
sălbăticia pădurii, departe de animalele tot mai 
flămânde şi ciudate —, dar fetele continuau să cadă pe 
capete. Crizele care lăsau trupurile prea slăbite ca să 
mai poată respira, care lăsau răni ce nu se mai puteau 
vindeca sau, câteodată, o agresivitate ca o febră, care 
le întărâta pe fete una împotriva celeilalte. 

Lucrurile acestea încă se întâmplă. Singura 
diferenţă este că acum am învăţat că tot ce putem face 
este să ne purtăm singure de grijă. 

Reese şi Byatt sunt ale mele şi eu sunt a lor. Pentru 
ele mă rog când trec pe lângă avizier şi ating cu două 
degete biletul primit de la Marină, încă înfipt acolo, 
îngălbenit şi şifonat. Un talisman de aducere-aminte a 
promisiunii pe care ne-au făcut-o. Tratamentul pentru 
vindecare va veni cât timp reuşim să rămânem în 
viaţă. 

Reese înfige un deget argintiu în portocală şi începe 
s-o descojească, iar cu mă forţez să mă uit în altă 
parte. Când dăm peste hrană proaspătă ca asta, ne 
luptăm pentru ea. Reese spune că este singura cale de 
a pune lucrurile în matca lor. Fără ajutor, fără milă. 

Nu ar fi luat-o niciodată dacă n-ar fi simțit că a 
câștigat-o. 

În jurul nostru, celelalte fete se adună în hohote de 
râs, scotocind prin hainele care se revarsă din fiecare 
sac. Marina ne trimite încă suficiente pentru noi toate. 
Cămășşi şi ghete micuţe; n-avem pe nimeni suficient 
de mic încât să le poarte. 

Şi jachete. Ne trimit încontinuu jachete. Nu doar de 
când gheaţa a început să acopere iarba. Abia se 
împrimăvărase când a lovit Toxul şi în vara aceea ne-a 
fost bine în fustele şi în cămăşile noastre de uniformă, 
dar iarna a venit, aşa cum face mereu în Maine, aprigă 
şi lungă. Focurile ardeau în mijlocul zilei şi 
generatoarele trimise de Marină mergeau după lăsarea 
întunericului, până când o furtună le-a făcut bucățele. 

— Ai sânge pe tine, spune Byatt. 

Reese își sfâşie poalele cămăşii şi îmi lipește de 
obraz fâșia de material. Apăs. Îmi strivesc nasul. 

Deasupra noastră, un zgomot ca de raşchetare 
venind de la mezaninul aflat peste holul principal. 
Privim toate în sus. Este Mona, cu un an mai mare 
decât mine, cu părul ei roșu şi faţa în formă de inimă, 
adusă înapoi de la infirmeria aflată la etajul al treilea. 
Stătuse acolo o veşnicie, încă de la criza făcută în 
sezonul trecut, şi nu cred că se mai aștepta cineva s-o 
vadă venind înapoi. Îmi amintesc cum, în ziua aceea, 
faţa i-a fiert și i-a crăpat, cum au dus-o la infirmerie 
cu un cearceaf tras peste ea, de parcă ar fi murit deja. 

Acum are pe obraji cicatrici ca niște gratii şi un 
început de aură în păr. Așa este şi Reese, cu pletele 
blonde împletite într-o coadă şi cu strălucirea pe care 
i-a dat-o Toxul, iar această trăsătură îi aparţine atât de 
mult, încât tresare când o zăreşte şi la Mona. 

— Hei, spune ea, nesigură pe picioare, în timp ce 
prietenele ei aleargă s-o întâmpine fluturând din 
mâini, numai zâmbete, lăsând totuşi o grămadă de 
spaţiu între ele. 

Nu de contaminare ne temem — am avut deja toate 
boala, oricare ar fi ea. Ci e vorba despre a vedea din 
nou descompunerea pe care o aduce. Despre a şti că 
într-o zi, curând, ni se va întâmpla și nouă. Despre a 

şti că tot ceea ce putem face este să sperăm că vom 
trece peste asta. 

— Mona, spun prietenele ei, slavă Domnului că eşti 
bine. 

Dar le văd cum lasă conversaţia să moară, le văd 
plecând una câte una, odată cu ultimele ore de lumină 
ale zilei, lăsând-o pe Mona abandonată pe canapea, 
holbându-se la propriii genunchi. Pentru ea nu mai 
este loc printre ele. S-au obişnuit ca Mona să nu mai 
fie aici. 

Mă uit după Reese şi Byatt, lovind repetat cu 
piciorul în aceeaşi despicătură din scară. Nu cred că 
m-aş putea obişnui vreodată să trăiesc fără ele. 

Byatt se ridică, iar fruntea i se încrețeşte într-o 
uşoară şi stranie încruntare. 

— Aşteaptă aici, spune ea şi se îndreaptă spre 
Mona. 

Vorbesc un minut, în timp ce Byatt se apleacă, 
astfel încât vocea să-i curgă drept în urechea Monei, 
strălucirea părului acesteia aruncând o lumină 
roşiatică pe pielea lui Byatt. Apoi Byatt se îndreaptă, 
iar Mona apasă cu degetul mare pe interiorul 
antebraţului celeilalte. Amândouă par cutremurate. 
Doar o clipă, dar suficient cât eu să observ. 

— Bună ziua, Hetty. 

Mă răsucesc. Este directoarea, cu trăsăturile chiar 
mai ascuţite decât de obicei. Părul cărunt îi este 
încolăcit într-un coc, iar cămaşa, închisă până sub 
bărbie. Şi are o pată în jurul gurii, de un roz palid, de 
la sângele care i se prelinge din buze. Ea şi Welch — 
Toxul este diferit în cazul lor. Nu le-a pus la pământ, 
aşa cum s-a întâmplat în cazul celorlalte profesoare; 
nu le-a modificat trupurile în felul în care ni le 
modifică nouă. În schimb, le naște pe limbă plăgi 
supurânde, le strecoară în mădulare un tremur care nu 
se dă dus. 

— Bună ziua, îi răspund. 

A cedat în multe privinţe, dar nu și în chestiunea 
bunelor maniere. Dă din cap în direcția coridorului, 
unde Byatt stă încă aplecată deasupra Monei. 

— Cum se simte? 

— Mona? întreb eu. 


12 


— Nu, Byatt. 

Byatt n-a mai avut nicio criză de la sfârşitul iernii, 
aşa că este predispusă la una în curând. Se produc 
ciclic, pe anotimpuri, fiecare mai rea decât cea de 
dinainte, până devin de-a dreptul insuportabile. După 
ultima ei criză totuşi, nu mi-am putut imagina ceva 
mai rău. Nu arăta în niciun fel diferit — doar un gât 
dureros, pe care nu-l putea mişca, şi o creastă zimțată 
pe oasele cefei, cu cioturi ițindu-se prin piele —, dar 
îmi amintesc fiecare secundă a crizei. Cum a sângerat 
pe salteaua noastră veche până când sângele a început 
să picure pe scândurile podelei de sub pat. Cum arăta 
mai confuză ca oricând, în timp ce pielea de pe 
coloana vertebrală plesnea. 

— Este bine, am spus. Totuşi, se apropie timpul. 

— Îmi pare rău să aud asta, a spus directoarea şi le- 
a mai privit un pic pe Mona şi Byatt, încruntându-se. 
Nu ştiam că voi, fetelor, sunteți prietene cu Mona. 

De când îi păsa ei de asta? 

— Suntem mai degrabă prietenoase, cred. 

Directoarea m-a privit de parcă era surprinsă să mă 
vadă încă acolo. 

— Minunat, a spus ea, iar apoi a pornit de-a lungul 
holului principal, spre coridorul unde se ascundea 
biroul ei. 

Înainte de Tox o vedeam zilnic, dar de atunci 
încoace fie se îndrepta spre infirmerie, fie se încuia în 
birou, lipită de radio, vorbind cu Marina şi cu CCEP. 

În primul rând, aici nu a fost niciodată recepționat 
semnalul pentru mobil — din cauza tipului clădirii, 
potrivit broşurilor — și au tăiat şi linia de telefon fix, 
chiar din primele zile ale Toxului. Ca să țină lucrurile 
în secret. Ca să gestioneze informaţiile. Dar puteam, 
cel puţin, să vorbim cu familiile noastre prin radio, 
puteam să ne auzim părinții plângând după noi. Până 
când nu s-a mai putut nici asta. Lucrurile scăpaseră de 
sub control, spunea Marina, şi trebuia să fie luate 
măsuri. 

Directoarea nu s-a obosit să ne consoleze. Pe 
atunci, confortul nostru era o treabă depășită de mult. 

Uşa de la birou se trântește şi se încuie în urmă-i, 
apoi Byatt se întoarce la noi. 

— Ce-a fost asta? am întrebat-o. Chestia cu Mona. 
— Nimic. 

A tras-o pe Reese în picioare. 

— Hai să mergem! 


Raxter se află pe un teren întins, spre colţul estic al 
insulei. Școala este înconjurată din trei părți de apă, 
iar în cea de-a patra se află poarta. Și dincolo de ea e 
pădurea, cu acelaşi soi de pini şi molizi pe care îi 
avem şi pe terenul nostru, dar încolăciți şi deşi, cu 
trunchiuri tinere crescute în jurul celor bătrâne. Partea 
noastră de gard este curată şi ordonată, aşa cum a fost 
dintotdeauna — doar noi suntem diferite. 

Reese ne conduce prin curte către capătul insulei, 
printre stâncile roase de vânt până la goliciune, 
adunate laolaltă precum o carapace de ţestoasă. Stăm 
toate trei, una lângă alta, Byatt la mijloc, briza 
răcoroasă biciuindu-i părul desfăcut, chiar în fața 
noastră. Este o zi liniștită, cerul are un fel de ne- 
albastru limpede şi nu se zărește nimic în depărtare. În 
spatele şcolii Raxter, oceanul se aruncă greu, 
înghițind bancurile de nisip şi trăgând curenții. Fără 
vapoare, fără pământ la orizont, fără niciun semn că 
restul lumii este încă acolo, că-și vede de drum fără 
noi, că totul este în continuare aşa cum a fost 
dintotdeauna. 

— Cum te simţi? spune Byatt. 

Îmi pune această întrebare pentru că acum două 
săptămâni cicatricea de pe ochiul meu orb a înflorit, 
deschizându-se larg. Este o rămășiță a zilelor de 
început, o reamintire a felului în care nu reușeam să 
înțelegem ce ni se întâmplă. 

Prima mea criză mi-a orbit ochiul drept şi mi l-a 
închis şi am crezut că asta a fost tot, până când ceva a 
început să crească dedesubt. O a treia pleoapă, aşa 
cum credea Byatt. Nu mă durea, doar mă mânca 
îngrozitor şi simțeam ceva mişcându-se. De aceea tot 
încercam să-l deschid. 

Era stupid. Cicatricea în sine era o dovadă 
suficientă. Abia dacă îmi mai aminteam ceva, dar 
Byatt spune că mi-am aruncat pușca în mijlocul 
Schimbului Armelor și am început să mă zgârii de 

parcă m-ar fi apucat ceva de față, săpând cu unghiile 
printre genele ca o crustă şi jupuindu-mi pielea. 

Cicatricea era aproape vindecată, dar din când în 
când rana se deschidea iar și sângele îmi picura pe 
obraz, roz şi apos din cauza puroiului. În timpul 
Schimbului Armelor aveam o mulţime de alte lucruri 
la care să mă gândesc, dar acum simţeam locul acela 
pulsând. Poate că se infectase. Deşi asta era ultima 
dintre grijile noastre. 

— Poţi să mi-o CoşI? 

M-am străduit ca teama să nu mi se simtă în glas, 
dar ea tot a auzit-o. 

— Aşa de rău e? 

— Nu, doar că... 

— Măcar ai curăţat-o vreodată? 

Reese a pufnit satisfăcută. 

— Ți-am zis să n-o laşi deschisă. 

— Vino aici, am auzit-o pe Byatt. la să văd. 

Mă răsucesc pe stâncă în aşa fel încât ea, 
îngenunchind, să ajungă în dreptul bărbiei mele 
ridicate. Îşi trece degetele peste rană, zgâriindu-mi 
uşor pleoapa. Ceva de dedesubt tresare. 

— Pare dureros, spune ea, scoțând din buzunar un 
ac cu aţă. 

Le are mereu la ea, chiar de când mi-a apărut prima 
cicatrice pe ochi. Dintre noi trei, ea este cea mai 
apropiată de împlinirea vârstei de 17 ani şi, în 
momente ca acum, lucrul ăsta se vede. 

— Okay. Nu te mişca! 

Înfige acul în piele și mă doare, dar este destul de 
mic, şi aerul rece împrăştie durerea. Încerc să-i fac cu 
ochiul, ca s-o determin să zâmbească, însă ea dă din 
cap şi în sprâncene îi atârnă o uşoară încruntare. 

— Am spus să nu te mişti, Hetty. 

Şi este în regulă, şi noi suntem, Byatt şi cu mine, şi 
ea se uită la mine după cum mă uit și eu la ea, sunt în 
siguranță, în siguranță pentru că ea se află aici, până 
când înfige acul prea adânc şi mă încovoi, cu tot 
trupul încolăcit. Durere orbitoare, peste tot. 

În jurul meu, lumea se lichefiază. Simt cum sângele 
mi se prelinge în ureche. 

— Oh, Dumnezeule, spune ea. Hetty, eşti bine? 

— Sunt doar nişte copci, spune Reese. 

Stă întinsă pe spate pe stânci, cu ochii închişi. I s-a 
ridicat cămașa, aşa că îi văd o bucată palidă de 
abdomen, ferm sub ceața ameţitoare. Nu-i e frig 
niciodată, nici măcar în zile ca acestea, când respirația 
noastră stă suspendată în aer. 

— Da, spun. 

Mâna nu-i creează niciodată probleme lui Reese, 
aşa cum îmi creează mie ochiul, și îmi îmblânzesc un 
mârâit scăpat de pe buze. Ne luptăm destul şi fără să 
ne mai luăm de la asta. 

— Ţine-o tot aşa! 

Byatt dă să spună ceva, când auzim un strigăt 
venind din preajma grădinii. Ne întoarcem, ca să 
vedem dacă e cineva care trece prin prima criză. La 
Raxter sunt clase de la a şasea până la liceu, sau cel 
puţin aşa erau, astfel încât cele mai mici fete au acum 
13 ani. Aveau 11 când a început toată porcăria asta, iar 
acum a început să le distrugă şi pe ele. Dar nu-i nimic 
în neregulă, doar Dara, din anul nostru, fata cu 
degetele întrețesute, aşteptând la baza stâncilor. 

— Tragerile, strigă ea spre noi. Domnişoara Welch 
spune că e ora de trageri. 

— Haideţi! 

Byatt îmi leagă copcile şi se ridică, întinzându-mi 
mâna. 

— După cină îţi cos ce a mai rămas. 


Aveam şedinţe de tragere şi înainte de Tox, o 
tradiție rămasă de la începuturile şcolii, dar nu erau ca 
acum. Numai cele din clasa a douăsprezecea — şi 
Reese, cea mai bună ţintașă de pe insulă, născută 
pentru asta, așa cum era născută pentru orice de la 
Raxter — mergeau în pădure cu domnul Harker și 
trăgeau în cutiile de suc pe care el le alinia pe pământ. 
Noi, celelalte, urmam un curs despre siguranţa 
armelor, ceea ce se transforma de obicei în timp liber, 
pentru că domnul Harker întârzia inevitabil. 

Dar apoi Toxul l-a luat pe domnul Harker. A luat 
mâna cu care trăgea Reese și a schimbat-o, aşa încât 
ea nu mai poate prinde trăgaciul. Iar tragerile au 
încetat să mai fie trageri și s-au transformat în 

exerciţii de tragere la ţintă, pentru că acum existau 
chestii pe care trebuia să le ucidem. La fiecare câteva 
după-amiezi, pe măsură ce soarele cobora spre 
pământ, una câte una trăgeam neîncetat, până când 
nimeream în plin câte o ţintă. 

Welch spunea că trebuie să fim pregătite. Să ne 
protejăm pe noi însene şi una pe alta. În prima iarnă a 
trecut o vulpe prin gard, s-a strecurat pur şi simplu 
printre gratii. După aceea, fata din Schimbul Armelor 
a spus că vulpea îi amintea de câinele ei de-acasă şi că 
de-aia n-a putut să tragă. Tot de-aia vulpea şi-a croit 
drum pe peluză, până în curtea interioară. Tot de-aia a 
încolţit-o pe cea mai mică dintre noi rămasă în viaţă și 
i-a sfâşiat gâtlejul. 

Exersăm în hambarul de la capătul insulei, cu uşile 
lui mari, glisante, larg deschise de fiecare parte, aşa 
încât gloanţele rătăcite aterizează în ocean. Aici erau 
cândva cai, patru la număr, dar la începutul primului 
sezon am văzut cum Toxul intră în ei aşa cum intra şi 
în noi, cum le împinge oasele prin piele, cum le 
întinde trupurile până când îi face să tipe de durere. 
Le-am dat drumul spre apă şi i-am împuşcat. 

Grajdurile sunt acum goale și ne înghesuim 
înăuntru, așteptându-ne rândul. Trebuie să tragi la 
țintă şi nu ți se permite să te opreşti până când nu 
nimereşti punctul roșu din centru. 

Domnişoara Welch păstrează cele mai multe arme 
închise într-o debara din casă, împreună cu gloanţele 
pe care Marina a început să ni le trimită odată ce a 
auzit de animale, aşa că aici n-avem decât o puşcă şi o 
cutie de cartuşe să ne ajungă tuturor, așezate pe o 
masă făcută din capre de lemn şi un placaj subțire. Nu 
seamănă cu puştile cu care tragem în timpul 
Schimbului Armelor, dar Welch ne spune mereu că o 
armă e o armă şi de fiecare dată treaba asta face ca lui 
Reese să-i zvâcnească un muşchi al maxilarului. 

Mă salt pe uşa unei boxe, simțind-o cum se clatină 
când Byatt sare lângă mine. Reese se strecoară între 
noi. Ea nu are voie să tragă din cauza mâinii, dar este 
aici în fiecare zi, încordată şi tăcută, privind fix ținta. 

La un moment dat, ordinea era alfabetică, dar noi 
toate am pierdut multe lucruri, ochi, mâini şi nume de 

familie. Acum, primele sunt fetele mai mari. Trecem 
repede peste ele, fiindcă cele mai multe sunt suficient 
de bune ca să doboare ţinta din câteva încercări. Julia 
şi Carson reuşesc ambele din două împușcături, apoi 
urmează o aşteptare nesfârşită şi chinuitoare, în timp 
ce lui Landry îi trebuie mai multe încercări decât pot 
număra, şi vine şi rândul anului nostru. Byatt reuşeşte 
din trei împușcături. Nu-i rău, dar există un motiv 
pentru care o pun în pereche cu mine în Schimbul 
Armelor. Dacă ea nu nimereşte ţinta, eu o s-o 
nimeresc. 

Îmi întinde arma şi suflu în palme, ca să le redau 
vioiciunea înainte de a-i lua locul lui Byatt, ridic arma 
pe umăr și ţintesc. Inspir, mă concentrez, expir şi 
degetul se strânge ca un cleşte. Sunetul reverberează 
prin mine. E simplu. Este singurul lucru la care am 
fost vreodată mai bună decât Byatt. 

— Bine, Hetty, strigă Welch. 

Cineva din spatele grămezii repetă după ea, pe un 
ton cântător, râzând. Las arma pe masa improvizată și 
mă alătur lui Byatt şi lui Reese pe ușa boxei. 

De obicei, Cat e cea care urmează la rând, dar acum 
se aude o foială, apoi un suspin şi cineva o împinge pe 
Mona în față. Ea se împiedică un pas sau doi şi apoi 
se redresează, cercetând chipurile fetelor din jur, în 
căutarea unui strop de milă. N-o să-l găsească — pe 
vremurile astea, ne păstrăm mila pentru noi. 

— Pot fi sărită de data asta? spune ea, întorcându- 
se spre Welch. 

Pe chip are un calm ca de ceară, dar în trup se vede 
frământarea. Aproape că a reușit, aproape că a scăpat 
cu trecerea peste rând. Dar noi, restul, nu vom lăsa ca 
asta să se întâmple. Şi nici Welch. 

— Mă tem că nu, scutură Welch din cap. Să-i dăm 
drumul. 

Mona spune şi ea ceva, dar prea încet ca să audă 
cineva, aşa că se îndreaptă spre masă. Arma e acolo. 
Tot ce trebuie să facă Mona este să țintească şi să 
tragă. Ridică arma şi o cuibăreşte în pliul brațului ca 
pe o păpuşă. 

— Hai azi! 

Vocea lui Welch. 

Mona ridică arma spre ţintă şi își strecoară un deget 
pe trăgaci. Facem linişte. Îi tremură mâinile. Cumva, 
reuşeşte să țină arma astfel încât să țintească în mod 
corect, dar încordarea o rupe în bucăţi. 

— Nu pot, suspină ea. Eu nu... nu pot. 

Lasă arma şi priveşte spre mine. 

Şi atunci o spintecă, trei tăieturi adânci într-o parte 
a gâtului, ca lamele. Fără sânge. Doar cu o pulsaţie în 
ele la fiecare respiraţie, zvâcnitura a ceva care 1 se 
mişcă pe sub piele. 

Mona nu urlă. Nu scoate niciun sunet. Pur și simplu 
se prăbușește la pământ. Întinsă pe spate, gâfâind cu 
gura deschisă. Încă se mai uită la mine, în timp ce 
pieptul i se ridică încet. Nu-mi pot întoarce privirea, 
nu acum, când Welch fuge spre ea, nu când 
îngenunchează la picioarele Monei şi îi ia pulsul. 

— Duceţi-o în camera ei, ne spune. 

În camera ei, nu la infirmerie, pentru că numai cele 
care se simt cel mai rău ajung acolo. lar Mona a fost 
şi mai bolnavă de-atât. Toate am fost. 

Fetele din Schimbul Bărcii, pe care le recunoşti 
după cuţitele pe care au voie să le poarte înfipte la 
brâu, se desprind de celelalte. Întotdeauna ele. O prind 
pe Mona de braţe. O ridică şi o duc de-acolo, înapoi în 
casă. 

Câteva vorbe între noi, apoi o pauză şi ne luăm 
după ele, dar Welch îşi drege vocea. 

— Doamnelor, spune ea ridicând tonul, așa cum 
obişnuia s-o facă în timpul controlului la dormitoare. 
V-am dat eu voie să plecaţi? 

Nu răspunde nimeni, iar Welch ridică arma şi i-o dă 
primei fete din rând. 

— O luăm de la capăt. De la început. 

Nu ne surprinde pe niciuna. Am lăsat surprinderea 
pe undeva şi am uitat unde. Aşa că ne aliniem, 
aşteptăm şi ne executăm tragerile şi simţim căldura — 
căldura Monei — strecurându-se din armă în mâinile 
noastre. 


Momentul cinei este răvăşit şi destrămat. De obicei 


reuşim să stăm măcar în aceeaşi încăpere, dar astăzi 
ne primim rațiile de la Welch și apoi ne împrăștiem, 

unele aici, în sală, altele în bucătărie, îngrămădite în 
jurul vechiului cuptor cu lemne, cu ultimele draperii 
puse pe foc ca să ne dea căldură. După zile ca astea şi 
după fete ca Mona, ne simţim sfâşiate în bucăţi şi ne 
întrebăm ce urmează. 

Stau lângă scări, proptită de balustradă. Noi trei am 
fost ultimele care am primit astăzi de mâncare și abia 
dacă a mai rămas ceva bun: doar niște colțuri de 
franzelă, ambele năpădite de mucegai. Byatt arată ca 
şi cum ar fi gata să izbucnească în plâns când vede că 
asta-i tot ce am adus — niciuna dintre noi n-a mâncat 
nimic la prânz, când Reese a câștigat portocala aia în 
luptă dreaptă —, dar, din fericire, Carson din Schimbul 
Bărcu îmi dă nişte supă expirată. Aşteptăm să ajungă 
la noi deschizătorul de conserve, ca să o putem 
mânca, și până atunci, Reese dormitează pe podea, iar 
Byatt se uită în sus, unde nu poți vedea decât ușa care 
blochează accesul spre scările care duc la infirmerie. 

Acolo fuseseră camerele servitorilor, pe vremea 
când a fost construită casa. Şase încăperi care dădeau 
dintr-un hol îngust, cu un acoperiş de scânduri 
deasupra și o sală de două ori mai înaltă dedesubt. Nu 
poţi ajunge acolo decât pe scările care pleacă de la 
etajul doi, un fel de mezanin, iar acelea sunt închise în 
spatele unei uși joase, batante. 

Nu-mi place să mă uit la ea şi nu-mi place să mă 
gândesc la fetele cele mai bolnave, pitite acolo, nu-mi 
place că nu este loc pentru toată lumea. Şi nu-mi place 
felul în care fiecare uşă de acolo, de sus, se încuie pe 
dinafară. Felul cum, dacă ai vrea, ai putea să ţii pe 
cineva prizonier. 

În schimb, privesc ţintă de-a curmezişul holului 
principal, spre sala de mese cu pereţii săi de sticlă. 
Mese lungi și goale făcute surcele, argintărie aruncată 
în ocean ca să nu avem cuțite în preajmă. Aceea 
fusese încăperea mea favorită din această casă. Nu din 
prima zi, când n-am avut unde să stau, dar în fiecare 
dintre zilele de după acel mic dejun când am intrat și 
am văzut-o pe Byatt păstrându-mi un loc. În primul an 
ea locuia singură în cameră şi-i plăcea să se trezească 
devreme şi să se plimbe pe peluză. O cunoscusem în 
sala de mese, când îmi păstrase nişte pâine prăjită. 

Înainte de Raxter, o mâncam unsă cu unt, dar Byatt 
mi-a arătat că era mai bună cu gem. 

Cat îmi prinde privirea din cealaltă parte a încăperii 
şi ridică desfăcătorul de conserve. Mă împing în 
balustradă ca să mă ridic şi mă îndrept spre ea, 
ocolind un grup de patru fete așezate în pătrat pe 
podea, ținându-şi capul una pe pântecul celeilalte, în 
timp ce încearcă să se facă una pe alta să râdă. 

— Te-am văzut că ai făcut-o pe Carson să se 
scobească de câte ceva, îmi spune Cat când mă 
apropii. 

Are părul negru, atât de drept şi de fin, şi ochi negri 
şi serioşi. Ea a avut parte de unul dintre cele mai rele 
Toxuri. Săptămâni întregi în infirmerie, cu mâinile 
legate ca să nu-şi jupoaie pielea, în timp ce fierbea și 
bolborosea. Încă are cicatrici, pete albe pe tot trupul şi 
băşici care înfloresc şi sângerează iar şi iar, în fiecare 
anotimp. 

Îmi mut privirea de la cea mai nouă veziculă de pe 
gâtul ei şi îi zâmbesc. 

— Nu mi-a luat prea mult. 

Îmi întinde desfăcătorul de conserve şi mi-l îndes la 
brâu, sub cămaşă, ca să nu mi-l poată şterpeli nimeni 
în drumul înapoi, spre scări. 

— Sunteţi bine, fetelor? Nu vă e frig? le întreb. 

Este îmbrăcată doar cu mesada vătuită care 
căptușea jacheta prietenei ei, Lindsay. La ultima 
colectare de haine au avut ghinion amândouă şi 
nimeni de pe aici nu reuşeşte să păstreze o pătură prea 
multă vreme, decât dacă stă permanent cu ochii pe ea. 

— Suntem bine, spune Cat. Îţi mulţumesc pentru 
întrebare. Şi, hei, cu supa aia, vezi să nu aibă capacul 
bombat. Avem destule pe cap, să nu ne mai facem 
griji şi pentru botulism. 

— O să le spun. 

Așa e Cat, drăguță în felul ei. E din anul nostru, iar 
maică-sa lucrează în Marină, ca tatăl meu. Raxter şi 
Camp Nash sunt singurele locuri populate pe 
kilometri întregi în Jur, şi de-a lungul timpului relațiile 
au devenit atât de strânse, încât Raxter oferă burse 
şcolare pentru fiicele celor din Marină. E singurul 

motiv pentru care sunt aici. Singurul motiv pentru 
care şi Cat e aici. 

La fiecare final de trimestru, luam împreună 
autobuzul spre aeroport, ea pe drumul ei, spre baza 
din San Diego, iar eu pe al meu, spre baza din 
Norfolk. Nu mi-a păstrat niciodată loc lângă ea, dar 
când m-am așezat alături mi-a zâmbit și m-a lăsat să 
dorm cu capul pe umărul ei. 

Mă aşez iar lângă Byatt, când se iscă agitaţie la ușa 
din față, unde sunt adunate fetele Landry. Ne poți 
împărți pe toate în 11 sau poate 12 grupuri — unele 
mai mari, altele mai mici — și cel mai numeros grup 
este în jurul lui Landry, cu doi ani mai mare decât 
mine şi provenind dintr-o familie veche din Boston, 
mai veche chiar şi decât a lui Byatt. Nu i-a plăcut 
niciodată prea tare de noi, cel puţin din momentul în 
care s-a plâns că nu sunt băieți pe insulă, iar Reese i-a 
aruncat cea mai goală privire pe care am văzut-o 
vreodată, spunându-i: „Totuşi, sunt o grămadă de 
fete”. 

A făcut ca ceva să-mi tresalte în piept, ceva ce mai 
simt încă în nopțile în care cosițele lui Reese aruncă 
pe tavan o lumină tremurătoare. O împlinire. O 
dorință. 

Dar Reese este prea departe. Întotdeauna a fost prea 
departe. 

Cineva scheaună și privim cum grupul se foiește şi 
se încheagă într-un cerc strâns în jurul unui trup întins 
pe podea. Mă aplec şi încerc să arunc o privire. Păr 
strălucitor, castaniu, trăsături delicate şi ascuțite. 

— Cred că este Emmy, spun. Are prima ei criză. 

Emmy era în clasa a şasea când a început Toxul și, 
una câte una, celelalte fete din anul ei au plonjat cu 
capul înainte în pubertate, primele lor crize găsindu-le 
strigând şi consumându-le ca pe artificii. Acum a 
venit, în fine, şi rândul ei. 

O ascultăm cum se vaită, tot corpul tremurându-i, 
cuprins de contracţii. Mă întreb ce o să capete, dacă o 
să capete ceva. Branhii ca ale Monei, bășici ca ale lui 
Cat, poate oase ca ale lui Byatt sau o mână ca a lui 
Reese, dar câteodată Toxul nu-ţi dă nimic — doar îţi ia 
şi îți tot ia. Te lasă sleită şi secată de puteri. 

În cele din urmă se aşterne liniştea şi grupul din 
jurul lui Emmy începe să se îndepărteze. Arată în 
regulă pentru o primă criză. Picioarele i se împleticesc 
când încearcă să se ridice şi de aici, de unde mă aflu, 
pot să-i văd venele înnegrindu-se, ca nişte vânătăi. Se 
aud câteva aplauze răzlețe, în timp ce Emmy își 
scutură praful de pe blugi. Julia, una dintre fetele din 
Schimbul Bărcii, rupe o bucată din chifla ei veche de 
la cină şi i-o întinde lui Emmy. Cineva o să-i lase un 
dar sub pernă la noapte. Poate o pereche de agrafe sau 
o pagină ruptă dintr-una din revistele care încă mai 
zboară pe aici. 

Landry o îmbrățișează strâns şi Emmy străluceşte, 
bucuroasă că s-a descurcat aşa de bine. O să ajung şi 
eu la ea mai târziu, cred, când se mai duce din 
adrenalină, când Landry n-o să mai fie aici ca s-o 
supravegheze. Adevărata durere. Schimbarea. 

— Încă sunt ofticată, spun eu. Nimeni nu mi-a dat 
nimic pentru prima mea criză. 

Byatt râde şi mâinile i se mișcă repede să deschidă 
cutia de supă, apoi îmi dă capacul. 

— Ia de-aici. Darul meu pentru tine. 

Ling stratul de mâzgă vegetală, ignorându-i acreala 
înțepătoare. Byatt soarbe o înghițitură direct din 
conservă. Când o să ajungă la două treimi din conţinut 
o să mi-o întindă mie. Reese este mereu ultima la 
rând. Altfel n-o poţi face să mănânce. 

— Când crezi că o să afişeze lista nouă pentru 
Schimbul Bărcii? spune tare Byatt. 

Pe mine mă întreabă, dar de fapt o spune pentru 
Reese — Reese, care năzuieşte încă de la început de tot 
să facă parte din Schimbul Bărcu. 

Mama ei a plecat înainte ca eu să ajung la Raxter, 
dar îl ştiu pe taică-său, domnul Harker. Era grădinar, 
parte din echipa de întreținere şi om bun la toate, și 
trăia într-o casă dincolo de terenurile noastre, la 
capătul insulei. Sau mai degrabă trăise, până când 
Toxul, carantina şi apoi Marina îl trimiseseră să 
trăiască aici, cu noi. Acum nu o mai face. S-a dus în 
pădure când Toxul a început să-l ia în stăpânire şi de 
atunci Reese tot încearcă să se ducă după el. 

Schimbul Bărcii este singurul mod în care o poate 
face. Singurul mod de a trece dincolo de gard. De 
obicei este vorba doar de trei fete, până când una 
dintre ele moare, dar acum câteva zile cea de-a treia 
fată, Taylor, a spus că a fost ultima ei ieşire și că nu 
vrea să mai meargă niciodată. Este una dintre cele mai 
mari care au mai rămas încă aici şi mereu ne-a ajutat, 
mereu ne-a liniştit pe toate şi a susținut pe toată 
lumea. Nu ne dăm seama ce anume a determinat-o să 
se oprească. 

A circulat un zvon legat de prietena ei, Mary, care 
înnebunise în vara trecută. Azi era aici, mâine a 
dispărut — în trup i-a rămas doar Toxul, din ochi îi 
pierise lumina. Taylor a fost cu ea în ziua aceea şi a 
fost nevoită să se lupte cu ea și să-i tragă un glonţ în 
cap. Toată lumea crede că de aceea a părăsit Schimbul 
Bărcii, dar când Lindsay a întrebat-o, ieri, de ce a 
făcut-o, Taylor i-a dat un dos de palmă peste față şi de 
atunci nimeni n-a mai pomenit nimic despre asta. 

Dar incidentul nu ne-a împiedicat să ne punem 
întrebări. Taylor spune că e OK, spune că totul este în 
regulă, dar să renunţi la Schimbul Bărcii nu este ceva 
normal. Mai ales în cazul ei. Welch şi directoarea 
trebuie să spună în curând un alt nume, al cuiva care 
să-i ia locul. 

— Poate mâine, spun eu. Pot să întreb. 

Reese deschide ochii şi se ridică. Degetele ei 
argintii zvâcnesc. 

— Nu întreba. N-o să faci decât s-o înfurii pe 
Welch. 

— Bine, îi răspund. Dar nu-ţi face griji. O să capeţi 
locul. 

— Rămâne de văzut, îmi dă replica Reese. 

Nu sunt cele mai drăguţe cuvinte pe care ni le-am 
spus vreodată, dar sunt cam pe-acolo. 


În seara aceea, Byatt îmi termină de pus copcile pe 
pleoapă, dar după aceea nu reuşesc să adorm. Privesc 
țintă spre capătul patului lui Reese, spre locul unde 
Byatt şi-a scrijelit iar şi iar inițialele. BW. BW. BW. Şi 
le scrijeleşte peste tot. Pe pat, pe fiecare bancă din 

clasele pe unde am trecut, pe copacii din crângul de 
lângă apă. 

Marchează Raxterul ca fiind al ei şi câteodată mă 
gândesc că, dacă mi-ar cere-o, aş lăsa-o să facă la fel 
şi cu mine. 

Tăcere, tăcere şi iar tăcere, până când, spre miezul 
nopții, două împuşcături sparg liniştea. Mă încordez şi 
ascult, dar abia trece o clipă până când izbucnesc 
strigăte, răsunând dinspre Schimbul Armelor, unde 
fetele ţipă: „Totul OK!” 

Deasupra mea, Reese sforăie în patul suprapus. 
Byatt şi cu mine îl împărțim pe cel de jos, stând atât 
de îngrămădite, încât aud cum scrâșneşte din dinți 
când visează. Căldura s-a oprit în urmă cu ceva timp 
şi dormim cât putem de înghesuite, îmbrăcate cu 
gecile, cu tot ce avem. Pot să-mi bag mâna în buzunar 
şi să simt glonţul de acolo, cu carcasa lui netedă. 

Am aflat despre ce e vorba la scurt timp după ce 
Welch a desemnat prima tură a Schimbului Armelor. 
Primele fete văzuseră ceva venind dinspre acoperiş. 
Nu au căzut de acord ce anume — una dintre ele a spus 
că era ceţos şi strălucitor, mișcându-se aproape ca o 
făptură omenească, cu un pas lent, măsurat, iar 
cealaltă a spus că era prea mare ca să fie om —, dar le- 
a speriat suficient încât să adune toate fetele din 
Schimbul Armelor în cea mai mică încăpere de la 
etajul al doilea şi să ne înveţe cum să desfacem un 
glonţ. Cum să ignorăm tremuratul îngrozitor al 
membrelor şi cum să înghițim praful de puşcă exact 
ca pe o otravă, dacă ar trebui vreodată, cumva, să 
murim. 

În unele nopți mă gândesc la ce or fi văzut, la ce o 
fi fost şi mă ajută să simt cartușul în palmă, să ştiu că 
sunt în siguranță indiferent ce au văzut şi ce le-a 
speriat. Dar în seara aceasta nu o văd decât pe Mona — 
Mona ţinând arma și Mona arătând ca şi cum ar vrea 
să şi-o lipească de cap. 

Înainte de Raxter nu mai ţinusem vreodată o armă 
în mână. Uneori exista la noi în casă pistolul tatei, de 
la Marină, când el era acasă, dar îl ținea încuiat, 
oricum. Byatt nici măcar nu văzuse o armă. 


25 


— Sunt din Boston, a spus ea când Reese și cu 
mine am râs. Noi nu avem acolo arme, așa cum aveţi 
voi aici. 

Îmi amintesc pentru că aproape niciodată nu aducea 
vorba de casă. Niciodată nu i-a scăpat în conversație, 
aşa cum mi se întâmpla mie mai mereu să pomenesc 
de Norfolk. Nu cred că-i era vreodată dor de casă. La 
Raxter nu aveam voie să folosim telefoane mobile, 
aşa că, atunci când voiam să sunăm acasă, ne așezam 
la coadă în orele libere, ca să putem folosi telefonul 
fix din biroul directoarei. N-am văzut-o acolo. Nici 
măcar o dată. 

M-am răsucit ca să mă uit la ea, cum stătea întinsă 
lângă mine deja moțăind. Mie mi-ar fi lipsit casa dacă 
aş fi fost dintr-o familie ca a ei, cu sânge albastru şi 
plină de bani. Dar asta-i diferența dintre noi. Byatt nu 
a vrut niciodată nimic din ce nu a avut. 

— Nu te mai holba la mine, bombăne ea şi mă 
înghionteşte în coaste. 

— Scuze. 

— Ciudato! 

Dar îşi încârligă degetul mic pe după al meu şi 
alunecă din nou în vise. 

Trebuie să fi adormit şi eu, pentru că nu mai știu 
nimic, apoi clipesc şi după aceea aud cum scârțâie 
podeaua și văd că Byatt nu mai este lângă mine, în 
pat. O văd în prag, intrând în cameră şi trăgând uşa 
după ea. 

Nu ar trebui să ieşim deloc din camerele noastre în 
timpul nopții, nici măcar să ne ducem la toaleta aflată 
la capătul culoarului. Întunericul este prea dens şi 
interdicțiile lui Welch, prea stricte. Mă ridic într-un 
cot, dar sunt acoperită de umbre și probabil că ea nu 
mă vede. În schimb, se opreşte la piciorul patului şi 
urcă scara spre Reese. 

Una dintre ele suspină, apoi se aude o foială, până 
se aşază, iar apoi coama galben-alburie a lui Reese 
atârnă din pat, legănându-se ușor deasupra mea. 
Pluteşte ca un nor de pene uşoare, acoperind tavanul 
cu modele desenate de lumina palidă. 

— Hetty doarme? întreabă ea. 

Nu știu de ce, dar îmi domolesc respirația, 
asigurându-mă că ele nu știu că le ascult. 

— Da. 

— Ce este? 

— Nimic, spune Byatt. 

— Ai ieşit. 

— Da. 

Replica ei mi se răsuceşte dureroasă în măruntaie. 
De ce nu m-a luat cu ea? Şi de ce îi spune despre asta 
lui Reese? N-ar trebui să găsească în Reese lucruri pe 
care nu le poate găsi în mine. 

Una dintre ele se foiește, probabil Byatt, care se 
îngrămădeşte în Reese. Lui Byatt îi place să doarmă 
lipită de tine. Mereu mă trezesc cu degetele ei înfipte 
în buzunarele blugilor mei. 

— Unde ai fost? şopteşte Reese. 

— Să mă plimb. 

Dar ştiu cum sună o minciună. În niciun caz nu a 
riscat să se strecoare afară doar ca să-şi dezmorțească 
picioarele. Avem destul parte de asta în fiecare 
dimineaţă. Nu, vocea ei ascunde un secret și, de 
obicei, împărțea secretul ăsta cu mine. Ce e diferit 
acum? 

Reese nu răspunde, iar Byatt continuă. 

— M-a prins Welch când m-am întors. 

— Fir-ar! 

— E OK. Eram la parter, în sală. 

— Ce i-ai zis? 

— l-am zis că-mi luam o sticlă cu apă, că mă doare 
capul. 

Mâna de argint a lui Reese trage cosiţa din raza 
vederii mele. Îmi pot imagina strălucirea opacă a 
ochilor ei, maxilarele încleştate. Sau poate că e mai 
relaxată în întuneric. Poate că se deschide de-a dreptul 
când crede că nu poate fi văzută. 

Am cunoscut-o chiar în prima mea zi la Raxter. 
Aveam 13 ani, dar nu acei 13 cu piept şi şolduri și 
dinți dezveliți. Pe Byatt o cunoscusem deja pe 
feribotul care ne adusese de pe continent pe insulă şi 
între noi se crease o legătură strânsă şi rapidă. Ştia 
cine este şi cine ar trebui să fiu eu şi se potrivea 

perfect în toate locurile pe care eu nu le puteam 
umple. Cu Reese fusese diferit. 

Stătea pe treptele din sala principală, în uniforma ei 
prea mare, cu şosetele trei sferturi căzute spre glezne. 
Nu ştiu dacă deja se temeau de ea sau era altceva, 
dacă faptul că era fiica grădinarului însemna ceva 
pentru ele, iar pentru mine, nu, dar celelalte fete din 
anul nostru se strânseseră lângă șemineu, cât mai 
departe de ea. 

Byatt şi cu mine trecuserăm pe lângă ea, 
îndreptându-ne spre grup, și felul în care Reese m-a 
privit atunci, deja furioasă, deja clocotind... mi-l 
amintesc mai bine ca oricând. 

O vreme nu s-a legat nimic între noi trei. Doar 
mergeam la ore și dădeam din cap când şi când, în 
semn de salut, pe hol, în drum spre dușuri. Apoi Byatt 
şi cu mine am avut nevoie de o a treia persoană pentru 
un proiect de grup, în franceză, iar Reese era printre 
cele mai bune din clasă — o depăşise zdravăn pe Byatt 
la câteva din testele trecute —, aşa că pe ea am ales-o. 

Mai mult nu ne-a trebuit. Reese era alături de noi la 
cină, alături de noi la adunări şi, chiar dacă îmi 
aminteam cum mă privise în acea primă zi, chiar dacă 
am observat felul în care mi se strângea stomacul de 
fiecare dată când îmi spunea numele, n-a contat. Nu 
contează nici acum. Atât am reușit să mă apropii de ea 
până acum — un pat deasupra mea, vocea ei blândă în 
întuneric, în timp ce vorbeşte cu altcineva. 

— Crezi, spune ea după un timp, că o să fie şi mai 
rău de-atât? 

Aproape că o aud pe Byatt ridicând din umeri. 

— Probabil. 

— Probabil? 

— Adică, habar n-am, spune Byatt. Sigur, dar nu 
pentru toată lumea. 

O clipă de tăcere și apoi, din nou, vocea lui Byatt, 
atât de încet încât trebuie să mă încordez ca s-o aud. 

— Ascultă, dacă e ceva ce ştii... 

Aud scrâşnetul bocancilor lui Reese, în timp ce se 
răsuceşte. 

— Dă-te jos, spune ea. Mă înghesui. 

Uneori mă întreb dacă a fost altfel înainte de 
plecarea mamei ei. Dacă era mai abordabilă. Dar nu 
mi-o pot imagina astfel. 

Mă agit un pic când Byatt coboară în patul nostru, 
dar mă prefac încă adormită şi mă întorc, astfel încât 
să stau cu spatele la ea. Cred că mă priveşte preţ de o 
clipă, dar aţipeşte curând. lar eu rămân urmărind 
lumina ivită la orizont. 

Capitolul 3 


Zorile se ivesc grăbite, reci. Un nou strat de gheață 
pe geamuri. Chiciură adunată în mănunchiuri printre 
trestii. Byatt şi cu mine ne dăm jos din pat, încercând 
s-o lăsăm pe Reese să mai doarmă, în timp ce ne 
îndreptăm spre ieşire, pentru o plimbare. 

La început ieşea doar Byatt. Singură, desenând lent 
trasee pe afară. Celelalte fete şuşoteau pe tema asta. 
Dorul de casă, spuneau ele, singurătatea, şi erau 
numai milă şi râsete. Dar eu ştiu că îi dădea o 
strălucire, ceva ce te făcea să te apropii de ea. La 
sfârşitul celei de-a doua luni aici, mă plimbam după 
ea şi speram să mă contaminez şi eu cu acea 
strălucire. 

Astăzi, sala principală este pustie când o străbatem, 
în afara fetei care veghează ușile din față. Școala este 
construită în formă de paranteză dreaptă, cu câte o 
aripă nouă mărginind fiecare capăt al vechii clădiri. 
La etajul al doilea se află dormitoarele şi o grămadă 
de birouri, iar aici, la parter, sunt sălile de clasă, sala 
mare şi biroul directoarei, în colțul parantezei; 
directoarea se află probabil înăuntru, inventariind 
proviziile şi verificând cifrele. 

Când trecem pe lângă avizier mă întind şi ating 
chiar pe antet biletul despre tratament primit de la 
Marină. Acolo e locul purtător de noroc şi se vede 
cum s-a decolorat din cauza sutelor de atingeri venite 
de la sute de fete. Zâmbesc, mă gândesc la mine și la 
Byatt într-un oraş scăldat în soare, undeva, scăpate de 
Tox. 

— Salut, îi spune Byatt fetei de la ușă, una dintre 
cele mai mici care ne-au mai rămas, are 13 ani. E totul 
în regulă? 

— Da. 

Fata se trage din uşă fără ca Byatt să i-o fi cerut. 
Aşa se poartă toate cu Byatt, indiferent ce cred despre 
ea. 

Uşa abia dacă se deschide câțiva centimetri, fiindcă 
este prea grea pentru ca fata s-o poată mişca de una 
singură. Începem de mici Schimbul Uşii — dacă ceva 

merge cu adevărat rău, situația este preluată de fetele 
din Schimbul Armelor, dar responsabilitatea de a 
manevra uşa face ca fetele mai mici să intre într-o 
bună formă fizică. Înaintez şi-mi aşez palmele pe 
mâinile ei. Să tragi, să simţi rezistenţa de sub rugină, 
înnoită şi îngroșată cu fiecare anotimp. Aceasta va fi a 
doua noastră iarnă cu Tox, a treia mea iarnă de la 
Raxter, cu totul. Oare câte ierni mai am de trăit aici? 

— Mulţumesc. 

Mă izbesc cu braţul în umărul ei, ca să nu-şi dea 
seama că nu-mi amintesc cum o cheamă. 

— Hai, pa! adaug. 

Odată ieşite pe verandă, aştept ca Byatt să se 
închidă la haină. Iarba a murit de mult, și acolo, 
imprimate în stratul de gheață care o acoperă, sunt 
urme de tălpi. Oare pe unele dintre ele le-a lăsat chiar 
Byatt, azi-noapte? 

— Aşadar, spun eu. E frig rău. 

Nu-mi răspunde. În timp ce păşim pe aleea 
mărginită de bolovani, care duce spre poartă, se tot 
moșmondeşte cu nasturele de sus al hainei, ascuns sub 
bărbie. 

Încerc din nou, sperând că nu trebuie să sap prea 
adânc. Dacă mi-ar spune măcar unde a fost. 

— Ai dormit bine? 

— Sigur. 

— M-am foit? 

— Nu mai mult decât de obicei. 

Aştept, îi mai dau o şansă să verse tot, dar asta nu 
se întâmplă. 

— Fiindcă m-am trezit, în mijlocul nopţii, şi tu nu 
erai acolo. 

Byatt coteşte în afara potecii, spre stânga. Este 
drumul pe care mergem mereu. 

— Da? 

— Da. 

Întâi am impresia că n-o să-mi explice nimic — nu- 
mi explică mereu, deşi eu o fac față de ea —, dar apoi 
se opreşte, mă priveşte drept în ochi şi spune: 

— Ai vorbit în somn. 

Este atât de diferit de ceea ce aşteptam, încât îmi 
cade faţa. 

— Serios? 

— Da. 

În expresia de pe chipul ei se vede un fel de durere 
delicată, ca şi când n-ar fi sigură că ar vrea să mă lase 
s-o văd. 

— Nu ştiu ce visai, dar ai spus... ceva. 

N-am spus. Ştiu că n-am spus, dar nu înţeleg 
suficiente lucruri ca să i-o spun. 

— Ce am zis? 

S-a strâmbat şi a dat din cap. 

— Nu este ceva ce aş vrea să aud din nou. Las-o 
cum a căzut! 

Pentru o clipă mă simt exact aşa cum vrea ea să mă 
simt. Prea timorată, prea vinovată ca să insist. Dar nu 
e adevărat ce spune. Eram trează și am văzut-o. 

— Oh, îi spun. Eşti sigură? 

Mai departe de-atât nu pot merge cu confruntarea. 
Dacă mă înfig prea tare, o să mi-o dea înapoi fără să 
se mai reţină. Am văzut-o de o sută de ori făcând asta 
cu profesorii, când una dintre noi uita să-şi facă tema, 
în excursii în care Welch a prins-o falsificând 
semnătura mamei mele. Byatt minte foarte bine. Dar 
de obicei minte pentru mine. 

— Da, spune ea, exact cu tremuratul potrivit în 
voce. Este în regulă, bine? Pur şi simplu am urcat în 
patul de la etaj, lângă Reese. 

Măcar asta e adevărat. Dar ce secrete ar avea de 
păstrat aici, la Raxter? Avem toate aceleași oribilități 
în trup, aceleaşi dureri, aceleași dorinţe. 

— Scuză-mă, îi spun. 

Nu mai am de ce să merg mai departe cu şarada 
asta. 

— Indiferent ce s-a-ntâmplat. Ştii că eşti cea mai 
bună prietenă a mea. 

Byatt se luminează imediat şi-şi aruncă brațul în 
jurul umerilor mei, ca să mă aducă spre ea. Pornim iar 
să ne plimbăm, potrivindu-ne pașii. 

— Da, spune ea, ştiu că sunt. 

Deasupra noastră se întrevede conturul casei şi 
vocile celorlalte fete se strecoară pe ferestrele crăpate, 
pe măsură ce se trezesc. Certuri pe haine și 
aşternuturi, şi câteva mai aprinse de-atât, dar cam 

aceleaşi conversații în fiecare zi. Aceleași reviste date 
din mână în mână iar şi iar, chestionare făcute şi 
refăcute de o sută de ori, aceleași amintiri spuse sub 
formă de poveste, până când ajung să aparțină tuturor. 
Părinți împărțiți între noi, prime sărutări schimbate ca 
nişte daruri. 

Eu n-am avut niciodată nimic de adăugat — nu 
puteam să-l evoc suficient pe tata, nu puteam suporta 
să mă gândesc la mama singură în casa noastră din 
bază. Şi dorisem băieți, dorisem fete, dar nu dorisem 
pe nimeni suficient încât să-mi fie dor, suficient încât 
să-l smulg din curgerea vieţii mele şi să-l aduc aici. 

Câteodată, dacă închid ochii, uit ce s-a schimbat. Și 
Raxter nu mai este sub agitația prafului de pușcă şi a 
foametei. Este plictiseală, este lene adânc îngropată în 
el. 

Am ajuns la gard, lăsând casa în spatele nostru şi 
pădurea întinzându-se în față, cu ramurile ei veşnic 
verzi. Drumul se strecoară printre crengi, tot mai 
bătătorit şi mai îngust în fiecare an. La câțiva paşi de 
gard văd ce trebuie să fi nimerit puştile noastre 
noaptea trecută — o căprioară moartă de ore întregi, cu 
carnea prea alterată ca să mai poată fi mâncată. 
Viermii se târăsc prin botul căscat, sângele este 
închegat în blană. 

Lângă căprioară mai este ceva. Ceva despre care 
ştim toate, dar nu vorbim. Dacă eşti pe afară la 
momentul potrivit, simți cum pământul se cutremură 
din când în când, cum făcea şi casa mea de la bază 
când trecea câte un avion prea aproape. Când abia 
începuse Toxul, aveam obiceiul să frunzărim cursuri 
de științe naturale, să ne uităm la inventarul florei şi 
faunei şi să ne întrebăm ce ar putea fi afară. Dar apoi 
a trebuit să ardem cărțile ca să ne încălzim şi 
întrebările n-au mai fost deloc amuzante. 

— Vino, spune Byatt. 

Nu ne uităm spre acoperiş, unde două fete ochesc 
cu puştile pe deasupra capetelor noastre. Ne trecem 
degetele peste barele gardului, mergând pe lângă 
acesta până când ajungem la apă, unde sunt dantelării 
de pietre adunate morman, prinzând stropii de apă în 
mici ochiuri care nu îngheață până în miezul iernii. 

Falduri de cenușiu, algele de un verde adânc şi 
oceanul rostogolindu-se în depărtare, negru și greu. 

Urc pe o stâncă ascuţită și mă sprijin în palme ca să 
văd cel mai mare ochi de apă. Nu sunt peşti — abia 
dacă se mai apropie câte unul de insulă, de când s-au 
schimbat lucrurile —, dar de data asta văd ceva. Mic, 
cam cât pumnul meu, şi colorat într-o nuanță 
strălucitoare, ciudată, de albastru. Un crab. 

— Hei, strig şi Byatt se caţără ca să-şi găsească 
echilibrul lângă mine. Uite! 

Şi-au făcut apariția cu câțiva ani înainte de a veni 
eu aici. Un semn al timpurilor, după cum ne-a spus 
profesoara de biologie, când ne-a adus aici ca să-i 
vedem, în toamna clasei a zecea, în timpul lecției 
despre schimbările climatice. Nu veneau niciodată la 
nord de Cape Cod, dar cum lumea se schimbă, la fel 
se schimbă şi apa. Pe aceștia i-am numit Albaştri de 
Raxter şi aici cresc diferit. 

Domnul Harker ne-a ajutat să prindem câţiva pe 
care i-am luat în clasă şi am folosit pe rând bisturiul. 
Aerul era greu de sare şi două fete aproape că au 
leşinat când le-am crăpat carapacele, ridicându-le ca 
pe nişte pleoape. Vedeţi, ne-a spus profesoara. Au și 
branhii, și plămâni, ca să respire şi în apă, şi pe uscat. 
Vedeţi cum se schimbă un trup ca să ne ofere cele mai 
bune opţiuni posibile. 

Ne uităm o vreme la crab, cum se prăvăleşte pe 
fundul bazinului de stâncă, iar apoi Byatt se 
năpusteşte înainte şi aproape că mă aruncă în apă. 

— Ai grijă, îi spun, dar nu mă ascultă, stă cu braţul 
întins şi înţeapă cu degetele pojghiţa de apă. 

Ceva subțire şi lung se strecoară sub o carapace de 
piatră. 

— Vreau să mai văd o dată, îmi spune ea. 

Desenează cercuri în apă, ridicând crabul în 
curentul stârnit. 

— Nu face asta, îi spun. E îngrozitor. Şi dacă o să-ţi 
tot bagi mâna acolo, o să te alegi cu degerături, mai 
devreme sau mai târziu. 

Dar nu mă ascultă. Rapidă ca stârcii care trăiau 
cândva aici, îşi scufundă mâna aruncând apă până 
spre cot, iar când o scoate ține un crab între două 

degete, atârnat de un cleşte. Clămpăne spre ea şi Byatt 
îl lasă pe pământ. 

Încă ţinându-l cu o mână, bâjbâie cu cealaltă după o 
piatră desprinsă de pe malul bazinului. Reușește s-o 
prindă bine şi pocneşte crabul cu ea. Acesta se 
zvârcoleşte, cu membrele răsucindu-se dezordonat. 

— Dumnezeule, Byatt! 

Se holbează la crabul strivit. Carapacea albastră 
începe să se înnegrească, pornind de la vârfurile 
cleştilor, până când ajunge atât de neagră, încât parcă 
ar fi fost scufundată în cerneală. Aspectul ei le-a făcut 
pe fete să se clatine la ora de biologie, le-a lăsat 
ameţite, suspinând. 

— De ce-ai făcut asta? am întrebat-o, ferindu-mi 
privirea. 

Dacă aş fi luat deja micul dejun, cred că l-aş fi 
vomitat pe tot, chiar acum. 

— De-aia, spune ea, apucând crabul care încă mai 
mişcă, dar numai un pic, și-l aruncă înapoi în apă. Aşa 
te prinzi dacă sunt cu adevărat Albaştri de Raxter. 

— Nu puteai să culegi o floare? 

Așa fac şi irişii, se înnegresc când mor. Așa făceau 
şi înainte de Tox, iar acum facem şi noi la fel. Absolut 
fiecărei fete Raxter 1 se înnegresc degetele până la 
încheieturi, când Toxul ni le răpește. 

— Nu e acelaşi lucru, spune Byatt. 

Apoi se ridică lăsându-mă în urmă şi îşi croieşte 
drum spre stâncile din capăt, sigură pe picioare, cu 
ghetele alunecând pe măsură ce valurile avansează. 
Mi-a spus odată că asta îi plăcea cel mai mult la 
Raxter, felul în care i se schimbă marginile. Pământul 
dispărând şi alunecând sub pași, Byatt cu ochii închiși 
şi bărbia ridicată. 

— Tu îţi aminteşti? strig dintr-odată, briza de iarnă 
smulgându-mi cuvintele din gură. Cum era înainte? 

Mă priveşte peste umăr. Mă întreb dacă se gândește 
la ce mă gândesc și eu. La cum ne uitam de pe 
verandă cum fetele din ultimul an se adună pe plajă în 
hainele lor albe, de absolvire, cum îşi împreunează 
degetele în timpul adunării și le strâng tare de tot, ca 
să nu izbucnească în râs. La cum stăteam în sala de 
mese, cu ultimele raze de soare strecurându-se prin 

ochiurile de geam şi cum cântam fals un imn, înainte 
de a ne aşeza la masă. 

— Da, spune Byatt. Desigur. 

— Şi nu ţi-e dor? 

Pentru o secundă mă gândesc că nu-mi va 
răspunde, dar buzele i se deschid larg într-un zâmbet. 

— Mai are vreo importanţă? 

— Cred că nu. 

Deasupra noastră se plimbă norii, lăsând să treacă 
un pic de căldură. 

— Hai să intrăm! adaugă. 


Pe Reese am găsit-o în pragul bucătăriei, așteptând 
ca două fete să-și spele părul în chiuvetă, cu o găleată 
de apă de ploaie. La fiecare câteva zile, eu și Byatt 
făceam cu rândul — părul meu era atât de scurt, încât 
n-avea nevoie de mai mult decât un curăţat la 
rădăcină, în timp ce cosițele împletite ale lui Reese 
risipeau îngrozitor apa, superbe și greu de privit, aşa 
că lua toată chiuveta doar pentru ea. 

— O să le ia o veşnicie, spune Reese când ajungem 
lângă ca. 

Îşi ţine strâns coada cu mâna argintie și văd 
încordarea din celelalte fete, le văd privind spre uşă 
de parcă şi-ar face planul cum să evadeze pe acolo. 

— Scuze, spune una dintre ele. Aproape am 
terminat. 

— Păi, atunci grăbiţi-vă! 

Fetele se uită una la alta, îşi storc repede părul şi se 
îngrămădesc să treacă pe lângă noi. A doua încă are pe 
tâmple spumă de şampon. 

— Mulţumesc, le spune Reese, de parcă le dăduse 
de ales. 

Byatt şi cu mine stăm în prag, în timp ce Reese își 
despleteşte părul şi-l scufundă în găleata cu apă. Îi ia 
câteva minute. Când termină are mânecile umede şi 
apa încă îi picură din păr când găsim o canapea liberă 
din sala mare, pe care ne aşezăm în aşteptare. Cum 
turele urmează să se schimbe, Welch o să ne spună 
destul de repede, chiar după ce fetele mici vor termina 
micul dejun. Mă prăbușesc pe cotieră şi îmi arunc 
picioarele în poală la Byatt. De cealaltă parte, Reese 

se lasă în față şi îşi apleacă părul încă ud, ca să-l 
împletească. 

Nu e agitată. Doar că ceva se răsuceșşte strâns în ea. 
E mereu acolo, dar în unele zile se simte mai aproape 
de suprafaţă, iar azi e una dintre acele zile. Nu 
spunem nimic când Reese începe să pigulească 
tapiţeria cu mâna ei argintie. 

Eu nu mi-am dorit niciodată nimic în felul în care 
îşi doreşte ea să intre în Schimbul Bărcii. Încă o văd 
la poartă în ziua aceea, când a plecat domnul Harker, 
întinzându-se spre el. Încă o aud strigând în timp ce 
Taylor o trăgea de acolo. Sigur că vrea să iasă, să 
treacă dincolo de gard, dincolo de curba drumului. Să 
vadă dacă a rămas ceva din el. 

N-am putea s-o strecurăm afară fără să încălcăm 
carantina, aşa cum spune scrisoarea de la Marină. Şi, 
oricum, este prea periculos pentru o fată să se afle de 
una singură afară, dar Byatt şi cu mine am făcut tot 
ce-am putut. Am luat-o pe acoperiş, doar ca să vedem 
dacă am putea zări printre copaci silueta vechi ei 
case. N-am reuşit decât s-o înfuriem. 

— Nu ştiu, a spus ea, în timp ce urcam înăuntru. 
Dar să fie al dracului! 

Şi apoi n-a mai vorbit cu noi două zile. 

Uşa de la biroul directoarei se dă de perete şi Welch 
iese pe coridor cu o foaie de hârtie în mână. Reese se 
ridică. 

— Doamnelor, spune Welch, vă rog să aruncaţi o 
privire peste programul revizuit. Unele dintre voi o să 
schimbaţi turele. 

Schimbă orarul vechi cu cel nou, lipind hârtia chiar 
lângă biletul de deasupra şemineului. 

— Fetele din Schimbul Bărcii, căutați-mă când 
puteți. O să fiu în magazia din sud. 

Mă aştept ca Reese să se grăbească spre program 
imediat după plecarea lui Welch, dar ea se apropie 
şovăitoare, cu picioarele mișcându-i-se mecanic. În 
sală încă se mai aud voci, dar nimeni altcineva nu 
vine să verifice programările, aşa că-mi dau seama că 
stau toate la pândă. 

Reese se apropie. Mă încordez, așteptând surâsul 
care să confirme că a primit ce a vrut. Numai că nu 

vine. Răsucindu-se pe călcâie, Reese se întoarce la 
canapea din câțiva paşi şi mâna ei argintie mi se 
încleştează pe gleznă. Isuse, ce rece e! Apoi mă 
smucește cu putere şi mă trezesc pe podea. 

— Reese, spun, scuturată de șocurile care îmi trec 
prin trup, şi încerc să mă ridic, dar ea a luat-o deja din 
loc. 

M-a răstignit, genunchii îmi fixează braţele, podul 
palmei îmi împinge bărbia, expunându-mi beregata. 

Încerc să spun ceva, mă zbat cu picioarele şi încerc 
să-mi răsucesc șoldurile, poate asta o să ajute la ceva, 
nu vreau decât să respir, o singură răsuflare, dar ea mă 
apasă tot mai tare, lăsându-şi pumnul argintiu pe 
pieptul meu. 

— Ce s-a întâmplat? o aud pe Byatt strigând din ce 
în ce mai tare. Reese, opreşte-te! Ce s-a întâmplat? Ce 
e? 

Reese întoarce capul doar o fracțiune de secundă și 
reuşesc să-mi eliberez un braţ. Mă întind pe după ea 
ca s-o apuc de coadă şi să-i trag capul pe spate. Urlă și 
simt pe partea oarbă a feţei mele o tăietură și o arsură. 
Îşi lasă antebraţul pe beregata mea. Se apleacă. 

Încerc s-o împing, dar este puternică — puternică de 
parcă ar fi mai mult decât ea însăși, apoi Byatt vine în 
spatele ei, țipând, țipând. Un ultim suspin sfâşiat 
înainte să mi se întunece privirea şi îi rostesc numele. 

Reese se retrage, clătinându-se pe picioare. 

— Oh, Dumnezeule, spune Byatt, albă la față. 

Nu pot să mă mișc, durerea mi se împrăștie în 
piept. Ne-am mai bătut şi altă dată, dar numai pe 
mâncare. Mereu ne oprim aici. Asta e linia de 
netrecut. 

Reese clipeşte şi-şi drege vocea. 

— N-a păţit nimic, spune ea ursuză. O să fie bine. 

Trebuie să fi plecat după aia, pentru că Byatt 
îngenunchează lângă mine şi ea e cea care mă ajută să 
mă ridic, când mă pot ţine iar pe picioare. 

Aproape că nu verific programările. Aproape că mă 
duc sus, să mă odihnesc. Dar când trecem pe lângă 
orar şi mijesc ochiul, trecând cu privirea peste noile 
perechi de la Schimbul Armelor şi noile rotații pentru 

gardă, îmi zăresc numele. Şi asta a fost. lată motivul. 
Sunt noua fată din Schimbul Bărcu. 


Zâmbesc. Nu am vrut să fiu acolo, dar sunt, şi din 
spatele meu se aud şoapte, aşa că trebuie să mă opresc 
chiar acum, sau Reese o să afle de asta şi o să mă 
urască și mai tare. 

Byatt îmi pune o mână pe umăr. 

— Ar trebui să te duci după ea. Să-i vorbeşti. 

— Nu cred că-i o idee bună. 

— Îmi dau seama că n-a fost corect ce-a făcut, 
spune Byatt, dându-mi părul la o parte de pe față. Dar 
este... 

— Trebuie să confirm, îi spun. Cu Welch. 

Nu-mi pot reține vioiciunea din voce. Nu am vrut 
eu să se întâmple așa — ştiu că nu eu trebuia să fiu pe 
listă —, dar acum, că s-a întâmplat, sunt mândră de 
asta. 

Sunt o achiziție bună. Pot să-mi car încărcătura. 
Ştiu de ce numele meu este pe lista aia. 

— Bine, spune Byatt. 

Se retrage, îşi încrucișează braţele la piept şi îmi 
dau seama că ar mai vrea să spună ceva. Dar nu face 
decât să-mi arunce o ultimă privire înainte de a se 
îndrepta spre scări. 

În jurul meu, celelalte fete sunt în aşteptare. Mă 
privesc cu o atenție nouă în ochi acum, că sunt în 
Schimbul Bărcii. Aşteaptă ca eu să le arăt, să le spun 
ce să facă și asta e mai mult decât ce m-am gândit că 
ar trebui să duc. Dar trebuie să-mi amintesc că pentru 
toate regulile care s-au destrămat există unele noi, mai 
puternice şi mai rigide decât orice am avut până 
acum. Nimeni nu trece dincolo de gard — asta e prima 
regulă, cea mai importantă, iar acum eu sunt una 
dintre fetele cărora li se permite s-o încalce. 

Îi zâmbesc fetei aflate cel mai aproape de mine, 
sperând că zâmbetul meu este matur și responsabil, 
apoi mă grăbesc să ies din încăpere, simțind încă 
privirile lor aţintite asupra mea. Welch a spus s-o 
căutăm, aşa că într-acolo mă duc, apucând-o pe 
coridorul de sud, spre magazie, unde o găsesc făcând 
inventarul. 


39 


— Hetty, grozav, spune ea. 

Arată atât de obosită, încât mă simt recunoscătoare 
pentru o secundă. Toxul nu a afectat-o atât de tare 
cum le-a afectat pe fete, dar cel puţin, între crize, noi 
putem conta pe un moment sau două de liniște. 

— Vino şi ajută-mă un pic! 

Îmi trântește în braţe un maldăr de pături şi o aud 
numărând încet. Îmi las fruntea pe ele, asigurându-mă 
că respir uşor. Cred că mi s-au desfăcut capsele de pe 
pleoapă. 

— Probabil, o să ieşim mâine sau poimâine, spune 
Welch, luându-mi păturile din braţe. Transportul de 
ieri a fost mic, aşa că-l vor suplimenta, cu puţin noroc. 

Cel mai bun lucru la care putem spera este nişte 
mâncare în plus și poate o pătură sau două. În primele 
zile ne trimiteau mai mult. Soluţie pentru lentilele de 
contact, așa încât Kara nu era nevoită să poarte 
ochelari.  Insulină pentru Olivia şi pastilele 
contraceptive ale lui Welch, ca să gestioneze 
problema hormonilor. Dar toate astea n-au mai venit 
după cam o lună și nici măcar directoarea n-a putut 
face nimic. Kara a rămas fără lentile de contact, 
Welch, fără pastile, iar Olivia a murit. 

— Deci unde ne întâlnim? întreb. Şi ce să aduc? 
Este... 

— Vin eu să te iau, zice Welch şi îmi aruncă o 
privire scurtă, cercetătoare. Ai grijă să te odihneşti. Şi 
încearcă să eviţi agitaţiile ca aia din sala mare, dacă 
poţi. 

— Spune-i asta lui Reese, bombăn eu. 

— Oh, scuze, aud în spate. 

Mă întorc şi o văd pe Taylor în prag, legănându-se 
de pe un picior pe altul. La început îmi trece prin 
minte că a venit ca să-mi facă zile fripte fundcă i-am 
luat locul în Schimbul Bărcii, chiar dacă ea a fost cea 
care a renunţat, dar pare concentrată asupra lui Welch. 

— N-am vrut să vă întrerup, continuă ea. Welch, 
pot să te caut mai târziu? 

Între ele are loc un schimb de priviri — rapid, 
aproape insesizabil, care dispare înainte să-l pot 
desluși. 

— Sigur, spune Welch relaxată. 

Taylor se furişează pe culoar. Mă uit ţintă după ea, 
încercând să ochesc ce anume i-a făcut Toxul. Nimeni 
nu ştie exact cu ce au lăsat-o crizele, nici măcar 
celelalte fete din anul ei. Oricare ar fi schimbările, 
trebuie să fie ascunse sub haine. 

— Ține minte, Hetty, spune Welch în timp ce 
termină de numărat păturile. 

Mă răsucesc iute spre ea. 

— Odihneşte-te şi hidratează-te, nu mai pierde 
vremea. Gata, afară cu tine! 

Odată ieşită pe coridor, apuc s-o văd pe Taylor 
dispărând în bucătărie. Welch nu mi-ar spune la ce să 
mă aştept dincolo de gard, dar Taylor s-ar putea s-o 
facă. 

Mă duc după ea şi mă strecor în bucătărie; o văd 
îngenunchind lângă vechiul frigider și băgând o mână 
în spatele lui. 

— Hm, spun eu, iar Taylor sare cât colo, ducându- 
şi rapid mâna liberă spre centură, acolo unde îşi ţinea 
cuțitul pe când era în Schimbul Bărcii. 

— Dumnezeule, Hetty! Anunţă și tu că vii, bine? 

— Scuze, spun şi mă apropii puţin. Ce faci aici? 

Taylor se uită undeva peste umărul meu, rămânând 
în continuare încovoiată, chircită, apoi zâmbeşte vag. 
Aproape că văd cum tensiunea 1 se descarcă din trup. 
Se sprijină pe călcâie şi trage din spatele frigiderului o 
folie de plastic în care sunt biscuiţi. 

— Vrei o gustare? 

E strict interzis să ascunzi mâncare. Câteva fete au 
încercat, mai la început, şi nici măcar nu le-au 
pedepsit profesoarele, ci noi, restul. Schimbul Bărcii 
le-a dus afară pentru o discuţie şi le-a lăsat în curte, 
pline de sânge. Totuşi, Taylor şi-a câştigat o oarecare 
libertate. Nu-mi imaginez că ar pedepsi-o cineva. 

— Sigur, îi spun şi mă aşez lângă ea, pe dalele în 
formă de tablă de şah. 

Îmi întinde un biscuit. O simt cum mă priveşte când 
mușc din el. 

— Mulţumesc. 

— I-am pus aici la un moment dat, astă-vară. M-am 
gândit că până acum trebuie să-i fi găsit vreuna dintre 
voi. 

— Nimeni nu se uită acolo, în spate, spun cu. Prea 
multe pânze de păianjeni. Şi șoareci... sau ceva de 
genul ăsta. 

Taylor pufnește. 

— Când ai văzut tu ultima dată un şoarece pe-aici? 

Înghite biscuitul din două guri și îşi şterge 
firimiturile de la gură. 

— Deci? Întreabă ce vrei să întrebi. 

— Poftim? 

— Numele tău apare pe lista de la Schimbul Bărcii 
şi tu vorbeşti cu mine din întâmplare? Okay, Hetty. 

Mai iau un biscuit, dar am gura uscată şi sfârșesc 
prin a-l ţine în palma lipicioasă. 

— Cred că mă întrebam pentru ce ar trebui să mă 
pregătesc. Adică... cum, doar luăm chestiile alea și ne 
întoarcem? Nu poate fi atât de ușor. 

Taylor râde şi este genul de râs pe care, când îl 
auzi, râzi şi tu cu celălalt, pentru că altfel s-ar putea 
să-l vezi plângând. 

— Folosesc farul de la Camp Nash ca să ne spună 
că vin. În Codul Morse sau vreun rahat din ăsta. Nu 
ştiu. Dar o să vină Welch şi o să te trezească atunci 
când primeşte semnalul. Îi place să plece devreme, ca 
să vă puteţi întoarce înainte de căderea nopţii. Ar fi 
minunat dacă ar putea arunca proviziile aici, ne-ar 
scuti de o călătorie. 

Nici nu m-am gândit vreodată că asta ar putea fi o 
posibilitate. 

— Şi de ce n-o fac? 

Taylor muşcă încă o dată din biscuitul sfărâmicios. 

— Spun că ar risca să se contamineze, îmi zice ea, 
cu gura plină. Serios, eu cred că pur şi simplu nu-s în 
stare să navigheze ca lumea printre stânci. De parcă n- 
ar fi marinari sau cam aşa ceva. De parcă Marina n-ar 
trebui să fie meseriaşă la toată treaba asta cu 
navigatul. 

E şocant să auzi tot acest proces intangibil 
interpretat în cuvinte atât de aspre. Dar ea a fost mult 
mai aproape de el decât mine. 

— Este... 

Trebuie să mă opresc, să-mi caut cuvintele 
potrivite. 


42 


— Este la fel de măreț cum se vede de-aici? 

— Măreţ? 

Mă gândesc la sălbăticie, la felul în care pinii au 
crescut tot mai înalți, la felul în care nu seamănă cu 
nimic din ce-am văzut de pe acoperiş. În pădure, 
Toxul este încă sălbatic. Nu sunt fete pe care să pună 
stăpânire, aşa că a pus ghearele pe orice altceva. 
Acolo, afară, înfloreşte şi se răspândește cu un soi de 
bucurie. Nestăpânit, rău şi liber. 

— Da, spun. Cred că da. 

Taylor se apleacă în față. 

— Îţi aminteşti cum a fost? Atunci, în prima zi? 

Cu un an şi jumătate în urmă, în soarele de 
primăvară timpurie. Când s-a întâmplat eram afară, în 
pădurea de pini, într-o încâlceală de trunchiuri şi 
membre, cu Reese şi Byatt privindu-mă în timp ce 
avansam pe cea mai de jos ramură, cât de departe se 
putea. Și am căzut, lucru deloc ciudat; eram toate 
acoperite de cruste şi ciupituri, unele dintre noi 
depăşind prea repede un anumit moment, unele dintre 
noi făcându-ne tivuri prea scurte, unele dintre noi 
împungându-ne cu obiecte ascuţite, doar ca să vedem 
cum e. Dar e vorba despre ce s-a întâmplat după 
aceea. 

M-am ridicat râzând, dar din ochiul drept mi-a 
țâșnit sângele. La început mai încet, apoi tot mai 
repede şi mai repede, prelingându-mi-se pe obraz şi 
curgându-mi în gură. Fierbinte, de parcă era gata să 
dea în clocot, şi am început să plâng, fiindcă nu mai 
vedeam. 

Byatt a înjurat şi m-a apucat de cot. Reese m-a 
apucat de celălalt şi m-au zorit spre casă. Am ţinut 
ochiul închis. Le auzeam pe celelalte fete, le auzeam 
vorbind, chicotind şi apoi amuţind la trecerea noastră. 
Byatt şi-a lipit trupul de al meu. Ea a fost singurul 
lucru care m-a ţinut pe picioare. 

Byatt a rămas cu mine pe scări, în holul principal, 
în timp ce Reese a fugit să aducă asistenta medicală. 
Am stat ceva timp acolo, nu ştiu cât. Byatt îmi ținea 
mâna între palme şi stăteam sprijinită de umărul ei, 
sângerând pe cămașa ei. Reese s-a întors însoțită de 
Welch și mi-au presat pe ochi un tifon până când s-a 

oprit sângerarea. Până când au văzut că mi s-a închis 
pielea de pe pleoapă. 

Asistenta era plecată. S-au îmbolnăvit alte trei fete. 
Şi aşa a început totul. 

În dimineaţa următoare au pus insula sub carantină. 
Elicoptere deasupra noastră, problemă militară. Zile 
cu medici în costume ermetice de protecție scotocind 
casa, teste peste teste și niciun răspuns, doar boala 
împrăştiindu-se în fiecare dintre noi. 

— Da, am răspuns, nevoită să-mi dreg vocea. Îmi 
amintesc. 

— Afară e tot aşa, spune Taylor. Aici, în casă, o 
suporţi uşor, dar afară este ca în primele zile. De parcă 
n-ai şti naibii nimic. 

Poate că-mi va spune adevărul. Poate că am 
câștigat dreptul ăsta acum, că sunt în Schimbul Bărcii. 

— De-aia ai renunţat? 

Am pus întrebarea greşită, fiindcă Taylor se 
schimbă la faţă în secunda în care o aude. Ochii reci, 
gura ca o linie dreaptă. Se ridică în picioare. 

— Servește-te liniştită cu biscuiţi. Pune-i la loc 
după ce termini. 


Reese nu ni se alătură la cină. E sub restricție, asta 
e tot ce ne spune Welch când o întrebăm, dar n-o 
vedem pe Reese nici când ridic rațiile de la bucătărie, 
nici când Lauren şi Ali au ajuns să se încaiere pentru 
nişte elastice de păr noi şi Julia a trebuit să le 
despartă. Acum asta e şi treaba mea, îmi amintesc. 
Sunt în Schimbul Bărcii — sunt genul ăla de fată. 

Patul ei e gol când ajungem în cameră și mi se pare 
că văd, cu coada ochiului, o sclipire a mâinii ei 
argintii îndepărtându-se pe coridor. Mă străduiesc să 
mă uit în altă parte. 

— Eu ar trebui să fiu aia înfuriată, îi spun lui Byatt 
când ne urcăm în pat. Ea m-a strâns pe mine de gât, 
nu invers. 

— l-ai luat ceva, spune Byatt. Sau, cel puţin, aşa 
vede ea lucrurile. 

Îmi ţin respiraţia şi îmi ridic bărbia ca să opresc 
înțepăturile din ochi să se transforme în lacrimi. Nu 
poate să creadă cu adevărat că am făcut asta ca s-o 

rănesc. Dar aşa e Reese — mereu se protejează de câte 
o ameninţare pe care eu n-o pot vedea. 

— N-am cerut-o eu. 

— Nu cred că-i pasă prea mult de asta. 

Urmează un moment în care ne reluăm locurile, eu 
cu spinarea îndesată în perete şi Byatt întinsă pe spate, 
ocupând cea mai mare parte a patului. Dormim aşa 
încă de când a început Toxul, la început ca să ne 
încălzim şi după aceea pentru că aşa ne-am obişnuit. 

— Ai putea să refuzi locul, spune ea, odată ce ne 
liniştim. 

— Aş putea să-l refuz, spun eu aspru, dacă mi-o 
cere. 

Dar furia nu durează. Oftez şi închid ochiul. 

— Pur şi simplu, nu ştiu cum să procedez cu ea, 
adaug. 

Byatt scoate un mic zgomot. 

— Slavă cerului că sunt eu aici, ha? 

— Nici nu ştii tu. 

În unele zile este în regulă. În altele, aproape că mă 
rupe în două. Pustietatea de la orizont, foamea din 
corpul meu — cum o să supravieţuim acestei situaţii 
dacă nu ne putem supraviețui una alteia? 

— O să reuşim. Spune-mi că o să reuşim! 

— Tratamentul este pe drum, spune Byatt. O să 
reuşim, îți promit! 

Capitolul 4 


Taylor a avut dreptate. Când mă trezeşte Welch în 
dimineața următoare, soarele încă n-a răsărit. Am 
ochiul lipit de somn, sunt aproape oarbă şi-mi ia un 
timp ca s-o văd ca lumea. 

— Ce e? întreb. 

Mă mai scutură o dată. 

— Coboară cât poți de repede. leşim. 

Uşa se trânteşte în urma ei. Reese doarme încă în 
patul ei, dar Byatt se răsuceşte şi se ridică în cot. 

— Plecaţi? spune ea, cu voce grea şi răgușită. 

— Da. 

— Okay. Să ai grijă. 

Este un ordin şi îi zâmbesc timid, în caz că mă 
poate vedea. 

— O să mă străduiesc. 

Când ajung la debaraua de lângă bucătărie, Welch 
aşteaptă deja, împreună cu Julia şi Carson. Lui Carson 
îi lipsesc trei unghii de la degete, din timpul ultimei ei 
crize, când a zgâriat uşa infirmeriei, iar pielea 
cafeniu-închis a Juliei este presărată cu vânătăi care se 
fac tot mai mari, pe zi ce trece. Nimeni nu ştie ce le-a 
făcut să apară, doar că nu le păleşte deloc culoarea. 

Julia şi Carson nu sunt primele fete din Schimbul 
Bărcii. Taylor, al cărei loc l-am luat, era ultima 
rămasă din echipa de la început. Fusese aleasă 
împreună cu Emily şi Christine, gemenele dintr-o 
şcoală de pe lângă DC venite aici într-un schimb de 
experienţă. Ar fi trebuit să rămână la Raxter un 
semestru. Dar aleseseră greşit. La vreo trei luni după 
începerea Toxului, s-au întors din pădure cu propriile 
nume smulse din cap. Toxul luase tot ce reprezentau 
ele, le luase totul, mai puţin ştiinţa de a ţine un cuţit în 
mână. Le făcuse să se înjunghie una pe cealaltă în 
holul central şi să se privească sângerând până la 
moarte. 

Când mă apropii, Carson îmi zâmbeşte. Poartă şi o 
a doua haină, groasă şi căptușită cu flanel, şi şi-a 
strâns tot părul sub glugă. Alături de ea, Julia stă 

aplecată în faţa debaralei, scoțând de-acolo haine 
pentru ea şi presupun că şi pentru mine. 

— Uite! 

Îmi îndeasă în braţe o grămadă de ţoale și se aşază, 
scoțându-şi bocancii ca să-şi mai pună nişte şosete. 

— Pune-ţi asta pe tine! 

Haina e undeva între negru şi albastru-închis, cu 
încheietori mari de alamă petrecute în faţă, ca la un 
cufăr, îmi vine destul de bine și, dacă ridic gulerul, n- 
o să simt vântul la ceafă. Mai e şi o căciulă roşie, 
genul cu clape pentru urechi, dar nu sunt convinsă că 
mi se potriveşte, aşa că ridic privirea spre Welch, care 
a primit şi ea o eșarfă roşie. La fel şi Carson. lar Julia, 
acum în picioare, încruntându-se nerăbdătoare, are 
peste haină o vestă roşie, pufoasă. 

— Culoarea e uşor de localizat, spune Welch. 

Îşi tot face de lucru cu o staţie de emisie-recepţie 
atârnată la brâu, care trebuie să-i facă legătura cu 
radioul din biroul directoarei. 

— Ca să ne putem găsi una pe alta, dacă e cazul, 
adaugă ea. 

Julia pufneşte. 

— Şi orice altceva ne poate găsi pe noi. Haide, 
Hetty, puneţi-o pe cap! Trebuie să mergem. 

N-ar trebui, dar mă surprinde când Welch îmi 
îndeasă în mână un cuţit de luptă şi-mi arată cum să-l 
strecor prin găicile de la cureaua blugilor, aşa cum fac 
şi Julia şi Carson. Cuţitul ăsta e tot ce primesc 
deocamdată, dar, la fel ca Welch, Julia are şi armă. Nu 
puşca pe care o folosim pe acoperiş, ci un pistol mic, 
uşor de folosit, cu care se pare că se simte confortabil. 

— Suntem gata? întreabă Welch, apoi dă din cap 
spre mine. În spatele Juliei. Ţine aproape! 

leşim pe ușile din faţă, pe potecă. Mă întorc să văd 
casa, să mi-o amintesc, şi mă simt de parcă am din 
nou 13 ani, coborând din dubă și venind pe alee cu 
Byatt la o jumătate de pas în urma mea. Uşile mari, 
veranda, totul arată de parcă ar fi pe cale să se 
întâmple ceva. 

Ne oprim la gard şi aşteptăm ca Welch să deschidă 
poarta. Este din fier forjat, cu barele suficient de 
apropiate încât să nu te poţi strecura printre ele, nici 

măcar dacă-ţi sugi zdravăn burta; este de pe vremea 
când a fost construită şcoala, cu sute de ani în urmă. 
Construită să menţină peluzele îngrijite departe de 
ținutul sălbatic, construită să oprească animalele 
sălbatice să-și croiască drum spre gunoi. Construită 
totodată, presupun, ca să țină fetele înăuntru, în curte. 
Ca şi cum ai avea unde să te duci pe insula asta. 

Dar, de când cu Toxul, copacii au avansat tot mai 
mult, au încolțit lăstari noi care se întind spre gard ca 
şi când ar veni după noi. Pinii, unii dintre ei, ace 
moarte prăfuind pământul îngheţat, şi alții tot așa, 
cojiți şi cioturoşi ca naiba. Cresc chiar lângă fier, iar 
crengile se ridică peste gard înainte de a cobori iar, 
încărcate de boabe de culoarea sângelui. Nimeni nu 
mănâncă aşa ceva. Când le deschizi, au un miez 
negru, supurând. 

Există un singur loc unde copacii se retrag de lângă 
gard, iar acesta este partea de nord a insulei, chiar 
unde malul cade de pe o stâncă de vreo şase metri 
înălţime. În toate celelalte părţi i-am ciopârţit cât am 
putut şi am reparat gradul cu tot ce ne-a venit la 
îndemână, cu orice lucru de care ne-am putut lipsi. 

Pădurea în sine era destul de rea — aș fi putut jura 
că vrea să ne devoreze —, dar când au venit şi 
animalele, au venit repede. Coioţi mai mari decât 
lupii. Vulpi care vânează acum în haite agresive. 
Câteodată sunt prea rapide pentru fetele din Schimbul 
Armelor, așa că am înţesat gardul cu cioburi de sticlă 
şi cu capace de la conservele de supă. Am astupat 
găurile cu bucăţi de plută din avizierele de pe pereţii 
claselor. 

Nu ţinem fete de pază lângă gard. Prea aproape de 
pădure, prea tentant pentru orice animal şi oricum nu 
avem nevoie de asta. În schimb, poarta se deschide 
uşor şi se încuie după tine, după ce ieşi. Singurul fel 
în care te poţi întoarce este cheia metalică potrivită, 
atârnând de cureaua lui Welch. 

Poarta se deschide un pic şi ne strecurăm prin 
spaţiul îngust. Când Welch o închide la loc, aud cum 
zăvorul alunecă în lăcașul lui și, după zgomot, pare 
atât de subțire, încât mi se pare că l-aş putea rupe doar 

gândindu-mă la el. Ăsta e într-adevăr singurul lucru 
care ne ţine în siguranță? 

— Gata? întreabă Welch. 

Nu aşteaptă să vadă dacă şi eu sunt pregătită. 
Pornim la drum. 

Drumul e noroios, cu rădăcini şi iarbă încurcându- 
se pe margini, cu gropi umplute cu pietre de tatăl lui 
Reese, domnul Harker. Am petrecut un an şi jumătate 
holbându-mă la el de pe acoperiş, dar am uitat cum se 
simte sub tălpi, deși îngheţat, crănțănitor ca zahărul 
tos. Respirația mea în norişori, un plesnet în aer, şi era 
toamnă cu o săptămână în urmă, dar azi nu-i altceva 
decât iarnă. 

Deasupra noastră, pinii se împiedică spre cer. Mai 
înalți decât ar trebui să fie, cu trunchiurile mai groase, 
cu ramurile desfăcându-se de o mie de ori și frunzișul 
de deasupra filtrând soarele, atât cât este, făcând 
lumina noroioasă şi ezitantă. Totul pare uitat, de parcă 
am fi primii oameni aici, de o sută de ani. Nicio urmă 
de cauciucuri pe drum, niciun semn că a fost vreodată 
altfel decât e acum. 

N-ar trebui să fim aici. Locul acesta nu mai este al 
nostru. 


Nu cred că mi-am dat seama vreodată cu adevărat 
cât de mult zgomot facem acasă, dar realizez imediat, 
după câteva minute pe drum. Este atât de linişte, încât 
poţi auzi pădurea; o poţi auzi cum creşte şi cum se 
mişcă şi poți auzi lucrurile crescând şi mişcându-se în 
ea. Căprioarele, micuţe înainte de Tox şi atât de mari 
acum, încât ne-ar putea hrăni săptămâni întregi, dacă 
carnea de pe ele n-ar fi putredă, ca de mortăciune. 
Coioţi şi am auzit şi lupi, deși n-am văzut niciunul. Şi 
mai sunt şi alte lucruri, care nu se arată niciodată. 
Toxul nu ni s-a întâmplat doar nouă. Li s-a întâmplat 
tuturor. 

Muşchiul se întinde în covoare groase pe pământ, 
vița-de-vie se înalță în spirale. Ici şi colo, petice de 
flori care cresc tot mai puternice, în ciuda frigului. 
Sunt irişi, petale de un indigo intens acoperit cu o 
pojghiță de gheaţă, un mănunchi strâns adunat la 
mijloc, cu o coroană de petale drapându-l în cascadă. 

Cresc peste tot pe insulă, tot timpul anului, și 
obişnuiam să avem câte o vază cu irişi efectiv în 
fiecare încăpere din casă. Irişi Raxter, speciali pentru 
felul în care li se întunecau petalele odată ce erau 
culeși. La fel ca Albaştrii de Raxter. Şi acum, ca noi. 

Înainte de carantină nu era aşa. Animalele păreau 
practic îmblânzite, chiar dacă ni se ţineau teorii despre 
depozitarea alimentelor în mod corect, ca să le ţinem 
departe de ele, iar pădurea se simţea diferit, părea că 
ne aparţine. Pinii creşteau în rânduri, dar solul era atât 
de întins şi trunchiurile lor ca acele, astfel încât, dacă 
stăteai în locul potrivit, aproape că puteai să vezi 
insula de la un capăt la altul. Nu uitai niciodată 
oceanul, pentru că aerul era mereu pișcat cu sare. 
Aici, în desiș, abia dacă prinzi o sclipire ici şi colo. 

S-a întâmplat ca pădurea să se contamineze prima. 
Oricum, asta e părerea mea, cel puţin. Chiar înainte ca 
sălbăticirea să pună stăpânire pe noi, s-a infiltrat în 
pământ. Copacii au crescut mai înalți, lăstarii noi au 
răsărit mai rapid decât ar fi fost firesc s-o facă. ŞI a 
fost în regulă; nu era nimic demn de luat în seamă, 
până când m-am uitat pe fereastră şi n-am mai putut 
vedea Raxterul pe care îl ştiam. În dimineaţa aceea, la 
micul dejun, două fete şi-au smuls una alteia părul cu 
o răutate animalică și până la amiază ne-a lovit Toxul. 

Această parte de drum merge drept, marcată de 
urme de paşi din acest un an și jumătate, de când 
fetele din Schimbul Bărcii fac această călătorie. De o 
parte şi de alta nu se află nimic. N-a mai rămas nimic 
din potecuțele care se furișau printre copaci. Niciun 
semn de viață. Şi tot ce pot vedea sunt dâre lungi, 
adânci, scrijelite în coaja copacilor. Gheare, poate, sau 
dinți. 

Mă aşteptam să fie diferit. Mă uit la copacii care 
asaltează gardul, la întunericul dintre ei, des şi 
copleșitor. Știu ce face Toxul. Dar cred că ceva din 
vechea mea viaţă se află încă aici. Cred că ceva din 
noi a supravieţuit. 

— Haide, spune Welch şi-mi dau seama că am 
încetinit ritmul, că celelalte sunt la câţiva metri în 
față. Nu trebuie să ne oprim. 

Mă întreb ce o fi rămas din casa lui Reese. Ar 
trebui să se afle undeva în dreapta, ascunsă prin 
păpuriş. N-am învăţat niciodată drumul, o lăsam 
mereu pe Reese să conducă. I-a luat mult să ne invite 
pe la ea şi chiar şi atunci când a făcut-o nu am simţit 
niciodată că ar trebui să fim acolo. Reese și tatăl ei, 
râzând şi vorbind, în timp ce Byatt ciugulea din 
mâncare, iar eu nu știam ce să fac, așa că zâmbeam 
încontinuu. 

Undeva în spatele nostru se aude o trosnitură şi 
apoi un soi de behăit, ascuţit şi iute, iar eu nu-mi pot 
reține înjurătura, îmi scapă de pe buze. Welch se 
aruncă spre cel mai apropiat copac, trăgându-mă după 
ea și trântindu-mă la pământ, între rădăcini. Peste 
drum, Carson și Julia se aruncă în golul dintr-un tufiş 
lăsându-se pe vine, cu capetele plecate. 

— Ce... 

— Şşşt, şopteşte Welch. Nu te mişca! 

Pe acoperiş era diferit, doar ramuri şi vederea prin 
cătarea puştii mele. Dar acum simt cum se cutremură 
pământul. Pași grei, agitați. Mi se usucă gura, trupul 
îmi tremură, febril, şi-mi muşc limba ca să tac. 

Întinsă la pământ lângă Welch, cu rădăcinile 
răsfirate ale pinului răsucindu-se în jurul nostru, prind 
o licărire. Mai întâi o masă greoaie de umbră, apoi se 
iveşte, în căutarea prăzii, şi îl văd. Blana atârnând ca o 
iarbă lungă. Prea mare pentru un coiot, prea întunecat 
pentru un râs. Un urs negru. 

Ştiu ce ar trebui să fac dacă ne vede. Urşii grizzly 
sunt diferiți, dar în cazul unui urs negru trebuie să faci 
zgomot, să te uiţi de sus la el. Să nu fugi. Să ripostezi. 
Asta-i lecţia pe care am primit-o după ce domnul 
Harker a văzut unul căutând prin gunoi. Sunt mai 
rapizi decât par, a spus el, şi pot ochi o pată de culoare 
printre tufişuri. 

Îmi smulg căciula roşie de pe cap şi o strecor sub 
haină, iar transpiraţia îmi îngheață pe scalp. Îmi 
număr bătăile tot mai rapide ale inimii şi încerc să nu 
respir cu zgomot. 

Lângă mine, Welch zâmbeşte, doar o urmă de 
zâmbet, ca şi când nu s-ar putea abţine. Stăm aşa nu 
ştiu cât timp. Aşteptăm până când paşii se 

îndepărtează, copacii se liniştesc, zgomotul se stinge, 
apoi Welch se ridică şi mă trage şi pe mine în 
picioare. 

— A plecat, spune ea. Poţi să-ţi pui iar căciula. 

Le strigă pe Carson şi pe Julia. Vin alergând dintre 
copaci, arătând de parcă n-ar fi tras o sperietură de 
moarte, de parcă ar fi văzut tot timpul genul ăsta de 
lucruri. 

— V-aţi distrat? întreabă Julia. 

Mă gândesc că s-ar putea să vorbească serios. 


Raxter are numai opt kilometri lungime, mai mult 
sau mai puţin, este în formă de glonţ cu vârful orientat 
spre vest, dar ne mişcăm încet, aşa că ne ia ceva timp 
ca să ajungem în celălalt capăt. Ne dăm seama când 
ne apropiem; copacii se retrag dinspre mal, ca şi când 
s-ar teme de el. Drept în față, undeva, ascuns privirii 
de ultimul rest de pădure, este Centrul pentru 
vizitatori. A fost construit chiar înaintea școlii şi slujea 
drept sediu central al unei companii locale de pescuit, 
până când homarii au dispărut şi firma s-a transformat 
în altceva. Înainte de Tox, centrul era mereu pustiu și 
stătea închis, mai puţin pe timpul verii, şi chiar şi 
atunci nu se afla aici decât domnul Harker, stând în 
spatele tejghelei şi ascultând un meci de fotbal 
american, în timp ce turiştii treceau îmbarcați în 
feriboturi, îndreptându-se spre alte oraşe, spre alte 
insule. 

Cel puţin pădurea începe să se rărească şi drept în 
față văd deschiderea largă a mlaştinii de sare. În 
depărtare, poate la un kilometru distanță, oceanul e 
cenușiu şi aspru, iar orizontul e pustiu, ca întotdeauna. 

— Oh, spun înainte de a mă opri. 

Welch se încruntă la mine. 

— Ce? 

— M-am gândit că o să ne aştepte. 

Nu-mi răspunde nimeni, așa că îmi înghit 
dezamăgirea şi intru în șirul indian, între Carson şi 
Julia, cu Welch în fruntea noastră, conducându-ne la 
adăpostul copacilor. Imediat simt cum mă pătrunde 
vântul, atât de puternic încât aproape că mă dă jos. 
Îmi îndes căciula în buzunarul hainei şi mă apropii 


52 


mai tare de Julia, sperând că o să ia ea în piept cea 
mai mare parte a vijeliei, în locul meu. 

Pe aici drumul este neted și drept şi de fiecare parte 
pământul alunecă în păpurişuri şi ochiuri apoase de 
mâl. La dreapta văd rămăşiţele pasarelei care ducea de 
la dig spre Centrul pentru vizitatori, şerpuind prin 
mlaștină şi prin pădure, punctat ici şi colo cu panouri 
informative care par să fi dispărut de peste tot. Vreau 
să întreb ce s-a întâmplat cu ele. Dar răspunsul ar fi 
acelaşi ca celelalte: Toxul. 

Rămânem pe drum şi mergem încet, până ajungem 
la capătul debarcaderului pentru feribot; la intrare 
flutură o bandă roşie, sfâșiată şi veche. La început, 
toată lumea spunea că era planificat să fie ridicat un 
zid, unul adevărat, cu metal şi plastic prin care să te 
uiţi, dar asta e tot ce-au reușit să facă. Nişte bandă 
roşie şi un indicator pe care scrie: „Aşteptaţi până la 
eliberarea zonei”. 

Aici ne oprim şi Welch își lasă geanta pe pământ și 
scotoceşte în ea. Găseşte un binoclu şi scrutează cu el 
orizontul. 

— Şi acum ce facem? întreb eu, lovindu-mi 
picioarele unul de celălalt, ca să mă încălzesc. 

— De obicei, începe Carson, avem de așteptat un 
pic. Dar aşa... 

Se aude un ciripit de pasăre. Mă răsucesc împrejur, 
cercetând copacii, iar acuitatea vizuală mi se pierde, 
în timp ce ochiul încearcă să se adapteze. 

— Ce naiba a fost asta? 

Păsările au încetat să cânte chiar în momentul în 
care au început îmbolnăvirile, au tăcut de parcă n-ar fi 
fost niciodată aici. Pe măsură ce zilele treceau, le 
vedeam plecând în zbor, stârci, pescăruşi şi grauri 
zburând spre sud, pentru totdeauna. N-am mai auzit 
vreun ciripit de atât de mult timp, încât am uitat și 
cum sună. 

— Oh, e bine, spune Welch. Aproape că au ajuns. 

Încă mă întreb de ce prezenţa păsării nu pare 
ciudată pentru nimeni altcineva, când un soi de sirenă 
pentru ceață bubuie spre noi, de undeva dinspre apă. 
Tresar, cu inima bătând să-mi spargă pieptul, şi trag 
adânc aer în plămâni. 

— Unde sunt? întreb. 

S-a luminat deja de ziuă, soarele este acolo, 
undeva, îndărătul cerului gri. De aici se poate vedea 
țărmul, o cărăruie murdară ieșind din valuri. Şi între 
ele nici urmă de barcă sau vapor. 

— Aşteaptă. 

— Dar nu-i văd. 

Un alt țipăt de sirenă şi celelalte par pregătite, ca şi 
cum așa ar trebui să se petreacă lucrurile, iar apoi, 
ieşind din atmosfera cenușie, ca împinsă printr-o ceață 
deasă, se zăreşte prora unui vapor. 

Este un remorcher cu nasul turtit şi coca decolorată. 
Prea mare ca să se apropie prin partea noastră de 
insulă, dar debarcaderul pentru feribot este numai 
bun, ițit peste apele adânci. Pe măsură ce remorcherul 
se apropie legănându-se, recunosc ştampila de 
identificare, cifrele albe şi dungile galbene şi albastre 
de pe coş. Le-am văzut câteodată prin Norfolk. 
Semnifică faptul că aparțin Marinei, bazei de la Camp 
Nash, de pe coastă. 

Siajul atinge ţărmul chiar când vasul se întoarce şi, 
dacă mijesc ochiul, reușesc să văd doi oameni, mai 
mari decât ar trebui să fie, în uniforme viu colorate, 
foindu-se în coada turtită a punţii. Vaporul se întoarce, 
motorul se aude tot mai tare, până când Carson îşi 
îndeasă degetele în urechi. Chiar în spate se află o 
macara uriaşă, portocalie — acum o pot zări —, care se 
ridică, se lungeşte şi o vedem cum ridică de pe punte 
un balot, cum îl trece peste apă şi-l direcționează spre 
capătul debarcaderului. 

Macaraua eliberează balotul, care se prăbușeşte. 
Scândurile debarcaderului se cutremură sub tălpile 
noastre. Fac un pas în faţă, dar Julia mă blochează cu 
un braț peste piept. 

— Trebuie să ne dea permisiunea, spune ea. 

Cârligul a fost eliberat şi macaraua se retrage, iar 
cei doi oameni rămân pe punte, privindu-ne; aştept ca 
unul dintre ei să facă semn cu mâna sau ceva de genul 
ăsta, când sunetul sirenei izbucnește atât de aproape, 
atât de uriaş, încât rămânem așa, cu gura căscată, 
lăsându-l să ne inunde. 


54 


În cele din urmă, ţipătul se opreşte şi iau suspinând 
o gură de aer proaspăt. 

— Acum putem merge, spune Julia. 

Apa stropeşte suporții, în timp ce siajul creşte din 
cauza remorcherului care a prins viteză. Doi 
pescăruşi-de-mare aterizează zgomotos pe balustrada 
debarcaderului. Se uită la noi şi la proviziile lăsate de 
vapor. Sunt aici ca să prade resturile, să ia tot ce pot 
lua. Trebuie să fi urmat remorcherul încă de la 
plecarea de pe continent. 

Acum, că ne-am apropiat, văd că în livrarea asta au 
venit multe lucruri. Adică multe de tot, mai multe 
decât aduc fetele de obicei. Balotul este plin cu nişte 
cutii făcute din șipci, toate bătute în cuie, în vârful 
cărora sunt cinci sau şase saci de tipul celor cu care se 
întorc mereu acasă fetele din Schimbul Bărcii. 

— Ce-i cu toate astea? întreb. 

Ştiu prea bine cât de ascuțite sunt coastele lui 
Byatt. Are nevoie de mâncarea astea. Toate avem 
nevoie. 

— E între noi, spune Welch. Asta e. 

— E-n regulă, spune Carson, în timp ce mă lupt ca 
să-mi smulg privirea de la grămada de cutii de lemn. 
Ştiu că e mult de asimilat dintr-odată. 

— Toate astea sunt cu mâncare? Ar putea să ne 
hrănească o săptămână. 

— Sau poate chiar mai mult, spune Julia pe un ton 
sec. 

Se uită toate la mine, așteptând ceva, doar că eu nu 
înțeleg ce. 

— Aşa e de fiecare dată? 

Poate că acum se întâmplă prima dată, poate că și 
ele sunt tot atât de surprinse ca mine, dar Welch dă 
calmă din cap. 

— Nu înţeleg. Unde se duc toate astea? De ce nu le 
ducem acasă? 

Welch se îndreaptă spre mine, blocându-mi drumul 
spre cutiile cu mâncare. Julia şi Carson o flanchează. 
Au feţele serioase, în afară încruntării temătoare care 
înfloreşte pe fruntea lui Carson. 

— Ascultă-mă cu atenţie, spune Welch. Te-am ales 
pentru un motiv. Toată treaba asta este ca să le 

protejăm pe fetele de acasă. Chiar dacă e dificil. Chiar 
dacă nu arată aşa cum te-ai fi aşteptat să arate. 

Dau din cap şi fac un pas înapoi. Treaba asta nu-i în 
regulă. Nu-i pricep rostul. 

— Despre ce vorbeşti? 

— O parte din mâncarea asta este de nefolosit, îmi 
explică Welch. Ne trimit o grămadă, dar abia dacă 
jumătate e bună de ceva. Tot felul de lucruri nocive 
sunt acolo. Produse expirate. Pesticide. 

— Pesticide? spun neîncrezătoare, dar Julia și 
Carson dau din cap, cu aceleași expresii înrăite pe 
chip, la fel ca Welch. Adică flămânzim din cauza 
pesticidelor? 

— Sistemele voastre sunt deja compromise. Nu 
cred că vă puteţi permite să vă asumaţi riscuri în ceea 
ce priveşte hrana. 

— Şi în loc de asta abia dacă mâncăm ceva? 

— Da, spune Welch. 

Are vocea egală, privirea cumpănită şi rece. 

— Ți-am explicat, Hetty: te-am ales pentru că m- 
am gândit că vei face față situaţiei. Recunosc, uneori 
mă înșel în privința oamenilor. Şi dacă aşa s-a 
întâmplat și acum, putem să avem foarte bine grijă de 
asta. 

Se mişcă imperceptibil şi văd cum mâna i se 
opreşte pe mânerul revolverului înfipt în betelia 
blugilor. 

Îmi pot imagina urmarea. Un glonţ înfipt chiar între 
ochi şi Welch privind cum trupul meu cade în mare. 
Destul de uşor de explicat oricui din şcoală dispariția 
unei fete din Schimbul Bărcu. 

— Dar nu-mi place deloc când greşesc, continuă 
Welch. Şi nici nu cred că e cazul. Cred că poţi să te 
descurci cu treaba asta, Hetty. Nu-i așa? 

La început nu-i pot răspunde. Ne luptăm una cu alta 
pentru cea mai mică bucăţică de mâncare şi în tot 
timpul ăsta aveam la dispoziție mult mai multă. Ce o 
face pe Welch să creadă că are dreptul să ne priveze 
de ea? 

Dar viața mea este pe muchie de cuţit dacă aleg să 
duc această luptă. Welch n-o să aibă nicio problemă să 
mă ucidă. N-o să piardă nicio secundă de somn din 

cauza asta. După un an și jumătate de Tox, am învăţat 
toate că trebuie să facem ce avem de făcut. ŞI, cinstit 
vorbind, nu pot să mă prefac că nu contează faptul că 
m-au ales pe mine. Pe mine, nu pe Reese. 

— Ei bine, Hetty? 

Indiferent ce e în neregulă aici — şi este ceva, sunt 
sigură —, nu pot repara acum. Mă îndrept de spate şi o 
privesc în ochi pe Welch. Nu pot minţi ca Byatt, dar 
pot încerca. 

— Da, spun, ai dreptate. 

Welch mă prinde de umăr zâmbind larg şi sincer. 

— Ştiam eu că am făcut alegerea potrivită. 

— Bună treabă, spune Julia, iar Carson se repede 
să-mi trântească un sărut camaraderesc pe obraz. 

Mă trag în spate, surprinsă — Carson e gheaţă la 
atingere, are buzele mai reci chiar decât aerul care ne 
înconjoară. 

— Mă bucur să te avem printre noi, spune ea. 

Amândouă au zâmbetele poleite cu ușurare, de 
parcă ar fi fost pregătite să meargă acasă fără mine. 

Şi bineînţeles că erau. 

Welch îşi aruncă braţul în jurul meu. 

— Evident, nu le spunem fetelor, zice ea, 
însoțindu-mă spre cutii, dar, ca să ştii şi tu, încercăm 
să o ţinem şi pe directoare departe de treaba asta. 

— Departe de asta? 

Nu-mi pot ascunde surpriza. Oricât de ciudat e 
totul, e şi mai ciudat că Welch şi directoarea ar putea 
ascunde lucruri una de alta. 

— Are o grămadă pe cap. Nu-i nevoie s-o deranjăm 
cu detalii despre livrarea alimentelor, spune Welch şi 
zâmbeşte. E mai simplu s-o descurcăm noi. Ştii cât îi 
place să se bage în toate. 

— Sigur, spun eu. 

Se pare că am nimerit răspunsul corect, iar ea a 
lămurit perfect ce este în stare să sacrifice pentru a 
păstra secretul. 

— Minunat! spune şi îmi dă drumul. Trebuie să 
trecem la treabă. E o grămadă de învăţat, așa că... ce- 
ar fi ca de data asta doar să te uiţi? O să te prinzi pe 
parcurs. 

Carson începe să-i paseze sacii Juliei, care îi 
desface şi varsă conţinutul pe pământ. 

Legume, fructe şi o bucată de şuncă. Totul 
împachetat de parcă ar veni direct din băcănie. Doar 
că, atunci când privesc mai de aproape, văd că unele 
cutii fuseseră deschise, unele pungi se desfăcuseră și 
fuseseră resigilate cu bandă ștampilată cu însemnele 
de la Camp Nash. O busolă şi un glob, un steag 
inscripţionat cu litere prea mici ca să poată fi citite. 

Stomacul îmi ghiorțăie când Welch ridică o pungă 
cu morcovi şi o duce la nas. 

— Nu sunt buni, spune ea şi-i aruncă peste 
margine, în ocean. 

A trebuit să mă stăpânesc să nu mă arunc după ei. 

Urmează șunca, apoi o pungă cu struguri și apoi un 
săcotei de ardei gras, până când doi saci au fost goliți 
şi valurile din jurul debarcaderului gem de alimente. 

— Aşa, vezi, spune Welch. 

A ajuns la al treilea sac, în care se află baxuri de 
apă, cu etichete proaspete şi sclipitoare pe sticle, 
imprimate cu același nume ca de obicei. 

Acum bem numai asta — școala avea un izvor, dar 
după Tox, Marina ne-a spus să nu-l mai folosim, 
fiindcă ar putea fi contaminat. 

Carson începe să numere baxurile. Lângă ea, Julia 
sortează chibriturile şi săpunurile în grămezi. Văd 
sticlele de şampon ițindu-se din sacul ei, toate perlate 
şi pastelate, complet inutile. 

Le ia o vreme, dar, în cele din urmă, au golit sacii şi 
au împachetat ce vor să păstreze, cu mâncarea încă în 
ambalajul ei obişnuit, biscuiţi şi felii de carne uscată, 
ba chiar şi o pungă de covrigi care se dovedesc tari ca 
piatra, iar apoi Julia își scoate cuțitul de la brâu, ca să 
deschidă prima cutie. Fâşii de hârtie se împrăștie în 
vânt, aşternându-se pe suprafaţa apei ca fulgii de 
cenușă. 

În total sunt patru cutii. Una e plină ochi cu truse 
medicale, pungi pentru reziduuri biologice, măști de 
genul celor pe care le poartă medicii peste nas și gură; 
aruncăm jumătate şi luăm restul. A doua cutie este 
plină până-n margine cu muniţie, a treia conţine două 
pistoale frumos împachetate în zăpadă artificială. 

Welch ia armele şi le îndeasă în sacul ei, pasând 
fiecăreia dintre noi câteva cutii cu cartuşe. 

Şi apoi deschidem și ultima cutie. Este plină mai 
mult cu hârtie şi paie, dar îngropată adânc, în mijloc, 
este o ciocolată, ciocolată adevărată, neagră, de bună 
calitate. Ne adunăm în jurul lui Welch, în timp ce o 
scoate din cutie. 

— Asta e...? spun eu, dar nu reușesc să termin 
propoziţia, pentru că Welch smulge folia şi aproape că 
o pot mirosi, uitasem cum este, felul în care zahărul 
urcă în aer ca lujerul unei vițe-de-vie și, înainte să-mi 
dau seama, am şi întins mâna. 

Carson râde. 

— Ai răbdare, o să primeşti şi tu. 

— Aţi mai avut de-astea? întreb, iar Julia dă din 
cap. 

Ştiu că ar trebui să fiu furioasă. Dar nu pot simţi 
decât invidie. 

Când Welch rupe primele două pătrăţele se aude cel 
mai grozav sunet din câte am auzit vreodată, un sunet 
dens, adevărat, ca şi când ciocolata chiar există. 

— Trimit de fiecare dată câte una. 

— Fi, nu chiar de fiecare dată, spune Welch şi 
următoarele două pătrăţele sunt deja în palma Julie. 
Dar trimit destul de des. 

Şi acum e rândul meu, mi se topeşte deja pe piele, o 
îndes în gură atât de repede, încât am impresia că o să 
mă înec, dar cui îi pasă, serios, cui îi pasă de asta, 
când e atât de al dracului de bună. 

După ce am terminat — şi asta durează niţel, fiindcă 
îmi ling degetele neîncetat, încercând să prind fiecare 
fărâmă de ciocolată —, ridicăm sacii şi îi ducem iar în 
drum. Balotul este gol. Welch împinge şi cutiile în 
apă, iar când o întreb de ce, îmi răspunde că, dacă 
lăsăm ceva pe dig, trimit mai puţin data viitoare. 
Lăsăm totul golit, chiar dacă am luat, poate, o treime 
din conţinut. 

Ştiu că la întoarcere o apucăm pe același drum, dar 
cu cât ne îndepărtăm de debarcader, cu atât mai diferit 
arată totul. Poate că de vină este lumina, care pare mai 
galbenă acum decât era azi-dimineaţă. Pescăruşii şi-au 
luat zborul şi se învârt în cerc deasupra capetelor 

noastre, ţipând agitat şi ascuţit. Îmi trag mai tare pe 
urechi clapele căciulii, când deodată Welch se opreşte 
atât de brusc, încât Carson vine peste ea. 

— Scuze, spune ea, dar Welch n-o aude. 

— Ce e? întreabă Julia. 

Welch se răsuceşte și se uită la noi, ceva ivindu-i-se 
în colţurile gurii. 

— Se apropie ceva. 

Pescăruşii au plecat, lăsând în aer o linişte fragilă. 

— Împrăştierea, spune ea. În perechi. Staţi în afara 
drumului. Ne întâlnim la poartă. Hetty, tu vii cu mine. 

Julia şi Carson schimbă o privire şi apoi dispar în 
tufişuri, până când nu le mai pot zări hainele roşii. 

Welch mă conduce prin pădure, în ritm rapid, 
scoarța copacilor ni se agaţă de haine în timp ce ne 
croim drum printre pini. Peste umărul meu, umbra se 
întețeşte şi la fiecare pas se aud animale strecurându- 
se printre copaci. Cu cât ne afundăm mai adânc, sacul 
pe care-l duc începe să-mi alunece din palmele 
umede. 

— Welch, o strig, dar ea nu-mi răspunde, ci doar se 
întinde ca să mă apuce de haină și să mă tragă după 
ea. 

La stânga noastră se aude un trosnet venind din 
tufişuri. Welch se opreşte brusc. Stană de piatră, doar 
își aruncă un braț peste pieptul meu. Pinii ne 
înconjoară din toate părțile, împrăștiați în crengi 
rupte, feliind orizontul în așchii. Nu văd nimic în 
mișcare. Poate că n-am auzit bine, mă gândesc, poate 
că drumul spre casă e liber. Dar se aude iar și prind o 
pâlpâire. O mișcare. Ochi sticloşi și galbeni, înainte 
de a dispărea. 

— Ce-a fost asta? şoptesc. 

Inima îmi bate tare în piept şi simt cum mi se 
strâng plămânii sugrumaţi de panică. 

— Nu ştiu. 

Bâjbâie la centură după pistolul pe care-l duce cu 
ea şi-l ţine aproape, cu degetul pe trăgaci. 

— N-am văzut... 

Ceva o face să tacă brusc, un mârâit venind din 
spatele nostru. Un hârâit şi plesnetul unei ramuri. Mă 
întorc. 

Este un râs cu blana cenușie, cu trupul lung, 
ghemuit. Urechile ascuţite sunt lăsate pe spate, iar 
dinții îi sclipesc când mârâie la noi. E la zece metri, 
sau poate chiar mai aproape, şi vine spre noi, 
urmărindu-ne, în timp ce gheaţa i se sfărâmă sub labe. 

Înainte de Tox erau mici şi iuți. Puteai să-i alungi 
cu un foc de armă. Dar ăsta... îi văd muşchii 
mișcându-se pe sub blană, umerii masivi îmi ajung 
aproape până la talie. 

— Treci în spatele meu, şopteşte Welch. Încetişor. 

Abia dacă mai pot respira, cu privirea aţintită la râs, 
dar mă strecor în spatele lui Welch, pipăind pământul 
cu ghetele înainte de a face vreun pas. Felina 
slobozeşte încă un mârâit şi-şi lasă pieptul pe pământ. 
Acum este şi mai aproape şi îi văd petele întunecate 
de pe spinare, cruste de sânge uscat acolo unde pielea 
i-a căzut, pe bucăţi. Rănile îi supurează de sus până 
Jos pe picioarele din faţă şi şi-a vărsat fierea pe blana 
albă de la gât. 

Un pas în faţă, apoi al doilea, dând din coadă. 
Welch mă împinge în spate și piciorul mi se prinde 
într-o rădăcină. Mă împiedic și înjur. Felina şuieră şi 
se aruncă înainte. Dă drumul unui urlet ascuţit. Welch 
trage cu arma în aer, sunetul îmi explodează în cap şi 
râsul sare înapoi cu un alt mârâit, dându-ne târcoale și 
şfichiuind din coadă. 

— La semnul meu, spune Welch, fugi spre casă. Te 
prind din urmă dacă pot. 

Întoarce-te, întoarce-te, arma tremură în mâna lui 
Welch şi nu-mi mai dau seama dincotro am venit și 
încotro ar trebui să merg. Dar nu contează. Bătăile 
inimii mele îmi spun doar aleargă, aleargă, aleargă. 

— Gata? spune Welch. 

Râsul încă mârâie, pocnind din fălci în timp ce ea îl 
ia în cătare, drept între ochi. Nu, îmi spun. Dar e prea 
târziu. O apăsare pe trăgaci şi urletul felinei, când 
glonţul o sfâşie de-a lungul. Welch mă împinge. 

— Fugi! strigă ea. Acum! 

O aud înfundat, din pricina ţiuitului din urechi, dar 
trupul meu o ascultă. Îmi arunc sacul pe umăr şi o iau 
la fugă. Picioarele-mi bubuie pe pământ şi suflu greu 
în aerul rece, aruncându-mi trupul înainte, 

împingându-mă cât de tare pot. În spatele meu, o altă 
împuşcătură. Nu mă uit înapoi. 

Las pinii în urmă, în timp ce trec în viteză pe lângă 
ei. Teama ca un văl și totul arată altfel, arată ca 
primejdia, ca durerea. O cărare mi se deschide în faţă. 
O urmez, cu pielea de găină. Aici sunt prea expusă, 
prea vulnerabilă, dar cred că este una dintre potecile 
domnului Harker, în partea sudică a insulei. Cel puţin 
mă îndrept în direcția potrivită. 

Plămâniu îmi ard şi încep să simt un cârcel în picior, 
sacul îmi saltă dureros pe şold. Văd în faţă un şir de 
molizi, cu crengile lăsându-se mult spre pământ. Dacă 
reușesc să intru între ele, o să mă pot ascunde de orice 
creatură m-ar urmări şi o pot aştepta pe Welch. 

Împing cu umărul în desişul de ramuri şi mă trezesc 
într-un loc mic, adăpostit, unde aerul e verde și 
înmiresmat, iar lumea întreagă, brăzdată de 
întretăierea acelor de molid. Dincolo de ele, pădurea 
pare liniştită, totul e neclintit. Nicio urmă din sclipirea 
roşie a hainelor lui Welch. Caut prin sac după căciulă 
şi o pun pe una dintre ramuri, astfel încât Welch s-o 
poată vedea dacă trece pe aici. 

Dacă nu vine în câteva minute, îmi spun, pornesc la 
drum. Dar gândul de a ieşi iar acolo îmi întoarce 
stomacul pe dos. Niciodată n-am venit de una singură 
aici înainte de Tox. Aveam mereu alături o clasă 
întreagă de fete, aflate toate la o plimbare în natură 
pentru cursul de biologie, sau eram cu Reese și Byatt 
în timp ce tropăiam prin pădure spre casa lui Reese, 
pentru cină. Şi pe atunci nu era aşa. Copacii nu 
creșteau atât de apropiaţi. Era mai mult aer în care să 
respiri. 

Mă las pe vine la baza unuia dintre molizi şi adun 
acele moarte într-o grămadă pe care mă aşez, ca să 
stau cât mai departe de pământul îngheţat. Dar dau de 
ceva acolo, ascuns sub tufiş, ceva tare şi găunos. 

Îndepărtez acele moarte, ignorând cărăbușşii care se 
împrăștie ca o cascadă de mărgele negre, lucioase. Pe 
măsură ce îndepărtez frunzişul, ceva acru şi putred 
îmi gâdilă tot mai tare nările până când iese la iveală 
ce este ascuns — o geantă frigorifică din plastic 

albastru, strident, cu mânerul pliat, de parcă cineva ar 
fi uitat-o acolo după un picnic. 

Înainte de a deschide capacul cu unghiile mele 
murdare, arunc o privire peste umăr. Probabil, nu e 
decât o veche cutie de scule a domnului Harker, dar 
merită să verific. 

Mă aştept să găsesc momeală mucegăită, o 
grămadă de cârlige şi fir pentru undiţă, dar nu e deloc 
aşa. Exteriorul cutiei este acoperit de mâzgă, dar 
interiorul este curat, ca şi când ar fi fost şters. Şi 
acolo, odihnindu-se pe fundul ei, într-o pungă de 
plastic sigilată cu bandă roşie, este un flacon de sânge, 
etichetat „Potenţial RAX009”, cu un scris pe care 
aproape că-l recunosc. 

— Hetty? 

Vocea lui Welch pluteşte spre mine printre copaci, 
grăbită şi sacadată. Trântesc capacul cutiei şi 
îngrămădesc la loc peste ea stratul de ace. Orice ar fi, 
nu cred că trebuia să văd. 

— Eşti acolo? 

Welch strigă iar şi mă ridic în picioare, salt sacul pe 
umăr. 

— Aici, spun, smulgând căciula dintre crengi şi 
ieşind din desișul de molizi. 

Vine grăbită printre copaci, cu paşi zgomotoşi şi 
agitați. Are sânge pe obraz, haina e ruptă şi părul 
ciufulit din împletitură. Într-o secundă ajunge în faţa 
mea şi mă apucă de umeri, apoi mă scutură. 

— Ce mama dracului, Hetty? spune ea — şi nu este 
domnișoara Welch, mustrându-mă că nu am respectat 
restricțiile. 

Este doar o fată ca oricare alta, pe care Toxul a 
făcut-o banală şi a lăsat-o îngrijorată şi epuizată. 

— Trebuia să mergi mai departe. 

— Îmi pare rău, îi spun. Doar că... eram îngrijorată 
pentru tine. 

Adevărul este că mi-era frică să rămân de una 
singură, dar n-o să-i spun aşa ceva. 

— Ce s-a întâmplat cu râsul? 

— E mort, spune ea. Dar, Hetty, ţi-am dat un ordin. 
Data viitoare va trebui să-l urmezi, în regulă? 

Dau repede din cap. 

— Aşa o să fac. 

Aruncă o privire peste umărul meu, cu ochii 
adăstând asupra desișului de molizi; mă foiesc ușor. 
Aş vrea s-o întreb dacă ştie despre cutia frigorifică, 
dacă ştie ce înseamnă acel RAX009, dar îmi amintesc 
în ce fel m-a privit pe doc. M-a privit ca atunci când 
ştim lucruri despre care n-ar trebui să vorbim. Oare 
ăsta este un alt test? Şi păstrarea acestui secret face 
parte tot din treaba mea? 

Welch se încruntă. 

— Eşti bine? 

Mai bine să fiu în siguranță decât să-mi pară rău 
după aia. 

— Da, spun şi îmi lipesc pe față un zâmbet. Hai să 
mergem acasă! 


O tăiem din nou spre drum, avansând rapid spre 
casă. Aici este capătul unei cărări, dincolo un petic de 
iarbă, bucăţi de moloz împrăștiate ca nişte pietre 
funerare. Clipesc cu greu, simțind orbirea din ochiul 
drept. 

Transpirația mi se răceşte în aerul de toamnă târzie 
şi când ajungem la poartă, după-amiaza târziu, tremur. 
Am uitat cum era să văd creasta albă înălțându-se 
peste copaci. Fetele din Schimbul Armelor sunt două 
siluete sus, pe acoperişul plat. Mă întreb cum arăt eu 
pentru ele. 

La poartă găsim un coiot mort, muştele bâzâind în 
jurul capului său însângerat. Julia şi Carson așteaptă 
lângă el, rezemate de gard. Se ridică în picioare când 
ne văd apropiindu-ne, ne fac semn cu mâna de lângă 
carcasă. 

— "Ține minte, îmi spune Welch la ureche, cu voce 
joasă. Zâmbeşte larg. E treaba ta să le arăţi fetelor 
dinăuntru că totul e în regulă. 

Plămânii încă mă dor de la alergare, mâinile-mi 
sunt grele de la căratul hranei aruncate peste umăr, dar 
stau dreaptă și fac tot ce pot ca să alung această stare. 
Acum am şi eu secrete de păstrat. M-au ales pentru că 
pot face față, aşa că voi face. 

Welch descuie poarta şi ne strecurăm înăuntru în şir 
indian, apoi intrăm în casă pe uşa din față. Las sacul 

Jos şi evit să le privesc pe fetele care vociferează în 
Jur, încercând să-şi dea seama ce conţine. Byatt mă 
aşteaptă la baza scărilor. Cu capul lăsat într-o parte, 
fără să spună nimic. 

— Unde e Reese? o întreb când ajung suficient de 
aproape. 

— N-am văzut-o deloc azi. 

Byatt se întinde spre mine. Aş vrea să mă prăbuşesc 
în braţele ei, s-o las să mă ţină, dar nu trebuie să las pe 
nimeni să vadă asta. 

— Eşti okay? mă întreabă. 

— Obosită. 

În spatele meu se aud paşi măsuraţi, iar când mă 
întorc o văd pe directoare, îngrijorarea de pe chipul ei 
dându-i o înfăţişare aproape maternă. 

— Eşti bine? mă întreabă ea. 

Încuviinţez, ignorând apăsarea crescândă din piept. 

— Sunt bine. Doar că a fost mult de asimilat. 

— De ce nu te duci sus? 

Directoarea îmi pune o mână pe umăr, iar degetele 
îi tremură ca şi când Toxul ar fi viu în ele. 

— Ți-ar prinde bine un pic de odihnă. 

— Are dreptate, spune Byatt. Haide! 

— Dar mâncarea... 

Tot ce vreau este să mă odihnesc, dar ar trebui să 
aştept până când fetele şi-au luat partea care li se 
cuvine, apoi să ajut la căratul restului de provizii în 
cămară. E treaba mea. 

Welch vine lângă mine şi mă scoate din grămadă. 

— Ne ocupăm noi, spune ea. Du-te la culcare! 

N-am energie să protestez. 

— Okay. 

Întind mâna după cuțitul de luptă, ca să i-l înapoiez, 
dar Welch dă din cap. 

— ÎI meriti, spune ea. 

Am un cuţit la brâu, la fel ca Julia şi Carson. 
Presupun că este deja oficial. 

O las pe Byatt să mă conducă spre scări şi, după un 
pas sau doi, închid ochiul. În spatele nostru le aud pe 
fete zgâriind şi încăierându-se pentru hrană şi mă 
gândesc la ocean şi la debarcader, la tot ce am aruncat 

în apă. La ciocolata pe care am mâncat-o fără vreun 
gând la toate celelalte, blocate aici. 

În fine, în camera noastră, urc în pat şi mă întind 
pe-o parte. Byatt stă pe marginea saltelei, cu trupul 
meu încolăcit în jurul ei. 

— Poate ai vrea nişte apă? mă întreabă ea. 

— Sunt bine, serios. 

— Ce se întâmplă acolo, afară, Hetty? 

Şi aş vrea să-i spun — oh, cât de mult aş vrea —, 
pentru că, dacă este cineva care ar şti ce să-mi 
răspundă, aceea ar fi Byatt. Dar înghit cu greu şi mă 
mai închid un pic în mine. Totul este în regulă, o aud 
pe Welch. 

— Nimic. 

Ea tace o clipă şi apoi se apleacă spre mine, 
împungându-mă tare în şold cu cioturile celei de-a 
doua coloane vertebrale. 

Trăsăturile chipului îi sunt luminate de ultimele 
raze de soare. Curba nasului şi gâtul lung îmi sunt atât 
de familiare, încât aș putea să le desenez în somn, 
părul ei de un castaniu bogat îi atârnă pe umeri. Şi al 
meu era cândva lung ca al ei, până când mi l-a tuns în 
primăvara primului meu an de liceu. Amândouă pe 
verandă, cu Byatt scurtându-l tăcută, metodic, aşa 
încât vârfurile să-mi atingă maxilarul. Încă o face, o 
dată la câteva luni, crestând și filând vârfurile cu lama 
boantă a vreunui cuțit pe care reuşeşte să-l împrumute 
de la fetele din Schimbul Bărcii. 

O înghiontesc uşor şi îşi pleacă privirea spre mine. 

— Tu ești bine? o întreb. 

Uneori uit. Uit că şi ea este ca noi toate celelalte. 
Dar Byatt îmi zâmbeşte încrezătoare. 

— Dormi un pic. O să fiu aici. 

Am făcut ce am făcut, am văzut ce am văzut, dar 
Byatt este aici, aşa că adorm de parcă ar fi cel mai 
simplu lucru din lume. 

Capitolul 5 


A doua zi, Reese nu apare la micul dejun. Au trecut 
aproape două zile de când am văzut-o ultima dată, de 
când am fost cooptată în Schimbul Bărcii, dar Byatt 
spune că a văzut-o prin curte, a văzut-o refugiindu-se 
în ceea ce slujea drept birou al profesorilor pe timpul 
nopții. 

Azi stăm lângă șemineu, împărțind una dintre 
canapele cu Cat şi Lindsay. Au început în acelaşi an 
cu noi, dar nu prea vorbeam cu ele în afara orelor de 
curs. Apoi Toxul a început să ne adune laolaltă, 
negociind alimente şi pături. Acum, toată lumea are 
mai multă nevoie de ajutor decât avea înainte. 

De obicei, eu sunt cea care merge după mâncare, 
dar încă mă simt rău când mă gândesc la ziua de ieri, 
la rațiile pe care le-am aruncat în apă. Așa că azi se 
duce Byatt şi reuşeşte să facă rost de o pungă de 
crutoane. la o mână, întinzând apoi punga spre mine. 

— Trebuie să mănânci ceva, spune ea. 

— Mai târziu. 

Nu pot. Ştiu, ştiu, am aruncat mâncarea aia dintr-un 
anumit motiv, dar asta nu mă face s-o privesc cu mai 
multă uşurinţă pe Byatt, cum îşi numără fiecare 
dumicat. 

— Hetty, pot să vorbesc cu tine? 

Este Welch. Mă răsucesc pe canapea, ca să mă uit 
la ea. Are gura inexpresivă, o linie subțire, strânsă, dar 
pare aproape nervoasă, cum era înainte de Tox, când 
ne prindea încălcând restricțiile. 

— Sigur, îi răspund ridicându-mă şi îndreptându- 
mă spre ea. 

— Îţi păstrez nişte mâncare, strigă Byatt. Fie că 
vrei tu sau nu. 

Fac semn cu mâna peste umăr. 

— Mulţumesc, mami. 

Welch mă conduce spre intrarea în coridor. De 
aproape pot să-i văd ridurile de pe fruntea încruntată, 
ochii strălucitori, ca și când ar fi gata să facă febră. 

— Ce s-a întâmplat? o întreb. 

— Byatt are dreptate. Ar trebui să mănânci ceva. 

— Nu mi-e foame. 

Nu pot. Nu pot să înghit mai mult decât am înghițit 
deja. 

Welch respiră profund. 

— Hetty! 

Şi pare foarte serioasă. 

— E nevoie să te străduieşti un pic mai mult, te rog. 

— Poftim? 

Fie şi numai faptul că mă aflu în sala mare este mai 
mult decât pot îndura. 

— Ți-am spus că e treaba ta să le arăţi tuturor de 
aici că lucrurile sunt în regulă. În schimb, tu stai acolo 
cu o față de parcă eşti gata să-ți verşi maţele, serios. 

— Încerc, bine? spun cu o voce îmbibată de 
frustrare. 

— Dar nu suficient. 

Se uită peste umărul meu, spre locul unde ştiu că se 
află Byatt. 

— De obicei umblaţi câte trei. Unde e Reese? 

— Asta n-are nicio legătură. 

Welch pufnește. 

— Orice are legătură. După demonstrația aia de 
forță pe care a făcut-o când ai fost cooptată în 
Schimbul Bărcii, voi două sunteţi luate în vizor, spune 
şi se apleacă spre mine. Fetele se uită la tine, Hetty. 
Aşa că, indiferent de motivul bătăi dintre voi, trebuie 
s-o rezolvi. Pupaţi-vă şi împăcaţi-vă. Fă orice e 
nevoie ca voi trei să reveniţi la normal. La normal, 
Hetty. 

— E vorba despre Reese. Îmbufnarea e normală 
pentru ca. 

— Nu mă rog de tine, spune Welch aspru. 

Are fălcile încleştate şi ochii îi strălucesc. 

— Da, spun și ridic mâinile, în semn că mă predau. 
Okay. O să vorbesc cu ea. 

— Şi n-o să-i spui nimic din ce n-ar trebui. 

Abia dacă-i spun ceva şi într-o zi bună. 

— N-o să-i spun. 

Welch zâmbeşte sau ceva pe-acolo şi-mi pune o 
mână pe umăr. 

— Mulţumesc. La un moment dat, în cursul zilei, o 
fie OK. 

Face câțiva pași, după care mie îmi scapă de pe 
buze: 

— Pe tine nu te deranjează? Să le minţi pe toate? 

Nu-mi răspunde timp de o secundă, apoi se 
întoarce. 

Văd pe faţa ei felul în care încearcă să se poarte 
corect, faptul că vrea să dea un răspuns potrivit pentru 
un adult. 

— Ba da, mă deranjează, spune şi apoi ridică din 
umeri. Și ce? 

Și asta nu înseamnă nimic pentru tine? aş vrea să-i 
strig. Și asta nu contează? 

— Şi nimic, presupun. 

Dă din cap. 

— Astăzi, Hetty. 

Când mă întorc la Byatt, îmi dau seama că s-a uitat 
la noi. Unghii proaspăt roase, o urmă de încruntare. 

— Trebuie să vorbesc cu Reese, îi spun. Ai face 
bine să vii peste noi în cinci minute, în cazul în care 
încearcă iar să mă omoare. 

— Doar te-ai înecat puţin, spune Byatt, dar dă din 
cap în semn de încuviinţare şi, când trec pe lângă ea, 
își înfige degetele în găicile de la blugii mei, ca să mă 
oprească. Ai grijă, da? 

Îi zâmbesc. Mereu am grijă în ceea ce o priveşte pe 
Reese, chiar dacă ea are rareori grijă în ceea ce mă 
priveşte. 

— Desigur. 


Era mai simplu cu Reese când era şi tatăl ei aici. 
Chiar când au instituit carantina, l-au adus pe domnul 
Harker dincoace de gard și l-au cantonat în aripa 
profesoarelor, iar noi toate ne-am prefăcut că nici n-ar 
fi asta cea mai ciudată parte din situaţie, anume să 
avem un bărbat alături de noi, sub acelaşi acoperiş. 

A rămas aici o lună, poate. Pe atunci încă ţineam 
cursul evenimentelor, dar acum mi se pare că s-au 
întâmplat toate cu atât de mult timp în urmă, încât 
abia dacă mi le mai amintesc. Tot ce a rămas sunt 
crizele. Reese și tatăl ei luând micul dejun în sala de 
mese, acum multă vreme, înainte să dezmembrăm 
mobila ca s-o punem pe foc. Reese şi tatăl ei 


69 


improvizând ceva ca să reconecteze generatorul. Ei 
doi pe verandă, urmărind constelaţiile de pe cer, 
Reese râzând într-un fel în care n-a râs niciodată cu 
mine şi cu Byatt. 

Şi multe alte lucruri. Cum a început el să se 
schimbe — încet, la început, doar o neliniște avidă în 
mâinile lui, să se zgârie şi să se sfâşie. Toxul, deşi pe 
atunci nu-i spuneam încă aşa. Tot ce am știut, de fapt, 
a fost că într-o zi domnul Harker era bine, iar în 
următoarea zi n-a mai fost. Într-o zi era el însuși, în 
următoarea vomita un nămol negru, zgrunţuros ca 
pământul, privindu-ne cu ochi goi. 

Reese a ignorat situaţia, s-a prefăcut că totul este în 
regulă, a provocat un meci urât cu Byatt şi, în ziua 
următoare, domnul Harker a dispărut. A lăsat un bilet 
îndesat în haina lui Reese, în timp ce ea dormea, în 
care îi spunea că trebuie să plece. Îi spunea că în felul 
ăsta era mai sigur pentru toată lumea. 

În dimineaţa aia, Reese a alergat la gard, îmi 
amintesc bine. Și-a sfârtecat palmele până la sânge 
încercând să treacă dincolo. Dar Taylor a tras-o de 
acolo, iar eu şi Byatt am privit-o rupându-se în bucăţi. 
Când şi-a venit în fire, ceva dispăruse pentru 
totdeauna din ea. 

Pentru mine n-a fost deloc aşa. Ne luam rămas-bun 
prin aeroporturi şi ne uitam la ştiri, dar tata s-a întors 
întotdeauna la mine. 

Am găsit-o pe Reese în desişul de pini de la 
marginea apei, în același loc în care ne aflam în prima 
zi de Tox. Acolo e şi acum, pe aceeaşi ramură joasă a 
aceluiaşi copac, şi singurul lucru diferit față de ziua 
aceea este strălucirea mâinii sale de argint, pe când 
Reese tremură în haina ei subțire. 

Mă apropii încet, prin faţa ei, ca să mă poată vedea, 
fiindcă aşa e cel mai sigur, întotdeauna. În cele nici 
două zile scurse de când n-am mai văzut-o 1 s-au 
adâncit cearcănele. Arată flămândă, aşa mi se pare. Şi 
înfrigurată. Dar ea n-a avut niciodată nevoie de noi. 
Mereu a fost invers. 

— Bună, îi spun. 

Nu-şi ridică privirea şi îmi mușc buza, ca nu cumva 
să spun ceva ce n-ar trebui. Îmi amintesc ce mi-a spus 

Welch, îmi amintesc mie însămi. Amintește-ţi că e un 
lucru important. 

— În legătură cu Schimbul Bărcii, spun şi mă 
sprijin de trunchi, lăsând mult spaţiu între noi. N-am 
ştiut că eu o să primesc locul. M-am gândit că o să-l 
primeşti tu. 

— ŞI eu la fel, spune ea, cu voce gâjâită şi groasă, 
de parcă ei i-ar fi zdrobit cineva beregata, nu mie. 

Aș vrea să strig, aş vrea să-i smulg o scuză. Dar 
apoi se uită la mine şi se încruntă: 

— Eşti bine? 

Tot e ceva. Poate nici nu pot spera la mai mult. 

— Sunt bine. Serios, sunt bine. 

— Eşti sigură? zice şi încearcă să zâmbească. 
Fiindcă arăţi groaznic. De parcă ai fi una din Little 
Women. 

— Oh, nu, spun eu, plat. Crezi că mă paşte vreo 
boală? 

— La Raxter? spune ea ridicând din sprâncene, cu 
o falsă surpriză pe chip. Asta niciodată. 

Tăcem amândouă, probabil şocate că am reușit să 
producem fie și cea mai proastă glumă din lume. 
Byatt trebuie să ajungă mai repede, înainte să stricăm 
totul. 

Mă răsucesc ca să cercetez pădurea şi, când mă 
întorc la loc, o văd pe Reese legănându-şi picioarele. 
Pare aproape timidă. Dar Reese nu ştie ce e 
timiditatea. Chiar şi când se răsteşte la mine este tot 
ca o armă. „Ciudato”, îmi spunea ea, ca şi când m-ar 
fi provocat s-o contrazic. 

— Ieri ai fost cu Schimbul Bărcii, îmi zice acum, 
apoi aşteaptă. 

— Da. 

— Cum e? 

— E diferit. 

Abia dacă rostesc cuvintele. 

— În ce fel diferit? 

— Hm. 

Îmi amintesc de Welch, îmi amintesc de treaba pe 
care o am. Totul este în regulă. 

— Sunt mai mulţi copaci, adaug prosteşte. 

— Uite ce e, Hetty, trebuie să știu. L-ai văzut? Pe 
tata? Casa? Ceva? 

Dau din cap. 

— Îmi pare rău, Reese. 

Îşi fereşte privirea, dar nu înainte să văd cum 
încearcă să-și reţină lacrimile. Îmi dreg vocea într-un 
mod ciudat, dorindu-mi mai mult decât orice să mă 
fac invizibilă. 

— Unde e Byatt? Trebuia să vină după noi. 

Reese nu răspunde, așa că plec spre casă. Dar abia 
mă depărtez câţiva metri de pădurice, când o văd pe 
Cat venind în fugă, cu respiraţia tăiată. Încerc să nu 
mă uit la băşicile împrăștiate la rădăcina părului, toate 
ferfenițite şi însângerate. 

— Hei, spune ea. Mai bine intri. 

Înspăimântător, teribil şi amar. Înghit cu greu. 

— De ce? 

— E fata ta. Are o criză. 

La început nu simt mare lucru. Doar o furnicătură 
în degete, o înţepătură surdă în spatele ochiului orb. 
Apoi o ameţeală și mă preling, fiindcă mi se înmoaie 
genunchii. 

— Nu, spun eu. Nu, tocmai am văzut-o. 

— Îmi pare rău, zice Cat. Am venit cât de repede 
am putut. 

Este imposibil. Eram cu Byatt doar cu zece minute 
în urmă şi părea în regulă. Trebuie să fie în regulă. 

Mă întorc să mă uit după Reese, dar ea a sărit deja 
de pe creangă şi vine după mine, ajunge chiar în 
spatele meu, cu buzele strânse într-o linie. Fără o 
vorbă, o luăm la fugă spre casă, tot mai repede, până 
când dau năvală în holul principal. 

De obicei, aici e pustiu în timpul zilei, sunt doar 
câteva fete adunate lângă şemineu. Nici urmă de 
Byatt. Ar fi trebuit s-o întreb pe Cat unde e, aşa ar fi 
trebuit, aşa ar fi trebuit. 

— Încet, spune Reese cu voce joasă și mă întind 
bâjbâind s-o apuc de mână, s-o strâng tare. 

Am fost acolo la toate crizele ei, la cea care a lăsat- 
o pe Byatt fără voce pentru aproape o săptămână, la 
cea care i-a crestat o linie pe spinare şi a lăsat-o cu 

încă o coloană vertebrală. Trebuie să fiu prezentă și la 
asta de acum. 

Un scâncet tremurător străbate aerul. Frica se 
năpusteşte asupra mea, rece şi neașteptată, şi mă 
smulg de lângă Reese. Sunetul vine de undeva din 
spatele casei, dinspre aripa sudică, de la bucătărie. 

Îmi fac loc dând din coate spre grupul de lângă 
şemineu și alerg de-a lungul coridorului, lăsând în 
urmă săli de clasă şi birouri. Toate sunt goale și nici 
urmă de Byatt, nici urmă de Byatt, nici urmă de Byatt. 
Până când, în final, iat-o. Răstignită pe podeaua 
bucătăriei, cu părul ei negru răvășit pe față. 

Te rog. Nu poate fi adevărat. 

Mă prăbuşesc în genunchi lângă ea. Din nări i se 
preling dâre gemene de sânge, trasându-i dungi pe 
dinți, când încearcă să tragă aer în piept. Mi se pare că 
plânge, dar e greu de zis. Într-o mână ţine strâns un 
pachet de biscuiţi, iar cealaltă i s-a încleştat pe gât. 

— Ce s-a întâmplat? întreb, vorbele ieșindu-mi 
nebune una peste alta. Ce te doare? Ce e? 

Bolborosește ceva, pare că numele meu, dar apoi îşi 
dă ochii peste cap. Are convulsii, muşchii întinși la 
maximum, ca un arc, îi străbat trupul precum un val. 

Cred că urlu, dar sunetul nu seamănă cu nimic. 
Nişte mâini pe umerii mei, trăgându-mă înapoi. Îi 
îndepărtez, încercând să simt pulsul pe gâtul lui Byatt. 

— Hei, îi spun când deschide ochii injectaţi cu 
sânge. Eu sunt. Eşti bine. 

— Am trimis pe cineva s-o aducă pe Welch, spune 
Reese. 

Pare calmă, stăpână pe ea, dar o ştiu pe Reese și 
ştiu că asta înseamnă stare de panică. Vine să se aşeze 
în cealaltă parte, lângă Byatt, doar că n-o priveşte. La 
mine se uită. 

— Rezistă, auzi? 

Ultima dată a fost atât de mult sânge! Înflorind sub 
ea, strângându-se în crăpăturile din dalele podelei. De 
data asta nu e decât sângele care-i curge din nas, 
prelingându-i-se în gură, picurând pe podea. Îi ridic 
mânecile ca să caut urme de răni, orice. 

— Am nevoie de ajutorul tău, spun, îngenunchind 
lângă ea. 

Mă pustieşte s-o văd aşa. 

— Trebuie să-mi spui ce s-a întâmplat, adaug. 

Se întinde în sus, spre mine, cu mâna tremurătoare, 
şi îşi înfige degetele în gulerul bluzei mele. Mă aplec 
atât de mult, încât îi simt saliva lipindu-mi-se de 
obraz. 

— Hetty, zice ea. Hetty, te rog. 

Este cel mai îngrozitor lucru pe care l-am auzit 
vreodată. Vocea îi sună ca un metal frecat de metal, ca 
un milion de oameni laolaltă, un urlet şi o şoaptă şi tot 
ce este între ele, şi doare, o durere reală impregnându- 
mi-se în oase. De parcă mi-ar pârâi, de parcă ar fi de 
sticlă. 

Mă încolăcesc în mine însămi, îmi apăs palmele pe 
urechi. Pare că nu se mai termină, până când, în 
sfârşit, huruitul îmi dispare din trup şi pot iar să 
gândesc. 

— Rahat, spune Reese cu o voce slabă și aeriană, 
de parcă ar fi lovit-o şi pe ea. Ce-a fost asta? 

O ignor şi mă târăsc înapoi spre Byatt, care aproape 
că se hiperventilează, încercând s-o ridic. ŞI ea pare 
speriată. Un an şi jumătate de Tox. N-am văzut-o 
niciodată speriată, până azi. 

— Eşti bine, spun, întinzându-mă spre ea. 

Dar Byatt dă din cap şi-şi apasă palma pe obrazul 
meu. Ca şi când m-ar întreba: dar tu? 

De pe hol aud voci apropiindu-se. Welch şi alte 
câteva — probabil Julia și Carson. Asta e ceea ce face 
Schimbul Bărcii. Curăţă mizeria, o îndepărtează. Doar 
că acum mizeria este Byatt şi n-am să le las să mi-o ia 
de sub ochi. 

— Sunt bine, spun când Byatt mă trage de lobul 
urechii, ca să-mi atragă atenţia. Welch vine încoace, 
bine? O să aibă grijă de tine. 

Byatt trage aer în piept, gata să spună ceva, dar 
Reese intervine într-o secundă, punându-i cu hotărâre 
palmele pe gură. 

— Nu vorbi, spune ea. O să-ţi facă rău. 

Welch intră în fugă în încăpere, cu Julia şi Carson 
la câţiva paşi după ea. Se uită la Byatt, iar mâna Juliei 
zăboveşte prea aproape de cuțitul de la brâu; Welch se 
întoarce spre mine. 

— Poate să meargă? 

Ştiu ce-ar spune Byatt — că este aici, de față, aşa că 
poate vorbi singură —, dar nu mai vreau să mă simt în 
viața mea aşa cum m-am simţit când a vorbit. 

— Presupun că da. 

Welch dă din cap spre Carson şi Julia. 

— Ridicaţi-o în picioare. 

Mă clatin pe picioare şi îmi pierd un pic echilibrul. 

— Ajut şi eu. 

— Nici vorbă, spune Welch, scuturând din cap. 

— Este treaba Schimbului Bărcii. Sunt din 
Schimbul Bărcii. 

— Nu, pentru asta nu ești. 

Julia şi Carson se apropie, iar bocancii le scârțâie 
pe dalele în tablă de şah ale podelei. Nu-mi aruncă 
nicio privire cât se lasă pe vine, fiecare la stânga și la 
dreapta lui Byatt, şi o apucă de coate, ajutând-o să se 
ridice. 

Nu se opune. Cred că ştie că n-are niciun sens. 
Doar îmi aruncă o privire când trece pe lângă mine şi, 
în ultima secundă, se întinde şi-mi îndeasă ceva în 
palmă. 

Un pachet de biscuiţi. Acum făcuți fărâme. Trebuie 
să fi găsit ascunzătoarea lui Taylor. 

Îi strâng la piept şi încerc să nu izbucnesc în plâns. 
Ar vrea să-i mănânc eu. Spunea că n-ar trebui să mă 
înfometez. 

— O să pui ăia la loc, spune Welch. 

Mă întorc să mă uit la ea. Nu poate să vorbească 
serios. 

— Poftim? 

Dă din cap spre biscuiţi. 

— Mâncarea e mâncare. 

Abia dacă aș şti ce să răspund la asta. Dar nici nu-i 
nevoie. 

— Nu, mulţumim, spune Reese. Cred că o să-i 
păstrăm. 

Se uită la mine şi simt cum îmi creşte inima, gata 
să-mi iasă din piept. Asta înseamnă s-o ai pe Reese de 
partea ta, să se bată pentru tine. 

Welch se uită cumva printre noi și apoi ridică din 
umeri. Nu e nimeni aici s-o vadă cedând şi încă are o 

slăbiciune pentru noi, când îşi permite s-o arate. 

Când ajunge la uşă, îmi scapă de pe buze: 

— Byatt o să fie okay? 

Aproape că-mi cedează vocea şi e jenant că îmi 
pasă în vreun fel de asta. 

— O să-şi revină repede? 

Welch se opreşte. Nu se întoarce. Doar linia 
umerilor ei profilată în întuneric, apoi își vede de 
drum. Mă lasă în bucătărie, cu vederea înceţoşată. Şi 
chiar dacă îi simt încă mâinile încleştate în beregata 
mea, Reese e tot ce-mi doresc. 


— Fac pariu că nu-i nimic grav, încerc eu, de parcă 
treaba asta ar căpăta mai mult sens când e spusă cu 
voce tare. 

— Aşa e, spune Reese. 

Se uită la mine din patul ei de sus. Stau dedesubt, 
în patul meu, întinsă pe spate şi cu braţele încrucişate 
la piept. Am crezut că o să se țină deoparte, așa cum a 
făcut de când am intrat în Schimbul Bărcii, dar a urcat 
după mine pe scări, de parcă nu s-ar fi întâmplat nimic 
din toate astea. Și am încercat să adorm — amândouă 
am încercat —, însă pe la jumătatea nopții am lăsat să- 
mi scape un oftat şi Reese s-a aplecat peste marginea 
patului ei, să se uite în jos, la mine. 

— Sunt sigură că o să fie bine. 

Dar ştim amândouă că numai fetele foarte bolnave 
sunt duse sus, la infirmerie. Şi cele mai multe dintre 
ele nu mai coboară niciodată de acolo. 

Mă înfăşor şi mai strâns în haină. 

— Sunt îngrijorată. 

— Ştiu. 

— Ea e tot ce am. 

O fracțiune de secundă de linişte și apoi îmi dau 
seama cum trebuie să-i fi sunat asta lui Reese. Reese, 
care este chiar aici. 

— lartă-mă, îi spun. 

— E în regulă. 

Ştiu că ăsta e momentul în care ar trebui să-i spun 
că n-am vrut să spun asta. Dar adevărul este că nu m- 
am gândit niciodată la Reese ca fiind a mea. Că 

cineva ca ea ar putea aparține cuiva ca mine, de fapt 
că ar putea aparţine oricui altcuiva. 

— Dar serios, spune Reese. Byatt o să fie bine. 

— Nu poţi să-mi promiţi aşa ceva. 

Se încruntă şi se rostogolește înapoi în patul ei, ca 
să n-o mai pot vedea. 

— Nu-ţi promit. 

— Okay, îi răspund, în timp ce o aud foindu-se, ca 
să-şi găsească o poziţie bună. 

— Dar ce zici de vremurile alea când am mers la 
muzeu? spune ea încet. La muzeul ăla din Portland. 

Așa făceam împreună cu Byatt la început, puţin 
după ce a izbucnit Toxul. Evocam poveşti de dinainte, 
noi două în patul de jos, iar Reese sus, fără să spună 
nimic, doar ascultându-ne. Acum ştiu că ne asculta. 

— Oh, da, spun. Îmi amintesc. 

— Până atunci nu mai fusesem în Portland. 

— Tu nu mai fuseseși niciodată niciunde, îi spun 
râzând. 

— Şi am mâncat la prânz în zona aia de restaurante, 
cu maşini de suc. Le tot amestecam pe toate într-un 
singur pahar. 

— A fost o excursie mişto. 

— Partea mea favorită a fost când ţi s-a făcut rău la 
planetariu. 

Aproape că acelaşi lucru ar fi spus şi Byatt. Se vede 
că Reese încearcă, dar nu prea reuşeşte, fiindcă 
nimeni nu poate fi ca Byatt în afară de Byatt, nici 
măcar fata din aceste amintiri. Este locul acela din ea 
pe care nu-l poate atinge nimeni, nici eu, nici Reese, 
nici nimeni altcineva. Este doar al ei şi nici măcar nu 
ştiu ce e de fapt, doar că există acolo și că l-a luat cu 
ea când a plecat. 

Capitolul 6 


Nu-mi doresc dimineaţa, dar ea vine oricum. 
Puternică şi luminoasă, soare ieșind dintre nori. Îmi 
îngrop faţa în pernă, înfricoşată să văd locul gol, acolo 
unde trebuia să fie Byatt. 

Patul de deasupra scârțâie şi o aud pe Reese 
şoptindu-mi numele. Mă răsucesc, încerc să deschid 
ochiul, iar cel orb îmi pulsează de durere, aşa cum mi 
se întâmplă mereu la trezire. O văd privindu-mă de 
peste marginea patului ei. Părul i-a ieșit din coada 
împletită şi şuviţe subțirele, aurii, îi cad în ochi. Nasul 
mic şi rotund, pomeţi coborâţi, încinși. 

— Hei, spune ea și simt cum mi se usucă gura. 

Oare m-am holbat la ea? 

— Ştii că sforăi? adaugă. 

Oh! îmi înghit ceea ce are aproape gust de 
dezamăgire. 

— Nu sforăl. 

— Ba sigur că sforăi. Este ca un soi de fluierat 
uşurel, zice şi înclină capul. Ca o pasăre. Sau un 
ceainic. 

Mi s-au încins obrajii şi strâng tare din ochi. 

— E chiar drăguţ. Îmi place mult de tot să fiu 
hărțuită dimineaţa, la prima oră. 

Râde. Ridic privirea la timp ca s-o văd. Lumina îi 
joacă în păr şi îşi dă capul pe spate, cu gâtul golaş 
drept în soare. În dimineaţa asta e în toane bune. Nu 
înțeleg de ce. Nu-și aminteşte ce i s-a întâmplat lui 
Byatt? Oare ei nu-i pasă? 

Poate că nu, dar mie îmi pasă. Şi n-o să trec peste 
asta până când nu știu că Byatt e bine. 

— Unde te duci? mă întreabă Reese când mă ridic 
în capul oaselor. 

— La infirmerie. 

Mă aplec să-mi leg şireturile. Dormim încălţate, ca 
să nu ne congelăm prea tare, dar întotdeauna îmi 
slăbesc şireturile înainte de a mă urca în pat. 

— Mă duc s-o văd pe Byatt. Vii şi tu? 

— Nu, spune Reese cu bărbia proptită pe marginea 
patului, având în vedere că directoarea n-o să te lase 


78 


niciodată sus. 

Poate că nu, dar acum sunt în Schimbul Bărcii şi 
am şi cuțitul la brâu, drept dovadă. Dacă se poate face 
o excepţie, directoarea o va face pentru mine. 

— E cea mai bună prietenă a mea. Merită să încerc. 

Reese tace o clipă şi când ridic privirea o văd 
privindu-mă cu o expresie pe care n-o pot descifra. 
Nu e mânie — știu prea bine cum arată asta pe chipul 
ei —, ci altceva, mai blând. 

— Nu ştiu, Hetty, spune ea. Oare prietenie se 
cheamă ce este între tine şi Byatt? 

Mă întreb şi eu. Sigur că mă întreb. Şi o iubesc pe 
Byatt mai mult decât orice, mai mult decât pe mine 
însămi, mai mult decât viaţa pe care am avut-o înainte 
de Raxter. Dar știu căldura pe care o simt în inimă 
când o privesc. Cum arde domolit şi egal, fără nicio 
scânteie. 

— Da, îi răspund. Este sora mea, Reese. Este parte 
din mine. 

Reese se încruntă şi se ridică în capul oaselor, 
legănându-şi picioarele peste marginea patului. 

— Uite, m-am prins că nu-i treaba mea... 

— Dar se pare că simţi nevoia să comentezi 
oricum. 

— Pentru că mă afectează şi pe mine, spune ea şi 
sunt luată prin surprindere de iritarea pe care o are în 
voce, de rânjetul de pe chip. Îmi place Byatt, okay? 
Dar nu vreau să fii cu mine așa cum ești cu ea. 

— Nu vrei să fim prietene? 

Reese oftează, de parcă aş fi spus ceva greşit, de 
parcă mai e acolo ceva ce ar trebui să înţeleg. 

— Nu, spune ea răspicat, nu vreau. 

Nu mă pot preface că asta nu mă năuceşte. 

— Fi bine, asta... încep eu, dar după aceea nu mai 
vine nimic, doar un spaţiu gol şi nu pe cât de 
surprinzător mi-aş dori. Okay, îmi termin propoziţia în 
cele din urmă, îndreptându-mă spre uşă. 

O aud pe Reese strigându-mă, dar n-o ascult, doar 
smulg uşa din țâţâni şi mă reped pe coridor. 

N-ar trebui să conteze pentru mine. Pentru Byatt ar 
trebui să-mi fac griji şi, în plus, am şters-o pe Reese 
din catastif acum mulți ani. Prea închisă, mi-am 

reamintit mie însămi, prea rece. Rămâne alături de 
mine doar pentru că n-are pe nimeni altcineva. 

Coridorul se deschide în mezaninul de la etajul al 
doilea și la mine ajung discuţiile dintre fetele adunate 
dedesubt, în sala mare, vocile lor înmuiate de somn. 
Câteva dintre ele se vor reîntoarce în pat după ce vor 
lua micul dejun. Câteodată pur şi simplu n-ai nimic 
altceva de făcut. 

Dar de partea cealaltă a mezaninului este uşa către 
scările spre infirmerie și undeva acolo, sus, este Byatt. 
Tocmai când mă întreb dacă aş putea deschide 
încuietoarea cu vârful cuţitului meu căpătat în 
Schimbul Bărcii, ușa se deschide brusc şi apare 
directoarea păşind pe ultima treaptă, șubredă și 
îngustă. 

— lertaţi-mă, o strig, grăbindu-mă spre ea. 

Directoarea ridică privirea din dosarul pe care îl 
ține în mână. Imediat ce mă vede, închide uşa în urma 
ei. 

— Byatt e bine? Ce face? 

— Cred că putea exista și o altă cale prin care să 
începi această conversație, spune directoarea. 

Este îmbrăcată la fel ca în fiecare zi, pantaloni cu 
dungă și bluză încheiată până la gât, bocancii solizi de 
drumeţie fiind singura concesie în legătură cu ce se 
întâmplă în şcoala ei. Zăresc în buzunarul pantalonilor 
capătul unei batiste pătate de sânge, din cele pe care le 
foloseşte când 1 se deschid rănile de pe limbă. 

— Bună dimineaţa, de exemplu. 

Mă opresc şi trag adânc aer în piept, luptându-mă 
cu impulsul de a ţâşni pe lângă ea. 

— Bună dimineaţa, doamnă directoare. 

Zâmbeşte, înviorată. 

— Bună dimineaţa și ție. Cum te simţi azi? 

E tortură curată. Dar asta e. 

— Mă simt bine, răspund printre dinții încleştați, 
iar ea ridică o sprânceană. Ei bine. Scuze. Mă simt 
bine. 

— Mă bucur foarte mult. 

Se uită în foaie şi apoi, când îşi dă seama că nu 
plec, își drege vocea. 

— Pot să-ți mai fiu de folos cu ceva? 

— Byatt e acolo, sus, îi spun eu, de parcă n-ar ști. 
O pot vedea? 

— Mă tem că nu, domnişoară Chapin. 

— Nici măcar n-o să intru în cameră, pledez eu. O 
să vorbesc cu ea din pragul uşii sau ceva de genul 
ăsta. 

Nu-mi pasă dacă n-o s-o văd. Trebuie doar să ştiu 
că e bine. Că încă este ea. 

Dar directoarea scutură din cap şi îmi aruncă 
zâmbetul acela pe care adulții îl au mereu în buzunar, 
cel care spune că le pare rău de tine într-un fel pe care 
nu-l poţi înțelege încă. 

— De ce nu te duci jos, la micul dejun? 

Chiar nu este corect. Asta este la fel de mult casa 
mea, pe cât este şi a ei. Ar trebui să fiu lăsată să merg 
unde vreau. 

— N-o să dureze decât o secundă, insist eu. 

— Ştii regulile. 

Încuie uşa dinspre scările infirmeriei cu una dintre 
cheile de pe inelul pe care-l are mereu atârnat la brâu. 
Strâng pumnii, ca să mă abţin să nu i-l smulg. Ce 
contează toate chestiile astea? Suntem bolnave toate — 
nu înseamnă că dacă o văd pe Byatt asta va face rău 
vreuneia dintre noi. 

— Îmi pare rău. Ştiu că trebuie să-ţi fie dor de 
prietena ta. 

Prietena mea. Sora mea, asta i-am spus lui Reese. 
Ar fi trebuit să o numesc semnul meu vital. 

— Da, îi răspund. Mi-e dor. 

Este limpede că directoarea nu se va răzgândi şi 
sunt gata să mă întorc şi să plec, să mă gândesc la un 
alt plan, când o văd că își aşază dosul palmei pe 
fruntea mea, aşa cum făcea mama, ca să verifice dacă 
am febră. Mă trag înapoi, tresărind. Scoate doar un 
sunet dezaprobator şi repetă gestul. 

— Cum te simţi? Nu pari caldă. 

Îmi ia un minut să-mi amintesc, dar se referă la 
momentul în care m-am întors cu Schimbul Bărcii. 
Asta a fost alaltăieri, dar pare că au trecut secole. 

— Sunt bine, îi răspund, retrăgându-mă câţiva 
centimetri, stânjenită. 

Directoarea n-are obiceiul să ne lase să ne dăm 
seama că i-ar păsa de noi. Înainte de Tox era altceva. 
Îmi amintesc când am întâlnit-o prima dată. Cât de 
emoțţionată eram, cum venisem aici din Norfolk, de 
una singură. 13 ani, singură-singurică, plină de dorul 
pentru mama, iar când directoarea a văzut cum mi se 
umplu ochii de lacrimi în timpul turului şcolii, mi-a 
spus că uşa ei este mereu deschisă dacă am nevoie 
vreodată să vorbesc cu cineva sau dacă am nevoie de 
un loc doar pentru mine, departe de celelalte fete. 

— Ei bine, spune directoarea, pigulindu-mi o 
scamă de pe gulerul hainei. Mă bucur să aud că te 
simţi mai bine. Sunt sigură că prietena ta, domnişoara 
Winsor, îți va urma exemplul. Și, între timp, este 
norocoasă că te are, ca s-o găseşti. 

Vorbele ei mă străbat ca un curent electric. S-o 
găsesc? De parcă a dispărut, de parcă s-a dus... şi am 
auzit-o bine pe directoare, ştiu sigur că am auzit bine. 

O clipă, expresia de pe chip îi împietreşte, dar apoi 
surâde, încordată. 

— S-o îngrijeşti, nu s-o găseşti, se corectează ea. 
Acum, de ce nu te duci la micul dejun? Trebuie să fii 
hămesită. 

Mai trag un pic de timp, destul cât să văd cum 
directoarei i se albesc nodurile degetelor, de cât 
strânge în mână dosarul, şi asta îmi e suficient. Mă 
retrag zâmbindu-i cât pot de frumos şi mă îndrept spre 
sala mare. Acolo sunt strânse celelalte fete, adunate în 
grupuri, luând bucăţi mici, calculate, de pâine 
mucegăită şi rupând marginile unor biscuiţi stătuți. 

Mă loveşte iar, direct în stomac. Tot ce s-a 
întâmplat, tot ce am văzut şi secretele pe care le-am 
păstrat. Celelalte își raționalizează hrana și se 
înfometează chiar şi după micul dejun, iar eu am ţinut 
în mâini tot ce le-ar fi trebuit. 


Nu pot face asta. Nu acum. 

Îmi croiesc drum printre ele spre ușile duble de la 
intrarea din față şi mă strecor afară. Haina este prea 
subțire ca să-mi ţină de cald, dar este mai bine aici 
decât în holul principal. Cel puţin în felul ăsta nimeni 
nu-mi poate reaminti ce am făcut. 

Îmi petrec restul zilei în aer liber, lângă apă, în 
punctul unde stâncile sunt albite şi netede. Îmi număr 
degetele pe măsură ce nu mi le mai simt, lăsând 
soarele palid să-şi împrăștie razele pe pielea mea 
amorțită. Când revin seara în cameră, Reese este deja 
acolo, întinsă în patul ei de sus. Adormită sau 
prefăcându-se că doarme. Distanţa dintre noi devine 
prea familiară. Dar cel puţin de data asta nu mă evită. 
Cel puţin de data asta este aici. 

Nu ştiu dacă Byatt va mai fi vreodată cu noi. Şi nu 
pot să las să se întâmple asta. 

Aştept până când luna se ridică pe cer. Salteaua 
mormăie când cobor din pat şi îmi ţin respirația, 
așteptând până când sunt sigură că Reese nu m-a 
auzit. Niciun zgomot dinspre patul ei. Mă îndrept spre 
ușă; Reese rămâne tăcută, iar părul ei lucește în 
întuneric în timp ce mă strecor afară, pe coridor. 

Este pustiu; doar câteva crâmpeie de conversații 
venite dinspre dormitoare tulbură liniştea. Fetele mai 
tinere şuşotesc ceva, râd de altceva, se ogoiesc undeva 
şi nu aud nimic când avansez în vârful picioarelor, 
chircindu-mă pe vine în zona de trecere dinspre hol 
spre mezanin. 

lată şi ușa de la scările care duc spre infirmerie, 
încuiată, ca de obicei. Fără cheie nu e chip să trec de 
ea. Aşa că cea mai bună cale de a ajunge în saloanele 
infirmeriei rămâne acoperişul. E înclinat, de la etajul 
al doilea spre terasa de sus, cu lucarne la fiecare dintre 
ferestre. Dacă ajung până acolo, mă pot strecura spre 
partea din spate şi apoi mă cațăr pe una dintre ferestre, 
fără să mă prindă Schimbul Armelor sau directoarea. 

Număr până la zece. Fac paşi egali, aşa încât 
scândurile podelei să nu scârțâie. 

Înainte de Raxter nu m-a deranjat niciodată 
întunericul. De fapt, niciodată nu m-a deranjat cu 
adevărat, cel puţin nu în bază, sub lumina neclintită a 
reflectoarelor. Aici, întunericul se simte altfel, cumva 
VIU. 

Îmi strâng bine haina în jurul trupului. Şi pornesc, 
străbat mezaninul, trec pe lângă capătul scărilor şi 
intru în aripa de nord. Aici nu e nimeni, așa că îmi 
continui drumul pe coridor. Doar încăperi pustii. 

Câteva birouri ale şcolii, hârtiile de aici fiind de mult 
arse. Rame goale de paturi în dormitoarele 
profesoarelor. Scaune rupte, făcute surcele. La capăt 
este Schimbul Armelor, cu indicatorul de permisiune 
încă pe ușă. Fereastra deschisă, aerul răcoros de 
toamnă intrând în rafale. Îmi fac vânt afară. 

Este ușor, mă lansez aşa cum o făceam în fiecare zi 
pentru Schimbul Armelor. E ciudat fără Byatt în 
spatele meu, să mă calce pe picioare, dar destul de 
repede ajung să mă ghemuiesc pe panta acoperişului, 
pe şindrila umedă de la gheaţa topită sub palmele 
mele. Pe terasa de sub mine văd siluetele celor două 
fete, cu puştile armate. Se uită drept în faţă, spre 
pădure, în timp ce vorbesc în șoaptă una cu cealaltă. E 
bine. Cât timp sunt tăcută, nu mă vor observa. 

Mă târăsc înainte, către cea mai apropiată lucarnă. 
Văd prin ea una dintre încăperile infirmeriei, doar un 
pat şi o saltea goală, învăluită în umbră, cu uşa 
dinspre hol închisă. Nu e Byatt, dar nici directoarea. 
Îmi îndes umărul pe sub rama ferestrei şi trec la 
treabă. 

Lemnul este scorojit după un an şi jumătate fără 
întreținere și trebuie să mă opresc tot la câteva 
lovituri, ca să mă asigur că fetele din Schimbul 
Armelor nu m-au auzit. Picioarele îmi alunecă pe 
şindrila zimţuită şi sub mine noaptea înghite 
pământul, dar nu mă uit în jos. Unu, doi, trei şi 
fereastra tremură, deschizându-se câțiva centimetri. 

Nu intru. Aştept ghemuită pe pervaz şi văd cum 
lumina răspândită de lumânarea directoarei aruncă o 
dungă pe sub ușă, apoi se stinge. Zgomot de paşi pe 
Scări, semn că ea coboară la etajul doi. Apoi, linişte. 

Intru cu capul înainte, străduindu-mă să-mi păstrez 
echilibrul. La etajul trei sunt şase camere, câte trei în 
fiecare capăt. Mă aflu în cea mai apropiată de scări. 
Mai am cinci de verificat, înainte să mă prindă cineva. 

Străbat camera și verific încuietoarea. E deschis. 
Uşile acestea au zăvoare la exterior, rămase de când s- 
a construit casa şi repuse în funcțiune după ce ne-am 
îmbolnăvit, dar, dacă nu e nimeni aici, directoarea nu 
s-a mai deranjat, pesemne, să le închidă. Deschid cu 
ambele mâini. 

leşită pe holul îngust, mă opresc din nou ca să 
ascult. Casa nu e niciodată tăcută, nu această casă, 
atât de veche, şi nu acum, când totul s-a schimbat, dar 
nu le aud nicăieri nici pe directoare, nici pe Welch. N- 
o aud nici pe Byatt, dar îmi spun că a adormit, 
probabil. 

Încerc uşa de vizavi. Şi aceasta este descuiată, iar 
camera e goală, la fel ca cealaltă. 

E în regulă. Mai sunt patru încăperi. Mai sunt patru 
locuri unde ar putea fi ea. 

Dar a treia este goală, şi a patra, iar când ajung la a 
cincea, deja respir cu greutate. Pot să-mi aud inima 
bătându-mi în urechi şi ea nu e aici, nu e, nu e. 

A şasea uşă. Dată larg de perete. Patul gol, salteaua 
strâmbă, scăldată în lumina lunii. Și acolo, printre 
multe zgârieturi pe podea, un ac şi o aţă. Ale lui Byatt. 
Cele pe care le avea mereu în buzunar, cele pe care le 
folosea ca să mă repare pe mine. 

Ea nu mai este. 

Este dur, rece şi copleşitor, dar resping ideea. Ceva 
s-a întâmplat, dar, orice ar fi, va trece prin asta, așa 
cum trece prin toate. Este undeva şi este în viață. Ar 
trebui să verific birourile de la etajul al doilea și 
fiecare sală de clasă, poate şi debaraua cea mare, doar 
ca să fiu... 

Un sunet dinspre scări. Vine cineva. 

Încremenesc, apoi înhaţ acul și aţa şi mă grăbesc 
înapoi în prima cameră. Fereastra încă mă așteaptă, 
deschisă, aerul intră în rafale înăuntru. Nu e timp, nu 
pot sări afară fără să fac prea mult zgomot şi uite şi 
lumina, lumânarea directoarei, mai aproape, mai 
aproape... aici. Se oprește în fața uşii acestei camere. 

Nu pot să mă mişc. Nu pot să respir. Dacă intră 
directoarea, dacă mă prinde, nu ştiu ce va face. 

Şi apoi aud ceva ce n-am mai auzit de un an și 
jumătate, de când a plecat domnul Harker. Zgomotul 
electricității, filtrul şi hârâitul unei staţii de emisie- 
recepție şi o voce. Vocea unui bărbat. Este ca o apă 
rece curgându-mi prin vene şi mă scutură un frison. 

— Raxter, se aude de dincolo, răspunde. 

Urmează un bip, apoi o sincopă în transmisie. 

— Aici Raxter, terminat. 

Sar surprinsă şi cât pe ce să mă dau cu capul de 
rama ferestrei. Este Welch, nu directoarea, aşa cum 
mă aşteptam. Welch trece rar pe aici, dacă trece 
cumva vreodată. 

— Vă cerem raportul despre starea la zi, spune 
bărbatul. Terminat. 

Trebuie să fie cineva de la baza de pe coastă — 
Marina sau CCEP. Sunt singurii oameni din lume, în 
afară de noi, care ştiu ce se întâmplă aici. Nici măcar 
părinții noştri nu ştiu tot adevărul. Gripă, asta cred că 
li se spune. Mă întreb dacă-şi dau seama că este o 
minciună. 

— Totul e bine, spune Welch. Înlocuirile au ajuns 
cu bine? Terminat. 

Linişte, apoi bărbatul spune: 

— Confirm primirea. Terminat. 

Primirea? Şi înlocuiri pentru ce? Nimic nu 
părăseşte insula. Când una dintre noi moare, o ardem 
cât de departe putem de casă şi de gard. Un pătrat 
întreg de pământ ars, mirosul insuportabil, oasele şi 
măruntaiele îngropate sub gorgane de piatră. 

— Mai este ceva, spune Welch, aproape şovăind. 
Trebuie să facem un retur. Terminat. 

Provizii, la asta mă gândesc prima dată, dar am 
făcut deja asta. Se referă la altceva. 

Câteva clipe nu primeşte niciun răspuns. Welch 
începe să măsoare coridorul cu pasul şi îi urmăresc 
mișcările după cum se schimbă lumina pe sub ușă. Nu 
va intra aici, îmi spun. Sunt în siguranţă, sunt în 
siguranţă, sunt în siguranţă. În cele din urmă, staţia de 
emisie-recepţie ciripeşte, readusă la viață. 

— Mâine, pe vremea asta, spune bărbatul. Las-o la 
casa lui Harker. Terminat. 

Pe ea. Nu trupul ei, ci pe ea, iar ea este Byatt. 
Trebuie să fie. Şi vorbesc despre ea ca despre o 
persoană. Simt cum mi se umple inima de uşurare. 
Dar, dacă nu este aici, unde o ţine Welch până mâine? 
Şi pentru ce? 

Pașii lui Welch se opresc. 

— Confirm. Terminat. 

— Terminat. 

În aer se aşterne liniştea. O clipă mai târziu, lumina 
de sub uşă păleşte şi aud pașii lui Welch 
îndepărtându-se pe culoar. Mă ridic peste pervaz şi îl 
las uşor în jos. Mă proptesc bine în palme şi genunchi 
şi străbat încet, încet, acoperişul. Fetele din Schimbul 
Armelor au privirea aţintită în continuare înspre 
copaci şi nu mă văd când mă las peste margine şi mă 
legăn pe fereastra de la etajul al doilea. 

Mă strecor pe coridor, prin mezanin. Verific cât s-a 
înălțat luna pe cer şi îmi fixez momentul în minte — 
mâine, pe vremea asta, a spus bărbatul în stația de 
emisie-recepţie —, apoi mă întorc în camera mea, în 
patul meu. Înapoi la Reese, care stă în capul oaselor în 
patul ei, aşteptându-mă, fiindcă normal că ştie că am 
plecat. 

— Se întâmplă ceva, îi spun. Nu este la infirmerie. 

Reese se încruntă şi văd deja cum în ea crește 
neîncrederea. 

— Ce spui acolo? 

— Şi mai era bărbatul ăla care vorbea la stație. 

Pur şi simplu mi s-a tăiat respiraţia, mă dau peste 
cap să spun totul. 

— la-o încet. De la capăt. 

Îi spun totul, despre camerele goale, despre ac ș 
aţă. Despre Welch, despre stația de emisie-receptie ș 
despre bărbatul de la celălalt capăt, despre planurile 
pe care le făceau s-o ducă pe Byatt la casa Harker. 

— Nu ştiu unde altundeva ar putea-o ţine Welch, 
termin eu, sprijinindu-mă de scăriță, simțind un 
tremurat care îmi ia muşchii în stăpânire. Trebuie să o 
țină undeva, din moment ce pleacă abia mâine. 

Sălile de clasă de la parter nu sunt destul de izolate 
şi nu există alte construcții în curte în afara 
hambarului. Doar un şopron vechi, dar l-am demolat 
pentru lemne de foc. 

— Tu ce crezi? întreb, uitându-mă spre Reese. 

La început nu spune nimic; lumina din privirea ei 
îmi arată ochii  măriți. Apoi oftează greu, 
cutremurător. 

— La mine acasă, spune ea şi are pe față o grimasă 
ciudată, ca şi când ar încerca să nu râdă, sau poate să 
nu plângă. Eşti sigură că a zis la mine acasă? 


n. 

Sigur că pe asta se concentrează. Nu prea cred că o 
pot învinul. 

— Sunt sigură, îi spun. Serios, Reese, trebuie s-o 
găsim pe Byatt. Încă e aici, pe undeva. 

— Sunt sigură că este, spune Reese. 

Cuvinte simple şi uşor de zis, o expresie intenționat 
neutră pe faţă, iar asta înseamnă că ascunde ceva. 

— Dar ce? întreb. Byatt este pe aici, pe undeva, dar 
ce? 

Ar fi trebuit să mă aştept la asta, dar tot mă 
surprinde când Reese spune: 

— E vie sau moartă? 

Un val fierbinte de furie, aprins şi zguduitor, pentru 
că respinsesem ideea asta încă din infirmerie, iar ea 
nu poate să mă cruţe? 

— Ce întrebare e asta? 

— Una importantă, spune ea. Nu ești tâmpită, 
Hetty. Ştii că de obicei asta se întâmplă cu fetele ca 
noi. 

— Nimic din toate astea nu este ceea ce se întâmplă 
de obicei. 

Trag adânc aer în piept şi-mi încleştez pumnii. Nu 
lăsa ideea asta să-și facă loc în tine. Este în viață, este 
în viață, este în viață. 

— De obicei, fetele nu dispar aşa. Asta trebuie să 
însemne ceva. 

— Da, spune Reese. Cred că înseamnă că e deja 
moartă. 

Mă împing departe de pat, ignorând panica ce mi se 
zvârcoleşte în măruntaie. Reese greşeşte şi Byatt este 
bine. 

— Atunci cum se face că nu am ars-o? Este în 
viață. Trebuie s-o găsesc, pur şi simplu trebuie. 

— Şi apoi ce? N-o putem ajuta. 

Are dreptate, desigur. Dar nu contează. 

— Putem trece prin asta împreună cu ea, spun. Asta 
e tot ce ne-a rămas. lar eu nu renunţ. Poate că nu ştiu 
unde e acum, dar știu unde o să fie la noapte. Mă duc 
acolo după ea. 

— Nu poți face asta. 

Reese a coborât vocea, tot mai presantă, pe măsură 
ce vine tot mai aproape. 

— Ştii că nu poţi. Ai încălca regulile de carantină. 

— Şi ce? îi spun. Sunt din Schimbul Bărcii. 
Schimbului Bărcii îi este permis să treacă dincolo de 
gard. 

Reese îşi dă ochii peste cap. 

— Cred că se referă la momentul când vă duceţi să 
luaţi proviziile, nu când vă strecuraţi după prietenele 
voastre. 

O alung cu un gest din mână. Întotdeauna ne-au 
spus că această carantină este cel mai important lucru, 
dar dacă trebuie să aleg între asta şi Byatt, nici nu 
poate fi vorba de o alegere în sine. 

— Şi chiar dacă reușeșşti să ieşi, continuă Reese, 
cum o să treci de gard când te întorci? 

Trage de capătul cozii cu degetele ei argintii, iar 
vârfurile despicate încep să se rupă. 

— Poarta se încuie şi... 

— O să mă cațăr pe ea, îi spun încinsă, văd eu cum. 
Nu-mi fac griji pentru asta. 

— Eu îmi fac, spune ea, dar se uită la mine cu un 
chip deschis şi nesigur, și asta e, lovitura aceea drept 
în piept, acea atracţie pe care am încercat s-o ignor de 
când ne-am cunoscut. 

— Vino cu mine, spun eu. O s-o facem împreună. 

Este magic. Într-o secundă este alături de mine, cu 
capul plecat spre mine şi apoi revine în ipostaza pe 
care i-o cunosc prea bine. Cu braţele încrucişate, 
maxilarele încleştate, ochii goliți de suflet. 

— Nu, spune ea. Nu, tu poţi face ce vrei, dar eu nu 
merg cu tine. 

De data asta nu sunt dispusă s-o las să mintă. Este 
prea important, cel mai important lucru din toate. 

— De ce nu? 

Scoate un sunet exasperat. 

— Hetty... 

Mi-a dispărut şi bruma de răbdare care-mi mai 
rămăsese. Strâng cu putere marginea patului, atât de 
tare, încât simt cum muchia mi se înfige adânc în 
palmă. 

— Ce naiba e cu tine? Byatt este prietena noastră. 
Nu vrei s-o ştii în siguranță? 

— Ce vreau eu n-are de-a face cu asta, spune ea, şi 
atunci vorbele ies din mine, mai zgomotoase decât ar 
trebui, mai furioase decât m-aş aştepta. 

— Pentru că ştiu că nu-ţi pasă. 

Apoi continui, cu o undă de amărăciune în voce: 

— Ştiu că asta te face mai bună decât mine, dar eu 
pur şi simplu nu pot să ignor lumea întreagă, aşa cum 
faci tu. 

— Mie nu-mi pasă? Şi tu... 

Apoi se opreşte, de parcă ar durea-o. Pentru o 
secundă văd cum a copleşit-o totul. Dorul, resemnarea 
şi trădarea, împunsătura din suflet la vederea insulei 
iubite care îi fură oamenii pe care pretinde că nu-i 
iubește. 

— Oh, spun. 

Vocea mi s-a îngroșat, înțepenită în gât. Am 
petrecut fiecare zi de când am întâlnit-o spunându-mi 
lucrul greşit. Spunându-mi iar şi iar că este rece, când 
poate că ea a ars tot timpul. 

— Îmi pare rău. Isuse, Reese, îmi pare rău. 

I-au dispărut ambii părinţi, iar asta a făcut-o să fie 
aşa. Asta este ruina pe care a lăsat-o în urmă. Ar fi 
trebuit să-mi dau seama. Ar fi trebuit să văd că şi ea 
iubeşte la fel de aprins ca mine. Dar cred că lucrul 
ăsta pe ea o ţintuieşte locului, în timp ce pe mine mă 
stimulează. 

— Aş vrea să pot, spune ea, fără să mă privească. 
Aş vrea să pot fi ca tine. Dar nu pot merge să o caut 
pe ea dacă nu pot merge să-l caut pe el. Am crezut că 
Schimbul Bărcii este singura cale de a trece dincolo 
de gard, dar uită-te la tine, eşti gata să-l dărâmi cu 
mâinile goale. 

Lasă să-i scape o răsuflare tremurătoare, apoi spune 
domol: 

— De ce nu pot face asta pentru tata? 

Măcar de data asta cred că ştiu ce să spun. Este 
lucrul pe care mi-l spuneau ceilalți când eram mică, 
când tata era în misiune. 

— Eşti fuca lui, îi spun. Nu tu ar trebui să-l 
protejezi pe el. 

Nu-mi răspunde. Totuşi se pare că a ascultat. 

— Dar Byatt este fata noastră. 

O privesc pe Reese drept în faţă şi-mi dau seama că 
am convins-o. Știu că am reușit. 

— Se presupune că ar trebui s-o protejăm. Exact 
aşa cum ar face şi ea pentru noi, adaug şi trag adânc 
aer în piept. Exact așa cum aş face şi pentru tine. 

Chipul îi este străbătut de o ușoară surpriză, care 
îmi stârnește în stomac o scânteie de rușine. Chiar e 
ceva nou pentru ea? 

Dar apoi se întinde şi simt cum mi se strânge ceva 
în piept când palma ei alunecă peste a mea. 

— Da, spune. Okay. 

Nu mai e nimic de făcut în seara aceasta și simt 
cum adrenalina se scurge din mine, lăsându-mă în 
prag de prăbuşire. Îi zâmbesc şi o las în pace, 
aplecându-mă ca să mă bag în patul meu. 

Mă întind pe spate, lăsând încă loc lângă mine 
pentru Byatt, ca întotdeauna. Deasupra o aud pe 
Reese scoţându-şi haina, ca să o folosească pe post de 
pătură. E prea liniște şi, pe cât de uşor a fost cu ea, 
dintr-odată mi-aş dori să mă înghită pământul, ca să 
nu mai fim nevoite să ne ascultăm una pe cealaltă 
cum ne prefacem că am adormit. 

— Hei, spune Reese brusc. Nu era tata, nu? La 
stația aia de emisie-recepție. 

— Hm. 

Nu sunt sigură cum să-i spun ca să n-o dezamăgesc. 

— Nu contează zice ea şi pare morocănoasă, 
stânjenită, şi mi-o închipui dând din cap. Doar că... 
m-am gândit că dacă unul dintre părinții mei se va 
întoarce, el va fi acela. 

Un fâsâit şi un trosnet în coastele de lemn ale 
paturilor noastre, în timp ce se face comodă și încheie 
conversaţia. Oricum, sunt surprinsă şi că a început-o. 

Dar este diferită acum, când nu mai este şi Byatt cu 
noi. Sau poate că amândouă suntem. Strâng pumnii, 
încercând să-mi fac curaj. Mă întreb lucrul ăsta de 
când am cunoscut-o, dar, dacă Reese nu vrea să 
vorbească, nimeni n-o poate determina s-o facă. 

— Nu trebuie să-mi spui, dacă nu vrei, încep eu. 

Îmi tremură vocea. Continui. 

— Dar, Reese, unde a plecat mama ta? 

N-o pot vedea, aşa că privesc modelele de lumină 
pe care coada ei împletită le proiectează pe tavan, îi 
urmăresc strălucirea blândă, înceţoşată. 

— Este complicat, spune ea în cele din urmă. Sau 
poate că doar îmi doresc eu să fi fost. 

— Nu pricep. 

— Ultima dată când am auzit de ea, încă era în 
Maine, în Portland, poate. 

— Poftim? 

Abia dacă sunt 300 de kilometri până acolo. Mereu 
am presupus că a plecat undeva departe sau chiar că 
Reese n-avea idee unde se află. 

— Da, spune Reese. 

Nu pare tristă. Sau furioasă. Sau oricum altcumva. 

— Nu a vrut să plece din Maine. N-a vrut decât să 
plece de lângă mine. 

Nu știu cum aş putea îmblânzi ascuțişul acesta. Dar 
ea încă îmi vorbeşte. Asta trebuie să conteze în vreun 
fel. 

— Îmi pare rău, îi spun. Ştii că mi-ai fi putut spune 
mai demult despre asta. 

— Unele lucruri nu le aparțin altora, răspunde ea, 
obosită şi ameţită. Unele lucruri sunt numai ale mele. 

De parcă ar mai trebui vreo dovadă că suntem 
construite din plămadă diferită. Reese este atât de 
rezervată, în timp ce tot ce mi-am dorit eu vreodată 
este să fiu jumătatea cuiva. Venind la Raxter, m-am 
simţit ca și când nu mi-aş fi găsit locul până să ajung 
aici. Ca şi când n-aş fi ştiut cine sunt până când nu 
mi-a spus Byatt. 

Şi ştiu ce ar spune Reese. Ştiu că mi-ar spune că 
asta nu-i deloc sănătos, că nu aşa ar trebui să meargă 
lucrurile. Dar lumea se prăbușește în jurul nostru în 
fiecare zi, nu avem probleme mai mari de-atât? 

Nu, Reese nu este Byatt, dar o plac. Îmi place cum 
vorbeşte fără să vorbească. Îmi place chiar și faptul că 
ea nu m-a plăcut pe mine dintotdeauna. 

Capitolul 7 


Încerc să clipesc dar ce 

Lent îngreunat ca limba mea fierbinte şi uscată.. 

. uite o aşchie de ceva uite lumea ec uendi se 
în dări sub pleoapele mele uite-mă aici sunt... ... sunt 
sunt 

Trează. 

Căldura îmi trece prin cap precum un curent 
electric. Lumina îmi înţeapă ochii până când mă 
trezesc într-un pat, într-o cameră. Şi nu mă doare, dar 
îmi simt dintr-odată tot trupul. 

Camera este mare. Construită pentru ceva diferit, 
nu pentru asta. Linoleumul de pe jos se cojeşte. În 
jurul meu sunt perdele trase pe jumătate şi printr-o 
gaură un avizier atârnând strâmb pe perete şi alte trei 
paturi, toate goale. Mă întind să ating perdeaua, s-o 
trag înapoi, să 

Nu mă pot mişca. Mâinile îmi sunt reţinute pe loc, 
fixate de încheieturi, acul perfuziei alunecă sub piele. 

Undeva se deschide greu o uşă... ... paşi înăbuşiţi, 
grei... ... o uniformă de plastic, de un albastru palid, 
adormitor, o pot vedea prin perdea cum se apropie. Dă 
perdelele deoparte şi scutură din braţ ca să le 
împiedice să se agaţe şi spune Te simți bine? 


Spune că este băiat. 

ÎI cheamă Dietrich. 

Ba glumeşte. Nu ştie de ce a zis asta. 

Îl cheamă Teddy şi are 19 ani. Nu este decât un om 
al mării şi asta e prima lui zi aici. Abia dacă a stat la 
Camp Nash o săptămână înainte să-l trimită aici şi 
încă nu ştie de ce, pentru că tot ce face este să mute 
echipamentul și să se uite pe fereastră. Îi pare rău, 
vorbeşte în dodii, dar numai pentru că în cea mai mare 
parte a timpului nu înțelege ce spun doctorii CCEP, 
medicina este complicată şi el este foarte emoţionat. 

Mă uit bine de tot, încerc să-mi amintesc cum arată 
un băiat. Pot să-i văd numai ochii, deasupra măștii 
chirurgicale, restul corpului este acoperit de uniforma 

de plastic. Are părul castaniu, ca mine, pielea aurie, 
dar palidă, de parcă i-ar lipsi soarele. 

Teddy îmi pune nişte întrebări. Teddy mă întreabă 
ce zi este. Mă întreabă când e ziua mea de naştere, 
numele de familie, cât costă litrul de lapte. Nu-i 
răspund... ... vreau, dar cuvintele nu-mi vin pe limbă. 

Jack a căzut şi şi-a spart coroana“, zice el. Jill 
Jill...... Haide ştii asta. 

Jill vine rostogolindu-se spun... ... dar asta e tot... 

. nu pot... ... şi oh doamne am uitat... ... am uitat 
cum doare... ... ca un şoc ca fierea înţepenită în gât 
ca un frison în oasele mele... ... scuturându-mă și 
urlând şi dacă nu mă opresc o să mă rup în bucăţi și... 
... ochii umezi stomacul greu 

Taci spune Teddy te rog să taci... ... asta ne doare 
pe amândoi 

Îmi spune că e okay. Înclină un pahar cu apă spre 
buzele mele, picură, picură şi înghit. Încuie uşa după 
el când pleacă. 


Singură, trează, întreagă în trupul meu. Nu-i nimeni 
în jur, doar zumzetul unui ventilator undeva, dincolo 
de perdea. Trag şi trag, dar legăturile de la încheieturi 
nu vor să cedeze. 

Cred că am fost o problemă toată viaţa. Sunt şi eu 
peste tot pe unde apar problemele. Mai întâi Raxter şi 
acum asta, către asta m-am îndreptat dintotdeauna, 
nu-i aşa, nu-i așa. Prea multă lumină şi prea mult 
plictis şi ceva lipseşte, sau poate e ceva prea mult aici. 

A fost ideea mamei și tata doar a dat din cap şi s-a 
dus să stea în altă cameră. Tăcere toată vara aceea, 
până când m-au urcat într-o maşină ce se îndrepta spre 
Raxter. Nimeni de acolo nu va şti, mi-am spus eu. 
Nimeni nu va şti ce faci când te plictisești. Ce faci 
doar pentru că poţi. 


Teddy se întoarce odată cu soarele, îmi spune că se 
va rezolva. Acum taci, spune el, şi nu mă deranjează. 
Îmi amintesc durerea. Scoate nişte formulare, îmi 
desface legăturile, înlătură stativul de perfuzie şi mă 
ajută să scriu răspunsurile. 

Byatt 

Byatt Winsor 

16, aproape 17 

14 ianuarie 

Fără alergii 

Elizabeth şi Christopher Winsor 

Beacon Hill 

Ce stradă? 

West Cedar 

Casa? 

Numărul 6 

Începi să fii neliniştită, spune Teddy. Nu te 
neliniști. 

Aproape că am uitat, scriu eu. 

Dar n-ai uitat. 


Mă trezesc înainte de a trebui... ... perfuzia e încă 
plină... ... o ceaţă pe care nu pot s-o îndepărtez... ... 
şi când închid ochii sunt iar în pădure... ... în noaptea 
aceea... ... în care am venit aici 

Irişi... ... reci... ... şi umezi striviți sub bocancii 
mei şi Welch ținându-mă strâns... ... pentru binele tău 
spune ea pentru prietenele tale... ... ca şi când ar fi 
fost alegerea mea... ... dar nu a fost nu am decis eu 
SER târâtă afară din infirmerie în jos pe scări... ... 
nu e pază nu e nimic... ... Hetty doarme pe undeva 
Hetty e singură 

Are nevoie de mine spune şi Welch... ... spune 
nu... ... spune are nevoie ca tu să faci asta 

Trecem de poartă apoi printre copaci în tufișuri... 

se aud animale foindu-se mişcându-şi ochii ca 
nişte torţe... ... respirația caldă a lui Welch în urechea 
mea şi apoi... ... oameni... ... așteptând 

M-au luat pe sus deşi m-am luptat... ... deşi am 
alergat... ... o săgeată în coapsa mea şi ceață în 
creierul meu și Welch aplecându-se deasupra mea 

Îmi pare rău spunea ea şi cred... ... partea cea mai 
rea este că o cred 


Ceva albastru dincolo, în camera mai mare, şi văd, 


ochii îmi sunt limpezi, lumea e clară şi reală în jurul 
meu. Abia dacă am timp să zăresc totul, abia dacă am 

timp să-mi verific perfuzia și să văd că e goală înainte 
ca perdeaua să se dea deoparte, un fâsâit de plastic 
vine spre mine şi apoi văd pe cineva, o femeie într-o 
uniformă ca a lui Teddy stând la capătul patului, 
tinând în mână un halat de spital, cu model specific. 

— Bună, spune ea, parcă zâmbind. E timpul să te 
schimbi. 

Desface toate legăturile care mă ţintuiesc în pat și 
mă ajută să mă ridic în picioare. Membrele îmi 
tremură, slăbite, aşa că mă dezbracă ea, degetele ei 
greoaie îmi desfac încet nasturii bluzei și şireturile 
bocancilor. Pentru o clipă tremur, rămasă doar în 
sutien şi chiloți, şi o văd cum mă fixează cu privirea, 
cum se uită la spinarea mea, unde acea creastă osoasă 
suplimentară erupe prin piele, iar apoi halatul îmi 
alunecă peste cap. Nici măcar nu pot să-mi ridic 
mâinile, să le bag pe mâneci. Mă ajută ea s-o fac. 

Costumul ei de protecţie este gros, ca al lui Teddy. 
Cauciucat şi ţeapăn. Trebuie să fie înfricoșaţi de mine, 
de ceea ce am. Dar costumul se opreşte la gât şi pot 
vedea cum îi pulsează sângele în vene. Îi număr 
bătăile — unu, doi — şi în felul ăsta e mai bine. 

— Te simţi bine aşa? mă întreabă femeia, legându- 
mă la loc. E confortabil? 

Deschid gura, dar îşi lasă un deget înmănuşat pe 
buzele mele, înainte de a reuşi să spun ceva. 

— Hai să rămânem deocamdată la datul din cap. 
Teddy mi-a spus că avem nişte probleme cu vorbitul. 

Trage încă un pic perdeaua, aşa încât dincolo se 
vede o chiuvetă îndesată într-un blat sprijinit de 
perete. Nu prea arată a spital. Este ceva trist şi banal 
în legătură cu locul ăsta. Arată ca bucătăria dintr-o 
cameră din spatele bisericii sau ca o chicinetă pentru 
pauze dintr-o clădire de birouri. 

Femeia umple cu apă un pahar de plastic şi mi-l 
ține la gură, să pot sorbi. 

— O să-ţi dăm ceva cu care să scrii, spune ea. Între 
timp, cel mai bine ar fi să te lăsăm să te odihnești. Ai 
trecut prin multe. 

Beau până golesc paharul, apoi ea îl azvârle într-un 
coş de gunoi de la capul patului şi se apropie mai 
mult. 

— Sunt doctorița Paretta, îmi spune, aplecându-se 
peste brațul meu drept. Pot să-ţi spun Byatt? Sau ai un 
alt nume care ti-ar plăcea? O poreclă, poate? 

Dau din cap. 

— Byatt rămâne. În regulă, s-ar putea să simţi o 
înțepătură. 

Nu prea văd ce face. Costumul ei are prea multe 
pliuri. Dar când se întoarce, văd o eprubetă cu sânge. 
O ţine în lumină. Mijeşte ochii, de parcă ar putea 
spune ce se petrece înăuntru, apoi ia de la capul 
patului un răcitor micuţ, roşu, şi aşază ordonat 
eprubetă lângă o alta. Cred că pe etichetă scrie 
„Potențial RAX”, dar închide cutia înainte să pot citi 
şi restul. 

— Ultimul lucru, să nu uit, şi apoi te las să dormi. 

Îmi ia mâna între palmele ei, îmi îndoaie degetele şi 
îmi flexează încheietura, astfel încât să simt marginea 
patului. Dau peste un buton rotund, ieşit în relief. 

— Ăsta este butonul cu care ne poţi chema. În 
cazul în care durerea e prea mare sau ai nevoie de 
ceva. Îl simţi? 

Dau din cap. Mă priveşte şi apoi se îndreaptă de 
spate. Mai așteaptă o secundă sau două. Apoi: 

— Îţi aminteşti cum mă cheamă? 

Dezlipesc buzele. 

— Paretta. 

Aş vrea s-o spun, să spun orice, să-mi recapăt 
vocea, și mă gândesc că n-o să mă doară aşa de tare. 
Doar un cuvânt n-o să mă doară aşa de tare. Dar mă 
doare de parcă cineva ar încerca să-mi smulgă şira 
spinării şi să mi-o scoată pe gură. 

— Ei, spune Paretta, cu respiraţia tăiată. N-o să mai 
facem asta. 

Capitolul 8 


Sunt absentă, până când dintr-odată îmi revin. 
Întinsă pe spate, lumea foindu-se în jurul meu, patru 
siluete în costume de protecţie mutându-mi patul pe 
rotile într-o încăpere întunecată. Testez legăturile de la 
încheieturi, dar sunt bine strânse, plasticul îmi taie 
pielea. 

— Bună dimineaţa, îmi spune una dintre siluete. 

Aproape că n-o recunosc, dar apoi văd ochii şi 
coada buclată. Paretta. 

Tavan înalt, nicio fereastră. O sală de operaţie, cu 
mici modificări. Masa din mijloc, învelită în hârtie, 
este luminată puternic, din plin. Aliniază patul mobil 
pe lângă ea și încep să-mi desfacă legăturile. Știu că 
aş putea să mă lupt cu ei, dar uşa a fost închisă și 
încuiată în spatele nostru, aşa că, cinstit vorbind, nici 
nu ştiu pentru ce m-aş lupta. 

Abia dacă am o secundă după ce legăturile sunt 
desfăcute, până când ei mă prind strâns și mă ridică. 
Mă leagănă deasupra mesei şi-mi desfac mâinile de-o 
parte şi de alta. Tresar, creasta osoasă care se-ntinde 
ca o a doua coloană vertebrală se striveşte incomod de 
masă. Unul dintre medici îmi înfăşoară pe braţul stâng 
un mangon pentru luat tensiunea şi, în timp ce acesta 
se strânge, celălalt medic îmi fixează pe nas o mască 
de oxigen şi o ajustează. Apoi urmează senzorii fixați 
pe frunte şi pe piept şi mă uit cum ecranele încep să 
arate bucăţi din mine, să-mi înregistreze bătăile inimii 
şi fluxul sangvin. 

— Este-n regulă, spune cineva, şi văd că este 
Paretta, care se apleacă deasupra mea şi-mi dă părul la 
o parte de pe faţă. Te afli aici ca să ne ajuţi să ne dăm 
seama ce se întâmplă şi cum să reparăm situaţia. 

Ceilalţi trei doctori se retrag încet, până când nu 
mai văd pe nimeni. Am rămas doar eu și Paretta. 

— Am lucrat alături de câteva dintre prietenele tale, 
spune ea. Și credem că suntem pe cale să facem 
progrese reale. Dar am nevoie de ajutorul tău. Poţi să 
faci asta pentru mine, Byatt? 

Prietenele mele? Au mai fost şi altele aici? Aş vrea 
să spun ceva, dar Paretta îmi pune palma peste gură. 

— Îţi aminteşti? spune ea. Nu trebuie să vorbeşti. O 
să se termine înainte să-ți dai seama. 

După un moment mă lasă, apucă o tăviţă din 
apropiere şi patul pe rotile este îndepărtat. Argint pe 
argint. Un bucheţel de bisturie învelite în plastic. 
Încep să mă agit, fiindcă priveliştea lamelor îmi 
stârneşte frica în măruntaie. Ceva mi se zvârcoleşte în 
stomac. Mă străduiesc din răsputeri să nu ţip. 

Dar Paretta nu se întinde după bisturie. Ci după 
altceva, ceva mic şi inofensiv depozitat lângă o sticlă 
de apă. O pilulă galbenă, rotundă, în învelișul ei 
transparent. 

— Asta e tot, spune ea, săltând pastila în palmă. N- 
ai de ce să-ţi faci griji. 

Înainte ca Paretta să mă apuce de fălci şi să mă 
strângă ca să deschid gura, văd scris clar „RAX009” 
pe eticheta de pe ambalajul aruncat. Apoi mă trezesc 
cu pastila pe limbă, dizolvându-se încet, cu un gust 
amărui. 

009. Probabil, a noua versiune a pastilei. Sau a 
noua fată răstignită pe masa asta. 

Înghit și simt cum mi se întoarce stomacul pe dos 
când gustul îmi ajunge în fundul gâtului. Paretta mă 
privește atent, apoi apucă sticla cu apă, aceeaşi marcă 
pe care o primeam şi noi la Raxter. Îmi sprijină capul 
în timp ce-mi toarnă puţină apă în gură. Pe limbă am 
o grămăjoară prăfoasă şi-mi ia ceva timp ca să se 
ducă. 

Mă aşteptam să se întâmple ceva imediat — ca 
oasele de pe spinarea mea să se topească, vocea să-mi 
revină aşa cum era. Dar trece un minut, apoi altul și 
apoi altul. Paretta dispare şi întorc capul după ea — și 
o văd alăturându-se celorlalți medici sprijiniți de 
perete. Aşteaptă cu toţii. La fel ca mine. 

Trece timpul şi ațipesc, mă trezesc şi adorm iar. 
Sunt atât de obosită! Mă doare tot corpul, a doua 
coloană este sensibilă şi învineţită. Poate că toată 
treaba asta nu-i chiar atât de rea, dacă am o şansă să 
mă odihnesc. 

Şi apoi. O scânteie. Ştiu senzaţia asta. 

Chiar înainte de criză există un anumit moment. 
Greu de descris, dificil de localizat, dar pentru mine 
aproape că merită. Durerea şi pierderea, toate sunt un 
preţ corect pentru asta. Forţa asta, puterea asta, pofta 
asta nestăpânită de a-mi dezveli dinţii. 

Aştept ca senzația să se diminueze în felul în care 
sunt obişnuită, așteptând să se transforme într-o 
durere surdă. Dar ea creşte, ricoşând în tot corpul, 
sfâşiindu-mă pe interior, și simt cum încleştez pumnii 
şi unghiile mi se înfig în carne. Monitorul cardiac își 
iese din minţi şi încăperea se umple de alarme şi 
tiuituri. 

— Ce se întâmplă? 

— Aduceţi un decriptor pentru monitor. 

Doctorii se grăbesc să culeagă datele, siluetele lor 
se înceţoşează în jurul meu. Închid ochii. Acesta este 
trupul meu. O să facă ce îi cer eu să facă. 

Linişteşte-te, îmi spun. Abţine-te. 

Doar că o parte din mine nu vrea. O aud mârâind 
uşor, cerându-mi să o eliberez. Spunându-mi că a fost 
mereu în mine și că acești doctori încearcă s-o smulgă 
de acolo. Spatele mi se arcuiește și ochii mi se 
deschid larg. Mă zbat sub curelele care mă ţintuiesc, 
aruncându-mi greutatea trupului dintr-o parte în alta. 
Paretta, la picioarele patului, îmi rostește numele, dar 
ea este cea care mi-a făcut asta. Urlu. 

Îmi curge sânge din nas şi agonia îmi coboară pe 
şira spinării. Paretta își acoperă urechile cu palmele şi 
se dă înapoi, aşa că urlu încă o dată, împingându-mă 
din toate puterile în curelele cu care sunt legată. Forţa 
îmi bubuie încă prin trup, încă este darul pe care mi l- 
a adus Toxul. Una dintre legături se rupe. 

Mă lupt să-mi desfac şi cealaltă legătură şi sar de 
pe masă, dar ceilalți medici au ajuns deja lângă mine. 
Mă apucă de mâini şi mă ţin zdravăn. Mă trag înapoi 
şi lovesc cu picioarele, las urme sfâșiate pe partea din 
față a costumelor de protecție. 

— Byatt! strigă Paretta. Byatt, trebuie să te 
linişteşti. 

Şi, dintr-odată, vreau nu să scap, nu să mă eliberez. 

Vreau s-o rănesc. 


101 


Apuc să fac numai un pas, înainte ca ei să-mi înfigă 
seringa în ceafă şi lumea să se întunece. 

Capitolul 9 


Mă trezesc cu durere de cap. Bubuitoare în tâmple, 
ascuţită în spatele ochiului orb. Mă lasă ghemuită pe 
marginea patului, cu trupul încordat în aşteptarea unei 
crize. Încă de la prima, toate crizele au debutat cu o 
durere ca asta, urmată de ceva şi mai rău. Ultima dată 
a venit cu rețele de țesut umed, atât de groase în 
fundul gâtului încât nu puteam să respir, fiecare 
împrospătată cu sânge, de parcă îmi fuseseră smulse 
direct din stomac. 

O migrenă ca asta poate însemna că următoarea 
criză este pe drum. Sau, ştiu ce ar spune Byatt, poate 
că am doar o durere de cap. 

Deasupra mea, patul lui Reese trosneşte şi brusc 
îmi amintesc fiecare detaliu al nopţii trecute. Vocea 
lui Welch şi planurile pe care le-a făcut cu bărbatul de 
la capătul celălalt al stației de emisie-recepţie. Acul şi 
aţa, acum îndesate în siguranță la mine în buzunar. 
Byatt este undeva în această casă. Şi dacă n-o pot găsi 
azi, © s-o găsesc la noapte. Dincolo de gard, după 
miezul nopţii, la adăpostul adevărului. Reese şi cu 
mine o vom urmări pe Welch spre casa lui Reese, şi 
Byatt va fi acolo. ŞI va fi în viaţă. 

— Să stai întins aşa, în tăcere, e mişto, spune 
deodată Reese, de deasupra mea, dar putem merge să 
mâncăm? 


În zilele fără livrare de provizii mesele sunt 
liniștite, aproape disciplinate. Tot ce e bun dispare 
repede în prima agitaţie de după sosirea Schimbului 
Bărcii. Tot ce rămâne este de fapt ce nu-şi doreşte 
nimeni. Cele mai multe fete aşteaptă în holul 
principal, dar există una din fiecare constelație 
măruntă care se îndreaptă, pe coridorul sudic, spre 
bucătărie, unde Welch împarte cu zgârcenie mâncarea 
şi sticlele cu apă; fetele sunt pregătite să ducă ceva 
înapoi prietenelor lor. 

Ăsta a fost jobul meu încă de la început. Byatt 
spunea că fetelor o să le pară cel mai rău de mine și că 
mă vor lăsa să iau ce era mai bun din ce aveau la 

dispoziție. Erau speriate de Reese şi treaba asta 
mergea în ziua când se întorcea Schimbul Bărcii, însă 
numele acestui joc este mila, iar eu ştiu cum să câştig. 

O las pe Reese în holul principal şi o urmez pe Cat 
pe coridorul care duce în aripa de sud. În colţul unde 
coridorul cotește la stânga se află biroul directoarei, 
unul dintre ultimele locuri rămase în casă unde tot nu 
avem voie să mergem. Am fost acolo numai de două 
ori până acum: o dată în prima mea zi la Raxter şi 
apoi încă o dată, un semestru mai târziu, când am fost 
mustrată fiindcă am vorbit în timpul adunării. 

Poate că aici o ţin pe Byatt, îmi spun. Pun mâna pe 
zăvor înainte să-mi dau seama că suntem în miezul 
zilei, şi Cat mă aşteaptă. 

Mă grăbesc s-o prind din urmă. Îmi zâmbește şi nu 
mă întreabă ce fac sau ce mama naibii se întâmplă; îi 
sunt recunoscătoare pentru asta. După ce ne facem 
apariția la micul dejun, o să dau ocol casei, să mă uit 
pe fereastra de la biroul directoarei. Și apoi o să 
continui căutarea, dacă nu găsesc ce caut. 

Dau colţul alături de Cat şi merg mai departe, spre 
locul unde se deschide bucătăria, cu luminatorul ei şi 
dalele în formă de tablă de şah. 

Ultima dată când am fost aici, Byatt era întinsă pe 
Jos, distrusă. Ultima dată când am fost aici, întreaga 
lume s-a sfârşit. Destul, îmi spun. Fac ce pot. În 
curând o s-o am înapoi. 

Câteva fete sunt deja aici, aşteptând-o pe Welch să 
vină şi să descuie debaraua în care ținem mâncarea. 
Sunt înfricoșată s-o privesc în ochi, dar este imposibil 
ca ea să ştie ce am auzit fără să vreau noaptea trecută. 

— Hei, spune Emmy, abia ajungându-mi la umăr, 
cu părul ei drept, încă delicat, ca de bebeluş. 

După prima ei criză de mai deunăzi a fost într-o 
stare de surescitare extremă, entuziasmată să fie ca 
noi, restul, chiar dacă criza ei a lăsat-o tușind dinți de 
undeva, din adâncurile fiinţei ei, dar astăzi a căpătat o 
solemnitate afectivă. Sigur că are — este aici pentru 
Landry, pocnind probabil de mândrie că o reprezintă 
pe fata din vârful scării sociale a ceea ce a mai rămas 
din Raxter. 

— Voiam doar să-ţi spun, continuă Emmy, că sper 
că eşti bine. După tot ce s-a întâmplat cu Byatt. 

— Mulţumesc, îi răspund şi sper că asta a fost, dar 
ea continuă să vorbească. 

— E în toate rugăciunile noastre. 

Emmy vorbeşte aşa cum ar face-o şi Landry, cu 
acelaşi ton şlefuit şi aceleaşi colțuri rotunjite. 

— Sunt sigură că apreciază acest lucru, spun şi eu, 
dându-mi ochii peste cap. 

Nimic din toate astea nu vin în ajutorul durerii mele 
de cap, acum surdă, până când devine un bâzâit 
continuu. Sunt obişnuită cu ea, dar asta nu înseamnă 
că nu mi-aş dori mai degrabă să fie linişte decât s-o 
aud pe Emmy cum se joacă de-a Landry. 

Un zgomot de pași ne atrage atenția către uşă şi, în 
fine, Welch îşi face apariția repezindu-se în bucătărie 
şi zăngănind deja în mers inelul de chei de la brâu. 
Oare de unde vine? A fost cu Byatt? Nu arată diferit 
față de ieri, nu pare că ar ascunde ceva. Dar după faza 
cu debarcaderul ştiu că este mai bună la treaba asta 
decât m-aş fi aşteptat. 

— Scuze, ne spune, în timp ce ne adunăm în jurul 
ei. 

În colțul gurii are o crustă, ceva gălbui cu miros 
acru. Probabil, de la una din rănile alea pe care le au 
ea şi directoarea. 

— Am avut ceva de rezolvat. În regulă, cine e 
prima astăzi? adaugă ea. 

Înmânarea porţiilor se făcea înainte începând cu 
fetele mai mari, aşa cum este la toate şcolile, aşa cum 
era şi la noi. Dar apoi ne-am dat seama că cele mai 
mari vor rămâne mereu cele mai mari. Niciuna dintre 
noi nu putea pleca de aici. Acum facem prin rotaţie, 
an după an, zi după zi, iar astăzi cele mici sunt 
primele, şi de aia echipa Landry a trimis-o pe Emmy. 
Alege corect, aşa că mănâncă întotdeauna prima. Cat 
şi cu mine suntem pe undeva pe la mijloc, cu Julia şi 
câteva fete din anul lui Carson în spatele nostru. 

Îmi vine şi mie rândul, mă aplec sub prag ca să mă 
strecor în cămară, apoi mă dau într-o parte ca să-i fac 
loc şi lui Cat să vină lângă mine. Astăzi pare bine, are 
pielea aproape vindecată. În primul anotimp am 

crezut că poate lucrul ăsta însemna că era mai bine. 
Dar bășicile tot revin, mai mari şi mai adânci de 
fiecare dată, cu o idee de os vizibil la capătul lor. 

Cămara este construită în spatele bucătăriei. După 
fiecare ieşire, Schimbul Bărcii cară repede aici tot ce 
nu este luat imediat, despachetează şi descarcă 
proviziile în containere de gunoi, pentru depozitare. În 
fiecare zi, Welch trage câte un container în mijlocul 
cămăruţei înguste, pentru ca noi să răscolim înăuntru. 
Numără ce am luat şi scrie în catastif. 

Cat îşi curăță de pe haine nişte pânze de păianjen şi 
oftează, uitându-se la cuburile de zahăr împrăștiate pe 
Jos, de unde Emmy a dosit probabil câteva, la plecare. 

— O să vină furnici. 

— Am trăit noi şi mai rele. 

Mă aplec peste container, răscolesc până la fund, 
acolo unde fetele încearcă să îngroape lucruri pentru 
ele. Este un pachet de carne uscată feliată — exact ce 
ne trebuie, dar ezit. M-am uitat cum cele din 
Schimbul Bărcii aruncă suficientă mâncare pentru noi 
toate. N-ar trebui să iau nimic. Nu merit. 

Dar nu sunt aici doar pentru mine. E vorba şi de 
Reese. Şi amândouă avem nevoie să mâncăm dacă 
vrem să ajungem la casa Harker în noaptea asta. 

— O să iau carnea uscată și chestia aia cu muştar 
cu miere, pe care n-o vrea nimeni. 

Cat apucă o cutie de pâine prăjită feliată şi un 
pachet de orez. Aşteaptă un moment înainte de a 
strecura în buzunar o cutiuţă de stafide. 

— Este ziua lui Lindsay, spune ea încet. Te rog să 
nu mă spui. 

Verific peste umăr, unde Welch se apleacă peste 
prag, jucându-se cu cheile. Nu pare să fi auzit. 

— Sigur că nu, îi răspund. 

Măcar atât pot face după treaba de la debarcader. 

La ieşirea din cămară îi arăt lui Welch ce am ales şi 
fac tot ce pot să nu-mi tremure mâinile. Cum poate să 
stea acolo de parcă totul ar fi în regulă? De parcă nu 
ar ține-o pe cea mai bună prietenă a mea sechestrată 
pe undeva? Îi zâmbesc, încercând să ţin departe grijile 
legate de starea lui Byatt, măcar cât timp sunt aici, în 


107 


bucătărie, unde podeaua este încă stropită cu picături 
de sânge. 

— În regulă, spune Welch absentă. Eşti bine. 

Îmi înghit tentaţia de a-i smulge răspunsuri şi mă 
grăbesc să ies, să ajung iar în holul principal, unde 
sunt surprinsă s-o văd pe Reese stând alături de 
Carson. Îşi priveşte ţintă ghetele, iar Carson o priveşte 
neajutorată, are uitătura aceea pe care i-o recunosc, 
uitătura cuiva doborât până la supunere de tăcerea 
impasibilă a lui Reese. 

— Bună, spun eu, apropiindu-mă. Carson, ce 
surpriză plăcută! 

— Surpriză este cuvântul potrivit, spune Reese. 

Mă încrunt la ea — nu e corect să se repeadă aşa la 
Carson, care nu ştie niciodată ce se întâmplă — și ea 
ridică din umeri. 

— "Neaţa, se aude vocea Juliei de undeva din 
spatele meu. 

— Oh, bun, încă una, spune Reese, dar vocea ei 
sună un pic mai blând; când îmi zâmbeşte, Reese 
arată aproape jalnic. 

Mă aşez lângă ea şi încerc să nu ridic din sprâncene 
când o văd pe Julia aşezându-se în fața mea. De 
obicei, cam rămânem în grupurile noastre, dar acum, 
că sunt în Schimbul Bărcii, înseamnă oare că Julia şi 
Carson fac parte din grupul meu? Sau sunt aici ca să 
se asigure că păstrez toate secretele faţă de Reese? 

Mâncăm într-o tăcere apăsătoare. N-am nimic de 
spus şi ştiu că nici Reese n-are, cu siguranță. Fiecare 
minut pe care-l petrecem aici e unul în care nu o caut 
pe Byatt. 

Carson se îndreaptă de spate şi deschide gura să 
înceapă o conversaţie, dar Reese o reduce la tăcere 
doar cu o privire. 

— Nu e nevoie să vorbim tot timpul, să ştii. 

— Scuze, intervin, aruncându-i lui Reese o ocheadă 
piezișă şi văd că are decența de a părea un pic 
vinovată. Doar că suntem obosite. 

— Nicio problemă, spune Julia. 

Dacă se vede ceva pe fața ei, asta e uşurarea că nu 
trebuie să ne facă nouă conversaţie. Are o nouă 
vânătaie ieșită de sub tivul bluzei şi pare epuizată, de 

parcă vânătaia i-ar stoarce viaţa din ea, pe măsură ce 
se face tot mai mare. O privesc cum scuipă o gură de 
sânge şi îl lasă acolo, pe podea, fără să se deranjeze să 
şteargă. 

Nu-mi pot termina jumătatea de pachet de carne 
uscată. Doar mirosul ei mă face să vomit şi, dacă îi 
dau atenţie, dacă mă gândesc prea mult la asta, simt o 
gâdilătură pornind din fundul ochiului meu orb şi 
trecând prin durerea surdă, ceţoasă. Reese nu spune 
NIMIC, îmi ia carnea din mână şi o îndeasă la ea în 
buzunar, pentru mai târziu. 

În lumina asta seamănă mult cu tatăl ei. Seamănă 
cu el, așa cum era înainte. Aceeaşi bărbie puternică, 
aceiaşi ochi poleiți cu auriu. 

Mă întreb la ce se gândeşte ea când se uită la mine. 
Nu la părinții mei — nu le-am păstrat niciodată poza 
înfiptă în perete, cum fac unele fete de aici. 

Nu mă gândesc prea mult la ei, la părinții mei. Știu 
că ar trebui. Aşa făceam la începutul Toxului, în 
primele două luni. Mă aşezam la coadă, pentru 
convorbirea mea prin radio, şi aveam conversații 
scurte, prețioase. Dar apoi ne-au tăiat accesul şi 
lucrurile s-au înrăutățit, iar apoi nu a mai contat. 
Pentru că, dacă mi-aş vedea iar părinții, ar vrea să 
audă cât de dor mi-a fost de ei, cum ăsta a fost cel mai 
rău lucru din tot ce s-a întâmplat. Şi ar însemna să 
mint, asta dacă aş reuşi să le spun așa ceva. 


O parte din mine chiar a crezut că va fi simplu. O 
uşă încuiată, undeva în cotloanele casei, şi Byatt 
dincolo de ea. 

O parte din mine chiar e tâmpită. 

După micul dejun, Reese mă urmează afară şi ţine 
de şase cât timp eu mă uit pe fereastră, în biroul 
directoarei. Nu e nimic acolo — doar movila formată 
de vechiul ei birou şi o grămadă de cutii de carton, 
într-un colț. 

— Byatt nu e aici, îi spun lui Reese. 

Repet același lucru pe măsură ce verific fiecare sală 
de clasă şi fiecare birou. Fiecare debara, fiecare baie. 
Toată casa este descuiată, de parcă m-ar aştepta, de 
parcă ar avea ceva de demonstrat. În cele din urmă nu 

mai rezist, nu mai pot trece de bubuitul din capul 
meu, nu mai pot simţi nimic altceva decât vina de a o 
fi abandonat pe Byatt în felul ăsta. 

Şi Reese mă ia de mână, aşa cum a făcut şi noaptea 
trecută, și mă duce afară. Aerul este înviorător şi iute, 
face să-mi circule sângele prin vene slăbind durerea 
din ţeastă, până când aceasta abia dacă se mai simte. 

— Mai avem noaptea asta, spune ea încet. Încă nu 
s-a sfârşit. 

Ajungem amândouă pe latura nordică a casei, 
hălăduind fără ţintă spre capătul insulei. În stânga, 
roca se ascute în partea noastră de teritoriu, iar în față 
se află o minge atârnată de un stâlp şi un set de 
balansoare ruginite, toate lăsate pe-o parte în iarba din 
Jur, acoperită de o pojghiţă de gheaţă. Simt cum frigul 
îmi înţeapă plămânii, tăios ca un cuţit, şi îmi 
amorțeşte nasul, însă nu-mi pasă. Aici, afară, măcar 
pot respira. Aici, afară, mă simt trează. 

Terenul este atât de deschis, nimic de genul 
desișurilor dese din pădure, şi mă gândesc la asta în 
timp ce spun: 

— Ar trebui să luăm o armă. 

A fost atât de brusc, încât Reese aproape că se 
împiedică. 

— Pentru ce? 

Trupul meu rememorează tremuratul și frica simţite 
atunci când, pentru prima dată dincolo de gard, am 
alergat să-mi salvez viaţa. 

— Crede-mă, vrem să luăm o armă. 

— Sigur, spune Reese, încruntându-se, dar nu văd 
cum am putea să furăm una din debaraua cu provizii, 
fără ca Welch să observe. 

Pe lângă noi trec câteva fete, plecate să se spele pe 
cap sau să fure nişte pături sau doar să se plictisească 
în altă parte, facem semn din cap, drept salut, cu un 
zâmbet reținut. Două dintre ele sunt cu un an mai mici 
decât noi, iar celelalte sunt Sarah şi Lauren, din anul 
nostru. Îmi place Lauren, dar Sarah este fata care mi-a 
furat ultima fustă curată de uniformă şi m-a făcut să 
capăt o pedeapsă pentru încălcarea regulamentului de 
ținută încă din a treia săptămână a mea aici. Nu pot să 
suport nici felul în care îşi dă aere despre crizele ei. O 

inimă, două pulsuri — fantastic. Crede că asta 
înseamnă că va trăi mai mult. Eu cred că asta 
înseamnă doar că e mult mai distrusă. 

— Hei, Hetty, spune Lauren, încetinind. Ştii cumva 
dacă azi avem antrenament de tras la ţintă? 

Welch trebuie să fi spus ceva despre asta la micul 
dejun şi o parte din mine ar vrea să le reamintească 
treaba asta, dar acum sunt în Schimbul Bărcii. Sunt 
fata pe care vin s-o întrebe chestii. 

— Nu astăzi, le spun. Să vă meargă bine. 

— Să vă meargă bine? 

Reese repetă replica mea printre dinți şi ştiu că, 
dacă o să mă uit la ea, o s-o văd cum se abţine să nu 
zâmbească. Lauren pare un pic dezamăgită, dar ridică 
din umeri. 

— Mulţumesc. Pa, Hetty. 

— la uită-te la tine, spune Reese după ce se 
îndepărtează fetele. Eşti ca un politician. Sau ca o fată 
de-aia care te întâmpină la mall. 

Ăsta este felul în care mă tachina pe când Byatt era 
aici, aceleaşi cuvinte, aceeaşi expresie amuzată. Dar 
este cumva mai blândă. Sau cel puţin nu-mi mai pasă 
mie. 

Sunt pe punctul de a-i propune să ne întoarcem în 
casă, poate să stăm cu ochii pe debaraua cu provizii şi 
să sperăm că Welch o lasă nesupravegheată pe timpul 
zilei, când Reese mă trage de mânecă. Dă din cap 
peste umărul meu, în direcția hambarului pustiu și 
întunecat. 

— Exerciţiile de tras la țintă, spune ea. De acolo 
putem să luăm arma. 

— Cum? 

Dar a pornit deja, lăsând urme de pași în pojghița 
de gheaţă. 

Hambarul este gol la orele astea. Doar boxe pustii 
şi nori de praf, uși culisante deschise spre mare, 
vânturi reci măturând interioarele. O urmez pe Reese 
în spate, după baloţii de fân stivuiți astfel încât să 
închipuie o ţintă, spre un dulap încuiat de multă 
vreme, destinat şeilor şi scărițelor. Acum este locul 
unde Welch ţine arma de foc pe care o folosim la 
lecţii. 

— Aici, spune Reese ghemuindu-se în fața 
dulapului. 

Are un singur lacăt, de genul celor care necesită 
formarea unei combinaţii de cifre; pare aşa ruginit, de 
parcă ar fi uşor de deschis. Welch va observa dacă îl 
spargem şi sunt pe cale să spun că unele lucruri merită 
riscul, când Reese începe să formeze cifrul, alcătuind 
un set de trei numere: 17-3-03. Ziua ei de naştere. 

Lacătul se deschide şi ea ridică privirea spre mine, 
cu un rânjet. 

— Tata a stabilit cifrul, spune ea. Mi-am imaginat 
că Welch nu l-a schimbat. 

Reese saltă capacul şi scoate arma dintr-o grămadă 
de ținte vechi, scotocind şi după muniția rătăcită 
printre ele. 

— Şi acum ce facem? 

— Ar trebui s-o ascundem undeva, îi spun. 

Sunt luată prin surprindere de norocul pe care l-am 
avut, în timp ce Reese își strecoară în buzunar câteva 
gloanţe rătăcite, al căror metal i se lipește de piele, din 
cauza frigului. N-avem decât două împuşcături la 
dispoziţie. 

— Poate undeva lângă gard, ca să fie uşor s-o 
apucăm la ieşire, adaug. 

În stânga portii se află un pâlc de molizi unde unele 
fete îşi aduceau iubiții de pe continent, în zilele în 
care erau programate vizite. Îmi arde faţa la gândul de 
a merge acolo cu Reese, dar trebuie să fim în stare să 
ascundem arma în siguranță, până la căderea nopții. 

— În regulă, spune Reese şi îmi întinde arma. 

O iau, nesigură, doar cât să se întoarcă şi să-şi 
scoată haina. Dacă aş fi în locul ei, aș tremura 
groaznic, dar lui Reese doar i s-a făcut un pic pielea 
de găină pe braţe. 

— Mi-o prind la brâu şi o fixez pe spate. 

O să meargă, dar nu-mi pot reţine un hohot de râs 
nervos. Se uită la mine, peste umăr. 

— Ce e? Ai o soluţie mai bună? 

Poate că e vorba despre disponibilitatea ei de a face 
asta cu mine, de a-și risca viaţa pentru Byatt, fiindcă 
i-am cerut-o eu. Poate că este linia maxilarului ei sau 

farmecul părului ei. Dar îmi oferă ceva și îi datorez 
ceva în schimb. 

— Hei, îi spun. Vrei să înveţi să tragi? 

Mă aştept să mă repeadă, dar vocea îi sună blând și 
protector când îmi răspunde: 

— Ştiu să trag. 

— Mă refer la cealaltă mână. 

O secundă de tăcere, pe chipul ei prinde formă 
îndoiala, dar nu spune „nu”, aşa că mai încerc o dată. 

— Sunt o trăgătoare dreptace. Pot să te învăţ şi pe 
tine. 

— Okay, îmi răspunde. 

Agitată. Hotărâtă. Exact ca mine. 

Îi dau arma înapoi și o conduc spre ieşirea din 
hambar, înspre peticul de podea acoperit cu rumeguş. 
Reese își ocupă locul, îmbrăcându-se la loc cu haina. 
Vin lângă ea. 

— Arată-mi cum stai de obicei. 

Se aricește. Acum o săptămână aş fi spus că este 
din cauza faptului că urăşte să i se spună ce să facă. Şi 
chiar urăşte, dar cred că detestă la fel de tare să fie 
văzută altfel decât puternică. 

— Hai, arată-mi, îi spun cu blândeţe. 

Fără tragere de inimă, îşi fixează patul puştii în 
umărul stâng, cu butoiul strâns în mâna dreaptă. 
Încearcă să-și încolăcească pe trăgaci degetele mâinii 
argintii. Dar sunt prea delicate la vârfuri şi nu pot 
apuca şi apăsa. 

— Vezi? îmi spune. 

— Aşa e, dar nu-i nicio problemă. Acum schimbă-ţi 
poziția. Pune piciorul stâng în față și îndoaie-te din 
şolduri. 

Ne învață să tragem în ceea ce Welch numeşte 
„poziția lamă”, cu umărul de sprijin către ţintă şi 
umărul de tragere poziţionat înapoi. Spune că în felul 
ăsta ne asigurăm că lovim ţinta din prima, în 
eventualitatea în care nu mai primim rezerve de 
muniţie şi trebuie să facem să conteze fiecare lovitură. 

Reese îşi ajustează poziția, se aşază cu arma 
ridicată în mâna argintie și cu cealaltă aşteptând în 
apropierea trăgaciului. Îşi ţine umerii corect, dar se 

vede că nu-i place aşa, din felul în care stau şoldurile, 
încă rigid. 

— O să reuşești, îi spun. Haide! 

— Nu prea văd, dacă stau așa. 

Râd. 

— Dacă eu pot vedea cu un ochi, poţi vedea şi tu cu 
doi. 

Se foieşte, încercând să țină arma în aga fel încât să 
stea dreaptă, dar nu o să poată dacă e prea țeapănă. 
Vin mai aproape, în spatele ei, mă întind şi-mi las 
mâna pe şoldul ei. 

— Îmi dai voie? 

Întoarce capul, dezvelind pielea delicată de pe 
ceafă şi gât, şi mi se taie respiraţia. Acum o clipă nu 
se întâmplase nimic, acum nu se întâmplă nimic, doar 
eu şi ea, așa cum am mai fost de o sută de ori până 
acum. Dar nu-i același lucru. Byatt s-a dus, nu mai e 
nimeni între noi. 

— Da, spune încet. Îţi dau voie. 

Îmi las o mână pe şoldul ei, iar cealaltă îmi alunecă 
pe talie. 1 se simte căldura prin haină, vie şi aici, cu 
mine, şi, dacă n-aş putea simți chiar eu, n-aş crede, 
dar tremură. Reese, stoică, aspră şi oţelită, tremurând 
sub atingerea mea. 

— Uite aşa, îi spun, întorcând-o paralel cu mine. 

Trupul ei se mulează pe forma trupului meu şi 
înghit cu greutate. 

— Păstrează-ţi postura. 

Ridică iar arma şi o dirijăm împreună în poziția 
potrivită, în timp ce îi țin şoldurile arcuite, iar capul 
meu este aplecat lângă al ei. Când închide un ochi ca 
să ochească ţinta, îi văd genele negre conturate pe 
piele. 

— Aşa, îi spun, ezitând. Perfect. 

Stăm așa, conturul trupului ei pe al meu, şi apoi se 
relaxează. Abia simțit şi nu dintr-odată, spatele ei 
revine iar pe pieptul meu. Inima îmi bubuie, bătaie 
după bătaie cutremurătoare mugindu-mi în urechi. N- 
am mai fost niciodată atât de aproape de ea, n-am 
văzut niciodată cicatricea de pe laterala nasului ei sau 
punctul din spatele urechii unde părul i s-a zburlit. 
Pare netedă şi moale, subțire ca o coală de hârtie, şi 

nu vreau, nu-mi dau seama că mă mişc, dar mă întind 
şi îmi trec vârfurile degetelor peste vena care abia 
dacă se vede, uşor albăstruie. 

Îşi smuceşte capul. Îmi retrag repede mâna. 
Deschid gura, simt cum crește panica. Nu-mi vine să 
cred că am stricat totul. Am împins lucrurile prea 
departe şi m-am apropiat prea tare, chiar când 
începuserăm să înțelegem cum am putea fi prietene. 

— Scuze, mă înec eu, încercând orice ar putea să 
ne aducă înapoi, într-o zonă sigură. N-ar fi trebuit să 
fac asta. 

Tot ce face este să se uite la mine, cu răsuflarea 
abia simțită, iute. Frigul se adună în aburi în jurul ei, 
iar arma îi atârnă între degetele argintii. 

— Ce-a fost asta? spune ea în cele din urmă. 

Am reuşit să parcurg trei ani fără să-i dau un nume. 
Dar uite-o aici, Reese, cu părul ei strălucitor ca stelele 
şi cu inima ei sălbatică şi înflăcărată, şi ştiu cum să 
numesc această ultimă noapte în camera noastră, 
chipul ei frumos şi straniu în întuneric. Am ştiut-o 
încă din ziua în care am întâlnit-o, când s-a uitat la 
mine ca şi când aș fi fost ceva ce nu înțelegea. Am 
ştiut şi în fiecare minut care s-a scurs de atunci. 

— Nimic, îi spun cu hotărâre. 

Nimic, absolut nimic. Pot închide această ușă. Am 
multă practică în sensul ăsta. 

— N-ai de ce să-ți faci griji, adaug. 

— Nu, Hetty, trebuie să-mi spui ce-a fost asta. 

Așază arma pe masa improvizată, fără să-şi ia ochii 
din ai mei. 

— Trebuie să-mi spui, fiindcă simt că-mi pierd 
minţile, băga-mi-aş. 

— Ce vrei să spui? întreb cu o voce cât mai lipsită 
de griji- 

Pot s-o fac — mă pot preface, pot explica totul. Dar 
nu muşcă momeala. 

— Vreau să spun că te-ai purtat diferit cu mine, 
răspunde ea şi aş putea jura că o văd roşind, dar iată 
încleştarea încăpăţânată a maxilarului, hotărârea 
orgolioasă pe care o ştiu atât de bine. Vreau să spun că 
te-ai uitat la mine de parcă în sfârşit ai aflat că sunt 
aici. 

De parcă abia am aflat că e aici? Doamne, habar n- 
are. Chiar n-are nicio idee. 

— Nu e... 

— Deci, insistă ea, ignorându-mă. Trebuie să-mi 
spui ce s-a întâmplat adineauri. 

Un pas mai în faţă şi strălucirea rece a împletiturii 
ei îmi trece peste piele. 

— Trebuie să ştiu dacă ești şi tu unde sunt eu. 

Mi se taie respirația. Nu vorbeşte serios, nu? Nu 
sunt obişnuită cu asta, să-mi simt inima crescând de 
bucurie, timid. A trecut prea mult timp de când n-am 
mai sperat la nimic. 

— Şi care e locul ăla? 

— AICI, spune ea. 

Se întinde spre mine şi degetele ni se împletesc. Mă 
priveşte încontinuu şi pare atât de sigură pe ea, atât de 
încrezătoare, dar o simt că tremură, așa cum tremur şi 
eu. De parcă şi ea îşi dorea de mult asta, aşa cum îmi 
doresc şi eu. 

Şi poate că aşa şi e. De fiecare dată mi-o tăia scurt, 
niciodată nu reuşeam să ajung la ea, şi toate astea 
pentru că mă voia şi credea că eu n-o s-o vreau 
niciodată. Dacă Reese face ceva bine, asta este 
autoapărarea. 

Dar acum pot vedea dincolo de asta şi ştiu ce am 
făcut una pentru alta, concesiile pe care le-am făcut, 
tot disprețul pe care l-am înghiţit. Niciuna dintre noi 
nu a fost în stare să renunțe, indiferent cât de mult a 
durut să rămânem mai departe alături. 

— Da, îi spun. Da, sunt şi eu aici. 

Rămânem o clipă nemişcate şi tot ce aud este inima 
mea, bătând secundele. Până când Reese răsuflă 
tremurat şi atunci începem amândouă să râdem, 
aplecându-ne una spre cealaltă, efectiv ameţite de 
uşurare. 

— Okay, bine, spune ea, mângâindu-mă cu grijă pe 
linia bărbiei cu degetele ei argintii. 

Gestul este atât de blând, încât abia dacă-l simt, 
totuși îl simt, îl simt și mă aprinde ca un chibrit o 
hârtie. Râsetele ni se topesc când curbura trupului ei o 
urmează pe a mea. Când mă sărută, încă zâmbeșşte. 

ŞI eu la fel. 

Capitolul 10 


Seara ne întoarcem în camera noastră. După ce am 
ieşit din hambar, am pitit arma în pâlcul de molizi de 
lângă gard, îngropată sub un strat de frunze 
putregăioase. Reese este ca de obicei alături de mine 
şi între noi nu pare nimic diferit, în afara sclipirii din 
ochii ei şi a fierbinţelii din venele noastre. 

Acum stă întinsă la mine în pat, privindu-mă în 
timp ce bat camera cu piciorul, de la un capăt la altul. 
Cu fiecare centimetru cu care apune soarele, frica mai 
taie o dată în mine, un arc mi se încolăceşte în 
măruntaie. Mai aproape şi mai aproape, poarta se dă 
de perete şi Welch o duce pe Byatt în pădure. 

Pe coridor, celelalte fete se îndreaptă spre scări ca 
să se întoarcă în dormitoare pentru apelul de seară. 
Am stat în pâlcul de molizi pe timpul cinei, fără ca 
vreuna dintre noi să vorbească, în timp ce barele de 
metal ale gardului se conturau tot mai mari. Nu mi-e 
foame — doar gândul la mâncare mă face să vomit de 
vină —, dar stomacul lui Reese alege exact acel 
moment ca să chiorăie aşa de tare, încât îl aud din 
cealaltă parte a încăperii. 

Mă opresc din mers şi văd cum Reese se ridică, 
scoate din buzunar carnea uscată rămasă de la micul 
dejun şi o îndeasă în gură aproape pe toată. 

Ar trebui să avem mai multă hrană aici, îmi spun, 
încercând să nu tresar. Şi chiar am avea, dacă n-aş fi 
ajutat-o pe Welch la debarcader. 

Când mă vede uitându-mă la ea, Reese înghite cu 
greu şi ridică ce a mai rămas, abia o îmbucătură. 

— Scuze, spune ea. Voiai şi tu un pic? 

Las să-mi scape un râs hârâit. E chiar ridicol. 
Welch mi-a luat cea mai bună prietenă şi uite-mă aici, 
încă păstrând secretul. 

— Trebuie să-ți spun ceva. 

Apoi îi descriu totul cât de repede pot. Sacii în care 
mâncarea plutea revărsată din ambalajul ei straniu și 
felul în care Welch și-a lăsat mâna ca din întâmplare 
pe armă, în timp ce mă întreba dacă a făcut alegerea 
corectă. Pe când vorbesc, văd cum lui Reese îi cad 

colțurile gurii. Ochii ei întunecați mă privesc din pat, 
mari şi neîncrezători. 

— Tu vorbeşti serios, spune ea când termin. 

Dau din cap. Despre ciocolată nu i-am spus, fiindcă 
nu văd la ce ar folosi. Şi o parte din mine vrea, 
oricum, să țină lucrul acesta secret. 

— Da, zic eu. Şi pur şi simplu am aruncat totul în 
apă. 

Nu spune nimic, doar se uită ţintă pe fereastră, cu 
pumnii încleştaţi. Simt cum mă rod intestinele. Nu se 
poate să fi distrus ce este între noi. Nu încă, nu înainte 
să înceapă. 

— Eşti supărată? adaug. 

Pufnește. 

— Sigur că sunt supărată. 

— Adică pe mine. 

Atunci mă privește şi încearcă să-şi treacă degetele 
printr-una din găicile de la pantaloni. Cum de n-am 
văzut? Căldura din ochii ei, doar pentru mine, pentru 
nimeni altcineva. 

— Nu prea ai avut de ales, nu-i aşa? 

N-ar trebui, dar asta mă face să mă simt mai bine. 

Ajunsă afară, o aud pe Julia croindu-şi drum pe 
culoar şi oprindu-se la fiecare cameră, să facă apelul 
de seară. Reese şi cu mine schimbăm o privire şi, 
când Julia își bagă capul pe ușă, suntem una lângă alta 
în pat. Exact acolo unde ar trebui să fim, două fete 
respectând regulile. 

— Trei, spune Julia și apoi tușeşte delicat. Scuze. 
Două. 

Fixez podeaua după ce pleacă, lăsându-mi lumea să 
se îngusteze cât fâşiile de întuneric dintre scândurile 
de pe jos. În câteva ore, Welch va pleca spre casa 
Harker — şi noi la fel. O să ne croim drum prin pădure, 
o să încălcăm carantina. Luptând pentru viețile 
noastre şi pentru a lui Byatt. 

Pot face asta pentru ca. Trebuie. 

Degetele solzoase şi reci ale lui Reese se strâng în 
jurul încheieturii mele. Întunericul se adânceşte în 
jurul nostru şi, când mă întorc spre ea, aura părului ei 
sclipeşte peste pielea noastră, iar modelul împletiturii 
joacă pe tavan. 


118 


— Trebuie să te odihneşti un pic, îmi spune cu atâta 
blândeţe, încât abia dacă o recunosc. O să ai nevoie de 
odihna asta când ieşim de-aici. 

— Nu pot. 

Afară, pe fereastră, se vede luna răsărind şi nu-mi 
amintesc decât felul în care lumina cerut noaptea 
trecută, ca să însemneze orele. Înghit îngrijorarea care 
mă gâtuie. 

— Dacă ratăm momentul? spun eu. 

— Rămân eu trează. 

Salteaua se deplasează de la mişcările ei; îmi 
înfăşoară haina ei pe umeri. 

— Hai, gata! mai zice ea. 

Cel puţin, dacă dorm, nu-mi mai pot face griji 
pentru ce suntem pe cale să facem. O las să mă 
împingă înapoi, spre perete, şi mă întind pe partea 
mea, lăsându-i şi ei jumătate de pat. Paturile de la 
Raxter sunt înguste, construite pentru o singură 
persoană, dar am împărțit unul cu Byatt încă din 
prima zi a Toxului. Sunt obişnuită. 

Sau așa am crezut. Reese stă întinsă alături de 
mine, cu umărul apăsându-mi pe piept, şi nimic nu 
seamănă cu asta. Nu seamănă cu Byatt, al cărei corp 
părea aproape al meu. Pot simţi chiar și cel mai vag 
punct unde mă ating cu Reese, îi pot auzi fiecare 
respirație, de parcă ar fi singurul sunet din lume. 

— Eşti bine? spune ea. 

— Da. 

Mă cuibăresc şi-mi îngrop faţa în gâtul ei. Închid 
ochiul şi sper să o visez pe Reese, să visez această 
după-amiază din hambar. 

În schimb o visez pe Byatt aşteptându-mă şi o iau 
de mână şi o conduc prin pădure. Nu e deloc lumină, 
dar cumva văd, când o cos în giulgiul ei. 

Capitolul 11 


Pe când aveam 10 ani, am spus o poveste. 

Era chiar după vacanța de vară. Cea mai bună 
prietenă a mea era o fată pe care o chema Tracy, ale 
cărei haine erau mereu proaspăt călcate şi, când Tracy 
s-a întors după vacanţa de vară, mi-a spus că şi-a făcut 
o prietenă nouă în tabără. 

Eu nu fusesem în tabără. Eu nu-mi făcusem o 
prietenă nouă. 

Aşa că i-am spus altceva lui Tracy. I-am spus că am 
cunoscut o fată pe nume Erin, Erin care călăreşte şi 
înoată tot anul. Merge la o altă şcoală, am zis, şi 
locuiește pe strada mea, doar la câteva numere mai 
Jos. Am scris scrisori ŞI i-am spus lui Tracy că erau de 
la Erin. Aveam o poză făcută cu îngrozitoarea de vară- 
mea, i-am arătat-o lui Tracy şi i-am spus că este Erin. 
Şi apoi, într-o zi, i-am spus că Erin nu mai era acasă. 
I-am spus că maică-sa îmi zisese că Erin era bolnavă. 
Şi a doua zi m-am îmbrăcat în negru și i-am spus lui 
Tracy că Erin a murit. 

Tracy a plâns. Şi a plâns şi în fața mamei ei, a plâns 
şi în faţa profesoarei noastre, care m-a dus în biroul 
consilierului și m-a întrebat ce s-a întâmplat. Și am 
spus iar toată povestea. Pentru că-mi plăcea — îmi 
place — să văd ce pot face. 


Chpesc şi la fereastră e mama, este o fereastră 
acolo şi mama este îmbrăcată în albastru, ca o 
dimineață. 

— Credeam că am depăşit treaba asta, spune ea. 

O depăşiserăm şi uneori chiar rămânea depăşită, 
dar este o gâdilătură în inima mea, de care nu pot 
scăpa. Fereastra se închide şi dispare, iar mama se 
înalță și se tot înalță. 

— Suntem foarte dezamăgiţi, spune ea, cu capul 
atingând tavanul. Dezamăgiţi, dezamăgiţi, dezamăgiţi. 


De obicei, era un accident. O minciună pe care nu 


planificam s-o spun. Un truc pe care nu voiam să-l 
folosesc. Deschideam gura şi-mi ieşea ceva ciudat, 

ceva nou, care nu-mi aparținea. Ca şi când era 
altcineva în mine. 

Îmi pare rău, le spuneam părinţilor mei, ori de câte 
ori dădeam de gard cu ceva. N-am vrut să fac rău 
cuiva. Şi câteodată chiar credeam asta. 

Dar alteori, nu. Furia, nesfârşită şi neagră, pe care 
n-o puteau extirpa din mine. Crescând şi crescând, 
până când nu mai aveam loc pentru altceva. 

Du-te la Raxter, a spus mama. la-o de la capăt. 

Şi am încercat. Dar cu toţii avem chestii la care ne 
pricepem. 


Nu-mi lipseşte vorbitul. Am crezut că-mi va lipsi, 
dar este mai uşor așa. Cel mai neînsemnat cuvânt scris 
şi își vor face o idee despre mine, în mintea lor. 
Sunând exact în modul potrivit, însemnând exact 
lucrul potrivit. Le fac chiar eu pe jumătate munca pe 
care o au de făcut cu mine. 

Când se întoarce Paretta, îi recunosc conturul prin 
perdeaua care-mi înconjoară patul. O văd oprindu-se 
în prag şi o văd cum ezită. De parcă şi-ar aminti ce am 
făcut. Dar apoi trage perdeaua şi se iveşte același 
costum de protecție peticit, albastru, şi aceeaşi mască 
cu imprimeu decolorat. Mă întreb dacă mai au rezerve 
sau ceilalți doctori au fost nevoiţi să-i coasă părțile 
sfâșiate de mine. 

— Bună dimineaţa, spune ea. 

Am mâinile legate. Nu mă pot întinde spre tabla pe 
care Paretta o sprijină de pat, nu pot decât să ridic 
degetul mare în semn că totul este în regulă, dar în 
mod sigur nu voi face asta. 

— Ştii ce este o frecvenţă de rezonanţă? 

Ridic din sprâncene. Ce mod de a-ţi începe ziua! 

— Este frecvența cu care vibrează un anumit 
obiect, îmi explică Paretta. 

Pare deranjată, de parcă n-ar fi obișnuită să pună 
problema atât de simplist. 

— Când găseşti frecvența de rezonanță a unui 
obiect, poţi să-l spargi, continuă ea. Cum se întâmplă 
cu un pahar, dacă reușeșşti să cânți nota potrivită. 

Îmi încleştez pumnii şi mi-aş dori să mă lase să 
folosesc tabla. Nu înţeleg de ce-mi spune toate astea. 

— Aproape orice lucru are o frecvență, spune și mă 
privește lung preţ de o clipă. Chiar şi oasele, Byatt. 

Înghit cu greu. Îmi amintesc durerea care m-a 
străbătut, rupându-mă în bucăţi. Pe mine, pe Paretta şi 
pe oricine altcineva care m-a auzit urlând. 

— Nu există nimic pe lumea asta, spune ea blând, 
care să atingă vreodată această frecvență suficient de 
bine, încât să-ți provoace durere. Nimic în afara 
propriei voci. 

Se întinde spre mine şi îşi aşază un deget înmănuşat 
pe gâtul meu. 

— Ce-ţi provoacă treaba asta, scumpo? 

Nu ştiu, aş vrea să spun. Tu să-mi zici. 

În loc de asta, ea face un pas înapoi şi văd tristeţea 
care îi izvorăşte din ochi, în timp ce o aud dregându-și 
vocea. 

— Aş vrea să-ți arăt ceva, îmi spune, aşteptând un 
pic răspunsul pe care nu i-l pot da. Dar cred că 
înţelegi de ce am nevoie de cuvântul tău că nu se va 
întâmpla ca ieri. 

Dau din cap, pentru că n-am ce altceva să fac, iar ea 
se apleacă să-mi desfacă legăturile de la mâini. Este 
atât de aproape, încât simt că miroase a sudoare, a 
sare. Văd porțiunile de piele uscată spre linia părului, 
aluniţa din colţul ochiului. 

Nu am destulă forță ca să mă ridic singură, aşa că 
Paretta trebuie să mă ajute să mă aşez într-un scaun cu 
rotile. Tremur când ies de sub pături, am picioarele 
pline de vânătăi şi unghiile rupte. La Raxter, trupurile 
noastre nu păreau deloc ciudate, dar aici îmi trag în 
Jos cămașa de noapte de la spital şi mă îndrept de 
spate, ca să ascund curbura celei de-a doua coloane 
vertebrale. 

Împinge tabla în dreptul meu şi îmi încolăceșşte 
degetele pe marker, apoi mă împinge şi pe mine spre 
ieşirea din secţie. Încerc să mă agăţ de orice, de 
fiecare curbă pe care o luăm. Micul hol pe lângă care 
trecem, pătratele decolorate de pe pereţi, unde trebuie 
să fi fost atârnate chestii, holul pe care mă conduce 
Paretta, covorul tocit şi aerul stătut. Dar toate îmi 
alunecă şi îmi revin în minte, nu sunt... ... nu sunt... 
... nu sunt atât de mult aici pe cât credeam. 

Cred că o să vărs. Mă aplec într-o parte şi-mi apăs 
palma pe frunte. Simt cum mă şterge pe umăr 
costumul de protecție al doctoriței, dar e numai o 
senzaţie. Închid ochii, încercând să dispar. 

Când îi deschid din nou, sunt în altă parte. La 
început nu ştiu la ce mă uit, apoi clipesc şi podeaua se 
separă de tavan. Stive de cutii, teancuri de scaune 
suprapuse şi totul acoperit cu prelate groase din 
plastic. Ca peste tot, podeaua este acoperită cu acelaşi 
linoleum cojit, dar în pereți sunt scobite două nișe 
adânci. Goale, însă luminate de parcă ar avea ceva 
depozitat înăuntru. 

Apuc tabla şi o ţin în faţa lui Paretta, ca să-i atrag 
atenţia înainte de a scrie pe ea. 

Ce e locul ăsta... ... Unde ne aflăm 

— O parte din el este depozit, spune Paretta, fără 
să-mi răspundă cu adevărat la întrebare, dar presupun 
că asta e tot ce o să primesc. 

Împinge căruciorul mai departe, pe o cărare îngustă 
croită printre două şiruri de rafturi, fiecare învelit într- 
un plastic atât de opac, încât par înceţoşate. Aici, într- 
o altă parte a încăperii, de data aceasta aproape ca un 
laborator, sunt două mese aranjate cu un echipament 
pe care nu-l recunosc. Pe una dintre mese mi se pare 
că văd rămăşiţele unui Albastru de Raxter, cu 
carapacea spartă în bucăţi, dar ne răsucim și Paretta 
mă conduce spre o altă nişă, tăiată în zid, una pe care 
n-o văzusem de la intrare. 

Este acoperită cu pământ, nu mai adâncă de 30 de 
centimetri; înflorind acolo, în această încăpere, în 
această clădire, este un cvartet de irişi Raxter. 

Lacrimile îmi țâşnesc din ochi și clipesc, uluită. 
Mi-e dor de lucrurile astea. Mi-e dor de Hetty şi de 
Reese, dar mai mult decât orice mi-e dor de răsăritul 
ivit printre copaci. Mi-e dor de stânca din capătul 
nordic şi de valurile de sub ea şi mi-e dor de felul în 
care vântul îți smulge răsuflarea de parcă nici nu ti-ar 
fi aparținut vreodată. 

Fără să-mi dau seama, întind mâna spre floare, s-o 
ating, dar Paretta mă trage înapoi şi-mi apucă 
încheietura cu degetele ei în costum de cauciuc. 

— Asta, spune ea, ar fi o prostioară, aşa cred. 

De ce tii chestiile astea, scriu. 

Paretta roteşte scaunul, astfel încât s-o pot privi în 
față. Aş vrea să n-o fi făcut. Deja mi-e dor de 
priveliștea irişilor, de acel indigo atât de cunoscut, de 
faldurile satinate ale petalelor. 

— Îi studiem, spune ea, lăsându-se pe vine în faţa 
mea. Irișii, crabii albaștri. Toate astea reprezintă ceva 
ce numim Fenomenul Raxter. 

Un fenomen. Nu o boală, nu un rău. Mă arde până 
în inimă — ăsta-1 cuvântul pe care îl căutam —, dar este 
ceva în legătură cu felul în care îl spune. Numele e 
prea familiar, îi vine prea uşor să-l rostească. 

— V-au spus la școală despre Albaștrii de Raxter? 
mă întreabă ea. Despre ce-i face aşa deosebiți? 

Dau din cap. 

Te referi la plămâni 

— Şi la branhii, spune Paretta. Este uimitor, nu? În 
felul ăsta pot supravieţui oriunde. Şi cred că la fel de 
uimitor este că voi, fetelor, sunteți acum parte din 
treaba asta. 

Parte din treaba asta. Felul în care ni se alterează și 
ne sunt înfrânte trupurile. Felul în care degetele ni se 
înnegresc înainte de a muri, negrul pur care ni se 
împrăștie spre nodurile degetelor. Obișnuiam să mă 
holbez la ele în întuneric, când Hetty dormea lângă 
mine, şi încercam să-mi doresc să-și schimbe 
culoarea. 

— Imaginează-ţi cum am putea folosi lucrurile 
astea. 

Vocea îi sună grăbit, încrezător. 

— Imaginează-ţi-i pe cei pe care i-am putea ajuta. 

Eu mă gândesc la trupurile pe care le-am ars, la 
durerea pe care am îndurat-o. 

Nu cred că ajută pe cineva în momentul ăsta 

— Ai dreptate, spune şi îşi aşază mâna înmănușată 
pe genunchiul meu. Ai absolută dreptate. Ca să ajuţi 
pe cineva cu treaba asta, trebuie să fii în stare s-o 
vindeci, s-o controlezi. Şi ca să facem asta trebuie să 
înțelegem ce se întâmplă. 

Vă urez succes 

Dă din cap şi mi se pare că sub masca ei văd umbra 
unui zâmbet. 

— Ştiu. Studiez treaba asta deja de ani întregi, 
Byatt. Mai întâi Albaştrii, apoi irişii, iar acum voi, 
fetelor, şi nu fac niciun progres. 

De ani de zile, îmi spun eu în timp ce Paretta se 
ridică și îmi împinge scaunul spre masa unde crabul 
zace făcut bucăţi. Probabil vrea să spună că a fost aici 
înainte ca Toxul să ne cuprindă. Am învăţat la 
biologie că Albașştrii merită studiați; nu mi-a trecut 
niciodată prin minte că cineva chiar îi studiază. 

Mă aşază în fața mesei, vorbind în continuare 
despre ceva, dar n-o aud. Aici este răstignit un 
Albastru de Raxter, cu membrele smulse din trup, 
carapacea dată cu grijă deoparte, ca să dezvăluie 
interiorul. Mă aştept să mi se întoarcă stomacul pe 
dos, dar, nu, tot ce simt este cum m-au împroșcat 
valurile în ziua aceea când am mers cu Hetty pe 
stâncă şi crabul s-a înnegrit în mâinile mele. Era încă 
viu când l-am rupt în bucăţi. 

Mă întreb dacă așa se va întâmpla și cu mine. 


— Am ceva deosebit pentru tine, spune Teddy. 

Ceasul îmi arată că e după-amiază, dar nu-mi spune 
şi ce zi este. Aceleași costume albastre de plastic, 
aceleaşi măşti chirurgicale. Îmi trece prin minte că-mi 
plac ochii lui. Arată ca ai mei. 

Mai întâi mă dezleagă la mâna stângă, apoi la 
dreapta, îmi dă tabla în mână, simt un cârcel în 
degete. 

Deosebit în sensul bun? 

— Există aici ceva care să nu fie astfel? spune el. 
Mergem afară. 

Serios 

— Serios. 

De ce afară 

— Doctorita Paretta vrea să prinzi un pic culoare în 
obraji. 

Teddy trage perdeaua. Salonul arată straniu, 
paturile sunt împinse într-un capăt. 

— A sugerat o plimbare, adaugă. În aer liber, a fost 
ideea mea. Totuşi, închide ochii. Vreau să fie surpriză. 

Teddy, atât de dornic şi fericit să ajute, invizibil 
pentru doctorii de aici, cu lumea lor redusă la tabelele 

despre mine şi la mine însămi. Încalcă regulile, pentru 
că nimeni nu i-a spus care sunt acestea. 

Încerc să mă ridic, dar îmi aşază o mână pe umăr. 

— Te ajut eu. 

Îmi ridică picioarele. Le răsucește, ca să atârne pe 
marginea patului. Mâini reci în costum de protecție, 
părul de pe picioarele mele încărcat de electricitate, 
zburlit. 

Haina mea a fost îndesată în dulapul de la perete şi 
Teddy mă ajută s-o îmbrac, îmi închide nasturii 
înainte de a se ghemui ca să-mi lege şireturile de la 
ghete. 

— Aşa, spune el când termină. Suntem gata. Ai 
nevoie de ajutor ca să te ridici în picioare? 

Dau din cap şi mă ridic. Cred că prind puteri. Sau, 
chiar dacă nu, n-am nevoie de ajutor. 

lau cu mine tabla şi-mi pun markerul în buzunar. 
Teddy mă ia de mână. Mă îndrumă afară, apoi dăm 
colțul de trei ori. Memorez drumul, mi-l aştern în 
minte. Când îmi spune că pot deschide ochii, ne aflăm 
în fața unei uşi înguste, scrijelite. Nu este închisă de 
tot şi prin deschizătură văd iarba care începe să se 
usuce. 

— Haide, spune el ajutându-mă să ridic mâna şi să 
deschid uşa. 

Mă bate vântul şi-mi ridică poalele cămăşii de 
noapte. Atât de frig, încât mi se pare c-o să-mi fure 
simţurile, dar nu-mi pasă. 

— Respiră adânc. Încet şi cu grijă. 

Dau din cap. Mă străduiesc să nu le înghit dintr- 
odată — aerul, iuţeala şi dulceața lui. Păşim împreună 
afară şi lăsăm ușa să se închidă scârțâind în urma 
noastră. 

Un gard, genul cu sârmă ghimpată în vârf, ca să ne 
împiedice să evadăm. Copaci răsfrânți peste el, cu 
crengile plecate înăuntru. Între mine şi el, pământul e 
frământat, adunat în creste și întrerupt de movilițe, 
crăpat acolo unde frigul a pătruns adânc în el. Fragil, 
tot mai brun. 

— Vino, spune Teddy. Hai să facem o plimbare! 

Pe picioarele goale mi s-a făcut pielea de găină şi 
sudoarea mă îngheaţă până în oase, dar continuăm să 


127 


mergem. Cu cât mă apropii mai mult, cu atât mai 
limpede se vede gardul. Pas după pas, şi simt cum mă 
lasă genunchii, dar Teddy îşi încolăceşte un braț în 
jurul taliei mele. În cele din urmă, iată locul unde 
năvăleşte pădurea. Îmi trec degetele peste zalele 
gardului. 

Camp Nash. Asta trebuie să fie. Dacă mijesc ochii, 
pot să-l fac să arate ca Raxter, ca acasă. 

Teddy spune ceva. Lumea prea zgomotoasă. 
Proptesc tăblița de gard. 

Nu te aud, scriu pe tăbliță. 

Încearcă din nou — îmi zice: băga-mi-aş, e frig ca 
dracu” —, dar mă prefac că nu-l aud, dau din cap. 
Întind mâna şi scutur uşor materialul măștii sale 
chirurgicale. Vreau să şi-o dea jos. 

— În niciun caz. 

Putem să intrăm 

Dacă vrei 

— Hei, nu fi aşa! Ne distrăm aici, nu? 

Am învăţat de mică. Linişte. Aşa capăt ce vreau. 

— Ştii că nu am voie să fac asta. 

Aşteaptă. Apoi oftează, probabil, şi se dă câțiva 
paşi înapoi. 

— Okay, dar rămâi acolo. 

Fiindcă are 19 ani, fiindcă nu gândește. Fiindcă eu 
am exersat zâmbetul ăsta destul timp ca să ştiu ce 
poate face. Teddy duce mâna la ceafă, acolo unde se 
leagă masca, şi bâjbâie la noduri până când masca se 
desface. Şi iată-l. Buze pline. Maxilar cu tăietură 
dreaptă. Teddy. 

— Byatt. 

Îi fac cu mâna şi el rânjeşte la mine. Ridic tabla şi 
mi-o proptesc în şold cât scriu. 

Pot veni să te salut 

— Nu, spune el imediat, ridicând o mână ca să mă 
prevină. Ai promis. 

De fapt, n-am promis, şi mă asigur că arăt exact aşa 
cum trebuie, un pic ruşinoasă, un pic curioasă. 

— Uite ce-i, spune el, ştiu că trebuie să te fi simţit 
singură în salonul ăla unde eşti doar tu. O să încerc să 
stau mai mult cu tine, dar eu... 

Ridic mâna şi vocea i se stinge. Nu-i același lucru, 
îi scriu. Şi apoi, când văd cum 1 se măresc un pic 
ochii, adaug: 

Nu poți pricepe 

Lasă să-i scape un hohot de râs. 

— E adevărat? 

Sigur că nu. Dar vreau neapărat ceva. 

Băieţii n-aveau voie acolo. 

Stă pe gânduri mușcându-şi buza în timp ce se 
încruntă la mine, apoi văd cum îi cad umerii, ca și 
când ar expira. Fie că ştie sau nu, tocmai a pierdut. 

Fac un pas. Apoi fac încă unul. Nu spune o vorbă. 
Mă priveşte şi văd cum îşi încleştează degetele — arată 
ridicol în costumul ăla, dar n-o să-i spun asta — și ştiu 
că l-am păcălit. 

Are gura netedă şi întunecată. Văd o tăietură pe 
curba maxilarului, văd stropii de sânge pe care a uitat 
să şi-i şteargă. Micşorez distanța dintre noi şi-mi 
înclin faţa spre a lui. O şuviță din părul meu alunecă 
şi zboară, luându-mi-o înainte. I se lipeşte de buza de 
Jos. Văd cum pleoapele îi flutură şi închide ochii. 

E simplu. E o nimica toată. Mă mai apropii câțiva 
milimetri, ridic capul, îmi trec degetele peste bărbia 
lui şi îi dirijez gura spre a mea. 

Mă sărută de parcă i-ar fi frică de mine. Şi îi este, 
dar nu cred că-mi pasă. 

Când se dă înapoi, nu se îndepărtează prea tare, îmi 
înfige degetele în păr şi cu cealaltă mână îmi mângâie 
şoldul. Ştiu ce vrea să întrebe. Este în fiecare privire, 
în fiecare atingere abia simțită. 

Sprijin tăbliţa de pieptul lui şi râde când încerc să 
scriu invers, ca să poată citi fără să-mi dea drumul. 

Dă-i drumul întreabă 

— Ce să întreb? 

Îi arunc o privire, îmi dau ochii peste cap, iar el îmi 
zâmbește stânjenit. 

— Mă întreb ce efect a avut, mai exact, asupra ta. 

Îi iau mâna de pe şoldul meu şi i-o trec peste spate, 
unde creasta celei de-a doua coloane vertebrale se 
simte clar chiar şi prin haină. Când simte curbura şi 
tepii noilor oase, face ochii mari. 

— Rahat, îl aud spunând şi-mi vine să zâmbesc. 
Toate aveţi chestia aia? 

Dau din cap. Unele dintre noi pur şi simplu mor 

— Dar mă refer la... 

Știu 

Îi scriu o listă. Branhiile Monei. Ochiul lui Hetty. 
Încerc chiar să-i desenez mâna lui Reese şi sunt încă o 
sută de crize de care nu-mi amintesc, de la o sută de 
fete. Mă şochează să le văd pe toate înșirate pe tăbliță. 
Cum ne modelează Toxul după animalele din jurul 
nostru, încercând să ne modifice trupurile, 
împingându-le dincolo de limita până la care sunt 
dispuse să meargă. Ca și când ar încerca să ne facă 
mai bune, dacă am reuşi să ne adaptăm. 

— Sună înfricoşător, spune el când termin. 

Are ochii măriți şi chipul solemn, aşa că nu mă pot 
abtine să nu râd. 

Crede că a fost dificil la început 

— Şi pe urmă? 

Şi pe urmă. Hetty şi Reese şi cineva care are nevoie 
de mine. O sălbăticie în fiecare, ca aceea pe care am 
simtit-o mereu în mine. Doar că de data asta e reală. 
În trupul meu, nu doar în capul meu. 

Nu a mai fost chiar așa 

— O să-şi dea seama ce este. 

Îmi atinge obrazul și mănuşa de plastic îmi prinde 
pielea. 

— Orice ar fi Toxul ăsta, ei o să-l rezolve. 

Mișcare în pădure, o pasăre luându-și zborul. Se 
răsucește ca să arunce o privire. Nu văd nimic altceva 
decât sânge exfoliindu-se de pe pielea lui în bătaia 
vântului. 

Hai să intrăm 


Înapoi în salon, în patul meu. Perdeaua trasă, haina 
şi ghetele scoase. Mâinile libere, tăbliţa ştearsă. 

— Doctoriţa Paretta vine într-un minut, spune el, 
îmi face cu ochiul şi-şi trage masca pe faţă, legând-o 
strâns. Dacă întreabă, te-ai distrat grozav dând ture 
prin cameră. 

Când vine, este îmbrăcată în acelaşi costum de 
protecție albastru şi duce un teanc de dosare, un 

carnet şi un pix, plus un trepied şi un aparat foto. 
Părul ei negru strălucește, iar în jurul ochilor se văd 
riduri adânci. Mă întreb dacă şi sub mască sunt riduri 
pereche, la colţurile gurii. 

— Cum eşti în după-amiaza asta, Byatt? 

Dau din umeri. Bine 

— Ţi-am micşorat doza de diazepam. Sper că n-ai 
avut dureri. 

Scutur din cap. Arată spre tăbliță. 

— A fost de mare folos discuţia cu tine, de ieri. Aș 
vrea să-ţi mai pun câteva întrebări, dacă-mi dai voie. 

Lasă aparatul pe patul meu şi începe să fixeze 
trepiedul. 

— Acum, ştiu că este un pic neconvențional. În 
mod normal, într-un interviu ca acesta aş lua notițe. 
Dar din moment ce tu scrii răspunsurile, s-ar putea să 
fie mai uşor așa. 

Odată ce trepiedul este aşezat, introduce aparatul în 
locaşul lui. 

Eu ce fac 

— O să-ţi pun nişte întrebări şi nu trebuie decât să- 
mi răspunzi şi să arăţi tabla spre aparat. Atâta tot. 

Ecranul se ridică şi se aprinde lumina roşie. Paretta 
se aşază pe pat, la picioarele mele, și-și propteşte 
carnetul pe un genunchi. 

— Înainte de a ajunge la boală în sine, am observat 
ceva în tabelele despre tine — o informaţie lipsă. Ce 
poţi să-mi spui despre menstruația ta? Ţi-a venit ciclul 
regulat în timpul carantinei? Ştiu că stresul şi 
alimentația pot avea un mare impact asupra acestor 
lucruri. 

Nu ne-a mai venit ciclul după Tox 

Paretta se apleacă în față. 

— Informaţia asta este de mare ajutor, Byatt. Dar 
acelea dintre voi care nu intraseră la pubertate înainte 
de carantină? 

Nici nu mi-a trecut prin cap vreodată să-mi pun 
problema asta. Dar nimeni nu s-a plâns vreodată când 
proviziile au sosit fără tampoane. 

Nu cred că le-a venit vreodată 

— Dar şi ele au manifestat simptome ale bolii, nu-i 
aşa? 

Da 

— Şi profesoarele voastre? 

În ochii lui Paretta se vede o sclipire, o nerăbdare în 
vocea el. 

— Ele au manifestat aceleaşi simptome ca voi, 
fetele? adaugă ea. 

Nu cred că ştiu precis. Dar ceva îmi spune că nici 
Welch, nici directoarea nu ascund sub haine o coloană 
vertebrală ca a mea. Sunt și ele bolnave, asta știu. Le- 
am văzut rănile de pe piele, ochii sticloşi şi pierduţi 
când le ataca febra. Dar nu ca noi. 

Nu cele care au mai rămas 

— Acestea fiind directoarea și mai cine? 

Domnișoara Welch 

Şi ele sunt cele mai apropiate de normal, nu? Sunt 
cele care ar trebui să se afle aici, iar eu ar trebui să fiu 
în camera mea, cu Hetty alături, atât de-înghesuită în 
mine, încât să-mi taie răsuflarea. 

Gesticulez spre spațiul dimprejur, strecurând un pic 
de amărăciune în zâmbet. Ar trebui să le foloseşti 
pentru tratamentul vostru 

Paretta citeşte tăblița şi văd cum încruntarea îi 
brăzdează fruntea. 

— Chiar vrem un tratament, Byatt, spune ea după o 
clipă. Dar sunt atâtea întrebări care mai au nevoie de 
răspunsuri! Sunt sigură că înţelegi. 

Nu înțeleg 

Merge mai departe de parcă n-aş fi scris nimic. 

— Am înregistrări care spun că pe insulă a existat o 
singură persoană marcată ca fiind bărbat de la naştere. 
Un anume Daniel Harker? 

Tatăl lui Reese. Încuviinţez. Nu-mi dau seama ce 
altceva ar vrea de la mine. Dacă vrea să ştie ceva 
despre domnul Harker, trebuia s-o aleagă pe Reese. 

— El cum a reacționat? Tot ca voi, fetele? 

Şi chestia e că la început aşa a fost. Furios, ca unele 
dintre noi. Violent, ca unele dintre noi. Dar cele mai 
multe reușeam să ne ținem firea, iar el era pe cale de a 
şi-o pierde, când a plecat. 

Nu 

Asta e tot ce pot menţiona. 

— Interesant, spune Paretta. 

Îşi face de lucru cu pixul şi carnetul și o văd notând 
ceva. Cea mai mare parte e greu de citit, dar zăresc 
cuvântul  „estrogen” şi, deasupra lui, „glandă 
suprarenală”, pe care mi se pare că mi le amintesc 
dintr-un curs despre pubertate, din anul doi, de la 
orele de biologic. Poate că are ceva de-a face cu felul 
în care au murit profesoarele, în loc să-i ofere Toxului 
o casă, aşa cum am făcut noi. 

— Ar putea suna ciudat, spune Paretta, după ce-şi 
studiază doar o clipă cam mult notițele, dar 
directoarea voastră... a trecut de o anumită vârstă? 

De parcă n-ar putea spune direct „menopauză”. 
Directoarea a anulat cel puţin două adunări în timpul 
primului meu an din cauza bufeurilor. 

Da 

— Şi am dreptate, continuă Paretta, că niciuna 
dintre voi nu a primit terapie de substituție hormonală, 
da? 

Din câte ştiu eu, n-am primit 

Dar îmi amintesc de una dintre predicile pe care ni 
le-a ținut Welch când a găsit un prezervativ în trusa 
sanitară a lui Lindsay. Fiţi pregătite, a spus ea, şi 
cunoaşteți-vă opțiunile; un sterilet poate fi bun pentru 
unele, dar pentru altele... 

Stai, este pilula 

Se apucă să frunzărească stiva de dosare înainte să 
termin de scris. 

— Charlotte Welch, 26 de ani. Ah, înțeleg. I s-au 
prescris contraceptive pentru controlul hormonal, 
spune și ridică privirea spre mine, zâmbind strâmb. 
Presupun că avea acces limitat la acea medicaţie, ceea 
ce a jucat în mod sigur un rol. 

De ce zâmbești? vreau s-o întreb. Acel acces limitat 
care ţi se pare așa amuzant este din vina ta. 

— Aşa e, spune ea, închizând dosarul medical. Va 
trebui să cercetăm treaba asta. Acum, în ceea ce 
privește restul problemelor, sunt aici ca să aflu de la 
tine cât de multe pot despre izbucnirea epidemiei. Cu 
cât ştiu mai multe, cu atât va fi mai uşor pentru noi să 
înțelegem cum să o tratăm. 

Știți ce este 

O sută de întrebări, dar asta e cea mai importantă. 

— Nu ştim sigur, spune Paretta. Testele noastre n- 
au arătat prea multe. N-am mai văzut niciodată aşa 
ceva. Voi, fetelor, aveţi simptome atât de diverse! 

Voi, fetelor, spune ea, de parcă nu e un lucru despre 
care să merite să vorbeşti. Îmi păstrez pe faţă o 
expresie indiferentă, mă ţin la distanță. Las-o să 
creadă că n-am observat. Ba chiar mai bine, las-o să 
creadă că nu-mi pasă. 

— Cel puţin ştim că nu se transmite prin aer, 
continuă ea, şi că nu poate fi contractat de pe 
suprafeţe contaminate, ceea ce ne ajută în controlul 
răspândirii. Dar avem nevoie de ajutorul tău ca să 
înțelegem mai multe. Aşadar, Byatt. Hai să începem 
cu momentul de dinainte de-a se întâmpla. 


Înainte de asta. Înainte ca eu să ajung aici, înainte 
ca Raxter să se schimbe, înainte să-l fi găsit măcar pe 
hartă. 

Aici este Boston, într-o mână, risipindu-mi-se 
printre degete. Cărămizi, pietre şi o mână de străzi 
dând una în alta. Merg şi merg, mă rătăcesc şi mereu 
mă întorc de unde am plecat. 

În cealaltă mână, Raxter. Fără niciun feribot la 
orizont, tot mai departe şi mai departe de continent. 
Apă şi țărm nou ivit, în fiecare zi. Tot ce vrea să fie. 
Totul al meu. 

Sunt îngropată aici, indiferent unde merg. 


— Este ceva la care te poţi gândi că a condus la 
asta? Ceva altfel, diferit? 

Dau din umeri. Era totul normal, aşa cred 

Hetty mi-a zis ceva totuşi. Unele fete s-au bătut la 
micul dejun în ziua în care a început totul 

— Ce fel de bătaie? S-au certat? 

Nu, s-au tras de păr 

Dar n-am văzut cum a fost 

— Okay. Şi cine s-a îmbolnăvit prima? 

Mai ales fetele din ultimul an, cred, apoi 
profesoarele 

Cele de seama ta 

Paretta mârâie. 

— N-o să întreb cât de bătrână crezi că sunt. 

Încep să scriu şi ea râde tare, acoperindu-și ochii cu 
mâna. 

Te-ai născut ieri. 

— Ce drăguţ din partea ta! 

Pentru cele mai multe profesoare, sfârşitul a venit 
repede. Asistenta noastră era matusalemică — cred că a 
murit chiar înainte ca Toxul să pună stăpânire pe ea — 
şi câteva dintre celelalte au plecat în pădure şi nu s-au 
mai întors niciodată. Ca să ne rămână nouă mâncarea, 
aşa scria în biletul pe care ni l-au lăsat. Dar restul, 
femei de seama mamei mele, cu părul abia încărunțit, 
acestea au murit ca şi cum ar fi fost cuprinse de o 
febră a morţii. Pur şi simplu s-au prăbuşit şi nici 
măcar nu li s-au înnegrit degetele, cum ni se întâmpla 
nouă. 

— Şi câte dintre voi, fetele, spui că au rămas? 

Stiva de dosare se distinge clar. Atât de multe 
nume, atât de multe fete de mult pierdute! După o 
vreme am încetat să mai număr, am strâns atât de tare 
baierele lumii, încât în ea n-am mai rămas decât noi 
trei. 

Poate 60, dar nu sunt sigură 

— Şi prietenele tale? Hetty şi Reese? Ele sunt bine? 

Nu i-am spus niciodată despre ele. Nu i-aş spune 
niciodată. Las căldura să se prelingă din mine, 
maxilare încleştate şi ochi îngustați. 

Cum de ştii de ele 

Flutură din mână. 

— Vă ştim pe toate. 

lar, aceeaşi chestie. Spusă în treacăt, de parcă n-ar 
fi mare lucru, dar pastila pe care mi-a dat-o era 
etichetată „RAX009”. Şi dacă eu sunt 009, oare una 
dintre fetele mele va fi 010? 

Nu. Sunt ale mele şi n-o să le las să plece. 

Sunt în regulă 

Suntem toate în regulă 

Ştiu că Paretta vrea mai mult. Dar n-o să capete ce 
vrea. 

Tu ţi-ai pus întrebările e rândul meu 

Paretta se foieşte pe pat, aproape stânjenită. Arată 
ca terapeuţii la care mă trimitea mama, când își 

dădeau seama că nu mă deschid în sensul în care vor 
ei. 

— Desigur. 

De ce eu 

O privesc atent şi, când îmi zâmbeşte, pot vedea 
tristețea din spatele acestui zâmbet. 

— O să-ți spun adevărul, Byatt, spune Paretta. 
Chiar nu există un motiv anume. 

Cred că se aştepta să fiu rănită. Dar, mai mult decât 
orice, asta este o uşurare. Nu sunt cu nimic deosebită. 
Nu sunt imună. Nu sunt mai bună în lupta cu chestia 
asta, iar ăsta e un lucru bun, fiindcă nici nu vreau să 
fiu. 

Locul potrivit şi momentul potrivit? 

— Desigur, spune şi se ridică. Cam aşa ceva. 


Mona a fost prima care m-a uimit. S-a întors de la 
infirmerie şi nu mi-a venit să-mi cred ochilor. Nu-mi 
venea să cred că este încă în viață. Am întrebat-o ce s- 
a întâmplat şi abia dacă a îngăimat ceva. 

Mă pregăteam să plec, când mi-a pus o mână pe 
braț. Şi apoi, cu voce crispată: 

— O să-l distrugă. 

Când m-am întors am văzut-o pe directoare vorbind 
cu Hetty. Privindu-mă. 

În noaptea aceea, după Schimbul Armelor, după 
criza Monei, m-am strecurat din patul pe care-l 
împărteam cu Hetty. Când m-am întors, i-am spus lui 
Reese că am fost jos, la parter, dar ea era Reese şi nu 
m-a întrebat mai mult, iar eu aveam nevoie să nu mă 
întrebe, fiindcă nu-i spusesem adevărul. 

De fapt, fusesem în camera Monci. Prietenele ei se 
mutaseră împreună şi o lăsaseră singură, aşa că 
dormea în camera de o persoană de la capătul 
coridorului. Uşa era descuiată. Am intrat. Abia dacă 
venea un pic de lumină pe fereastră, dar i-am văzut 
trupul ghemuit în patul de jos. 

— Hei, am şoptit. Mai trăieşti? 

Nu mi-a răspuns, aşa că m-am dus la ea și am 
scuturat-o până a deschis ochii. Arăta îngrozitor, 
branhiile de pe gât fluturau uşor, cu marginile 
franjurate şi însângerate. 

— Pleacă, a spus ea. 

Eu însă am îngenuncheat în fața ei. Nu aveam de 
gând să plec până nu-mi spunea ce voiam să ştiu. 

— Ce ai vrut să spui? Azi-dimineaţă, în hol. 

S-a ridicat. Atât de încet, de parcă ar fi fost cel mai 
dificil lucru din lume, până când, la final, m-a privit, 
stând cu picioarele încrucişate sub ea, cu părul ei roşu 
strălucind atât de şters încât aproape că nici n-am 
observat. A tras adânc aer în piept și, la finalul 
respirației, mi s-a părut că a uitat de prezența mea 
acolo. Dar apoi a ridicat mâna şi şi-a trecut un deget 
tremurător peste marginile crestate ale branhiilor. 

— Le-ai păstra, a spus ea. Dacă ai putea. Nu? 

Nu mă puteam preface că nu ştiu la ce se referă. 
Hetty a plâns când şi-a pierdut ochiul şi am prins-o 
chiar şi pe Reese uitându-se câteodată la mâna ei 
solzoasă de parcă mai degrabă ar vrea să şi-o taie. Mie 
nu prea mi-a păsat. Am sângerat și am tipat, dar acesta 
este preţul unui somn liniştit. 

— Nu, am minţit. Tu, da? 

Arăta atât de obosită. Aproape că mi-a părut rău 
pentru ca. 

— Du-te la culcare, Byatt, mi-a spus. 

Dar n-aș fi putut suporta camera şi patul meu, așa 
că m-am dus la parter şi am luat la pas sala mare, 
călcând pe crăpăturile dintre scândurile podelei. Şi 
gândindu-mă la Mona, gândindu-mă la mine, şi 
bineînţeles că le-aş fi păstrat. 

Fiindcă eu cred că asta am căutat toată viaţa — o 
furtună în trup care să se potrivească cu furtuna din 
creier. 

Acolo m-a găsit Welch. l-am spus că mă doare 
capul şi mi-a pus mâna pe frunte, m-a dus la 
infirmerie şi mi-a luat sânge — ca o măsură preventivă, 
în caz de ceva, mi-a spus ea —, apoi m-a trimis înapoi 
în cameră. Şi când am ajuns acolo, am urcat în patul 
lui Reese, Reese care nu m-ar forţa să scot o minciună 
pe gură. 

Doar dacă n-aş fi vorbit cu Mona. Dacă n-aş fi 
plecat din cameră în seara aia. Existau un milion de 
căi prin care să fie evitată venirea aici, dar niciuna 

dintre ele nu pare posibilă. Mereu am fost pe propriul 
meu drum. Așa s-a întâmplat întotdeauna până acum. 

Capitolul 12 


— ȘI cum te-ai simțit? 

Am ridicat din umeri. 

— Niciun stres? La ce ai simțit un răspuns 
emoţional mai pronunţat? Fiindcă ai trecut prin foarte 
multe. 

Pe această femeie n-am mai văzut-o până acum. A 
venit după Paretta. Nu mi-a spus cum o cheamă, doar 
şi-a tras un scaun cu rotile lângă patul meu şi s-a 
aşezat de parcă ar fi fost camera ei. 

— Este ceva anume cu care te simţi inconfortabil? 
mă întreabă ea. 

Este îmbrăcată aşa cum se îmbracă și Paretta de 
obicei, cu acelaşi costum de protecţie, şi poartă mască 
chirurgicală. Doar că masca ei este din plastic 
transparent. Așa încât să pot simţi o conexiune cu ea, 
cred, deși nu face decât să-i distorsioneze jumătatea 
de jos a feţei. 

— Byatt? spune ea aplecându-se înainte. 

Îmi feresc privirea şi bâjbâi după tăbliță. Nu mă 
simt inconfortabil, aş vrea să scriu. Pur și simplu sunt 
plictisită. 

Dar mă decid pentru Nu 

— Nu? 

Nu mă simt inconfortabil 

Dă din cap şi se lasă pe spate. Eu mă uit în jos, spre 
punctul unde pătura este trasă peste picioarele mele. 

— Ştii cum mă cheamă? întreabă ea. 

Nu 

— Ai vrea să ştii? 

Arăt spre tăbliță. 

— De ce nu? 

Îmi ţin gura, doar clipesc încet spre ea şi o văd 
dând din cap, de parcă asta ar însemna ceva. 

— Dar ai vrea să ştii cu ce mă ocup? Asta ai vrea să 
ştii? 

Eşti terapeut 

— De unde ştii? 

Îmi dau ochii peste cap. 

— Ai mai fost la terapeut până acum? 

Tu ce crezi 

— Hai să încercăm altceva, spune ea. 

O cunosc bine. E nouă, dar m-am mai întâlnit cu ea 
de o mie de ori. Aşa mă privesc toți când nu mă 
predau. 

Ridică clhpboardul şi-mi înmânează o carte subțire, 
legată, pe care o ţinuse dedesubt. Este albastru-închis, 
cu literele aurii, în relief. O recunosc. Un album de 
promoţie de la Raxter. Ultimul pe care l-am făcut 
înainte de Tox, singurul an pe care l-am prins întreg. 

Mă foiesc după tăbliță. 

De unde ai ăsta 

Nu-mi răspunde. Îl deschide, îl frunzăreşte alene. 

— Ăsta a fost primul tău an la Raxter, nu-i aşa? 
Anul de dinainte de Tox? 

Ridic din umeri. 

— Nu prea te pasionează, adaugă. 

Nu-mi plac pozele 

— Oh, ia uite aici. Uite una dintre ele. 

Ridică albumul spre mine şi-l iau, mi-l aşez în 
poală. 

Suntem eu, Hetty şi Reese, aliniate pe canapeaua 
din sala mare. Hetty este cu fața spre mine, spunând o 
poveste sau ceva, iar Reese stă cocoțată pe braţul 
canapelei, în spatele meu, şi îmi împletește părul. 
Zâmbește — doar un pic, dar zâmbește —, iar eu îmi ţin 
ochii închiși, cu capul dat pe spate, ca şi cum aş râde. 
Aproape că ar putea fi Raxterul aşa cum este el azi, 
dar canapeaua este umflată și cu plușul pufos, iar 
undeva, în spate, aşezată pe pervaz, se află o glastră 
cu irişi Raxter. 

— Unde sunt? Prietenele tale, vreau să spun? 

Mă aplec mai mult asupra paginii. Ochii lui Hetty 
sunt calmi, larg deschişi, plini de bucurie. Aproape că 
am uitat cum arăta când îi avea pe amândoi 
funcționali. 

— Ea este Hetty, nu-i aşa? Hetty Chapin? lar asta 
trebuie să fie Reese Harker. 

Închid albumul şi terapeuta se apleacă şi îl îndeasă 
sub tăblița mea. Încă una din echipajul lui Paretta 
punându-mi întrebări despre prietenele mele fără să 

aibă motiv s-o facă. N-o s-o las pe Hetty sau pe Reese 
să-mi urmeze în patul ăsta. 

De ce vrei să ştii 

Îşi înclină capul şi se lasă pe spate, apoi îşi 
încrucişează mâinile în poală. 

— Le protejezi. Înţeleg. E-n regulă, Byatt. Sunt în 
siguranță. Domnișoara Welch şi directoarea voastră au 
grijă de ele. 

Ceva din mine pocnește din fălci. Sar din pat. Prea 
repede, mi se învârteşte capul. Terapeuta mă priveşte, 
cu o mână pe butonul de la capătul patului. Cel pentru 
urgenţe. 

— Byatt, spune ea, vreau să te aşezi. 

Lumea se pulverizează. Ceţoasă, schimbătoare, mai 
puţin pulsul de pe gâtul ei. ÎI văd zvâcnind. Clipeşte şi 
mă reped asupra ei. Clipesc şi ea apasă butonul, iar 
alarmele încep să sune. Clipesc şi genunchiul meu 
este îndesat între coastele ei, i-am prins antebraţul 
strâns cu mâinile şi i-am rupt costumul de protecție. 
Chpesc şi unghiile mi se înfig înăuntru. 

— Byatt! țipă cineva. Ce faci? 

Braţul cuiva mi se încleştează în jurul taliei şi sunt 
trasă înapoi, săltată prin aer. Trântită pe podea, capul 
dureros. Terapeuta îşi strânge braţul la piept, sângele 
îi curge în valuri. Semne, dungi gemene, curbate, 
îngropate adânc în încheietura ei. Gura îmi este 
umedă şi lipicioasă. 

Îmi vine să zâmbesc, totul în jurul meu este atât de 
strălucitor şi de nou, apoi dispare şi sunt iar singură. 
Cineva îmi pune o mână peste gură. O înţepătură în 
umăr, apoi întuneric. 


Plesnetul unei palme peste obrazul meu, ca să mă 
aducă înapoi. Trag aer în piept, cu greu. 

— Scoate-o afară, hai să mergem! 

Deasupra mea, lumină pâlpâitoare. Sunt în pat, cu 
braţele legate din nou în lateral. Ochii încep să mi se 
limpezească, contururile se transformă în oameni şi 
Paretta este primul chip care ia formă, aplecându-se 
deasupra mea cu un mârâit. 

— Apucaţi-o de picioare! 

Cineva apasă cu putere, legându-mi coapsele una 
de alta. Mă zbat, ceva din mine luptându-se cu 
disperare, în timp ce legăturile se strâng tot mai tare. 
O altă legătură pe șolduri, alta la glezne. La 
încheieturile mâinilor. Şi, pentru prima dată, una în 
jurul umerilor, apoi trec la frunte şi la maxilar. 

Mă zvârcolesc încercând să mă eliberez, aşa că sunt 
adăugate alte curele, peste şolduri, şi Paretta se repede 
şi mă trântește înapoi în pat. 

Legătura de pe bărbie încă nu a fost prinsă, aşa că 
îmi smucesc capul dintr-o parte în alta. Urlu. Urlu şi 
asta o să ne facă rău tuturor, dar mai bine aşa decât să 
sufăr numai eu. 

— N-o lăsaţi să vorbească, strigă Paretta. 

Cineva din spatele meu îmi prinde capul cu ambele 
mâini, apoi îl văd pe Teddy, îi văd chipul, mă mângâie 
pe păr. 

— E-n regulă, repetă el neîncetat. Linişteşte-te! 
Sunt cu tine. 

Este aproape în regulă. Dar ştiu după ce să mă uit şi 
o simt venind. Căldura din obrajii lui. Felul în care, 
doar pentru o secundă, pare speriat. 

Începe cu o greutate în trupul lui. Apoi i se 
rostogoleşte pe interior, broboane proaspete de 
transpirație pe frunte. lar apoi un frison care nu se 
potoleşte, Teddy se prăbuşeşte peste mine, saliva i se 
scurge pe bărbie. Îşi smulge masca, scuipă ceva ce 
aterizează pe pieptul meu. O aşchie din ceva alb, 
strălucitor. Os. 

— Teddy. Oh, Dumnezeule! 

Paretta ajunge la el într-o secundă, îl ajută să stea în 
picioare, dar membrele îi cedează pe rând. 

— Teddy, mă auzi? Teddy! 

Şi atunci uită cu toții de mine, mă lasă pe pat cu 
legăturile suficient de largi încât să mă pot răsuci și 
să-l văd unde a căzut, pe podea. Are ochii complet 
albiți. Un tremur ușor îi străbate tot trupul. 

Apoi îl pun pe targă şi-l duc în altă parte, iar eu, eu 
sunt încă aici. 

HETTY 

Capitolul 13 


Mă trezesc când îmi aud numele, când Reese mă 
scutură uşor. Am pielea umedă, sudoarea de pe spate a 
trecut prin cămașă şi mă doare gâtul, ca şi când aş fi 
încercat să nu strig. 

— E timpul, şopteşte ea. 

În jurul nostru, casa este tăcută, nicio urmă de sunet 
din alte dormitoare care s-o străpungă, iar luna este 
atât de sus, că nici n-o pot vedea pe fereastră. Trebuie 
să fie trecut de miezul nopţii. În această perioadă a 
anului, soarele nu va răsări pe cer câteva ore de-acum 
înainte; peluza este sticloasă, acoperită cu un strat de 
gheaţă sclipitoare. Ar trebui să putem vedea destul 
prin pădure fără să folosim lanterna. 

Ne ridicăm mișcându-ne încet, ca să nu facem 
zgomot de paşi. La ușa camerei, ezit. Chiar acum, în 
acest moment, Byatt este în viaţă. Asta e tot ce ştiu. 
Dacă reușesc să ies de-aici, o să iau gândul ăsta în 
mâini şi o să-l îndoi, ca să văd dacă se rupe. 

— Gata? o aud pe Reese în spatele meu. 

Byatt este în viață. Este în viaţă şi are nevoie de 
mine acum, aşa cum am avut şi eu mereu nevoie de 
ea. 

— Da. 

leşim pe uşă, coborâm în hol, Reese cu gluga trasă 
peste păr, ca să împiedice lumina să se vadă; mergem 
atât de aproape una de alta, încât simt cum dosul 
degetelor ei se atinge de degetele mele. Nu mai e 
nimeni treaz sau, şi dacă ar fi, rămâne în tăcere, aşa că 
trecem pe lângă celelalte dormitoare şi ajungem la 
mezanin nestingherite de nimeni. 

Ne ghemuim la capătul scărilor; ochiul bun mi se 
încordează ca s-o zărească pe fata staționată de obicei 
în locul de gardă de la intrarea din față. Mă întreb 
dacă o va ajuta pe Welch s-o ducă pe Byatt la casa 
Harker sau Welch o va face de una singură. 

Nu văd pe nimeni, nici măcar în lumina argintie 
trecând prin ochiurile de geam, sau poate este de vină 
doar ochiul meu orb, aşa că o înghiontesc pe Reese. 

— Unde e? 

— Nu ştiu, îmi răspunde Reese. 

Mă întorc spre ea și o văd încruntându-se. 

— Cineva trebuie să fie de gardă, adaugă. 

— Trebuie să fi schimbat programul. 

Ştim amândouă de ce, chiar dacă n-o spunem — 
Welch nu vrea să vadă cineva ce are de gând să facă. 
Un avantaj pentru ea, dar şi pentru mine, şi n-am de 
gând să-l pierd. 

— Hai să ieşim! mai spun. 

Mă ridic şi fac încet primii paşi; ochiul se 
străduiește să ajungă până la marginile întunericului. 
Pas cu pas, cu Reese ținându-mă de cot, până când 
ajungem la parter. Nici aici nu e nimeni — nu sunt fete 
de pază, care să ne prindă, nicio urmă de Welch. Oare 
ne-am pornit prea devreme? Sau prea târziu? 

Reese deschide una dintre uşile duble şi mă strecor 
afară după ea, ezitând pe verandă, când aerul rece îmi 
umflă haina. Am sentimentul că fetele din Schimbul 
Armelor au fost retrase din tură, la fel ca acelea care 
ar fi trebuit să păzească uşa, dar nu se pune problema 
să nu fiu foarte prudentă. 

După apusul soarelui, Schimbul Armelor are mereu 
o lanternă aprinsă. Aştept ca Reese să-şi strângă tare 
gluga peste păr şi să se aplece în întuneric, cercetând 
din priviri terasa de pe acoperiş. 

— Nimic, spune ea, iar aburii respirației 1 se 
risipesc în întuneric. Suntem bine. 

Toate astea se întâmplă în secret. Nu mă pot gândi 
la ce ar putea însemna asta pentru Byatt. 

Odată ieşite, o apucăm de-a lungul cărării din dale 
de piatră, spre pâlcul de molizi de lângă gard. Reese 
mă așteaptă cât scormonesc după armă cu degete 
amorțite; noroiul îngheţat îmi intră pe sub unghii. E 
chiar unde am lăsat-o şi ar trebui să mă bucur, dar n- 
am dorit niciodată nimic din toate astea. Nu mi-am 
dorit o armă în mâini, nici viaţa celei mai bune 
prietene pe umeri. 

Aştept o clipă, mă gândesc la bileţelul înfipt în 
avizierul din sala mare. Respectaţi carantina, ne-au 
spus. Respectaţi regulile şi o să vă ajutăm. 

Un cuţit la cingătoare şi o armă în mâini. Şi un an şi 
jumătate de cer gol, de medicamente insuficiente, de 

trupuri arzând în spatele şcolii. Trebuie să ne ajutăm 
singure. 


La poartă o iau înainte, o deschid cât de grijuliu 
pot, ca să nu-mi tai degetele în cioburile de sticlă pe 
care le-am legat de bare. Oricine o poate deschide 
dinspre școală, din interiorul gardului, dar se va încuia 
în spatele nostru, după ce vom ieşi, singurul mod de a 
intra fiind cheia care atârnă la cingătoarea lui Welch. 

— Eşti sigură în privinţa capătului nordic? întreabă 
Reese. 

Se referă la planul meu de a ne întoarce acasă. Nu e 
chiar un plan, ci mai mult singura opţiune pe care o 
avem, dar sunt aproape sigură că o să putem sări 
gardul acolo unde ajunge la stânca din capătul nordic 
al insulei. 

— Pe cât de sigură pot fi, îi răspund. 

Știind că ar trebui să fie suficient. Nu avem de ales. 

Reese o ia înainte pe drum, în timp ce ne îndreptăm 
spre pădurea de pini. Copacii se îngrămădesc unul în 
altul, acele formează un covor de un verde putred, 
umed și dulceag. Chiar dacă insula s-a schimbat, chiar 
dacă eu am fost cea care a ieşit în sălbăticie de când a 
devenit stranie şi crudă, tot am impresia că ea ştie mai 
bine. Toate suntem fete Raxter, dar nu ca Reese. 

Câteodată ne spunea povești despre insulă. Despre 
locurile secrete pe care le găsise — plaje pe care poţi 
ajunge doar la reflux, cărările prin iarba înaltă. Ne 
spunea despre tatăl ei care o trezea în creierii nopții Şi 
o ducea pe țărmul stâncos, ca să vadă valurile ce 
glazurau piatra cu o strălucire bioluminiscentă, un alb 
rece ca lumina din părul ei. Acele prime zile în care 
ne-am întors la școală după vacanţa de vară, iar ea se 
uita pe fereastră, încă pistruiată şi bronzată, cu o 
privire în ochi de parcă ar fi fost prinsă într-o capcană. 

Măcar de-ar fi fost la fel şi pentru mine aici, afară. 
În schimb, oriunde mă uit este ceva de care să mă 
sperii. Fiecare zgomot — un animal care se iveşte în 
spatele nostru. Îmi ţin arma pe spate şi îmi spun în 
minte că n-am decât două gloanţe de tras. 

Am avansat destul de mult în adâncul pădurii, încât 
să nu mai văd gardul atunci când privesc înapoi. 

Deasupra noastră, frunzișul lasă să treacă doar nişte 
fâşii anemice din lumina lunii. Aș vrea s-o rog pe 
Reese să-şi dea gluga jos, să lase lumina din părul ei 
să-mi arate cărarea, dar nu putem risca să fim văzute 
de Welch sau de cel cu care merge să se întâlnească. 
Aşa că ţin aproape de ea, încrezătoare că ochii ei vor 
înțelege mai mult din întuneric decât ochiul meu. 

O creangă pârâie ceva mai departe şi ne oprim, 
înghesuindu-ne în spatele unui pin, în așteptare. Poate 
e Welch. Sau poate e altceva, ceva mai rău. Inima mi- 
a luat-o la goană, nervii sunt întinşi. Orice ar fi, 
suntem mai în siguranţă în întuneric decât am fost în 
ziua aceea, cu Schimbul Bărcii. Trebuie să fim. 

— Hei, şopteşte Reese şi se lasă pe vine, 
aplecându-se pe după trunchiul copacului. Cred că-i 
okay. 

Ce ar putea fi okay aici? 

— Serios? 

— Da, spune, se ridică şi-mi face semn cu mâna. 
Sunt doar nişte căprioare. 

Arunc o privire peste umărul ei și acolo, venind 
spre noi în pas săltat, zăresc o pereche de căpriţe. De 
aici arată în regulă, aproape normale, dar de aproape 
ştiu că o să le văd venele ieşindu-le din piele ca o 
dantelă. Şi mai ştiu că, dacă o să le crestăm, carnea lor 
se va zvârcoli ca şi când ar fi vie. 

Când am fost în Schimbul Bărcii, le-am împușcat la 
fel ca pe alte animale, n-am lăsat nimic să se apropie 
prea mult. Ca să fim sigure, aşa ne-a spus Welch. Dar 
nu sunt decât niște căprioare şi mereu m-am întrebat 
ce ar putea de fapt să ne facă. 

— Hai să mergem, şopteşte Reese. Par inofensive. 

Scutur din cap. 

— Nu plecăm până nu trec de noi. 

— Bine, spune ea cam tare, iar căprioarele întorc 
capetele, cântărind umbrele cu ochi şterşi, alburii. 

Îmi ţin răsuflarea. Poate că sunt oarbe. 

N-avem noi norocul ăla. Una dintre ele face un pas 
ezitant spre noi și deschide gura. Gâfâi. Incisivi lungi, 
cu o strălucire umedă, ascuţiţi ca dinții de coiot. 

— Arma, spune Reese încercând ca vocea să-i sune 
calm, dar mă prinde de braţ, trăgându-mă în faţa ei. 

Căprioara înalță capul. 

— Rahat, Hetty, dă arma. 

— Cineva ar putea auzi Îîmpuşcătura. 

Se clatină pe picioare, dând înapoi. 

— A fost ideea ta. 

La fel ca pe acoperiș, îmi spun. Aşa cum fac mereu. 
Sprijin arma de umăr. Mijesc ochiul prin cătare. Chiar 
şi în întuneric, nu este o țintă dificilă, dar acum 
căprioara a luat-o din loc, vine mai aproape, iar eu nu 
am decât două gloanţe. 

— Reese. Ar fi trebuit să furăm mai multă muniţie. 

— Poftim? 

Trag. Reculul mă împinge înapoi, dar am ţintit 
perfect, căci glontul loveşte căprioara în plin, într-o 
parte. Animalul geme, picioarele îi cedează şi, în 
spatele său, cea de-a doua căprioară fuge câţiva metri 
între copaci, cu blana zburlită. 

Cea lovită se zbate slăbită, prăbuşindu-se cu un 
vaiet în timp ce din rană începe să se prelingă sângele, 
care se adună în bălți vâscoase pe pământul acoperit 
cu gheaţă. 

Mă apropii de trupul ei căzut şi o văd ridicând 
capul. Pot să jur că se uită drept la mine. 

— Ce crezi? mă întreabă Reese. Oare am scăpat-o 
de chin? 

— Nu, îi răspund. 

Nu e locul să ne simţim rău. Dacă m-aş simți astfel, 
ar trebui s-o percep altcumva. 

Ne continuăm drumul prin negură. Când mă uit 
peste umăr, văd că a doua căprioară s-a întors în 
luminișul scăldat în lumina lunii şi stă alături de cea 
rănită, cu capul plecat. O văd cum smulge o bucată 
din căprioara căzută, apoi se ridică cu botul plin de 
carne, cu pete de sânge pătându-i blana de pe gât. 

Ar trebui să fiu surprinsă. Dar simt doar un licăr de 
recunoaştere. Toate suntem așa la Raxter. Toate facem 
orice e nevoie să facem pentru a supravieţui. 

Îmi echilibrez arma pe umăr şi continui să merg 
după Reese. Nu suntem departe de casa ei. 


Reese nu ne-a invitat la ea decât în primăvara 
primului meu an la Raxter. Am petrecut vacanţa din al 

treilea trimestru în campus, toate trei, împreună — 
Byatt nu a vrut să se ducă acasă, aşa că nu m-am dus 
NICI eu —, şi când a început iar școala, Reese a fost 
cumva mai ușor de abordat. Tot nu zâmbea deloc, era 
tot tăcută şi închisă în ea, dar la prânz m-a lăsat să trec 
în faţa ei la rând. La engleză mi-a împrumutat 
exemplarul ei din Litera stacojie, atunci când a văzut 
că l-am pierdut pe al meu; a spus că ea l-a citit deja, 
deşi ştiam că nu-i așa. 

Într-o seară a apărut la cină fără să fie îmbrăcată în 
uniformă. Trebuia să purtăm fuste şi gulere cât era 
ziua de lungă, în zilele săptămânii, dar iat-o pe ea, în 
blugi şi cu un tricou vechi și uzat. Ne-a spus: 

— Pentru că o să mâncăm la mine acasă. 

Am urmat-o pe ușile duble, apoi am mers pe jos 
până la gard, unde stăteau sprijinite două biciclete. Nu 
avusesem niciodată bicicletă, nu învăţasem niciodată 
să merg, aşa că am aşteptat şi am încercat să nu par 
speriată când Byatt s-a urcat pe bicicleta ei. Îmi 
amintesc că m-am întrebat dacă o să mă lase acolo. 
Reese nu mă invitase, de fapt, pe mine. Nu spusese 
nume. 

— Haide, a spus Byatt. Urcă-te pe ghidon! 

— Lumea face chestia asta doar în filme, i-am 
replicat. 

Dar m-am căţărat pe roată ca să mă ridic pe ghidon. 

Lumina începea să se prelungească mai mult seara 
şi, în timp ce zburam pe drum, soarele se vedea peste 
tot, strălucirea lui ajungând până în largul oceanului. 
Voiam să fiu fata care închide ochii şi-şi dă capul pe 
spate. În schimb, am rugat-o pe Byatt să încetinească. 

Casa lui Reese se ridica pe plajă, înclinată şi 
încercată de vreme, ca și când crescuse direct din 
stufăriş. Pe măsură ce ne apropiam, puteam vedea 
docul din spatele casei întinzându-se în valuri și două 
bărci cu vâsle legănându-se în acostament. Şi pe 
veranda din față, făcându-ne cu mâna, domnul Harker. 
Înalt, lat în umeri. Cu părul tuns îngrijit, la fel cum se 
tundea tata la Marină. 

— Aţi reuşit să ajungeţi, a spus el coborând treptele 
şi ajutându-mă să mă dau jos de pe bicicleta lui Byatt. 

Îmi amintesc că m-am simţit emoţionată să-l văd 
aşa de aproape. Îl văzuserăm pe ferestrele sălii de 
clasă şi îl văzuserăm şi prin curte, în timp ce tundea 
peluza şi curăța jgheaburile, dar asta... un bărbat şi 
mâna lui bătătorită pe brațul meu. Am uitat că aş 
putea fi speriată de ei. 

Totuşi, a fost doar o clipă trecătoare. O înţepătură 
într-o pânză. Am intrat într-o încăpere lungă, toată 
casa acolo, la picioarele noastre. lar mâncarea mirosea 
bine, mai bine decât cea din sala noastră de mese, iar 
pe pereţi erau poze cu Reese. Reese învățând să 
înoate. Reese pe jumătate urcată în copac, rânjind la 
fotograf. Nu mi-aş mai fi luat ochii de la ea toată 
seara. Era ca şi cum căpătase în sfârșit un sens acolo, 
în casa tatălui ei, cu mobilă desperecheată și ușa din 
spate larg deschisă. 

— Sper că locul arată bine, ne-a spus el când Reese 
a dus farfuriile în bucătărie. Nu prea trece lume pe la 
noi. 

— Arată minunat, i-am spus eu şi am vorbit serios. 

Niciodată nu mi-a lipsit prea mult mersul acasă, dar 
în seara aceea s-a întâmplat. 

După aceea, Byatt şi cu mine am aşteptat în capătul 
aleii în timp ce Reese şi-a luat rămas-bun. S-a aplecat 
şi a spus ceva ce n-am putut auzi, iar apoi domnul 
Harker a râs și şi-a aşezat palma pe fruntea ei. 

Byatt s-a uitat în altă parte, însă eu m-am uitat la 
Reese cum zâmbea, am privit-o când îşi dădea ochii 
peste cap. 

— Încă merge, l-am auzit spunând pe tatăl ei. 

Tata, plecat tură după tură, zi după zi. Niciodată nu 
ajunseserăm să ne cunoaştem atât de bine. 

Cerul brăzdat cu trandafiriu, stelele palide, abia 
răsărite. Am rămas tăcute tot drumul spre casă. 


Am ziua aceea proaspătă în minte, imaginea casei 
ei este atât de limpede! Şipci de un verde palid, rame 
albe la ferestrele abia montate. Țigle noi pe acoperiş — 
reparaţii făcute după furtuna din anul acela. 

Un pic mai înainte traversaserăm un drum către 
partea nordică a insulei şi mi-am dat seama că ne 
apropiem de țărm. Pământul de sub picioarele noastre 

este umed și darnic; prind un iz de sare prin aer. Îmi 
aşez mai bine arma pe umăr, îmi îndoi degetele ca să 
mi le dezmorţesc şi ne vedem mai departe de drum. 

Pe măsură ce copacii încep să se rărească, lumina 
creşte, iar luna poleiește totul cu argint. Nu este încă 
nici urmă de Welch. Ne croim drum printre pinii care 
devin tot mai subțiri şi înclinați, până când vedem 
cum linia copacilor se întrerupe şi țărmul se deschide 
în fața noastră, o vastă întindere de stufăriş. Dincolo 
de el văd ceva plutind la suprafaţa apei. 

— Ăla e... 

— Docul, termină Reese propoziția. Da. 

Nicio barcă nu este acostată acolo şi nu se vede 
nimic la orizont. Deocamdată se pare că suntem 
singurele de pe aici. În mod sigur am fi auzit ceva 
dacă ar mai fi fost şi alţii sau am fi văzut vreo lumină. 
Până la urmă, Welch nu se ascunde de nimeni şi nici 
cel cu care se întâlneşte. 

Este mai simplu să urmăm linia copacilor decât să o 
tăiem prin tufișuri, aşa că o apucăm spre marginea 
pădurii, papura agăţându-ni-se de haine. Încă mă 
gândesc la acea primă zi, la casă, aşa cum mi-o 
amintesc; de aceea nu pricep de ce se opreşte Reese, 
de ce mă împiedic de ea. N-am ajuns încă. 

Dar mă uit mai bine şi, ba da, am ajuns. Lumina 
lunii tresare pe apă, o ceaţă de stropi din mare, 
împrăștiați din valurile ce se sparg la țărm, îmi aștern 
pe faţă o bură îngheţată care-mi taie respiraţia. Şi iată 
şi casa, sau ce a mai rămas din ea, răsucindu-se dintre 
trestii. 

Veranda lăsată pe-o parte, ca şi când i-ar fi dat 
cineva un pumn. Scândurile podelei sunt crăpate şi în 
ele s-a căscat o gaură din care ies licheni, cățărându- 
se pe ziduri. Pereții din șipci sunt acoperiți cu muşchi 
şi iederă. Şi în mijloc, chiar din inima casei, cu 
acoperişul sfărâmat în jurul lui, se înaltă un mesteacăn 
cu scoarță albă, crescând de capul lui. Are trunchiul 
gros, despărțindu-se în ramuri ce se înalță până sus. 

Îi arunc o privire lui Reese. Are chipul liber, 
strălucitor, cu o expresie atât de blândă, încât aproape 
că-mi aminteşte de primele zile în care abia o 
întâlnisem. 

— Este minunat, fac eu o încercare. 

Şi chiar aşa mi se pare, chiar așa. 

— N-am văzut niciodată un mesteacăn atât de 
mare, adaug. 

Dar, bineînţeles, totul crește mai repede de când cu 
Toxul. Şi se şi deteriorează mai repede, casa Harker 
este practic bucăţi după numai un an și jumătate de 
când n-a mai fost nimeni pe aici. Aş vrea să fi fost 
surprinsă. Aș vrea ca un singur lucru din toate astea să 
mi se pară încă straniu. 

Reese nu spune nimic. Nu cred că a clipit măcar o 
dată de când am văzut casa. Îmi îndes arma la 
subsuoară şi îi împung cotul cu al meu. 

— Crezi că sunt aici? şoptesc. Nu văd deloc 
lumină. 

Ca să nu mai spunem că sunt atât de multe găuri în 
zid, încât practic pot vedea direct în casă, până în 
partea cealaltă. 

Tot nu-mi răspunde. Doar se uită ţintă la ce a mai 
rămas din casa ei. Mă întreb dacă nu a fost cumva o 
greşeală s-o aduc aici, dacă nu-i prea mult pentru o 
fată, când Reese o zbugheşte spre verandă. 

— Stai aşa, şuier eu, dar nu folosește la nimic. 

Alerg după ea, ajustându-mi cureaua armei. Nu mi- 
a mai rămas decât un cartuș... şi cuțitul, ca soluție de 
rezervă. Trebuie să fiu isteaţă. 

Termitele au invadat casa. Urmele lor trasează un 
labirint în rama ușii, aşa de adânc încât uşa s-ar fi 
prăbuşit până acum dacă n-ar fi fost mesteacănul, care 
şi-a strecurat una dintre ramuri pe sub ea. Reese a 
intrat deja, aşa că mă aplec după ea şi o parte din tocul 
uşii mi se sfărâmă sub palmă. 

Deasupra, mesteacănul îşi întinde crengile, 
înflorind, aruncând peste noi buchete de lumină 
argintie. Cea mai mare parte a acoperişului este 
distrusă, țiglele au fost smulse probabil de furtunile 
din primăvară. În schimb, crengile se înalță ca nişte 
căpriori şi rădăcinile se ţes printre scândurile 
dușumelei, ceea ce mă duce cu gândul la catedrala pe 
care am văzut-o la Napoli, când am fost cu tata în 
vacanţă. La felul cum tot acel loc părea că mă ridică 
de la pământ. 

Dintr-odată, o voce şi lumina unei lanterne au 
pătruns prin spărturile din pereţi, lovindu-se de 
pământ. Welch este aici. 

Frica mă năpădeşte ca sudoarea, arma îmi alunecă 
în strânsoarea degetelor amorțite şi o prind pe Reese 
de braţ, o trag în spatele casei. Ne împiedicăm, 
strivind sub picioare un petic de irişi de Raxter. În faţa 
noastră, o fâşie îngustă de plajă şi docul, în dreapta. 
Welch se întâlneşte cu cineva, iar acest cineva poate 
veni de oriunde. Putem fi prinse în orice moment, 
aruncate în genunchi şi împuşcate. 

Adună-te, îmi spun. Suntem aici. Nu există cale 
înapoi. 

— Haide, îi şoptesc lui Reese. La marginea pădurii 
este un desiş de pini unde am putea să stăm ascunse. 

Ajungem acolo la tanc. Mă las pe vine, muşchii îmi 
sunt încordaţi și dureroși. Îmi las arma pe genunchi şi 
mă uit printre trunchiurile copacilor spre casa din fața 
noastră. Lumina lanternei devine mai puternică, 
prinzând în fasciculul ei și o parte din stufăriş, care 
devine translucid. Mijesc ochiul, care mă înțeapă. Mi 
se pare că zăresc o siluetă, dar oricine ar fi stă 
cocârjat, mişcându-se cu dificultate. Oare este Welch? 

— Ridică mai sus capătul tău, se aude vocea lui 
Welch. 

Sar cât colo. Pare foarte aproape. Dar cu cine 
vorbeşte? Cu Byatt? 

Parcă trece o veşnicie, dar în cele din urmă Welch 
iese dintre copacii de pe ultimul rând, direct în lumina 
lunii. Stă cocoşată sub o povară şi mai este cineva cu 
ea, o persoană a cărei față rămâne în umbră până când 
se îndreaptă şi o văd pe Taylor. Taylor, care a părăsit 
Schimbul Bărcii, şi cred că de asta a făcut-o. 

Şi între ele. Cărat de amândouă, un sac pentru 
cadavre. 

Îmi astup gura cu mâna, ca să înăbuș suspinul care 
îmi scapă de pe buze. Nu. Nu, nu, nu. Nu așa trebuia 
să meargă lucrurile. O să reuşim, mi-a spus ea. Mi-a 
promis. 

Poate că nu e ea, mă gândesc sălbatic. Sau poate că 
au lăsat-o inconştientă şi e acolo, în viață, aşteptându- 
mă s-o salvez. Nu pot renunţa până nu ştiu. 

— Ar fi fost mai uşor dacă mai aveam pe cineva cu 
noi, să ştii, spune Taylor în timp ce aşază amândouă 
sacul în stufăriş. 

Nu se mișcă. Orice ar fi înăuntru, nu se mişcă și nu- 
mi dau voie să mă gândesc la ce înseamnă asta. 

— Oh? spune Welch. Şi pe cine aveai de gând să 
întrebi? Carson e o bătaie de cap, iar Hetty nu 
reprezintă o opţiune. 

Dar înainte să mă pot întreba ce înseamnă asta, 
Taylor spune: 

— Cum se descurcă? 

Mă încordez. Asta e. Dacă Welch ştie că o 
urmăresc, totul s-a terminat. Viaţa mea aici, chestia 
asta nouă cu Reese, pe care sunt prea agitată ca s-o 
numesc. 

Dar Welch se mulţumeşte să ridice din umeri. 

— Destul de bine, spune ea, şi-mi înăbuș un suspin 
de uşurare, tremurător. Dar nu suficient de bine pentru 
chestia asta. 

— Dar Julia? întreabă Taylor. 

— Mai degrabă, nu. 

O secundă doar, vocea lui Welch sună pe cât de 
tânără este. 

— Nu cred că mă place prea tare, adaugă ea. 

Taylor lasă să-i scape un hohot: 

— Tu n-o placi pe Carson şi Julia nu te place pe 
tine. 

— Îţi simt lipsa în treaba asta, spune Welch. 

Stinge lanterna şi o îndeasă în buzunarul hainei. O 
privesc cum se opreşte ca să scuipe o gură de sânge, 
se pare. 

— Fără tine nu-i acelaşi lucru, mai zice ea. 

— Pot face mai mult bine în felul ăsta, spune 
Taylor. 

Îmi vine s-o iau la scuturat pentru replica asta. Nu-i 
nimic bun în ce fac ele. 

— După ce 1 s-a întâmplat lui Mary... continuă 
Taylor. Merita o soartă mai bună, ştii? Toate merită o 
soartă mai bună. 

Mary, prietena lui Taylor, care a devenit sălbatică și 
rea ca un animal. Lui Taylor i-a revenit misiunea s-o 
ucidă şi s-a dus vorba că asta a terminat-o. Dar acum 

ştiu că nu a fost așa. Pur şi simplu, a transformat-o în 
ceva mai rău. 

Welch se întoarce la sac şi se opreşte o secundă 
lângă el, cu mâinile în şolduri, privind în jos. Lumina 
lunii alunecă pe suprafața apei, aruncând umbre pe 
chipul ei, și nu-mi pot da seama ce expresie are pe 
față, dar i-au căzut umerii de parcă ar fi înfrântă. 

— Chiar am crezut că de data asta o să iasă bine, 
spune ea în cele din urmă. Ştii? Părea că ea e în 
regulă. 

— Fi bine, a răspuns Taylor, se pare că nu era. 

Ştiam, bineînţeles că ştiam, se refereau la sacul de 
cadavre nemișcat în iarbă, dar era cu totul altceva să 
aud lucrul ăsta spus cu voce tare. Pinii din jurul meu 
se strângeau tot mai aproape şi mai aproape, iar 
Taylor glumea de parcă n-ar fi avut nicio importanţă, 
de parcă nu ar fi răsturnat toată lumea cu susul în jos. 
Reese mă trage la pieptul ei şi mă strânge tare. Este 
singura soluţie ca să-mi păstrez cumpătul. 

— În regulă, spune Welch. Hai să terminăm treaba! 

Ridică trupul şi Reese mă prinde strâns de mână în 
timp ce le privim cum îl cară în casă. Durerea îmi 
explodează în braţ, ascuțită, zvâcnind, și încerc să mă 
smulg până când îmi dau seama că e vina mea, că o 
strâng atât de tare încât degetele ei solzoase au tăiat 
adânc în piele. 

— Haide, spune Reese, iar vocea ei mi se scurge 
dulce în ureche. Trăiește, nu? Este Byatt. Ea răzbeşte 
mereu. 

Dau din cap, dar în sacul ăla este cineva și nu știu 
cât timp mai pot face asta. Cât timp mai pot păstra 
speranţa care îmi arde în inimă. 

Nu le mai văd pe Welch și pe Taylor, fiindcă le-a 
înghițit casa, iar apoi zăresc un pic din chipul lui 
Welch prin găurile din zid, fasciculul lanternei 
izbindu-se de scoarţa albă a mesteacănului. 

— Hai s-o punem jos, spune Welch, înainte să mă 
lase braţele de tot. 

Îmi muşc buza ca să nu încep să strig. Să o punem. 
Asta chiar se întâmplă. 

— Unde sunt? întreabă Taylor. 

Probabil că se referă la persoana care a fost la 
celălalt capăt al stației de emisie-receptie. 

— O s-o ridice ei, spune Welch. Putem s-o lăsăm 
aici. 

— Dar ce se întâmplă cu... 

Se aude un sunet de apă învolburată, iar apoi casa 
este inundată în roşu. Prin găurile din pereţi o văd pe 
Welch ţinând în mână o rachetă de semnalizare 
luminând roşu ca sângele, strălucitoare. 

— Asta ar trebui să țină animalele la distanţă, spune 
ea. 

Mă răsucesc într-o parte, ca să văd mai bine când 
îndeasă racheta între crengile mesteacănului. 

Aud vocea lui Taylor din casă. 

— Atunci asta-i tot? 

Urmează o pauză şi mijesc ochiul în întuneric. 
Welch se uită la mesteacăn, studiind ceva de pe 
trunchiul acestuia. Rămâne tăcută o secundă prea 
mult, apoi se întoarce spre locul unde trebuie să se 
afle Taylor. 

— Asta-i tot, spune ea. Hai să ne întoarcem! 

— Aşteaptă, șopteşte Reese, de parcă ar şti că sunt 
la câteva secunde distanță să țâşnesc în casă şi să rup 
sacul. Mai așteaptă un pic. 

Welch iese tropăind din casă, Taylor urmând-o 
îndeaproape. Taylor arată de parcă i s-ar face rău şi 
simt un ghimpe de milă pentru ea, împotriva voinţei 
mele. Poate că n-a vrut să facă parte din aşa ceva. Dar 
nici eu. 

O pornesc amândouă înapoi pe potecă, iar eu 
urmăresc cu privirea lumina lanternei lor 
îndepărtându-se printre copaci. Este tot mai mică şi 
mai estompată, până când n-o mai pot vedea deloc. 
Mă ridic şi crengile îmi trosnesc sub tălpi. N-o aştept 
pe Reese, doar apuc arma şi-mi croiesc drum prin 
stufăriş. Nu ştiu cât timp avem înainte să se arate 
ceilalți. Nu vreau să-mi ratez șansa. 

În lumina roşie din casă. Iată şi sacul, îndesat la 
baza mesteacănului, plastic negru şi cauciucat. Mă 
opresc brusc şi arma îmi cade pe pământ. 

Asta e. Finalul sau vreun început de ceva. 

Păşesc cu grijă pe lângă trupul dinăuntru și 
îngenunchez alături de el. Mă gândesc la ultima dată 
când am văzut-o pe Byatt, cum m-am lăsat lângă ea 
exact ca acum. Cum m-a privit, de parcă ar fi avut 
nevoie de mine. 

Te rog, îmi spun și întind mână spre fermoar. 

Plasticul se retrage în lateral. Fermoarul s-a prins, 
mâinile îmi tremură şi acolo, acolo — palidă, cu pielea 
pământie, cu vârfurile degetelor înmuiate în cerneală 
şi părul ei roşu, cârlionţat. 

Mona. 

Un suspin țâșneşte din mine, cutremurându-mă. Mă 
înalt în față, sprijinindu-mă pe mâini, gâfâind. Nu e 
ea. Nu e ea, nu e ea, nu e ea. 

— Hetty? 

Reese vine în spatele meu şi-mi pune o mână pe 
spate. Închid ochiul. Îmi tremură tot trupul de uşurare 
şi cred că, dacă mă ridic acum, s-ar putea să-mi 
cedeze picioarele sub mine. 

— Este Mona, îi spun. 

Oricât de rău mi-ar părea, nu-mi pot reține un 
zâmbet şi nici nu vreau s-o fac. 

— Rahat, zice Reese. Atunci unde naiba e Byatt? 

Se ghemuiește lângă mine şi se apucă să închidă 
fermoarul sacului. Dar eu nu mă uit cum dispare faţa 
umflată a Monei. Nu, mă uit la altceva. Acolo, pe 
trunchiul mesteacănului, unde s-a uitat şi Welch 
înainte de a pleca. 

Mă ridic şi păşesc peste trupul Monei. Scoarța se 
încovoaie, lumina din racheta de semnalizare aruncă 
pe ea umbre ciudate, prelungi, dar le văd. Cioplte 
superficial și nesigur, însă le recunosc. BW. Byatt 
Winsor. 

— A fost aici, spun. 

Este cea mai bună veste din lume, dulce ușurare 
liniştitoare. 

— Uite! A fost aici şi era în viață, mai spun. 

Aştept ca Reese să-mi spună că mă înșel, să-mi 
amintească felul în care merg lucrurile de obicei, dar 
n-o face. Doar îşi propteşte bărbia pe umărul meu, îşi 
sprijină obrazul de faţa mea. Scoarța mesteacănului 
este netedă şi degetele mele lasă dâre de sânge din 

urmele lăsate în pielea mea de mâna argintie a lui 
Reese. 

— Crezi că-i este dor de noi? întreb. 

Îmi doresc asta, tânjesc după ziua în care o s-o aud 
pe Byatt spunându-mi că voia să vină acasă tot atât de 
mult pe cât voiam eu s-o găsesc. 

O clipă doar, şi Reese se desprinde de mine, 
cufundându-se în umbră. Mă întorc s-o privesc. Sigur 
că-i e dor de noi — asta e tot ce trebuia să spună. Dar 
ea doar se uită la mine şi nu spune nimic. 

Ridic din sprâncene. 

— Ce e? 

Când zâmbeşte, lumina rachetei îi prinde curbura 
buzelor. 

— Tu de fapt nu vrei un răspuns la întrebarea asta. 

— Ba da, hai! 

Poate că o strâng cu uşa. Dar nu pot să suport felul 
în care se uită la mine, de parcă ar ști ceva ce eu nu 
ştiu. 

— Haide, spune! 

— Eu doar... cred că tu ştii o Byatt diferită de cea 
pe care o ştiu eu, spune Reese, îndesându-şi mâinile în 
buzunare. Pentru că eu nu sunt sigură că 1-a fost dor 
vreodată de cineva, în viaţa el. 

— Suntem cele mai bune prietene ale ei, Reese. 

Chpesc ca să-mi rețin lacrimile, să le prind şi să le 
îngheţ pe gene. Nu se poate să aibă dreptate. Pentru ce 
a fost toată treaba asta, dacă Byatt nu vrea să se 
întoarcă la noi? 

— Cele mai bune prietene ale ei. Nu crezi că asta 
contează pentru ea? 

— Ei bine, spune Reese, şi în vocea ei se simte 
ceva categoric, un avertisment, hai să nu ne prefacem. 
Mai întâi aţi fost voi două, apoi şi eu, şi e în regulă. 
Pentru că oamenii amestecă treburile şi așa merg 
lucrurile. Dar hai să nu ne prefacem. 

Simt cum mă acoperă iute ruşinea, fiindcă are 
dreptate şi urăsc că sunt mândră de asta, sunt mândră 
că m-am apropiat de Byatt mai mult decât a reuşit ea 
vreodată. Dar n-o să-i spun niciodată asta. 

— Cred că este cam egoist din partea ta, spun în 
schimb, să fii supărată din cauza asta în timp ce Byatt 

se află Dumnezeu ştie unde, trecând prin cine ştie ce 
suferinţă. 

— Nu sunt supărată, ridică ea din umeri. Pur și 
simplu, ăsta e adevărul. Atâta tot. 

N-ar fi trebuit s-o aduc. Ar fi trebuit să ştiu că n-are 
cum să înțeleagă. 

— De ce ești aici, la urma urmelor? o reped. 

În jurul nostru, pereţii peticiţi ai casei ne apără şi 
mesteacănul se profilează în întuneric, cu inițialele lui 
Byatt trasate cu sânge. 

— De ce ai venit, la urma urmelor? o întreb. 

Reese nu răspunde. Dar aud totul. Totul despre ea — 
tristețea îngropată în ochii ei, buzele ei strânse —, totul 
urlând același şi acelaşi lucru: 

Pentru tine, Hetty. 

Este prea mult. Nu pot spune nici măcar că nu i-am 
cerut să vină, fiindcă am făcut-o — am făcut-o, iar şi 
iar. Eu fac lucrurile astea pentru Byatt, iar Reese le 
face pentru mine. 

Băga-mi-aş! 

— Am nevoie de aer, spun. 

Mă împiedic încercând să ies în curticica pătrată 
din spatele casei. În jurul meu, irişi de Raxter ale 
căror tulpini le strivesc sub picioare şi mă gândesc la 
vazele pline cu ei pe care le ţineam peste tot în şcoală, 
cu petalele înnegrindu-se pe măsură ce cădeau, la 
buchetul uscat îngrămădit printre pozele de pe 
şemineul casei Harker. Buchetul de nuntă al părinților 
ei, mi-a spus Reese în prima zi în care am venit în 
vizită. Chiar după plecarea mamei ei, când au 
îndepărtat toate pozele, ea a păstrat buchetul. 

Oare pentru ea era atât de clar totul? Că pe primul 
loc eram eu și Byatt, iar ea venea abia pe locul doi? 
Chiar dacă îmi dorisem atât de tare ca Reese să fie 
mai apropiată de noi, asta nu schimba faptul că Byatt 
era cea care mă aștepta la micul dejun în fiecare 
dimineaţă. Byatt era cea care mă tundea şi-mi arăta pe 
ce parte să-mi fac cărarea. Byatt era cea care mă făcea 
să mă simt completă. 

Mă prăbuşesc pe verandă şi-mi duc la gură palmele 
amorțite, ca să le dezmorţesc cu respirația mea. Byatt 
este tot ce contează acum. E singurul lucru care 

contează. În curând, cei de la celălalt capăt al staţiei 
de emisie-recepție vor sosi să o ridice pe Mona. 
Oriunde o vor duce, acolo va fi şi Byatt. Şi o să 
găsesc un mod de a ajunge în preajma ei. 

Mă aştept să fie la Camp Nash, unde se află 
cartierul general al Marinei şi al CCEP. Şi mi se 
întoarce stomacul pe dos să mă gândesc la Byatt 
mutată din Raxter. N-am văzut-o niciodată în afara 
Raxterului. Am fost cel mai aproape de o astfel de 
situație în ziua aceea, pe feribot, venind dinspre 
continent, când am văzut-o prima dată, marea 
întinzându-se în spatele ei şi Raxterul, la orizont; 
părul îi flutura în vânt. Când o s-o găsesc pe 
continent, oare o să fie ea în continuare Byatt a mea? 

Un zgomot venind din casă. Sar în picioare şi apuc 
arma. Vorbeşte cineva, cineva care nu e Reese. 

Năvălesc în casă. Nu e nimeni în afară de noi. 

— Ai auzit şi tu? spune Reese, iar eu dau din cap. 

— Poate se întoarce Welch? Sau o fi cineva de la 
Camp Nash? 

— Sună diferit, spune ea. Familiar. Habar n-am. 

— Acolo! 

Arăt prin pereţii găuriți spre linia copacilor, unde se 
mişcă ceva, venind spre noi. O siluetă de bărbat. 

Capitolul 14 


Ridic arma. Este prea întuneric ca să-i văd faţa, dar 
este ceva familiar în conformaţia lui, ceva care face ca 
degetul să-mi rămână pe trăgaci. 

— Hei! strig spre el. 

Niciun răspuns, dar acum e mai aproape, mai are 
puţin și a ajuns la casă. Mi-l pot imagina urcând pe 
verandă. Silueta lui conturată pe sticla învechită a 
ferestrelor de la Raxter. Sunetul vocii lui peste 
zumzăitul maşinii de tuns iarba. lar apoi trece peste 
prag, se aude un scârțâit uşor când păşeşte peste ce a 
mai rămas din podea, apoi ridică privirea şi are 
cămaşa sfâşiată şi obrazul crestat, dar îl ştiu. Chiar şi 
pe întuneric, l-aş cunoaşte oriunde. 

— Tată? spune Reese şi trage aer în piept. 

Este domnul Harker. Până când intră în lumina 
roşie a rachetei de semnalizare şi nu mai este el. 

— Oh, Doamne! spun, iar vocea îmi sună straniu, 
înfundată şi parcă îndepărtată. Reese, Reese, îmi pare 
rău! 

Fiindcă e faţa lui, e trupul lui, dar nu cred că a mai 
rămas şi altceva din el. Pielea i-a albit și este toată 
întinsă, din gură îi răsar rădăcini. Ramuri 1 se 
înghesuie în urechi şi sub unghii și i se strecoară pe 
sub braţe. Iar ochii, încă ai lui, cu pupilele mărite, ne 
privesc fără să clipească. 

Mai mult de un an aici, singur cu Toxul. La ce ne- 
am fi aşteptat? 

— Nu, spune Reese. 

O prind de mână şi o trag câţiva paşi înapoi. Abia 
dacă se mai ţine pe picioare, se împiedică, genunchii i 
se înmoaie. 

— Nu, nu, tată! mai spune ea. 

Dar el nu mai este aici. 

— Trebuie să plecăm, îi spun. Haide, Reese! 
Acum! 

El se uită la mine, își lasă capul în jos şi deschide 
gura, inspirând lung, huruitor. Dinţi negri, sparti, şi un 
cuib de verdeață în fundul gâtului. Aerul rânced și 

acru, atât de înțepător încât aproape că-i pot simţi 
gustul. 

Ridic arma, gata să ochesc, dar Reese mă împinge, 
privindu-mă cu o sclipire sălbatică în ochi. În spatele 
ei, domnul Harker avansează, pas cu pas, iar lăstarii i 
se desfăşoară din gură. 

— Să nu îndrăzneşti, spune ea și vocea îi 
izbucnește puternică, ușor răguşită. 

— Te rog. Trebuie să fugim. 

Este prea târziu. Un lăstar se încolăceşte în jurul 
picioarelor lui Reese, înspre şira spinării, iar altul în 
jurul braţelor, trăgând-o înapoi. Un țipăt, apoi un 
trosnet de oase. Umărul stâng îi sare, atârnând prost în 
încheietura lui. 

Mă întind după ea, îmi scot cuțitul de la brâu. Tai o 
dată, de două ori, lăstarii cățărători care o ţin. Domnul 
Harker urlă, se dă înapoi şi o trage după el. 

— Hetty! strigă Reese. 

Arma. Dar nu se întâmplă nimic când trag drept în 
inima lui. Doar urlă şi o trage pe Reese şi mai tare de 
braţ, îşi încolăceşte o liană în jurul gâtului ei şi începe 
să strângă. 

Aş putea să fug. Aş putea să mă salvez şi să mă 
întorc în spatele gardului, înapoi, în casă. Acum nu 
mai am decât cuțitul. Și la ce-mi foloseşte împotriva 
domnului Harker? 

Dar n-am de ales. Mă reped asupra lui. Mă aplec 
când cea mai groasă liană se răsuceşte în jurul meu, 
simt cum ţepii îmi spintecă spatele, dar iată-l. Mă 
izbesc de el și cădem amândoi la pământ. Noroi în 
gură, zgârieturi de scoarță pe piele. Cuţitul îmi scapă 
din mână şi bâjbâi după el pe pământul jilav. 

Un lăstar mi se înfăşoară în jurul gleznei, trăgându- 
mă înapoi. Scrijelesc cu degetele după cuţit, dar este 
prea departe — nu pot să-l ajung —, iar el mă 
îndepărtează şi mai mult. 

— Reese, o strig. la-l! 

Însă n-o zăresc, nu văd nimic în afara întunericului 
cețos, în timp ce domnul Harker se opinteşte şi 
mâinile lui învinețite, năpădite de putregai, se 
încleştează pe gâtul meu. Mă zbat încercând să-l 
arunc de pe mine, dar strânsoarea lui nu face decât să 

se întărească. Crengile mi se încolăcesc în jurul taliei, 
doborându-mă. Şi una îmi alunecă pe gât, smulgându- 
mi un țipăt când mi se agaţă de maxilar şi mă forțează 
să deschid gura. 

Simt amărăciune pe limbă şi mă înec, înfigându-mi 
mâna în fața umflată a domnului Harker. Pielea i se 
cojeşte ca fâşiile de hârtie, strângându-mi-se sub 
unghii, ușoare şi moi. 

— Hei, o aud pe Reese strigând. 

Presiunea se micşorează o clipă, înainte ca mâna 
argintie a lui Reese să fluture pe deasupra, înfigându-i 
adânc cuțitul în umăr; se repede asupra tatălui ei, 
doborându-l la pământ. 

— Repede, îi spun. Imobilizează-l! 

Dar Reese nu face decât să-l privească, cu gura 
căscată. Nu e în stare de nimic, nu acum. 

Mă arunc la pământ și prind între picioare coastele 
domnului Harker, fixându-l la pământ. Urlă şi îşi 
încordează muşchii, apoi mă priveşte, ştiu că mă 
priveşte. Eu şi tatăl lui Reese, față în față. 

Tip, în timp ce trupul i se contorsionează. Spini şi o 
explozie de crengi scrijelindu-mi o tăietură pe braţ. 
Prind bine cuțitul în mână. I-l smulg din umăr şi i-l 
înfig în piept, carnea se despică şi se umflă ca o 
spumă. Simt bule de fiere pe buze, alunecându-mi pe 
bărbie cât răsucesc lama, adâncindu-i rana din piele. 

— Nu! strigă Reese din spatele meu. 

Nu pot să ascult ce-mi spune. Nu mai este el însuși. 
Mă aplec mult şi îl prind de cot, apoi îndes cuțitul tot 
mai adânc şi încep să-l ridic, ca pe o pârghie. Există o 
inimă în făptura asta. Trebuie să existe. 

Printre degete mi se prelinge un sânge înnegrit, 
lama cuţitului este mai tocită decât am crezut, dar am 
făcut o deschizătură în el şi este tot mai slăbit. 
Rădăcini micuţe ies la iveală, plesnind în stânga și-n 
dreapta. În cele din urmă trag cutitul din el, îl arunc şi 
sap prin pielea lui jupuită. 

Putrezeşte pe dinăuntru. Țesut îmbâcsit cu mâl, 
miros atât de acru şi înţepător, încât îmi dau lacrimile. 
Ceva îmi aleargă pe mâneca hainei, întâi doar una, 
apoi alta şi alta, şi văd în lumina roşie a rachetei de 


163 


semnalizare sclipirea aripilor de pe spatele sutelor de 
cărăbuși care se târăsc afară din rană. 

Îmi înăbuş un strigăt şi, înainte de a mă putea 
mișca, un lăstar mi se strecoară pe spate şi mi se 
înnoadă în jurul gâtului. Se strânge tot mai tare, 
aşchiile mă înjunghie, ascuţite, împrăștiindu-mi valuri 
de durere în trup. Dar de-acum e slăbit, sângele se 
scurge din el. Apuc lăstarul şi îl frâng în două. Mă 
arunc iar asupra lui, faţa i se descompune, iar gura se 
deschide tot mai larg. 

Îi bag iar mâna adânc în piept, aplecându-mă cu tot 
corpul, până când ating ceea ce mi se pare un os. Dar 
o strălucire aruncată de rachetă îmi arată că nu e aşa. 
Sunt ramuri, coaste alungite curbându-se şi ridicându- 
se. Îmi încârlig degetele pe sub ele. Îndes genunchiul 
sub bărbia lui şi trag, centimetru cu centimetru. 

Până când, în fine. O pocnitură. Şi în cuşca de 
coaste, o văd. O inimă bătând, lucind de sânge. Făcută 
din pământ, din ţepi de pini şi acolo, înăuntru, mai 
este şi altceva, ceva în plus, ceva viu. Nu mă gândesc 
de două ori. Doar o prind zdravăn cu ambele mâini şi 
iese urlând, cu o sfâşiere umedă. 

Ochii domnului Harker se închid. Toată făptura lui 
este inertă. Las inima să-mi cadă din mâinile 
tremurânde și mă aplec într-o parte, să vomit. 

După ce termin mă las pe spate, saliva lipicioasă 
prelingându-mi-se pe bărbie. Aștept sentimentul de 
vină, aştept golul din stomac. Până la urmă, ştiu bine 
senzaţia asta. De când cu Schimbul Bărcii, de când cu 
Byatt, am început să cred că sunt făcută pentru asta. 

Dar domnul Harker este mort, iar eu nu, şi 
sentimentul de vină întârzie să apară. Am făcut ce 
aveam de făcut. Ne-am salvat vieţile. 

Mă ridic, clătinându-mă pe picioare, dibuiesc 
cuțitul cu mâinile amorţite și-l strecor în găicile 
curelei. Am reușit. Dacă asta e tot ce a putut arunca 
mai rău sălbăticia asupra noastră, ar trebui să fim 
okay până la urmă. 

Când mă întorc, Reese este acolo, cu umărul drept 
atârnând într-un unghi care îmi dă ameteli. 

— Eşti bine? o întreb. Trebuie să reparăm asta. 

Ea se uită dincolo de mine, la ce a mai rămas din 
tatăl ei. 

— L-ai omorât, spune ea, cu ochii goi şi faţa palidă. 
Chiar l-ai omorât. 

Este în şoc. Asta-i tot. O să-şi revină, o să-şi dea 
seama că nu exista altă cale. 

— A trebuit să ne salvez viețile, îi spun cât pot de 
blând, îmi pare rău, dar... 

— E mort. 

Are vocea plată, fără nimic din ce reprezintă ea. 

— Era care pe care, el sau noi. 

Nu-mi răspunde, aşa că mă apropii şi-i dau coada 
împletită la o parte de pe umărul rănit. Nu pare 
complet dislocat, dar când încearcă să-l tragă de sub 
mâna mea îi fuge culoarea din obraji şi icneşte. 

— Trebuie să ne uităm un pic la el, da? spun cu 
blândeţe. 

— Sunt bine, îmi răspunde chiar când se prăbușește 
pe mine şi o văd cum închide ochii, o simt cum 
tremură. L-am primit înapoi, şopteşte ea. L-am crezut 
mort şi l-am primit înapoi. 

— Nu era el. 

— M-a recunoscut. 

Deschide ochii şi, când îmi întâlnește privirea, văd 
în ei acuzaţia, limpede şi tăioasă. 

— Mi l-ai luat. 

— Era gata să ne omoare, îi răspund, cu o frustrare 
crescândă. A trebuit să ne salvez pe noi. 

De ce lucrul ăsta nu contează pentru ea? 

— Mai bine muream eu decât el, se repede ea la 
mine. Mai bine muream noi decât tata. 

Nu ştiu această versiune a ei. Chiar şi în momentele 
de mare furie, Reese este mereu rațională, mereu 
întreagă. Dar fata asta, această Reese din fața mea, 
este bucăţi. Marginile sfâşiate, inima ferfeniță. 

— Este ridicol, spun. Adică trebuia să te las să 
mori? Trebuia să mă sacrific și eu? Reese, el nu mai 
era tatăl tău. 

Mă împinge, iar braţul rănit îi atârnă inutil într-o 
parte. 

— Nu. El era. A fost aici. 

— Nu a fost. 

Şi răbdarea mea s-a dus, s-a scurs din mine. 

— Uite, n-o să arunci cu tot rahatul ăsta în mine 
fiindcă eşti furioasă pe tine însăţi. 

— De ce aș fi? 

Tace brusc şi ştiu că mă aşteaptă să fac o greșeală, 
să spun ceva greşit. Ei bine, atunci, fie! Poftim! 

— Eşti furioasă pe tine însăţi pentru că m-ai ajutat 
să-l omor. 

Arată ca lovită cu leuca, dar nu mă opresc. 

— Nu eu sunt cea care a ținut cuțitul. 

Pentru un moment, nimic, apoi zâmbește şi spune: 

— Du-te dracului, Hetty! 

Îmi cade faţa. M-a mai rănit şi altă dată, dar până 
acum n-a părut niciodată că ar fi vrut s-o facă. 

— Dacă asta primesc fiindcă ţi-am salvat viaţa, îi 
spun, ar fi trebuit să-l las să te ia. 

Râde, un râs cu o indiferență oribilă, şi o aștept să 
se oprească. Dar n-o face. Se apleacă, îşi apucă 
genunchiul cu mâna argintie şi sunetul acela continuă 
să iasă din ea, smuls dinăuntru ca inima domnului 
Harker din locul ei din piept. 

— Reese, îi spun, fiindcă trebuie să înceteze înainte 
de a se transforma în ceva mai rău. 

Dar înainte să apuc să mai spun ceva, se aude un 
zgomot. Huruitul unui motor se apropie tot mai mult, 
rapid. Tresărim amândouă şi râsul lui Reese încetează 
brusc. Trebuie să fie cel cu care urma să se întâlnească 
Welch. 

Mă îndrept spre uşa din spate şi mă uit afară. O 
barcă trage la debarcader, motorul toarce ușor şi în ea 
se conturează forma crescândă a unui om cu proporţii 
stranii, camuflat de costumul de protecție. Precum 
doctorii care au venit în prima săptămână a Toxului, 
ca să ne verifice temperatura și să ne ia sânge, iar apoi 
au dispărut cu elicopterele lor şi nu s-au mai întors 
niciodată. 

— Rahat, spun eu, grăbindu-mă înapoi spre Reese, 
apoi apuc arma şi mi-o îndes sub braţ. Trebuie să 
plecăm de-aici. 

Văd prin gaura din perete un val de plastic, când 
persoana în costum de protecţie iese din barcă. Dacă 
nu ne mișcăm acum, o să ne vadă şi o să ştie că am 

încălcat regulile carantinei. Şi totul o să se ducă 
naibii. 

Reese dă din cap şi se îndepărtează de mine, 
împleticindu-se. 

— Nu, spune ea, încăpățânată ca întotdeauna — 
măcar partea asta din ea a rămas neschimbată. Nu-l 
las aici. 

— Vine cineva, îi spun, deşi este atât de 
neînţelegătoare, iar eu vorbesc mult prea tare, dar nu 
mă pot abtine. Trebuie să plecăm. 

— Nu pot. 

Se uită la tatăl ei întins pe jos, cu pieptul deschis şi 
cu inima încă sângerând, alături. Dinţi negri sclipind 
în lumina roșiatică. 

— EI este tot ce am. Pur și simplu nu pot... 

Mă reped spre ea. O prind cu brațul de mijloc şi o 
trag înapoi, spre uşă. La început se luptă, mă zgârie pe 
mână cu degetele ei solzoase şi mă doare, dar trebuie 
să mergem. Chiar nu pricepe? Trebuie să plecăm. 

Trecem împiedicându-ne pe lângă mesteacăn, pe 
lângă inițialele lui Byatt scrijelite acolo şi în cele din 
urmă îşi regăseşte echilibrul pe picioare şi alergăm — 
ieşim din casă, spre pădure. Printre pinii crescuţi 
înghesuiți unii în alții, adâncindu-ne tot mai departe în 
desiş. Aud ceva în spatele nostru, dar nu mă pot uita, 
nu pot face nimic altceva decât să merg înainte, cu 
puşca împungându-mă în coaste în timp ce ne 
împleticim, alergând. Ne prăbuşim printre tufișuri, 
zgomotoase, lăsând poteca în spate. Crengile mi se 
agaţă de păr și mă trag de haine, şi când o să ajungem 
acasă o să arătăm ca dracu”, dar o să fim acolo. O să 
fim. 

În cele din urmă ieşim în drum, întinderea lui largă 
ne aduce o ușurare familiară. Încă e întuneric și 
suntem destul de departe de casă ca să ne vadă cineva, 
aşa că mă opresc şi mă întorc, să cercetez pădurea din 
spatele nostru. Nicio sclipire cerată a costumelor de 
protecție. Niciun sunet, în afară de noi. 

— Cred că suntem în siguranță, spun. 

Reese nu-mi răspunde. Când mă uit în jos, o văd 
prăbușită în genunchi, strângându-şi umărul rănit şi 

muşcându-se atât de tare de buză, încât mă mir că nu 
şi-a spart-o. 

— Am crezut că ai zis că ești în regulă. 

— Sunt, scrâşneşte ea. 

Respiră greu şi încet, în lumina lunii are fața albă 
ca hârtia. 

Nu încerc s-o ajut. Înţepătura cuvintelor ei îmi este 
încă proaspătă în minte; am scos-o din casa aia, la 
urma urmelor. Pentru moment, e destul. 

— Ridică-te! Trebuie să reuşim să trecem dincolo 
de gard. 

Nu putem intra pe poartă, așa că ne îndreptăm spre 
marginea nordică a insulei, unde gardul se sfârşeşte în 
coloanele uriaşe de cărămidă de pe buza stâncii. 
Trebuie să le escaladăm şi să trecem peste gard, 
înapoi pe terenul şcolii. 

Ştiu unde ne aflăm acum şi Reese nu este într-o 
formă în care să poată conduce pe cineva în vreun loc, 
aşa că-mi arunc arma pe umăr, mă aplec şi o trag în 
picioare. Aş căra-o, dar chiar dacă aş putea s-o fac, nu 
cred că m-ar lăsa. 

— Haide, îi spun. 

Se lasă greu pe mine în timp ce şchiopătăm pe 
drum. 

Lumina începe să atârne în cer atunci când ajungem 
la gard. Nu pot să mă uit în sus, spre terasa de pe 
acoperiş. Dacă este acolo cineva din Schimbul 
Armelor, n-are decât să ne împuște şi să terminăm cu 
asta. Dar n-o face nimeni, așa că urmăm linia 
copacilor, pe unde se îngrămădesc în gard, cu crengile 
întinzându-se şi strecurându-se printre barele de oțel; 
ne îndreptăm spre marginea insulei. 

Picăturile de apă de mare îmi stropesc pielea. Pinii 
se înghesuie într-o parte, gardul, în cealaltă, iar în fața 
noastră pământul se prăbușește abrupt. Doar stâncă, 
granit ros de vânturi şi o cădere de şase metri în apa 
de dedesubt. Mă uit în sus, spre casă. Toate ferestrele 
întunecate, niciun reflector pe terasa de pe acoperiş. 
Nu se uită nimeni după noi. Şi nu e nimeni nici la 
orizont — oceanul e pustiu şi nesfârşit, valuri care rup 
rândurile. 

Gardul se sfârşeşte chiar pe buza stâncii, formând 
un T, cu o coloană groasă de cărămidă, atât de înaltă, 
atât de apropiată de margine, încât nu-i chip s-o 
ocolești. Nici pentru noi, nici pentru animale. Dar 
există zgârieturi şi dinți înfipți în mortar. Nu e ca și 
când n-ar fi încercat să treacă dincolo. 

Încet, o trag pe Reese şi o sprijin de coloana de 
cărămidă. Este palidă, ochii îi lucesc, ficşi. 

— Hei, îi spun scuturând-o uşor. 

Îmi trec blând palma peste obrazul ei, pielea îi este 
prea rece, prea palidă. Din cauza şocului, poate. Îmi 
amintesc sunetul pe care l-a făcut umărul ei dislocat, 
felul în care a țipat. Are nevoie de mai mult ajutor 
decât îi pot oferi eu. 

— Revino-ţi în fire, încerc eu s-o aduc înapoi. 
Reese, eu sunt. 

Chpește încet, de parcă ar fi cel mai dificil lucru pe 
care l-a făcut vreodată. 

— Sunt atât de obosită, hârâie ea. 

— Știu. Un ultim efort, okay? 

Aici, unde barele de oţel întâlnesc cărămida exact 
în unghiul potrivit şi unde sunt destule găuri făcute în 
zid încât să reuşim să găsim sprijin pentru picioare, 
astfel încât să ne putem căţăra și să trecem peste gard. 
O ajut pe Reese să se ridice și o întorc invers. 

— Vezi? o întreb arătând spre un punct de pe 
coloană, cam la înălțimea genunchiului, unde un 
animal a smuls o halcă mare. Urcă. L-am ochit pentru 
tine. 

Braţul drept îi atârnă într-o parte, inutil şi strâmb, 
dar Reese este mai puternică decât orice alt om pe 
care-l ştiu eu. Şi, chiar şi după toate astea, își sprijină 
de gard brațul rănit, își face loc cu piciorul în 
crăpătura din zid şi se ridică cu un țipăt înăbuşit. 
Stânga solzoasă zgârie mortarul căzut şi mă uit cu un 
soi de mândrie ciudată zvâcnindu-mi în piept cum își 
saltă trupul peste gard. 

Urma ei a săpat mai mult în cărămidă, ceea ce-mi 
uşurează sarcina de a o urma. În curând sar de pe 
vârful coloanei și aterizez cu un mormăit peste peluza 
bătătorită. Pe terenul şcolii, de data asta. Suntem 
acasă. 

Reese se clatină pe picioare, suspinând. Chiar și 
strălucirea părului i-a pălit, ca şi cum întreaga ei ființă 
se scurge afară. 

— Tu te duci sus, şoptesc. Eu o să pun arma la loc 
în hambar și ne vedem acolo. 

Dă din cap şi mi se pare că e pe cale să spună ceva 
— o scuză, poate, pentru ce a spus în casă —, dar apoi 
face stânga împrejur şi-şi trage gluga, iar conturul 
trupului său dispare în ceața zorilor. 

A fost aşa de uşor să mă strecor în hambar, încât m- 
am tot uitat în urmă, așteptând ca Welch să iasă dintre 
umbre şi să-mi aşeze pistolul la tâmplă; cu toate astea, 
nu s-a ivit nimeni. Dar, dacă asta a fost partea uşoară, 
Reese... este partea dificilă. 

Când mă întorc, o găsesc la noi în cameră, stând pe 
patul meu, strângându-și tare umărul rănit, şi pentru o 
secundă nu fac decât s-o privesc, să mă uit cum i se 
joacă lumina pe piele. Viaţa ei este făcută ţăndări 
acum, nu a mea. Trebuie să fiu cea care pune lucrurile 
în ordine. 

— Hei, îi spun. Eşti bine? 

Scânceşte, scuturând din cap. 

— Okay? 

— Scuze. O întrebare stupidă. 

Cel puţin, vorbeşte cu mine. Intru în cameră şi 
închid uşa după mine. 

— Lasă-mă să te ajut cu umărul. 

Nu răspunde, așa că o ocolesc şi mă întind după 
pernă. Încă are faţă de pernă, deși cele mai multe au 
fost cusute în formă de pături improvizate. Scot fața 
de pernă şi o sfâşii pe cusăturile laterale. 

— Nu cred că e ieşit cu totul din încheietură, îi 
spun, dar nu de aceea este ea furioasă, și o ştim 
amândouă. O să-ţi fac un ham, ca să-l poţi odihni un 
pic. 

O ajut pe Reese să-şi îndoaie braţul drept la piept şi 
înfăşor faţa de pernă în jurul lui. Mă aplec să fac un 
nod şi îngheţ când îi simt răsuflarea tremurată și 
fruntea sprijinită de pieptul meu. 

— Ce naiba i s-a întâmplat? şopteşte ea. 

— Nu ştiu. A stat acolo, afară, multă vreme. 

Şi, aş vrea să adaug, nu este ca noi. Toxul l-a 
înghițit cu totul, aşa cum nu am văzut niciodată s-o 
facă în cazul vreunei fete Raxter. 

Mai zăbovesc o clipă şi-mi trec degetul peste ceafa 
ei, apoi mă las pe patul de lângă ea. 

— Poate că mâine reuşim să facem rost de un 
bandaj adevărat. Sau de nişte calmante. 

Nu-mi răspunde. Nici măcar nu sunt sigură că 
respiră. N-o pot lăsa să dispară în ea însăşi. Nu pot 
lăsa Toxul să învingă. Mă întind şi-i pun o mână pe 
genunchi, strângând uşor. Doar ca s-o liniştesc, doar 
ca să-i amintesc că sunt alături de ea. Dar se fereşte de 
mine. 

— Reese? 

— Nu, spune ea, iar eu mă trag înapoi şi ea se 
clatină pe picioare, frecându-se pe față cu mâna 
argintie. Nu face asta! 

— Îmi pare rău. Ar fi trebuit să cer voie. 

— Mă refer la tot, spune ea şi, când se întoarce să 
mă privească, e ca şi când aş putea vedea masca de 
calm pe care o poartă şi chinul de dedesubt. Trebuie 
să încetezi, Hetty. 

— Okay, îi spun, ridicând mâinile. 

Trebuie să ne liniştim şi apoi o să găsim o cale de a 
îndrepta lucrurile. 

— E-n regulă. 

— Nu este, izbucneşte Reese. La dracu”, nu e deloc 
okay! 

Pare atât de resemnată, atât de aproape să renunte, 
încât simt arsura panicii, fiindcă nu pot s-o pierd şi pe 
ea. 

— Nu ştiu cum ceva din toate astea ar putea să 
funcționeze după tot ce-ai făcut. 

Şi, nu, nu pot s-o pierd, dar există atât de multe 
moduri pentru a explica asta! Atât de multe dăți în 
care aş putea să justific că am reușit să salvez viețile 
noastre, înainte de a-mi slăbi strânsoarea. 

— Nu exista altă soluţie, îi spun şi mă străduiesc 
să-mi păstrez cumpătul, cu pumnii atât de strânși, 
încât simt cum îmi intră unghiile adânc, în piele. Eram 
noi sau el, şi am luat singura decizie pe care puteam s- 
o iau. 

— Deci, cum, spune ea, cu vocea tot mai acidă, nu 
pot să fiu supărată că tata e mort? Că Toxul l-a distrus 
atât de rău, încât a trebuit ca tu să-l dobori? 

Sar în picioare şi nu ştiu ce anume — furia sau 
disperarea pură — mă răneşte atât de tare, încât tremur. 

— Nu, de fapt n-ar trebui să te superi că ţi-am 
salvat viaţa. 

Reese mijeşte ochii. Mă pregătesc pentru ce 
urmează. N-am cunoscut niciodată pe cineva căruia 
să-i placă să se lupte aşa cum îi place ei, n-am 
cunoscut niciodată pe cineva atât de priceput la asta. 
Dar se lasă liniştea. Într-un final, lasă să-i scape o 
respirație lungă, înceată, care îi îndepărtează 
tensiunea din umeri. 

— Crezi că eu vreau asta? spune ea. 

Vocea îi este răguşită şi abia dacă pot separa 
cuvintele unul de altul, fiecare gram de epuizare ne 
lovește pe amândouă deodată. 

— Nu putem alege ce ne face rău, mai spune ea. 

Îmi simt bătăile inimii în urechi, firul lent al fricii 
mi se încolăcește strâns în piept. Te rog, te rog, nu 
face ce cred eu că faci. 

— Reese, încep eu, dar ea dă din cap. 

— Înţeleg ce ai făcut. Cred că ai făcut ce trebuia. 
Dar tot sunt furioasă din cauza asta, spune și ridică 
din umărul sănătos. Ce mai e de spus? 

Timp de o clipă sunt iar acolo, în întuneric, 
țtinându-mi viața în mâini. Nu aveam altă soluție. 
Ucideam sau aș fi fost ucisă. Și mă simt de parcă mi- 
ar fi smulsă inima din piept, așa cum i-am făcut eu 
domnului Harker, când spun: 

— Probabil că nimic. 

Mă aprobă dând din cap. Mi se strânge stomacul 
când văd o lacrimă prelingându-i-se pe obraz, înainte 
ca ea s-o şteargă. 

— Corect. Aşa ziceam ȘI eu. 

În ultimele câteva zile am văzut-o mai deschisă. 
Privind-o acum, o văd închizându-se iar. Văd 
depărtarea aceea familiară, felul în care nu reușește 
niciodată să mă privească în ochi. Îmi dau seama de 
toate astea, când o aud că-mi spune: 

— Poţi să rămâi tu în cameră. Eu o să dorm într- 
unul din dormitoarele goale. 

Se aşteaptă să protestez. Şi dacă ar fi Byatt, aş şti ce 
să spun. Aş şti unde îi este breşa din armură. Dar 
Reese nu are niciuna. 

— Okay. 

Sunt mândră că vocea nu mi se frânge. Dar n-o pot 
lăsa să plece fără să fiu sigură că a înţeles. 

— Îmi pare rău. Trebuie să fii convinsă de asta. 

Părul ei este singura lumină, trăsăturile sunt stranii, 
de nerecunoscut, ca în prima zi în care am întâlnit-o. 
E pierdută. E aici, dar pierdută. 

— Da, ştiu. 

Şi uşa se trântește în spatele ei după ce iese. 

Capitolul 15 


Dau la o parte perdelele şi-l aduc pe el înăuntru 

Un pat cu roţi lângă mine amândoi legați zdravăn şi 
ştiu cine este ştiu... ... doar că eu nu mai sunt aici 

O ceaţă în capul meu sunt scăldată de valuri sunt pe 
mare şi nu simt nimic mai puţin când mă înţeapă şi 
îmi iau sânge 

Teddy asta am uitat 


Nu au voie băieți i-am spus l-am sărutat aşa am 
făcut aşa am făcut l-am distrus şi nici măcar nu asta 
am încercat 

Când o să înţelegi îmi spune mama 

Este iar la fereastră mă priveşte şi poartă costum de 
protecţie la fel ca doctorii în timp ce-mi face cu ochiul 
închis deschis 

Există lucruri mai importante decât ce vrei tu spune 
ea 


Cum te simți 

Eu şi Hetty pe acoperiş ea are ochiul acoperit cu un 
bandaj dar ne prefacem că nu l-ar avea şi o întreb cum 
te simţi iar ea îmi răspunde 

Nu mă doare așa de tare 

Şi mă bucur şi apoi ea se uită la mine și îmi ia ceva 
timp ca să mă obișnuiesc cu noua ei față dar ea este 
obişnuită deja aşa că trebuie să mă obişnuiesc şi eu şi 
ea spune 

Pari în regulă Byatt 

În regulă nu chiar în regulă ci mai e ceva în plus 
doar că nu ştiu eu ce așa că nu fac decât să ridic din 
umeri şi 

Cred că 

Asta e ce spun 


Lumina... ... ochii îmi explodează mereu au fost 
prea sensibili niciodată nu mi se dilatau pupilele când 
mă duceam la oftalmolog şi cineva se apleacă 
deasupra mea clipind şi limpezindu-se şi 

Paretta 

Scutur din cap încercând să fug dar ea îmi spune 
ceva ce nu înțeleg şi apoi 

Test îmi fac un test 

Braţul mi se mişcă 

Încerc să-l aduc înapoi vino înapoi n-o fac dar nu- 
mi foloseşte... ... o gaură... ... un tub și mâini 
galbene strălucitoare împing 

Deschid gura să strig dar nu-mi iese nimic doar o 
şoaptă în aer şi ce e asta în perfuzia mea este limpede 
vine spre mine intră în venă 

N-o pot opri 


Trag de legăturile întinse şi Teddy unde e Teddy e 
ceva în mine rece și dulce 

El nu e aici 

Nici eu nu sunt aici 


Ceva mă inundă cu blândeţe 

Valuri 

Plaja de la Raxter de la Raxter înainte de Tox 

Sunt singură dar genul de singurătate în care nu eşti 
singură în care le simţi pe celelalte fete în spatele tău 
alergând râzând vorbind şi este okay că eşti de una 
singură pe plajă pentru că tot ce ai de făcut este să te 
întorci şi ele vor fi acolo 

Dar eu nu mă întorc 

În apă este un crab liniștit și strălucitor şi mă aplec 
aşa încât genunchii mei tulbură suprafaţa nu e niciun 
canvas nici denim doar fusta de tartan moale toată de 
parcă n-aş fi încetat niciodată s-o port 

Crabul se uită la mine... ... eu mă uit la crab 

Plutește şi iese plutind din apă şi aterizează în 
palmele mele și este uscat 

Visez nu sunt cu adevărat acolo şi o ştiu dar ridic 
crabul şi mă uit îndeaproape la sclipirea carapacei lui 
şi acolo sunt eu reflectată în bucățele mici de tot 

o sută de versiuni micuţe ale mele 

şi ele îmi spun „bine ai venit acasă” şi atunci 

Crabul se zvârcoleşte şi cleștii lui se înnegresc încet 

Încet şi apoi toată carapacea până când corpul 
negru picioarele negre mâinile mele negre brațele 
mele negre 

Încerc să-i dau drumul dar nu pot în jurul meu apa 
neagră țărmul negru și dacă îi dau drumul o să dispar 

Dacă pierd asta o să dispar 

O ştiu aşa cum ştii unele lucruri în vis totul negru 
totul totul şi... ... oh 

Trează 


La început e linişte. În sfârșit am capul limpede, 
salonul este pustiu. Nu vine nimeni. Poate că au ce le 
trebuie sau poate că ştiu că nu vor primi niciodată. 

— Hei. 

Încerc să ridic capul şi îl văd pe Teddy sprijinit în 
capul oaselor în pat. Pielea îi este pământie şi uscată, 
dar zâmbeşte; poartă o pereche de pijamale de spital 
atât de albe, încât mă dor ochii când mă uit la el. 

— Au încercat un alt tratament, spune el. Un virus 
care ar putea ucide ce naiba ai tu, dar corpul tău s-a 
luptat şi l-a învins. 

Mă uit țintă în tavan şi-l aud din nou: 

— Ce naiba avem noi. Vreau să zic, ce avem noi. 

După o vreme se ridică. Traversează camera spre 
mine şi-mi desface legăturile. Acum nu mai este 
nevoie de ele. Știm amândoi asta. 

— Okay? mă întreabă. 

Dau din cap. Deschid gura şi mă bat ușor cu palma 
pe gât. 

— Stai aşa. 

Găseşte tăbliţa în dulap. Se aşază pe pat alături de 
mine şi-mi încolăceşte degetele pe marker; punem 
întrebări pentru care n-am avut timp niciodată. 

Care e numele tău de familie 

— Poftim? 

Tu îl ştii pe al meu 

— Este Martin. 

Știi ce se spune despre bărbaţii cu două prenume 

— Nu. 

Nici eu 

Durează cam o oră până să se întoarcă simptomele. 
Şi când se întorc îl fac să transpire și să tremure. Îi 
trasează cearcăne negre sub ochi şi îl pustiesc de tot. 

Ce te doare 

Se vaită. Se rostogoleşte în patru labe şi vomită 
peste marginea patului. Lichid negru, oarecum 
granulos ca textură. Îi pun o mână pe umăr. 

— Sunt bine. 

Dar nu este și nu va mai fi niciodată; mă întind sub 
targă şi apăs cu degete tremurânde butonul de urgență. 

— E inutil, spune el. N-o să vină nimeni. 

Nu-l întreb de unde ştie. 


Îi este tot mai rău. Se moleşeşte de parcă n-ar mai 
avea oase în el, ca Gaby, din anul întâi, care n-a 
supravieţuit primei sale crize. 

Îngenunchez şi-l ajut să se aşeze în locul meu, 
sprijinit de perne. Când îi ating fruntea cu mâna, mă 
dă la o parte. 

Nu m-am gândit că o să se ia şi la tine. 

Închide ochii și-și lasă capul pe spate. Pielea de pe 
gâtlej este tânără şi ca nouă, moale când îmi apăs 
degetele pe ridicăturile claviculelor. 

— Desigur, spune el, iar acesta este ultimul lucru 
pe care-l spune pentru multă vreme. 


Îi scriu în timp ce doarme. Iar și iar, pe tăbliță. 

Îmi pare rău îmi pare rău îmi pare rău 

Când se trezește îi arăt și îi iau mâna, îi apăs palma 
peste inima mea. Bătaie, bătaie şi în cele din urmă el 
cedează, închide ochii și se prăvăleşte peste mine. 

Ce am dorit, ce am vrut. Nu mai contează acum. 
Suntem aici şi ăsta este restul vieților noastre. 


A doua criză îl face nod şi când se termină nu-l mai 
pot atinge fără să simt o descărcare electrică. Plânge. 
Îmi vine şi mie să plâng, dar știu că plânsul se va 
transforma într-un fel de râs hârâit. 

Văd chipuri la fereastră. Câteodată Paretta, 
câteodată vreo asistentă a cărei față îmi pare 
cunoscută, chiar și în spatele măștii. Privesc. Așteaptă 
să se termine. 

— Spune-mi ceva, zice Teddy stors de vlagă. 

Ce 

— Orice. 

Mă gândesc la ziua în care l-am cunoscut. 
Întrebările pe care mi le-a pus. Scriu prețul unui litru 
de lapte. Încearcă să râdă. 

— Altceva, spune el. 

Când vine a treia criză, rup capătul cămăşii mele de 
spital şi fac nişte fâşii cu care îi şterg din colțurile 
gurii fierea vomitată. 


Cineva la fereastră, Teddy se întinde, eu îi stau 
alături şi mâna mi se încleştează când îi scriu o glumă 
auzită de la tata, pe care mi-o spunea el cândva. Mai 
întâi îi văd degetul. Arătătorul. O zvâcnire, o 
ridicătură atât de mică, încât n-ai vedea-o dacă nu ţi-ai 
fi petrecut un an şi jumătate pe un acoperiş, uitându-te 
după ea. Dar eu mi-am petrecut. Mă face să mă dau în 
spate, împleticindu-mă, deşi aş vrea să n-o fi făcut, 
însă mă îngrămădesc la celălalt capăt al patului, cât 
mai departe, încercând să nu fac niciun zgomot. Îmi 
amintesc cum se întâmplă. Îmi amintesc ce te 
determină să faci atunci când nu mai are nevoie de 
trupul tău. 

Deschide ochii brusc, sunt sticloşi şi strălucitor. 
Frumoşi, şi pentru o clipă nu e decât Teddy. Nu e 
decât un băiat, dar apoi vorbeşte. 

— Bună, spune el. 

Gol. Dincolo de el nu este niciun semn că m-ar 
recunoaște. 

Încearcă să se ridice, încearcă să-şi croiască drum 
spre mine şi, dacă o va face, o să-mi facă rău fără să 
vrea. Mi-e teamă că am să-l las. 


Fâşiile din cămașa mea de spital sunt cele care fac 
treaba. 

Sunt lungi şi el le leagă una de cealaltă, făcându-le 
şi mai lungi. Zâmbind. Are gura deschisă, ceva începe 
să se miște în spatele dinţilor. Umbrit, delicat, şi acolo 
— acolo, o liană cățărătoare iese din el și i se 
încolăceşte în jurul buzei. De tipul celor care se 
strecurau prin gardul de la Raxter. De tipul celor care 
se întind din copac în copac. 

Ca și cum nu i-ar mai aparține, mâinile lui înnoadă 
o frânghie. Şi mai multe liane, încă una și apoi încă 

una, se ramifică și se înfăşoară într-o învălmăşeală 
neagră, sângele îi curge din gură, din urechi. Se întind 
după mine ca şi când şi-ar căuta o casă nouă. Încep 
să-mi dau seama pentru ce este frânghia. Dar nu fac 
nimic. Stau cu picioarele îndoite sub mine. Văd Toxul 
trecând la treabă. 

Este în genunchi. O frânghie legată într-un lat. 

Ochii nu 1 se închid deloc. Strânsoarea lui nu 
cedează nicicum. lar el trage până la capăt. 

Capitolul 16 


Albul peretelui şi albul podelei nu sunt destul de 
diferite unul de altul. Am dificultăţi în a-mi da seama 
care este fiecare. 

Este o pată pe ceea ce mi se pare a fi podeaua, la 
mică distanță de piciorul meu. Îi privesc marginile 
cum se apropie şi se îndepărtează. 

În cameră se aude un sunet. Am probleme, nu-mi 
dau seama ce este. 


Asta când ţin ochii închiși. 

O tăietură pe glezna stângă, cam de lungimea 
degetului mare. O vânătaie încolțind din rotula mea 
dreaptă. 

Nimic pe coapse, doar o tensiune în muşchi. Pe 
şolduri, trei dungi în piele, acolo unde au apăsat 
curelele. Un pansament mi-a lăsat o urmă roz pe 
coaste. Urmele acului de perfuzie în mână. 

Încheieturile îmi sunt libere de când au început să 
folosească restricții mai blânde. Și mai multe vânătăi 
pe gât. O şfichiuire roşie pe obraz, de la crengile din 
pădurea Raxterului. 

Cu ochii deschişi, vor mai fi şi altele. 


Au venit să mute trupul. Trupul, spun așa în loc 
de... ştiţi voi ce. 

Trei oameni cu feţele acoperite. Au ridicat trupul. 
L-au pus într-un sac. 

— Ea i-a făcut asta? a întrebat unul dintre ei. 

— Nu, a răspuns celălalt. Trebuia să fi văzut. 
Puştiul şi-a făcut-o cu mâna lui. Nu sunt sigur că mai 
era cineva în trupul ăla, dacă înţelegi ce vreau să 
spun. 

Asta e ceea ce face Toxul atunci când nu te mai 
vrea. Ca în cazul gemenelor Emily şi Christine. Ca în 
cazul prietenei lui Taylor, Mary. Voi v-aţi uitat, aş vrea 
să spun. Trebuie să fi văzut. 

— Dar cum se face că ea n-a pățit-o încă? 

— Doctorita Paretta spune că e vorba de hormonii 
ei. Zice că o ajută să facă față un pic mai bine. 

Scot trupul afară. Eu rămân. Stau așezată și tălpile 
îmi sunt roșii. Nu mă uit la nimic. Nu, nu, nu mă uit la 
nimic. N-o să mă mai uit la nimic, niciodată. 


Îi aştept să mă mute. Îi aştept să-mi înfigă iar 
perfuzia în braţ, să aplice iar restricțiile. Dar nu vine 
nimeni şi nu-i pasă nimănui când mă mut pe targa 
liberă de lângă mine. 

Când dorm, el este acolo. 

Când mă trezesc, el este tot acolo. 


Când îmi vine rândul, nu se iveşte decât Paretta. 
Mă rostogolesc şi închid ochii, dar ea îmi întinde 
membrele şi mă ridică. O butelie de oxigen aşteaptă 
lângă patul meu, cu tuburile şi masca ei de un galben 
strălucitor. 

— Ei bine, spune Paretta. Îmi pare nespus de rău. 

N-am nimic să-i spun. Doar mă uit în gol și mă tot 
uit în gol, chiar şi atunci când îmi pune tăblița în 
mâini. 

Se aşază pe marginea patului meu, Teddy s-a dus şi 
ea e acoperită din cap până-n picioare, i se vede pielea 
numai în jurul ochilor. Când se întinde spre mine o las 
în pace. O las să-mi dea părul la o parte de pe faţă, să- 
mi şteargă saliva întărită la colţurile gurii. 

— Ți-am adus ceva, spune ea. 

Scoate dintr-unul din buzunarele costumului ei de 
plastic un iris Raxter. Un pic şifonat, cu tulpina 
strivită, dar petalele sunt încă albastre. Încă trăieşte. 

— Ți-au plăcut când i-ai văzut jos, aşa mi s-a părut. 
Uite! 

Mi-l întinde şi îl adăpostesc în palme. Falduri 
indigo şi pata galbenă ascunsă în mijloc. Hetty mi-i 
culegea vara şi-mi împodobea părul cu ei. 

— Ascultă, spune Paretta. Nu mai putem rămâne 
aici. S-a întâmplat treaba cu Teddy, ceva s-a petrecut 
şi la voi la şcoală, iar cercetarea noastră s-a încheiat. 
Îmi pare rău că nu te pot ajuta. 

Cred că se așteaptă s-o iert. În schimb, închid ochii 
şi duc irisul la nas. Dulce şi ceva amintind de sărat, de 
Raxter. 


182 


— În regulă atunci, o aud spunând, iar roţile 
buteliei de oxigen scârțâie, când o trage mai aproape. 
Nu trebuie decât să respiri, okay? E floare la ureche. 

Ţin ochii închişi în timp ce ea îmi pune masca de 
oxigen pe nas şi strânge legăturile, ca s-o fixeze. Nu 
se deranjează să-mi îndepărteze mâinile, are în 
continuare atingerea blândă şi ușoară. Ştie că nu mi-a 
mai rămas putere să lupt. 

Doar o clipă, apoi un șuierat și o valvă care se 
deschide. Mă uit la Paretta şi mă asigur că mă 
privește, în timp ce trag aer în piept şi-l las înăuntrul 
meu. 

Este ca atunci când bei apă prima dată, după o 
lungă perioadă, simţi răceala în vene. Doar că aici nu 
e răceală, este un soi de căldură care fierbe, creşte şi 
mă cuprinde. 

Nu m-ar deranja să sfârşesc așa. 

Paretta se ridică și am impresia că pleacă, dar se 
opreşte la capătul patului meu. 

— Spune-mi un lucru, zice ea. Dacă poți. Am 
încercat să înţeleg cum s-a îmbolnăvit Teddy. 

Reușesc să ridic din umeri. 

— Fiindcă nimănui altcuiva nu i s-a întâmplat, 
continuă ea. Și nu mă pot gândi la niciun lucru pe care 
el să-l fi făcut diferit. 

Oh. Eu pot. 

Teddy scoţându-şi masca, Teddy cu mâinile în părul 
meu, Teddy dispărând şi altceva prinzând rădăcini în 
el. Ridic tăblița şi scriu: 

L-am sărutat eu... ... asta trebuie să fi fost 

Pentru o clipă, Paretta se uită fix la mine. Apoi râde 
şi râsul îi sună ca altceva. 

— Succes, spune ea şi se întoarce repede, ca să nu-i 
pot vedea chipul. 

Un clic şi uşa se închide. 

Prin sistemul de sonorizare, o voce de femeie 
anunță că a venit momentul să fie începute 
procedurile de evacuare. Aud oamenii mişcându-se, 
vorbind, cu toții calmi şi calculați. Fără panică. Fără 
grabă. Ştiau că asta avea să urmeze. 

O zvâcnire în picioarele mele, o cutremurare prin 
trupul meu. Ca motorul unui avion înainte de zbor, ca 
momentul de dinaintea unei crize, dar şi mai puternic, 
mult mai puternic. Trupul îmi tremură, trupul mi se 
rupe în bucăţi din toate încheieturile și închid ochii, 
dar nu mai contează. Tot văd. Sunt încă aici. 

Sudoare curgându-mi pe frunte şi este prea mult, n- 
am fost făcută pentru asta, simt cum se mișcă ceva în 
mine, îndărătul coastelor, spre inimă, şi aerul se 
scurge din mine 


Nu pot 

Nu ca înainte nu ca strălucirea și calmul... ... asta e 
o fractură asta e o ruptură 

ăsta e un sfârşit... ... se presupunea că n-o să 
renunţ 

Vârfurile degetelor mele se înnegresc... ... un 
Albastru de Raxter... ... şi totul dispare totul până 
când îmi iese din piept... ... ca o coloană de lumină... 
... un urlet 

nu sunt nimic 

sunt 


sunt terminată. 
Şi acum, acum doare. 


Mă ridic, cad pe podea şi-mi ţin vârful degetelor în 
lumină. Negre, de parcă le-aş fi scufundat în cerneală. 
S-a întins peste tot, până spre noduri. 

Asta li se întâmplă tuturor celor din Raxter, când 
insula li s-a ţesut în oase. Asta li se întâmplă când 
mor. 

Împing masca de oxigen de pe faţă. Şi-a făcut 
treaba. 

Cobor din pat şi mă îndrept spre ușă, lipită de zid. 
Picioarele mă ţin încă destul de bine, dar simt că sunt 
slăbite. O să cedeze curând. Mă odihnesc un moment 
pe patul de lângă ușă și mă aplec spre fereastra care 
dă în coridor. Îmi văd reflexia din geam privindu-mă. 
Pielea de sub ochi este marmorată cu albastru şi 
galben. Chiar şi prin cămaşa de noapte îmi dau seama 
că părul este încâlcit, ţeapăn de sudoare, și coastele 
dau să-mi iasă prin piele. 

Și apoi o văd. În braţ, acolo, o frântură zărită în 
oglindă. O umflătură în carne, un fior în piele. Simt 
pulsația din încheietură, ritmică precum bătăile inimii. 
Mor, iar întunericul din mine încearcă să zboare. Îmi 
apăs degetul pe pielea dogoritoare și simt un recul. 
Poate un tendon. Sau poate altceva. 

Lasă-l în pace, spune o parte din mine, ţine-l pentru 
tine, dar dacă mor o voi face în stilul meu, ca nimeni 
altcineva. 

Găsesc un bisturiu sub patul de lângă uşă. Trasez o 
linie uşoară pe interiorul brațului. Lama este rece pe 
pielea mea fierbinte, sângele curge greu, în picături. 

Aceeași linie, dar de data asta apăs, trag lent cu 
lama. Sângele de acum este gros şi închis la culoare. 
Țâşnește până când stropeşte totul în jur, își face drum 
spre cotul meu. lar și iar, până când o furnicătură mi 
se împrăștie în încheietură, până când ştiu că am dat 
de ceva profund. Durere, strânsoare peste tot şi un 
tipăt în trupul meu, am dureri tot timpul şi ştiu ce să 
fac. 

Las bisturiul jos şi-mi desfac pielea, cu degete 
lipicioase. O sclipire de os, şi lumea înoată în jurul 
meu, vie şi înceţoșată. 

Strecor degetul mare şi arătătorul înăuntru, îmi 
înghit un geamăt şi desfac marginile tăieturi. 

Nu ştiu ce e până nu văd, dar apoi se mişcă. Lucios, 
gros ca un mușchi. Zvâcnind uşor şi radiind căldură. 
Un vierme. 

Încerc să-l prind între degete, dar este atât de 
alunecos, aşa că încerc în continuare, îmi doresc ca 
cineva să fi lăsat pe aici o clemă. Acum se 
zvârcoleşte. Ştie ce fac. Şi, într-un final, reuşesc să-l 
apuc zdravăn şi să-l trag afară din mine. 

E ca şi cum aş fi tras un cârlig de pescuit. Carnea 
mi se rupe şi sângele ţâșnește proaspăt. Dar acum nu 
mai contează. Îl am în mână. Este mort sau pe moarte, 
nu se mai mişcă deloc şi pot să-l privesc mai bine. 
Culoarea i se estompează, pe dinăuntru pare de un 
alb-lăptos. Crestat și segmentat pe toată lungimea. Şi 
e lung, s-ar putea întinde cam de la vârful degetului 
mijlociu până spre încheietură. Un parazit. Era în 
mine şi nici măcar nu ştiam. 

O violare, dar şi un dar. Îmi permite să găsesc un 
motiv pentru tot ce am simţit la Raxter, în Boston și în 
fiecare zi dintre aceste două momente. Mă lasă să-mi 
armonizez trupul cu mintea. Măcar pentru asta îi pot 
mulțumi. 

Mă uit din nou în geam, ca să-mi văd reflexia, să 
văd dacă arăt diferit. Dar, nu, nu arăt. Tot eu... 
aceeași dintotdeauna... ... însă cred... ... cred că 
poate totuşi lipseşte ceva. 

Nu mai contează. Sfâşii aşternutul, îmi bandajez 
braţul... ... pata de sânge se măreşte şi mă ridic în 
picioare. Când se va întâmpla, nu vreau să fiu acolo 
unde m-au pus ei. 


Îmi găsesc hainele în dulapul din spatele patului, 
sigilate într-o pungă de protecție. O rup cu dinţii şi le 
scot... ... haina, bluza, blugii şi ghetele scâlciate, 
închise separat în punga lor. 

Le strâng tare la piept, inspir mirosul de sărat şi 
rece. E suficient ca să mă facă să mă simt din nou eu 
însămi. 

Când am terminat, în sfârşit, simt că-mi tremură 
picioarele. Găsesc irisul acolo unde a căzut, îl ţin 
strâns şi şchiopătez spre ușă, împingând-o cu umărul. 
Chiar la ieşire este un scaun cu rotile. Reuşesc să fac 
ultimii paşi şi-mi las trupul să se prăbuşească pe el. 

Este blocat manual, trebuie să eliberez o prindere şi 
să apăs tare un mâner. Şi apoi trebuie să fac câteva 
manevre; aproape că-mi vine să vomit fiindcă sunt 
atât de obosită și stomacul îmi este atât de gol, dar 
reuşesc să-l urnesc din loc. Avansez pe coridor. 
Drumul... ... drumul pe care m-a dus cineva când am 
intrat aici. 

Ceva îmi picură peste buza de deasupra. Gros, ca 
siropul, având aproape gust de sânge, dar acru. Îl 
şterg... ... nu mă uit la pata pe care mi-a lăsat-o pe 


Piciorul drept amortit, vederea tot mai întunecată. 
Nu mai durează mult. 


Este exact aşa cum îmi amintesc că a fost. 

Prin hol totul pustiu şi în devălmășie şi familiar... 


„.. gândeşte... ... gândeşte Byatt nu știi tu 

şi apoi după... ... după după colţuri şi apoi spre uşa 
zgâriată 

Afară 

Spre iarna dulce... ... şi rece... ... şi doar pentru 
mine 


Merg cât de departe pot 

Stau aproape de zid mă ghemuiesc la baza lui şi-mi 
sprijin spatele de el îmi strâng haina pe lângă trup... 
... apăs irisul pe inimă 

O văd venind ca pe o creastă de val ca soarele 
răsărind ca un tren pe şine ca un glonţ 

ca acasă sau 

aşa nu va fi mai bine... ... nu va fi mai bine 


Soarele răsare printre copaci 

Povârnindu-se în şuvoaie palide 

Am făcut ce puteam face am încercat... ... cât am 
putut încerca 


Inspir expir 

Ţin ochii deschişi cât de mult pot vreau să văd 
vreau să mă uit vreau 

pădurea stă să cadă 

oceanul se târăşte pe picioarele mele 

insula soseşte purtată de flux 

Raxter nu uita de... ... Raxter 

O să fie ca pietricelele de sticlă de pe țărm o să mă 
aplec şi o să mă uit spre suprafaţa ei încreţită o să mă 


văd suspendată în interior... ... o să ştiu exact unde 
mă aflu 

O să-l ţin în palmele mele până când se usucă... ... 
până i se ferfenițesc marginile... ... până când n-o să 


mai fie atât de minunat 
(Urlet un urlet o agitaţie se apropie) 
O să-l păstrez oricum 

HETTY 

Capitolul 17 


— E timpul. Haide! 

Mă ridic în capul oaselor atât de brusc, încât mă 
dau cu capul de patul de sus. Am stat trează toată 
noaptea, singură în camera noastră, şi, când am reuşit 
în sfârşit să adorm un pic, somnul mi-a fost întrerupt 
de coşmaruri cu domnul Harker, în care el se 
transforma în Reese. 

— Serios. 

E Julia, iţindu-se în prag. 

Mă uit în spatele ei, căutând-o din priviri pe Welch 
— se presupune că ea ne-a trezit —, dar nu este decât 
Julia. 

— Nu avem toată ziua la dispoziție. 

— Unde e Welch? întreb, încercând să nu par pe cât 
de nervoasă mă simt. 

— E ocupată. Ridică-te! 

Trag adânc aer în piept. E doar Schimbul Bărcii, ca 
de obicei. Dacă Welch ar fi ştiut că am încălcat 
carantina şi ne-ar fi urmărit, aş avea deja probleme. 

Îmi frec crusta de pe ochiul orb, îmi ia o secundă 
să-mi ajustez vederea şi o urmez pe Julia pe coridor, 
pe jumătate în întuneric, fiindcă soarele n-a răsărit 
încă. 

Undeva, în urma mea, Reese doarme într-unul din 
dormitoarele goale. 

Continui să privesc hotărâtă în față, ignorând 
ghimpele din piept. Şi-a spus clar părerea. 

Ajungem la mezanin. Mai jos o văd pe Carson 
stând în uşă. Şi-a pus paltonul — este friguroasă — şi ne 
face cu mâna când ne vede. Dar Julia mă trage 
deoparte, în capul scărilor. 

— Welch şi directoarea erau jos, în sala mare, când 
am venit să te iau. Sunt supărate rău de ceva. 

Se apleacă peste balustradă, ca să vadă restul 
holului. 

— N-aș prea vrea să fiu prinsă la mijloc, între ele, 
mai zice ea. 

Îmi spun că ar putea fi un milion de alte motive. 
Ceva legat de proviziile în scădere, de gestionarea 

programului, de generatoarele defecte. Dar apoi 
directoarea se îndreaptă cu paşi repezi pe culoar, spre 
biroul ei, Welch păşindu-i pe urme, şi e limpede că 
nu-i vorba de nimic din toate astea. Par prea mohorâte 
ca să fie vorba de altceva în afară de cea mai 
importantă regulă a noastră — trebuie să fi aflat că 
cineva a încălcat carantina. Poate că nu ştiu că e vorba 
de noi, dar ştiu ce s-a întâmplat. 

Welch o prinde din urmă pe directoare şi se opresc 
amândouă, discutând cu voci joase, încordate. Mâinile 
directoarei tremură atât de tare, încât pot vedea de 
aici. O roșşeață se răspândeşte pe gâtul lui Welch, în 
Jos. 

— Pare destul de tensionată situaţia, spune Julia. 

— Poate că directoarea a aflat că nu-i păstrăm 
nimic din ciocolata trimisă, spun eu, zâmbind cu 
zgârcenie şi trecând pe lângă ea. N-ai zis tu că n-avem 
toată ziua la dispoziție? 

Când ajung jos, directoarea nu mai este acolo. 
Welch arată ca dracu” la trezire, părul i-a scăpat din 
împletitura franţuzească şi-i stă zbârlit, din colţul gurii 
îi curge sânge. De obicei arată la fel de îngrijit ca 
directoarea, dar astăzi o pată rozalie îi brăzdează 
buzele. 

— Hai să mergem, spune ea. 

Julia îşi drege vocea. 

— Hetty şi cu mine trebuie să ne luăm lucrurile. 

— Păi, atunci, grăbiţi-vă! 

Nu ne aruncă nici măcar o privire. Ar trebui să fie o 
uşurare, o dovadă că nu ştie că eu am fost, dar nu face 
decât să mă scoată din minţi. Julia mă apucă de 
mânecă şi mă grăbeşte pe culoar, spre debara, unde 
depozităm hainele şi proviziile. Dă uşa de perete, 
verifică siguranţa pistolului şi numără gloanţele, în 
timp ce eu îmi prind găicile de la haină. Îmi îndes 
bine pe cap căciula roşie, trăgând-o cât mai pe frunte, 
iar Julia se întinde până în spatele debaralei, sub o 
stivă de pături, şi pescuieşte de acolo un pistol identic 
cu al său. 

— Ţine! 

Mi-l întinde ridicând din sprâncene, în semn de 
aşteptare. 

— Nu, eu n-am avut pistol ultima dată. 

— Ştiu. Nimeni n-a avut. 

Mă uit îngrijorată spre armă. Este cumva o 
capcană? 

— Nu ţi-a zis Welch că... 

— Uite, spune Julia, ai fost în Schimbul Armelor, 
nu-i aşa? 

— Da, dar nu foloseam pistoale. 

Julia continuă cu repeziciune. 

— Şi te-am văzut în hambar. Eşti o trăgătoare bună. 
Am nevoie de o trăgătoare bună azi, acolo, afară. 

— De ce? insist eu, iar chipul domnului Harker mi 
se iveşte undeva, în colţul ochiului. 

— Adică tu n-ai văzut-o? 

Probabil că se referă la Welch. 

— O s-o ia razna. Poate că a luat-o deja, adaugă. 

Înghit cu greu şi privesc în pământ. Îmi reprim 
nevoia de a-i explica. Julia are dreptate. Welch e cu 
nervii întinşi la maximum... şi dacă află că eu am fost 
cea care a încălcat regulile carantinei? Ce-o să facă 
atunci? 

Iau arma. O strâng tare în mână. 

— Ascunde-o sub haină, spune Julia. Nu vreau să 
ştie că o al. 

În oricare altă zi ar fi fost ciudat să spună cineva 
asta, pentru că nu facem aşa ceva — nu avem secrete 
față de Welch şi nu ne apărăm de ea. Dar azi e azi şi 
am văzut-o abandonând trupul Monei în pădure, aşa 
că nu mă mai surprinde nimic. 

Odată întoarse în holul principal, o vedem pe 
Carson lăsându-se când pe un picior, când pe altul, în 
timp ce Welch face ture de colo colo în faţa ușii. Julia 
îi face semn cu mâna lui Carson, care vine grăbită, cu 
un zâmbet recunoscător pe faţă. 

— Okay? întreabă Julia. 

— N-a zis nimic, răspunde Carson, dând din cap 
spre Welch. Aşa face de când aţi plecat. 

Nu ştie. Îmi tot repet în sinea mea. Nu știe că tu ai 
fost. N-ai niciun motiv să te temi. Dar tot îi sunt 
recunoscătoare Juliei când își ia locul lângă Welch, 
lăsându-mă să merg alături de Carson. 

Trecem pe lângă avizier, atingem cu palma biletul 
de la Marină, ca să ne poarte noroc, apoi ieşim pe uşa 
din față și o pornim pe cărare. leşim pe poartă, Carson 
chiar în spatele meu, Welch şi Julia în faţă și, în timp 
ce ne urmăm drumul, adâncindu-ne tot mai mult în 
pădure, Julia se întoarce şi se uită la mine. Arma 
încălzită de pielea mea. Simt apăsarea ei la fiecare 
pas. 


Ajungem la debarcader înainte de miezul zilei. Tot 
drumul îmi fixez privirea pe cărare, înfricoşată că 
orice imagine a pădurii mă va trimite înapoi, alături 
de domnul Harker, de inima lui încă pulsând în 
mâinile mele. Aici locul este deschis, ca o 
binecuvântare, cerul se deschide deasupra noastră, 
nesfârşit şi plumburiu. Banda de atenţionare plesneşte 
spulberată de o pală de vânt, valurile se sparg de 
maluri. Carson îşi îndeasă părul sub haină, ca să nu-i 
mai vină pe faţă. Eu îmi scot căciula şi o bag în sac, 
ca să nu mi-o smulgă vântul. 

— Ar fi bine să vină mai repede, spune Julia. 

Epuizarea de ieri a revenit, storcându-i vlaga din 
voce; când tuşește, scoate un sunet îngrozitor, sacadat. 

— E frig rău astăzi, mai spune. 

— Putem aștepta în pădure, zice Carson. E mai 
adăpost. 

Lui Carson îi clănțăne dinţii în gură. Mă gândesc la 
cum i-am simţit buzele pe obraz la prima noastră 
ieşire. Mă întreb dacă sângele ei mai este cald, aşa 
cum este al meu, sau dacă Toxul i-a răpit această 
căldură. Julia dă din cap. 

— E mai sigur aici. În felul ăsta putem vedea dacă 
vine ceva după noi. 

De când am ajuns, Welch nu s-a clintit. Se uită țintă 
în zare, mijind ochii spre nimic, în direcția unde se 
vede câteodată continentul. Astăzi vremea este prea 
mohorâtă ca să vedem ceva, dar ea încearcă oricum. 

N-a scos un cuvânt tot drumul, cât am traversat 
insula. La început am fost recunoscătoare, dar acum 
mă stânjenește. Aş vrea să mă uit la ea în continuare, 
să încerc să înţeleg la ce se gândeşte, dar nu o pot 
privi prea multă vreme. Sunt îngrijorată că o să-mi 

vadă vinovăția pe chip. În schimb, mă dau înapoi, ca 
să fiu alături de Carson, şi mă înghesui în ea. 

— E mai cald aşa, îi spun când o văd luată prin 
surprindere. 

Welch a început iar cursele de colo colo. Înainte și 
înapoi. Înainte şi înapoi. Ultima dată când am ieşit 
avea o armă. Acum n-o văd, dar, dacă eu am una pe 
care o ţin ascunsă, ar putea avea şi ea. Julia se 
îndepărtează câțiva paşi de debarcader, apropiindu-se 
de mine și de Carson. 

Ascuţit, abrupt, țipătul unui pescăruş în aer. Mă uit 
în sus, trag scurt aer în piept. Unul singur dă târcoale 
pe deasupra noastră, aripi întunecate profilate pe cer, 
dar curând i se mai alătură doi. Exact ca data trecută, 
își fac apariția chiar înainte de remorcher. Știu că 
vine. 

Într-un minut sau două auzim sirena, în surdină, 
aproape înfundat. Welch se opreşte şi se întoarce pe 
călcâie, cu faţa spre orizont. În ochii ei se vede un soi 
de sălbăticie pe care n-am mai observat-o până acum, 
una doar a ei. 

— Fiţi gata, fetelor, spune ea. 

Un alt muget al sirenei și remorcherul apare din 
ceață. Pescăruşii se tot adună, țipetele lor se suprapun. 
Dau să-mi acopăr urechile, dar Julia dă din cap spre 
mine şi o urmez spre capătul debarcaderului, Carson 
venind după noi. 

Este la fel ca prima dată. Întoarcerea prelungă, 
lentă, şi marcajele familiare. Nu este nimeni în capăt 
şi, pe măsură ce remorcherul se apropie, cu atât mai 
clară ne este pustietatea lui. Nu sunt stive înalte de 
cutii. Nici baloţi cu conserve. Doar ceva ce arată ca o 
singură cutie cu marcaje strălucitoare pe părți. 

Mă uit spre Julia. Își mestecă interiorul obrazului 
cu intensitate. 

— Se mai întâmplă chestii de-astea din când în 
când? 

Ea dă din cap, spune ceva, dar motorul 
remorcherului este atât de zgomotos, încât abia dacă o 
aud, însă grimasa gurii ei îmi este suficientă. 

Macaraua pornește cu un scrâşnet şi un huruit. 
Cârligul agaţă o ladă — singura ladă — şi o leagănă pe 

deasupra debarcaderului. Ultima dată le-au lăsat să 
cadă, dar azi o coboară până jos şi cârligul se 
desprinde când este aşezată. Macaraua rulează înapoi, 
lanţul zdrăngăne şi apoi izbucnește cel din urmă sunet 
de sirenă, care-mi răsună în urechi multă vreme după 
aceea. 

Ne uităm cum remorcherul stârneşte un val mare în 
urma lui, în timp ce se îndepărtează. Ultima dată abia 
dacă ne-am putut reţine să nu ţâşnim. Acum, niciuna 
nu vrea să fie prima care se mişcă din loc. 

Mă uit pe după Julia, spre Welch. Are maxilarele 
încleştate şi o lacrimă i se prelinge pe obraz, sticloasă 
şi înghețată; scutură din cap. N-am mai văzut-o 
niciodată aşa, nici când a început Toxul, nici măcar 
atunci când, în primul meu semestru aici, o fată şi-a 
rupt braţul şi osul i-a ieşit complet prin piele. 

— Fi bine? spune ea. 

Se rotește pe călcâie şi ne priveşte fix. Nu mă pot 
abține să nu fac iute un pas înapoi, când îi văd ochii 
injectați şi roşii. 

— Ce mai aşteptaţi? adaugă. 

Julia zâmbeşte. 

— După tine, spune ea. 

O fracțiune de secundă; aerul este atât de liniştit, 
încât o aud pe Carson respirând tremurat, iar apoi 
Welch trece razant pe lângă noi, lovindu-se de Julia în 
mers. O urmăm pe debarcader. Scândurile gem sub 
noi şi vântul ne ia pe sus. 

Mergem toate trei în rând în spatele lui Welch şi mă 
uit în jos, peste marginea digului, în ocean. Astăzi este 
de un verde viu, bolnăvicios, acoperit cu spumă. Mă 
înghesui mai aproape de Carson, care e în siguranță, 
în mijloc. 

Cutia este mai mică decât cele de la ultima mea 
ieşire şi nu este din şipci, ca celelalte, ci din altceva. 
Plastic, poate. Neted, gri şi curbat la colțuri, cu două 
seturi de închizători care ţin capacul închis. Pe acesta 
se află un simbol pe care nu-l recunosc. De un 
portocaliu strălucitor, un pic murdar, ca şi când ar fi 
fost vopsit cu spray printr-un şablon. Aproape ca 
simbolul de pericol biologic — secvenţa aceea de 

cercuri întretăiate pe care o ştim toate de acum —, dar 
nu chiar acelaşi. 

— Okay, spune Welch, ridicând o mână. Aşteptaţi 
aici. 

Sunt bucuroasă să stau deoparte. Cutia aia este prea 
lustruită, prea atent executată. Nimic de genul ăsta nu 
aparţine acestui loc şi aproape că nici nu vreau să ştiu 
ce conţine. Dar Julia păşeşte în față, alături de Welch. 

— Lasă-mă să te ajut, spune ea şi se uită la mine 
peste umăr, în timp ce Welch se îndreaptă spre cutie. 

Ating cureaua blugilor, unde se află arma, și dau 
din cap. Era destul de rău şi când nu trebuia să ne 
facem griji decât din cauza lui Welch, dar asta e şi mai 
rău. 

Aproape de capătul digului, scândurile sunt 
înnegrite de vreme, algele se împrăștie pe ele în rețele 
verzi. Carson şi cu mine rămânem în urmă și, 
înghițindu-mi stânjeneala, desfac bridele hainei ca să- 
mi fie mai uşor să ajung la pistol. 

— Trebuie să luăm toată cutia? spune Jula. 

Vântul îi duce vocea înapoi spre mine, subțirică și 
fragilă. 

— Nu, zice Welch lăsându-se pe vine şi trecându-şi 
mâna peste capac, de parcă ar vrea să simtă o mişcare. 
O deschidem aici. 

Julia rămâne în picioare şi vedem cum umerii lui 
Welch se înalță când desface ultimul set de 
închizători, cu tendoanele braţelor încordându-i-se. 

Lumina de pe marginea capacului clipeşte verzui. 
Capacul se înalță doi-trei centimetri, ca şi cum 
prinderea ar fi fost eliberată. Welch îl ridică cu grijă, 
întorcându-și faţa. 

Nu văd ce este înăuntru. O văd doar pe Julia care se 
încruntă şi mai tare, văd doar felul în care Welch se 
apleacă înainte și-și ia capul în mâini. 

— Ce e? întreabă Carson. 

Nu-i răspunde nimeni, aşa că mă apropii câțiva 
paşi. În cutie se află un strat de zăpadă artificială 
neagră. Şi, perfect cuibărită în centru, este o cutiuță 
din crom strălucitor, poate de mărimea pumnului meu. 
Arată ca o butelie de oxigen în miniatură, genul acela 
pe care vezi că-l târăsc oamenii după ei prin spitale, 

dar valva de acces este sigilată cu bandă de un roşu 
strălucitor, inscripționată cu acelaşi simbol de pe 
capac, într-un tipar repetitiv. 

Ceva din mine zvâcnește şi înghit în sec, cu gura 
uscată brusc. 

— Nu înţeleg, zice Carson şi se zgâieşte peste 
umărul meu, cu obrajii atât de palizi, încât mă 
nelinișteşte. Ce-i asta? 

Julia nu-şi ia ochii de la Welch şi spune: 

— Poate un tratament? 

— Mă îndoiesc, zic eu. Nu ne-ar fi spus dacă era 
tratament? N-ar fi venit încoace? 

— Unde e mâncarea? spune Carson, de data asta 
mai tare. Unde e... 

Julia i-o taie scurt: 

— Este evident că mâncarea nu vine. 

Welch tremură din tot corpul şi aud un zgomot 
înfundat, un fel de suspin strangulat care-i vine din 
adâncul pieptului, acrul rece tăind o margine 
zdrenţuită în respiraţia ei. 

— Nu avem destulă mâncare acasă, zice Carson 
dându-mi târcoale. Ce-o să ne facem? 

Şi, înainte să o pot opri, o apucă pe Welch de umăr. 
Welch se ridică şi se întoarce rapid, lovind-o pe 
Carson peste braţ. Se dă înapoi atât de iute, încât mă 
tem să nu cadă peste margine. 

— Nu mă atinge, spune ea. 

— Scuze, zice Carson şi-i tremură bărbia. N-am 
vrut... 

— Înţelegeţi? spune Welch. 

Se uită înainte şi înapoi la noi și la Julia, iar când 
vântul îi dă părul pe spate văd dâra de sânge 
curgându-i pe bărbie, acolo unde şi-a muşcat buza. 

Julia zâmbește vag şi spune: 

— Sigur că înţelegem. 

Ştiu tonul acela, recunosc o minciună când o aud. 
Încearcă să calmeze lucrurile, dar a băgat mâna în 
buzunarul paltonului, unde a pitit pistolul. 

— Nu, nu înţelegeţi. Asta e... zice Welch şi vocea i 
se frânge, coboară mult, răgușită. Ăsta e finalul. 
Mâncarea, totul. Nu se vor mai întoarce niciodată. 

— Nu fi fraieră! Sigur că se vor întoarce, zice Julia. 

Se apropie de Welch cu o mână întinsă şi-i vorbeşte 
ca o mamă. Răbdătoare, controlându-se, pentru că una 
dintre noi trebuie să fie şi așa, iar noi suntem copii, 
dar am încetat să mai fim puștoaice acum un an şi 
jumătate. 

— Nu după ziua de ieri, spune Welch. Cineva a 
încălcat carantina. 

Abia dacă aud vântul peste mugetul din urechile 
mele. Asta este. Ştie, ştie şi simt că sunt aproape să 
mă trezesc că-mi pune pistolul la tâmplă. 

Aș face-o din nou, aşa cred. Doar ca să mă asigur 
că Byatt trăieşte. 

— Cine? întreabă Julia. 

Are ochii măriţi de uimire, s-a oprit din drum. Îmi 
tin respiraţia. 

— Cine a făcut-o? insistă ea. 

— Nu ştiu, răspunde Welch și uşurarea îmi bubuie 
dulce prin vene. Dar nu contează. 

Are faţa udă, lacrimile au început iar să-i curgă pe 
obraji şi un fir lunguieţ de salivă îi atârnă pe bărbie. 

— Camp Nash a fost foarte clar de la început, mai 
zice ea. Reprezentăm un risc prea mare. O singură 
abatere şi s-a terminat. 

O abatere. Eu şi Reese, noi suntem motivul pentru 
care docul este pustiu. Noi suntem motivul pentru 
care nu avem mâncare, nu avem provizii, nu avem 
nimic. De ruşine îmi ard obrajii şi îmi afund bărbia în 
guler. 

— Doar n-o să dispară, pur şi simplu, spune Julia. 

Welch dă din cap şi spune: 

— Cutia aia? Este finalul. Orice ar fi înăuntru este 
menit să ne ucidă pe toate. 

Nu. Nu, se înşală. Nu ne-ar face aşa ceva. Au spus 
că ne vor ajuta. Au promis. 

— De unde ştii? întreabă Julia. 

Carson începe să se chircească, lăsându-se greu pe 
mine, şi îmi resping panica, o prind de braţ și o strâng 
liniştitor. 

Welch face semn din cap spre cutie: 

— Simbolul. 

Arunc o privire spre cutie, înfricoşată să mă uit 
prea mult la ea. 

— Poate că te înşeli, zice Julia contracarând cât 
poate de bine, dar musteşte de neîncredere. 

— Nu mă înşel. Chiar nu mă înșel, zice Welch și-și 
şterge lacrimile, care i-au luat-o la vale pe obraji. Au 
încercat, nu-i aşa? Și-au încercat norocul. Şi acum se 
retrag. Indiferent ce aş face, nu vă pot proteja, fetelor. 

De ce anume să ne protejeze? De Tox? De ce este 
în cutia asta? Mă uit la Julia, dar este la fel de pierdută 
ca mine, iar teroarea crescândă din mine se oglindește 
pe chipul ei. Asta e mai mult decât pot îndura. Dar 
singura persoană care ne poate ajuta este Welch. 

Râde distrusă, terminată. 

— Am mâinile deja mânjite de sânge, nu-i aşa? Au 
vrut să experimenteze cu nenorocita aia de mâncare şi 
nu i-am lăsat, au vrut să vă testeze pe toate, dar nu i- 
am lăsat, iar acum plătesc pentru asta. Plătesc; am 
făcut niște alegeri și v-am trimis la moarte. 

Mâncarea, îmi spun. De aceea am aruncat jumătate 
din ea? 

— Stai, spun eu, şi simt că sunt atât de multe 
întrebări de pus, dar nu apuc înainte ca privirea febrilă 
a lui Welch să se întoarcă spre mine. 

— Hetty, spune ea. Nu poţi avea încredere în ei. 
Okay? Trebuie să te gândeşti mereu la asta. CCEP, 
Marina... 

— Hei, îi răspund, şi e uşor să te prefaci că totul e 
în regulă când nu ştii ce e greşit. Tata e în Marină. 
Acolo sunt oameni cumsecade. 

Nu contează dacă eu cred sau nu asta. Nu contează 
că domnul Harker mi-a demonstrat ce poate deveni un 
om bun, că am văzut ce-i poate face un tată fiicei sale. 

— O să ne ajute. Nu s-a terminat încă. 

— Tatăl tău? 

Suspină. Milă, dar, mai presus de orice, nerăbdare. 

— Hetty, scumpo, tatăl tău crede că ai murit. 

— Poftim? 

Asta trebuie să fie o minciună. Îmi rețin un spasm 
de vomă. A spus să n-avem încredere în Marină, dar 
ea era noaptea trecută prin pădure, oferindu-le 
cadavrul Monei. Ea este cea în care n-ar trebui să 
avem încredere. 

— Nu te cred, îi zic. 

— Este cazul tuturor, spune Welch. Familiile 
voastre, vecinii. Nu înţelegeți. S-a sfârșit acum multă, 
multă vreme. 

Nu te cred, îmi repet mie însămi, nu te cred. Dar nu 
funcționează. Fiindcă ce spune ea are sens. 

Oh, Doamne! Nimeni nu-şi face griji pentru noi, 
nimeni nu ne aşteaptă. Și faptul că nu am mai putut 
vorbi cu părinții noştri nu a fost pentru siguranța 
noastră, nu. A fost doar o altă minciună, iar noi am 
crezut-o. 

— Stai aşa, spune Julia. Ai de dat nişte explicaţii. 

Dar Welch se uită acum la Carson, cu chipul 
îmblânzit. 

— Carson, spune ea. 

O şoaptă pe care vântul o aduce în urechile noastre. 
Welch întinde mâna. 

— Vino aici o clipă. Am nevoie de ajutorul tău, 
continuă Welch. 

Dau s-o prind pe Carson de mânecă, dar ea a plecat 
deja păşind cu grijă pe scândurile ude, să o ia pe 
Welch de mână. Stomacul mi se întoarce pe dos când 
Welch scoate un cuţit din buzunarul hainei, cu lama 
însetată, strălucitoare ca o flacără. 

Julia ţipă, dar e prea târziu. Welch a prins-o pe 
Carson de încheietură şi se apleacă peste ea. 

— E-n regulă, Carson, îi spune ea. Doar că vreau 
să-l pun capăt în felul meu. Singurul lucru pe care-l ai 
de făcut este să-l bagi în teacă. 

Mă uit la Julia. Ea dă din cap. Trag pistolul de la 
brâu şi-l ţin aproape. Nu putem s-o pierdem pe Welch. 
Ea ştie unde au dus-o pe Byatt şi, dacă ea piere, toate 
răspunsurile pleacă odată cu ea. Şi chiar în ciuda 
minciunilor pe care mi le-a spus, a lucrurilor pe care 
le-a făcut, oricine îşi dă seama că tot locul acesta se 
va prăbuși fără ea. Avem nevoie de ea. Am nevoie de 
ea. 

— Mă poţi ajuta, spune Welch şi apasă cuțitul în 
palma lui Carson, iar lama străluceşte ca gheaţa în 
soarele iernatic. Este uşor. O să fie atât de uşor! 

— Nu, spune Julia, scoțând arma într-o clipită. 

Ținteşte direct spre Carson, fără cea mai mică 
ezitare. 

Welch știa ce face când a chemat-o pe Carson. 
Dintre noi trei, ea este cel mai uşor de manevrat, cea 
mai pasibilă să spună „da”. Ar putea să facă asta 
pentru Welch, iar noi n-o putem lăsa. 

— Poţi s-o faci, spune Welch, zâmbind tot mai larg. 
Eşti destul de puternică, Carson. Știu că ești. 

Nu-i văd faţa lui Carson, dar, din felul în care își 
îndreaptă umerii, înţeleg. Nimeni nu i-a mai spus asta 
până acum. Ridic arma până la nivelul gâtului ei. Sunt 
destul de aproape ca să nu ratez. 

— Las-o să plece, îi spune Julia lui Welch, cu un 
tremur în voce, care se transformă în pledoarie. 
Întoarce-te acasă cu noi. O să rezolvăm situaţia. 

Carson se uită în jos spre palma ei ţinând cuțitul 
strâns. Văd cum i s-au albit nodurile degetelor. 

— Asta e, spune Welch, apoi închide ochii şi-şi 
sprijină fruntea de a lui Carson. Eşti singura care mă 
poate ajuta. 

— Aruncă cuțitul, Carson, îi spun. O să trag. Ştii că 
o să trag. Avem nevoie de ea acasă. Nu putem să ne 
descurcăm singure cu toate astea. 

Rămânem toate neclintite. Doar vântul și stropii din 
ocean, iar deasupra noastră soarele care străpunge 
norii. Clpesc puternic şi țintesc din nou, mai sigur. 

— Îmi pare rău, spune Carson în cele din urmă. Nu 
pot, îmi pare rău. 

Las arma să-mi cadă şi simt cum mi se taie 
respiraţia. O lance de raze alunecă pe suprafaţa apei 
şi, în momentul când Julia se răsucește ca să-şi 
ferească ochii de lumină, văd ce se întâmplă. Mâinile 
lui Welch se strâng tare peste palmele lui Carson, 
prinzând cuțitul în strânsoare. Welch ridică bărbia şi 
pe chipul ei își face apariția un zâmbet, apoi îşi înalță 
privirea. O ultimă îndoitură a braţelor şi o trage pe 
Carson spre ea, înfigându-şi cuțitul în coaste. 

Capitolul 18 


Se prăbușește încet. Mai întâi din genunchi, apoi se 
împleticeşte pe dig, când Carson îi dă drumul şi se 
trage înapoi, clătinându-se pe picioare. 

— N-am făcut-o eu, spune ea. Jur că n-am făcut-o 
eu! 

Sunt şocată, am toate simţurile amorțite. Sângele 
întunecat și lipicios se scurge spre marginile digului. 
Curând va spumega în apă. Mi-l imaginez 
împrăştiindu-se la suprafață precum uleiul, strălucitor 
şi alunecos şi roşu, roșu, roșu. Julia ocoleşte lada 
conţinând încă cutia sclipitoare şi se apleacă să apese 
cu degetele pe gâtul lui Welch. 

— Nimic, spune ea. 

E moartă şi şi-a luat toate secretele cu ea. Nu-mi 
dau seama cum ar trebui să mă simt. Recunoscătoare 
că nu mi-a făcut rău. Furioasă că n-o să aflu niciodată 
ce ştia, că şansele de a o găsi pe Byatt mi-au scăpat 
printre degete. Şi, mai presus de toate, mai presus de 
orice, familiară ca respirația — vina îmi mănâncă 
sufletul. 

Îndes arma la loc la cingătoare, mă aplec şi-mi pun 
palmele pe genunchi. Welch trebuie să fi spus 
adevărul în legătură cu familiile noastre. N-avea 
niciun motiv să mintă. Şi asta înseamnă că mama este 
undeva acolo şi că nu mai numără zilele până când o 
să mă întorc acasă. 

— Să le spunem şi celorlalte? întreb eu cu voce 
răguşită, de parcă aş fi urlat zile întregi. Despre 
familiile noastre? 

Când mă îndrept, o văd pe Julia dând din cap. 

— N-o să dau vestea asta, spune ea. Aş vrea să nu 
fi ştiut nici eu. 

Şi eu la fel. Dar nu mai este timp pentru nimic din 
toate astea. Ziua trece şi nu putem rămâne aici după 
lăsarea întunericului, mai ales fără Welch. 

Arunc o privire rapidă spre trupul ei. Nu i s-au 
înnegrit degetele. Ea şi directoarea sunt bolnave, dar 
nu ca noi, iar asta este dovada. 

— Cu ea ce facem? O cărăm înapoi acasă? întreb. 

Julia se uită dincolo de mine, spre copaci. Sânge 
greu în aer, o pișcătură cu gust de cupru pe limbă. 

— Nu, spune ea. O să ne încetinească. O să atragă 
asupra noastră o atenţie pe care nu ne-o dorim. 

Mai rămâne o singură opţiune. Carson începe să 
plângă, aşa că o iau de umeri și o îndepărtez. Julia și 
cu mine o să ne ocupăm de asta. 

Ea o apucă de picioare, iar eu de braţe. Trupul lui 
Welch e cald încă, membrele încă inerte şi, când îi dau 
părul la o parte de pe față, mă uit în ochii ei încă 
deschişi. Vreau să-i închid, aşa cum am văzut că fac 
oamenii în filme, dar când mă aplec genele ei îmi 
zgârie buricele degetelor, înţepenite de frig, și mă dau 
înapoi. Așa era şi domnul Harker. Moale, fără nicio 
încordare rămasă în trup. 

— Hai s-o facem repede, spune Julia şi se lasă pe 
vine, în dreptul genunchilor lui Welch. Ia-i cheile şi 
apoi s-o împingem. 

Nu e mare lucru, îmi spun. E ceva ce trebuie făcut. 

Are inelul cu chei prins la cingătoare şi-mi tremură 
mâinile când mă chinui să-l eliberez. Uite şi cheia de 
la poartă, lungă, oţelită. Şi cheia de la hambar, cu 
toate că nu-l încuiem niciodată. Şi iată, la final, şi o 
cheie de la vechea ei sală de clasă. Încă pe acest inel, 
ca şi cum ar fi sperat ca acele zile să se întoarcă 
vreodată. 

Destul. Îmi agăţ cheile la brâu şi mă aplec iar, îmi 
aşez palmele de-o parte şi de alta a tăieturii 
sângerânde din pieptul lui Welch. 

— La trei. 

Prima opintire o aduce chiar pe margine şi Julia se 
dă înapoi, încleștându-și pumnii. Se străduiește, dar 
eu nu pot să fac nicio pauză, nu pot aştepta; cu cât 
aştept mai mult, cu atât mai tare se aude plânsul lui 
Carson, aşa că trebuie s-o facem acum. Îmi potrivesc 
umerii lângă ai lui Welch și bag palmele sub şoldurile 
ei. Merge încet şi târâş, dar în cele din urmă cade de 
pe dig, cu picioarele înainte. 

O plescăitură. Apa mă stropește pe față, răcoarea 
mi se strecoară în piele. Mă şterg. 

— Mulţumesc, spune Julia repede. 

Welch pluteşte. Părul i s-a împrăștiat la suprafață, 
sângele se scurge din ea. 

Vreau să simt totul — durerea şi, sub ea, o mică 
parte din mine, violentă, simte satisfacție — şi apoi mă 
ridic şi mă întorc cu spatele. Mai devreme sau mai 
târziu va veni ceva din pădure ca să ia trupul ăsta. Nu 
prea aş vrea să văd când se întâmplă. 

După asta ne-a mai rămas doar întrebarea despre 
cutia cromată. Ne adunăm în jurul ei, intenționat cu 
fața întoarsă dinspre apă. 

— Ce naiba e în chestia asta? întreb. 

— Mie nu-mi pasă de asta, spune Julia. Îmi pasă 
doar ce facem cu ea. Și votez să o aruncăm. Să nu 
spunem nimănui de ea. N-o să fie decât mai mare 
deranjul. Adică, na, uitaţi-vă ce i-a făcut lui Welch! 

Carson se clatină. Mă aştept să cedeze, să se 
prăbușească, dar se adună şi-şi îndreaptă umerii. 

— Luăm chestia asta cu noi. 

Văd cum Juliei îi cade faţa de uimire. Nu le-am mai 
văzut niciodată în dezacord. 

— De ce am face asta? o repede Julia. De ce am 
duce cutia înapoi acasă? 

— l-o ducem directoarei, spune Carson, ridicând 
din umeri. Ea va şti ce să facă. 

— Noi ştim ce să facem, insistă Julia. 

Încuviinţez, dar abia dacă îmi dau atenţie. 

— Asta e făcută să ne omoare. De ce am vrea s-o 
luăm la noi în casă? 

— Putem să scăpăm oricând de ea mai târziu. Fără 
Welch, spune Carson. Directoarea e tot ce ne-a rămas. 
Nu văd niciun rost să ascundem chestii de ea. 

Julia o ia pe Carson de mână. 

— Ştiu că ești tulburată, dar... 

— Şi dacă Welch se înşela, ha? 

N-am mai auzit-o pe Carson strigând aşa de tare. 
Are ochii sticloşi, buza de jos îi tremură, dar îşi ține 
firea. 

— Dacă ăsta e tratamentul? insistă ea. Directoarea 
o să ştie. 

Îşi şterge de pe obraz o lacrimă răzleață. 

— Sunt așa de obosită, Julia. Ţinem atât de multe 
secrete şi luăm decizii pe care n-ar trebui să le luăm, 

iar acum nu mai pot face asta. Eu am avut cuțitul în 
mâini, okay? Nu tu. Îi dăm asta directoarei. 

Julia pare afectată. 

— Îmi pare rău, spune ea aspru. Sigur. Da, o s-o 
luăm cu noi. Hetty, pentru tine este... 

— Cum vrea Carson. 

Sunt obosită şi, dacă mai începe să plângă o dată, 
mă tem că s-ar putea să încep şi eu. 

Îmi feresc privirea şi mă îndepărtez un pic pe dig, 
ca să le dau un minut, însă tot prind cu coada ochiului 
imaginea lui Carson prăbușită în braţele Juliei. 

Lada este prea grea pentru ca vreuna dintre noi s-o 
ridice singură şi nimeni nu spune nimic, dar nu ne 
vine niciuneia să scoatem cutia cromată dinăuntru. 

— O scoatem noi, îi spune Julia lui Carson. Tu ia-o 
înainte! 

Mă ghemuiesc, închid lada şi-mi trec palma peste 
suprafața ei netedă. Este rece la atingere, cu striaţii 
subțiri pe care nu le-am putut vedea de departe, iar 
într-o parte este încastrat un mâner. Julia găsește unul 
la fel şi pe cealaltă parte. O ridicăm împreună, iar 
Julia se crispează de durere când şi-o aşază pe şold. 

— Dacă o să ne întrebe directoarea, spune ea după 
ce pornim, Welch şi-a făcut-o cu mâna ei. Carson era 
în spatele tău. 

— Sigur că era, îi răspund eu. 

Pantalonii s-au lipit de mine, complet uzi, iar 
durerea începe să se facă simțită în spatele ochiului. 
Strălucirea oceanului o face să se simtă şi mai tare. 
Tot ce vreau este să mă aflu din nou acasă. Într-un loc 
liniştit, departe de amintirea lui Welch sau a domnului 
Harker. Undeva alături de Reese, care să-mi spună că 
totul o să fie bine. 

Abia am intrat în pădure când îl simt, un huruit în 
pământ, mişcare îndepărtată printre crengi. Julia 
grăbeşte pasul și eu ţin ritmul după ea. Încerc să nu 
mă uit în spate. Dar drumul face un cot şi o văd peste 
umăr. Forma a ceva gigantic şi întunecat precum 
neantul, umblând după pradă printre copaci, în sens 
invers față de noi. Este un urs atras de sânge, de 
momeala trupului din apă. 

Sunt prea terminată ca să-mi mai fie frică. Prea 
obosită ca să mai fac altceva decât să merg mai 
departe. Privirea înainte, Hetty! Gândeşte-te la 
altceva! Dar tot ce-mi vine în minte este ziua de ieri, 
felul în care pielea domnului Harker s-a exfoliat la 
atingerea mea. Și, înainte de asta, Mona într-un sac 
pentru cadavre. Şi, înainte de asta, înainte de asta, 
înainte de asta. 

Lucrurile pe care le-am făcut aici, cadavrele pe care 
le-am simţit cu mâna mea. Sunt degeaba, dacă n-o 
găsesc pe Byatt. Welch nu-mi mai poate oferi acum 
răspunsurile, dar o să le găsesc de una singură. 

Lăsăm în spate debarcaderul. De când cu Toxul, în 
palme mi-au crescut bătături groase și sunt 
recunoscătoare pentru asta acum, când îi dăm înainte, 
cu Carson în fața noastră şi lada din ce în ce mai grea. 
Aş vrea să fi îndesat cutia într-unul din sacii noștri şi 
să lăsăm lada pe dig. 

— Aproape că am ajuns, spune Julia când drumul 
face ultima curbă lungă, înainte de casă, iar eu privesc 
spre vârfurile copacilor, aştept ca acoperişul să se 
zărească printre crengi. Lumea va fi în hol, continuă 
ea. Carson ar trebui să intre singură. S-o găsească pe 
directoare şi s-o aducă la poartă, ca să ne dăm seama 
ce avem de făcut. 

Mâncarea. Aş bate în retragere, dar nu folosește la 
nimic şi-mi mușc tare buza ca să opresc lacrimile să 
țâșnească! Te rog, lasă ca Byatt să fi meritat asta. Te 
rog, lasă ca viața ei să le fi meritat pe toate ale 
noastre. 

— O să fie așa de rău, crezi tu? 

— În mod sigur, n-o să fie prea drăguţ. 

— Da, îi răspund, sperând că sună ca şi când aş fi 
de acord, iar apoi o strig pe Carson, încercând să 
ignor freamătul din măruntaie. 

Ea se întoarce, împiedicându-se un pic de un şleau 
din drum. 

— Ce e? 

— O să te trimitem pe tine înainte. 

— Doar ca s-o găseşti pe directoare, spune Julia. Şi 
s-o aduci la noi. 

— Eu... 

— Nu trebuie să-i explici, spun eu cu blândeţe. Poți 
să-i zici doar că o așteptăm. Nu trebuie mai mult de- 
atât. 

Dă din cap, face stânga-mprejur și mergem mai 
departe, până când printre crengile copacilor începe să 
se vadă balustrada terasei de pe acoperiş. Vederea ei 
îmi slăbeşte gheara din piept şi expir prelung, încet. 
Cu cât mai repede ajungem acolo, cu atât mai repede 
scap de lada asta din mâini şi mă întorc la pericolul cu 
care sunt obișnuită. 

Dăm ultimul colț şi o pornim pe drumul spre 
poartă. Carson le face cu mâna fetelor din Schimbul 
Armelor, aflate pe acoperiş. Știu ce trebuie să simtă și 
ele, frica aceea în creştere, pe măsură ce ne numără 
iar ŞI iar. 

Lucrurile se vor schimba fără Welch. Ordinea pe 
care am stabilit-o pentru noi înşine este deja 
zdruncinată. Fără Welch în centru, nu ne mai leagă 
nimic laolaltă. 

Lăsăm lada jos, iar eu desfac inelul cu chei de la 
brâu şi aleg cheia de oţel dintre celelalte. O simt rece 
între degete, mi se lipeşte de ele şi-mi trage pielea. O 
introduc în broască şi o rotesc, iar metalul zornăie 
când zăvorul alunecă îndărăt. 

Carson ține poarta, ca să putem intra. Julia şi cu 
mine trecem cutia dincolo, lăsând-o jos de cealaltă 
parte a gardului. Julia geme când se întinde; bluza i se 
ridică şi se vede vânătaia de ieri. Mă dau înapoi — 
arată chiar mai rău decât înainte — şi-mi flexez 
degetele amorțite înainte de a trage poarta în spatele 
meu. 

— Îi spun doar să vină aici, da? zice Carson şi-şi 
piguleşte nervoasă o pieliță de la unghie. 

Întind mâna şi o prind uşor de încheietură, 
învingându-mi reținerea la atingerea rece a pielii ei. 

— Spune-i doar că e important, spun eu. Şi afişează 
o mină bună, da? Pentru fete. Totul e bine. 

O spun atât pentru ea, cât şi pentru mine. 

Dă din cap şi trage adânc aer în piept. 

— Totul e bine. 

— Dă-i cinci minute şi toată lumea o să ştie ce s-a 
întâmplat, bombăne Julia în timp ce Carson se 

îndreaptă spre casă. 

— Cel puţin putem evita să se işte panică. 

— Deocamdată, spune Julia şi mijeşte ochii spre 
fetele din Schimbul Armelor și păşește în faţa lăzii. Aş 
zice că până la urmă tot o să avem parte de panica aia. 

Nu așteptăm decât de un minut, două, dar ni se pare 
mai mult de-atât; fiecare pală de vânt îmi provoacă un 
fior în trup. În cele din urmă, ușa din faţă se deschide 
cu putere şi, când ridicăm privirea, o vedem pe 
directoare zorind spre noi. 

Părul i s-a zbârlit din obișnuitul ei coc de la ceafă şi 
este mai grăbită, aproape în alergare, decât am văzut- 
o eu vreodată. Pantaloni bej îi sunt murdăriți şi pătați, 
ca şi când ar fi cotrobăit pe undeva, prin depozit, și 
într-o parte îi atârnă cămaşa, aproape scoasă din 
pantaloni. În spatele ei, Carson abia dacă ţine pasul. 

— Ce s-a întâmplat? întreabă directoarea. Unde e 
domnișoara Welch? 

Arunc o privire liniştitoare spre Carson: 

— A fost un accident pe dig. 

— Un accident? zice directoarea şi îşi plimbă 
privirea de la mine la Julia. Vorbiţi limpede. 

— Ne-au făcut o livrare surprinzătoare, spune Julia. 
Welch nu a suportat-o prea bine. 

Carson se face mică, iar eu nu-mi pot reprima 
amintirea unui trup cald încă, în mâinile mele. Dar pe 
chipul directoarei nu se clinteşte niciun mușchi. 

— Vreţi să spuneți... începe ea. 

Nu urmează însă nimic. 

— S-a sinucis, spun eu cu voce tremurată. A 
sângerat atât de mult, atât de repede! N-am putut face 
nimic. A trebuit s-o lăsăm acolo. 

— Desigur, spune directoarea abia auzit. Desigur 
că a trebuit. 

Se clatină uşor, apoi se îmbărbătează și-și înfige 
ferm picioarele în pământ. 

— Mulţumesc, fetelor, că mi-aţi spus. Mergeţi 
înăuntru şi treceţi la sortarea alimentelor. 

— De fapt... spune Julia, ridicând din umeri. 

lar directoarea se uită la mâinile noastre goale, la 
sacii atârnând lejer pe umerii noștri. 

— Aţi lăsat proviziile cu Welch? întreabă ea. 
Mergeţi şi aduceţi-le! Mai este timp până la apus. 

— Nu, nu le-am lăsat. 

Îmi dreg vocea. Trebuie s-o spun. Este o 
responsabilitate pe care trebuie să mi-o asum. 

— Nu ne-au trimis nimic. 

Directoarea se holbează la mine o clipă, cu faţa 
încremenită de surpriză. 

— Poftim? 

Julia se dă la o parte ca să-i arate lada. 

— Tot ce-au trimis este asta. Şi a... supărat-o pe 
Welch. 

Directoarea se apropie şi se lasă pe vine în fața 
lăzii. Îmi dau seama exact de secunda în care 
recunoaşte simbolul pictat pe capac. Rămâne cu gura 
căscată şi un rid de încruntare i se adânceşte între 
sprâncene. 

Aşteptăm să deschidă cutia, dar n-o face. Julia îşi 
drege vocea. 

— A zis că era menită să... 

— Ştiu ce face. 

Aştept să ne spună şi nouă, dar ea se ridică repede 
şi-şi netezeşte pantalonii. 

— Duceţi-vă înăuntru. 

Julia se uită la mine, bulversată. 

— Ce-o să facem cu... 

— Am zis să mergeţi înăuntru. 

Directoarea este învăluită într-un fel de calm 
ucigător. 

— Trimiteţi-o pe Taylor la mine. Şi nicio vorbă, 
nimănui. Şi, Hetty, o să iau eu cheile alea, mai zice 
directoarea. 

— Okay. 

I le pun în palma întinsă şi mă îndepărtez de ea în 
grabă. Nici Julia nu e mult în spate. În trecere, o apuc 
şi pe Carson de mânecă. Toate trei, împreună, grăbim 
pasul şi ne strecurăm înăuntru pe ușile duble. 

Am uitat. Sau, cel puţin, eu am încercat să uit. De 
fetele care probabil că ne aşteaptă. Sunt adunate în 
grupuri în holul principal şi imediat ce uşile se închid 
în spatele nostru printre ele se așterne tăcerea, 
zumzetul uşor și pălăvrăgeala se sting încet. Îmi 


208 


amintesc sentimentul acela. Entuziasmul, foamea care 
roade până la os. Şi frica. Grija că într-o zi nu va mai 
fi destul. 

Ei bine, astăzi au dreptate în privința asta. 

Mă uit spre Julia. Nu-mi pasa mie povara asta! N-o 
pot duce. 

— Mâncarea e în bucătărie, spune ea. Trebuie să ne 
descurcăm cu ce avem. 

Nu se mişcă nimeni. Nu-mi dau seama dacă o crede 
cineva. Julia nu prea e cunoscută pentru simțul 
umorului şi ni s-au întâmplat o grămadă de lucruri, 
dar văd cum fetele încep să zâmbească, agitate. Una 
dintre cele mai mici, din colţ, chicoteşte înainte să 
poată fi uşuită de prietenele ei. 

— Ei? spune Julia, cu voce aspră. Nu sunt 
nenorocita voastră de chelneriță. 

Se iscă o mică agitație cât fetele se ridică şi se 
îndreaptă spre bucătărie, ca să ceară mâncare pentru 
grupul lor, ca întotdeauna. Doar că acum nu mai este 
o Welch de la care să ceri, iar Reese nu este aici ca să 
mă aştepte. 

Îmi scot pistolul de la brâu, i-l îndes Juliei în mână 
şi urc la etaj, în camera mea. Mă întind la mine pe pat. 
Când închid ochiul, încerc să nu văd trupul lui Welch. 

Capitolul 19 


Cina a venit şi s-a dus, se lasă seara. Mi se pare că 
au trecut ani de când eu şi Reese ne-am strecurat afară 
ca s-o urmărim pe Welch. Dar n-a fost decât o zi. O zi 
şi totul se prăbușește chiar mai mult decât era deja. 

Dacă Byatt ar fi fost aici, mă tot gândesc. Ea ar fi 
ştiut cum să repare lucrurile. Ar fi ştiut ce să facă, să 
fie bine. Dar este mai departe ca niciodată. Welch a 
murit, răspunsurile au alunecat dincolo de cunoaşterea 
noastră. 

Acum e prea târziu. Aproape dimineaţă. Mă 
gândeam că poate Reese o să se strecoare înapoi odată 
ce crede că am adormit, dar nimic. Doar linişte pe 
holuri şi zgomotele coşmarurilor, zgomote cu care ne- 
am obişnuit deja — un țipăt aici, un suspin de plâns 
dincolo, şi peste toate o fată plângând, care încearcă 
să adoarmă la loc. 

lar apoi, slab şi adus de vânt, un vaiet pe tonuri 
joase, răguşit. Vine în valuri tremurătoare, sunetul e 
atât de adânc, încât îl simt în trup. N-am mai auzit 
niciodată ceva asemănător. Nu e maşinărie, dar nici 
om. Sunetul acela vine din sălbăticie. 

Mă ridic şi mă duc la fereastră. Lumina este 
albastră şi crește, dar de la fereastra mea nu văd decât 
curtea şi aripa nordică a casei. Nimeni altcineva nu se 
agită. Toată casa e cufundată în tăcere. Probabil, n-a 
fost decât ceva din pădure. Sau poate doar închipuirea 
mea. 

Dar, nu. Se aude iar, un minut mai târziu. Mai 
limpede, mai prelung, cu ecou, un spaţiu interior. 

De-acum trebuie să-l mai fi auzit şi altcineva, așa 
că mă îndrept spre uşă şi ies pe hol. Îmi ia un pic să 
mi se obişnuiască ochiul și la început mi se pare că 
sunt singură. Dar apoi, departe pe coridor, Reese, cu 
părul ei desenând umbre stranii. 

— Oh, scap un oftat. 

N-am văzut-o de când am încheiat lucrurile între 
noi. Pare în regulă. Sigur că e în regulă. 

Reese nu răspunde. Ţine capul plecat şi, când 
deschid gura să mai spun ceva, o văd ridicând mâna. 


210 


Şi-a scos bandajul de susţinere, dar din paloarea pielii 
îmi dau seama că încă are dureri. 

Atunci auzim a treia oară. Suficient de tare, de data 
asta, încât să aud şi cum se transformă într-un mârâit 
gros. Orice animal ar fi ăsta, trebuie să se afle pe 
aproape. 

— S-o chemăm pe directoare? întreb eu. 

Nu mă priveşte, dar vocea îi sună normal când îmi 
răspunde: 

— Nu ştiu. 

N-am mai văzut-o pe directoare din această după- 
amiază, când ne-am întors eu, Julia şi Carson. 
Probabil că încearcă să se descurce cu ce conţine cutia 
cromată, încearcă să gestioneze pierderea lui Welch. 

Cat scoate capul pe ușă din camera ei, aproape de 
intrarea pe hol, Lindsay stă în umbră, în spatele ei. 

— Hei. Aţi auzit și voi, fetelor? 

— Da, răspund eu. 

— Ce e aia? zice și se freacă la ochi, somnoroasă. 
Avem veşti de la Schimbul Armelor? 

Avansez mai mult pe culoar. 

— Încă nu. 

— E un soi de animal. Cred, spune Reese, apoi tace 
brusc şi dă din cap spre mezaninul care dă spre holul 
principal. Hai să aruncăm o privire. 

Mergem împreună, Cat şi Reese în față, eu 
urmându-le alături de Lindsay. Îmi dau seama că 
Lindsay se uită la mine — înţelege că ceva nu-i în 
regulă, fiindcă Reese doarme în celălalt capăt al 
holului, dar din fericire nu spune nimic. Nu cred că aş 
putea suporta. 

Străbatem mezaninul și coborâm scările. Ali este de 
gardă la ușă. 

— Hei, spune ea când ne vede venind, cu o 
expresie de ușurare pe față. Ce-a fost sunetul ăla? 

— Ne duceam să aruncăm o privire, spune Reese. 
Vine de-afară, din direcţia aia. 

Arată spre coridorul de sud, către colţul în care se 
află biroul directoarei. 

— Vrei să vii? adaugă Reese. 

— Nu, spune Ali repede. Eu o să mă duc pe 
acoperiş, să verific şi cu Schimbul Armelor. 

Se grăbeşte pe scări, lăsându-ne singure în sala 
mare. 

Ne îndreptăm spre ușile duble, iar Cat şi Lindsay se 
dau în spate, așteptând ca Reese s-o ia înainte, ezitând 
în felul acela în care o fac toate fetele, cu frică şi 
venerație în egală măsură. Dar Reese nu poate 
deschide uşa, nu cu umărul rănit. 

— Mă ocup eu, spun. 

Reuşesc să deschid cu două mâini. Mă uit la Reese, 
sperând la vreo reacție. Măcar un zâmbet. Măcar o 
privire. Dar ea se apleacă să treacă, privind în altă 
parte. Urmează Cat şi Lindsay şi, înainte de a ieşi 
după ele, mă asigur că uşa va rămâne descuiată. 

Ne reunim pe verandă şi ne punem hainele, în timp 
ce frigul ni se strecoară în oase. Aerul este greu şi 
încărcat, ca şi cum ar fi gata să izbucnească furtuna. E 
dulce şi aspru şi-l trag în piept, privind în sus spre 
cerul limpede și spiralele de stele. Pentru un moment 
rămânem toate tăcute şi aud suspinul uşor al uneia 
dintre noi. lar apoi izbucnește. Acel sunet, din nou, un 
urlet cutremurător. Vine de dincolo de gard. 

Mijesc ochiul în noapte şi mă îndrept spre cărare, 
celelalte fete venind în spatele meu. Ar fi trebuit să-l 
putem zări până acum. După sunet, este un animal 
mare. Probabil, e greu de ratat, chiar şi printre copaci. 

O întindere largă şi plată de gheaţă, cu dalele 
potecii crestând-o în bucăţi. Gardul rezistă bine şi, 
deasupra copacilor, deasupra întregii firi, prima 
scânteie a răsăritului. Dar mai este şi altceva acolo, 
ceva întunecat care se foieşte pe lângă poartă şi nu pot 
să-l izolez de rest. Clipesc, mă uit în altă parte, apoi 
revin, iar Cat icneşte şi Lindsay spune „Sfinte Sisoe” 
şi pe urmă contururile devin dintr-odată clare. 

Blană neagră, lucioasă. Uriaş, înalt cât mine când 
stă în patru labe, cu umeri diformi şi cap uriaş. Un 
urs. Pe care l-am văzut la prima mea ieşire cu 
Schimbul Bărcii, pe care l-am auzit în pădure după ce 
am abandonat cadavrul lui Welch. Doar că acum este 
de partea asta a gardului. 

Mormăie din nou şi ne împleticim una de alta, 
rămânem cât putem de liniștite, în timp ce aerul 
iernatic ne smulge din plămâni răsuflări zdrenţuite. 

— Ce dracului le ia atâta ălora din Schimbul 
Armelor? şopteşte Cat. Cum a trecut ăsta prin gard? 

— Pe-aici, spune Lindsay, arătând în întuneric. Uite 
cum! 

Frica îmi arde măruntaiele, dar ştiu deja ce ne arată. 
Și sunt destul de sigură că aia e. În spatele ursului, 
înghițită de întuneric: poarta, larg deschisă. 

Ar fi trebuit să fiu mai atentă. Ar fi trebuit să 
verific. Dar m-am întors din Schimbul Bărcii și doar 
am tras-o după mine. Welch, cutia cromată, veghea 
din noaptea de dinainte, însă toate astea n-ar fi trebuit 
să conteze. Cum am putut să ne pun pe toate în 
pericol în felul ăla? Cum am putut fi atât de proastă? 

Eu am făcut-o. Am adus sfârșitul tuturor. Îmi pare 
rău, spun în gând, îmi pare așa de rău! 

Ursul este mai aproape acum, merge în patru labe şi 
amușină pământul, în timp ce se împleticeşte spre 
casă. La fiecare pas pufnește zgomotos şi muşcă 
aerul, iar pocnetul maxilarului său se aude surd de 
dincolo de peluză. Văd cum i se răsucesc urechile, 
văd peticele din pielea lui cu blana smulsă, dezgolită, 
lăsând carne vie de-a lungul şirei spinării. Un strigăt 
de pe acoperiș şi apoi o împuşcătură. Glonţul trece 
chiar pe deasupra capetelor noastre, loveşte o dală de 
pe poteca din față şi ursul se trage înapoi. Scâncesc, 
surprinsă. Cineva îmi acoperă gura cu mâna, dar e 
prea târziu. 

Ursul întoarce capul și se uită direct la mine. Îmi 
scapă un țipăt înăbuşit. Are o jumătate de față jupuită. 

Faceţi zgomot, ne-a spus cândva domnul Harker. 
Luptaţi-vă. Dar aici avem de-a face cu Toxul şi nu 
cred că regulile mai funcționează acum. 

— Împuşcătura nu l-a speriat, spune Reese. Însă 
Schimbul Armelor ar putea să-l nimerească până la 
urmă. 

Alături de mine, Lindsay tremură. Înghesuit în 
celelalte fete, trupul meu pare un fir electric de-a 
dreptul viu. Tensiunea creşte atât de mult, încât m-ai 
putea rupe în două, inima mi-a luat-o la goană. 

— Mai dă-le o şansă, şoptesc. 

O altă împuşcătură, iar ursul mormăie tare. Mă 
gândesc că poate l-au nimerit, dar el continuă să vină 

spre noi. 

— O să ne retragem, continuă Reese, cu voce 
scăzută şi egală. Încet, la trei. 

O iau pe Cat de mână în timp ce Reese începe să 
numere. Ne ținem toate una de alta şi simt frisonul din 
trupul cuiva, în timp ce ursul sforăie şi-şi mută 
greutatea de pe un picior pe altul. Nu ne aflăm departe 
de casă, dar dacă alergăm o va prinde în mod sigur cel 
puţin pe una dintre noi. 

Primul pas ne duce suficient de mult înapoi, încât 
să nu mai simt miasma fierbinte a respirației lui. Ne 
priveşte şi încerc să nu clipesc, încerc să nu pierd 
contactul vizual, dar ochiul orb mă înţeapă, încordarea 
şi întunericul, şi sunt atât, atât de obosită. 

— Şi încă o dată, spune Reese. 

Împreună, încă un pas. Nervi întinşi, pumni 
încleştați. 

Timp de o secundă totul este tăcut şi-mi simt umerii 
cum se relaxează. lar apoi un urlet rostogolindu-se din 
pământ, atât de puternic încât mă zguduie din 
măruntaie. 

— Okay, spune Reese. E momentul s-o luăm la 
fugă. 

Cat ţâşneşte prima, se smulge de lângă noi şi o ia la 
goană. Mă prăbuşesc sprijinindu-mă în palme și 
genunchi, ţărâna aspră îmi zgârie mâinile, frigul îmi 
raşchetează pielea zdrenţuită. Umbra se îngroașă și, 
când ridic privirea, îl văd venind, cu oasele lucind, cu 
gura deschisă şi umedă. Mă invadează calmul. Tot ce 
am este cuțitul îndesat la brâu, nu prea util într-o luptă 
ca asta, dar pot să câştig un pic de timp pentru 
celelalte. Eu l-am lăsat să intre. O să mor ţinându-l 
afară. 

Dar Reese mă prinde de braț cu mâna ei argintie şi 
mă ridică în picioare; are ochii sălbatici şi obrajii 
înflăcăraţi. 

— Mişcă-te! 

Picioarele izbesc pământul, aerul îmi şterge faţa, 
sângele pompează în vene şi îl aud — ursul, ai cărui 
paşi zguduie pământul în timp ce aleargă spre noi. 
Zgomotul unei împușcături, care îl ratează în 
întuneric, şi nu mă pot uita în urmă, nu mă pot uita în 

urmă. Cat aşteaptă la ușă, Lindsay este un pic înaintea 
mea. O depăşesc şi intru. Fiecare respiraţie este tot 
mai dificilă, frigul îmi strânge plămânii. 

— Grăbeşte-te, strigă Cat. 

Reese izbeşte uşa şi dispare înăuntru. Cat se întinde 
după mine şi-mi pierd controlul picioarelor, pasul mi 
se frânge şi mă prăbuşesc peste ea, o las să mă tragă 
în holul mare. 

— Hai, Lindsay, strigă ea. 

lar Lindsay era chiar în spatele meu, jur că acolo 
era, dar îi aud țipătul şi apoi un urlet, frânt şi răgușşit. 
Sunetul îmi zguduie spinarea, teribil, ţintuindu-mă pe 
loc. Nu cred că o să-l uit vreodată. 

Cat se propteşte în uşa din față și Reese bâjbâie la 
încuietoare, aruncând zăvorul de-a curmezișul. Peste 
toate zgomotele astea, mârâieli umede şi pocnet de 
oase. Lindsay scâncește o dată, apoi n-o mai auzim 
deloc. 

— Eşti okay? o întreb pe Cat. 

N-a mai rămas deloc culoare în ea, ochii îi 
strălucesc, dar încuviințează din cap. Stoică şi 
puternică, în felul în care ne învaţă că trebuie să fie 
fiicele din Marină. 

— Deocamdată. 

Aşteptăm — slavă Domnului că încăperea nu are 
ferestre — și ne rugăm ca ursul să nu încerce să dărâme 
uşa. Zăvorul este rezistent, dar nu va ţine prea mult în 
calea unei asemenea fiare. 

— Hai să mergem, spune Reese, cât încă mai 
putem. 

Trebuie s-o avertizăm pe directoare. 

Ali năvălește de sus, pe scări, cu cele două fete din 
Schimbul Armelor pe urmele ei. 

— Rahat, spune ea. Unde e Lindsay? 

— Unde e Lindsay? zice Cat şi o dă la o parte, trece 
pe lângă ea şi o apucă pe cea mai apropiată fată din 
Schimbul Armelor. 

Este Lauren, cea care a preluat locul lăsat liber de 
mine. 

— Unde mama dracului aţi fost? adaugă ea. 

— Îmi pare rău, spune Lauren bâlbâindu-se, iar 
cealaltă fată, Claire, intră între Cat şi Lauren. 

— Nu e vina ei. 

Înghite, iar obrajii i se colorează vizibil, chiar și în 
lumina slabă. 

— Făceam cu schimbul şi era rândul meu. Am 
adormit. 

Cat îi dă drumul lui Lauren, pe care o prinsese de 
haină. 

— Ai adormit? 

Claire îşi fereşte privirea. 

— A fost un accident. 

— Spune-i asta lui Lindsay, mârâie Cat. 

Se face lumină la intrarea în coridorul nordic, iar 
directoarea intră în grabă în hol, cu capul plecat. Nu 
mă pot gândi la niciun loc în direcția aceea unde ar 
putea păstra cutia, dar ea ştie casa mai bine decât 
mine. 

— Hei, spune Reese şi directoarea tresare, se 
holbează la noi cu ochi mari, neliniştiți. 

— Fetelor. Ce se întâmplă? 

Reese îi explică totul. Sunetul pe care l-am auzit, 
ursul, cum a reuşit să intre. Nu-i spune nimic de 
Lindsay, nici de fata din Schimbul Armelor care a 
ațipit. Oricum nu mai contează acum. 

Directoarea deschide şi închide gura; pe limbă se 
vede o rană ca o carne vie, roșu-aprins; în cele din 
urmă, îşi drege vocea. 

— Cum a reușit să intre? 

Eu, mereu eu, provocând distrugerea acestei şcoli. 
Reese e furioasă şi ştiu la ce se gândeşte, să-i spună 
directoarei jumătatea mea de adevăr. N-o să protestez 
— dacă o face, o merit cu vârf şi îndesat. Dar Reese dă 
din cap. 

— Nu ştim. 

— Okay, spune directoarea mai mult pentru ea, 
decât pentru oricare dintre noi. Okay, okay. 

Apoi se uită la mine, se uită la Reese şi dispare în 
biroul ei. 

— Fi, mare rahat! spune Reese. Acum ce facem? 

Capitolul 20 


Ceea ce facem este să trezim pe toată lumea. Casa 
n-o să ţină piept de una singură şi este doar o 
chestiune de timp până când ursul o să reuşească să 
intre. Prea multe uşi şi ferestrele de la cantină, atât de 
înalte şi desfășurate pe toată lungimea sălii, dar putem 
cel puţin să rămânem în viață cât mai mult posibil. 

Cat şi cu mine mergem la etaj, mărşăluind pe 
coridor din cameră în cameră, bătând la uşi și 
trezindu-le din somn pe cele mai mici. Ni se alătură 
Julia şi Carson și, fără niciun îndemn, încep să le 
mâne pe celelalte în grupuri, pe scări în jos. 
Lumânările luminează locul şi fetele se preling în hol, 
cu ochii cârpiţi de somn, încruntate. 

Totuşi, fără Welch, avem nevoie de cineva care să 
preia conducerea. Nu Reese, ci o persoană de care să 
nu se teamă cele mai mici fete. Cineva ca Taylor. 

Nu ştiu exact care este dormitorul ei, dar le ştiu pe 
câteva dintre fetele din anul ei, cazate la capătul 
culoarului, separate de celelalte prin două-trei camere 
goale. Asta e a lui Emily şi Christine, iar asta a lui 
Mary. Trec pe lângă ele încercând să ignor murmurul 
crescând care vine din holul principal, pe măsură ce 
fetele se adună jos. 

În cele din urmă, cu câteva uși înainte de camera 
Monei găsesc o încăpere în care licăreşte anemic o 
lumină şi dinăuntru se aude un foşnet, o mişcare. Bat 
în ușă, mă dau înapoi și Taylor zdrăngăne cheile în 
uşă şi deschide, cu părul ciufulit de la bluza pe care 
şi-o trăsese pe cap. Acolo, adânc încastrat în pieptul 
ei, un cordon de muşchi de grosimea degetului meu 
mare, care coboară pe pântec, dispărând mai jos de 
talia blugilor. De un albastru-șters, răsucit aproape ca 
o împletitură, pulsând ca şi cum ar fi viu. 

— Gata, ai văzut destul? mă repede Taylor. 

Îmi feresc repede privirea. E vreun soi de venă? 

— Scuze. N-aveam intenţia să... 

— Ce e? 

Îmi dreg vocea: 

— Nimic, doar că... avem nevoie de tine jos, în 
hol. 

Îi povestesc despre gard, despre urs şi văd cum îi 
fuge culoarea din obraji. 

— Unde e directoarea? mă întreabă. 

— S-a dus la ea în birou, dar eu... 

Trece pe lângă mine în viteză, lovindu-mă în 
trecere cu umărul ei solid. Simt cum trupul mi se 
relaxează când o urmez pe scări, spre mezanin. Dacă 
preia conducerea, o să găsească ea ceva. O să ştie ce 
are de făcut. 

Când ajunge jos, trece pe lângă ultimele câteva 
rătăcite ce se adună în hol. Îi prind privirea lui Reese 
şi văd cum ușurarea i se aşterne pe faţă când Taylor îşi 
croieşte drum prin mulțime. Dar ea fură startul. Exact 
ca directoarea, Taylor le ignoră pe fetele adunate în 
hol şi o ia la fugă spre biroul acesteia. 

— E-n regulă, spune Cat, venind lângă mine. O să 
ne descurcăm singure cu asta. 

Decidem că primul şi cel mai important lucru pe 
care-l avem de făcut este să baricadăm ușile din față. 
Claire şi Ali conduc un grup spre clase, ca să adune 
băncile şi scaunele rămase, orice putem folosi ca să 
construim o baricadă. Julia şi Carson se îndreaptă spre 
bucătărie, căutând unelte ca să dezmembreze mesele 
de la cantină, fixate în podea. Chiar şi Landry se 
implică, le ia pe unele dintre fetele mai mici în 
dormitoare, ca să scoată scările de la paturile 
supractajate. 

lar eu, eu am prins rădăcini în pământ, am 
încremenit în mijlocul sălii. Timp de un an și jumătate 
am fost în siguranță atât cât s-a putut. Gardul, 
proviziile primite cu regularitate. Welch şi 
directoarea, ca să ne țină laolaltă. Un an şi jumătate, 
iar într-o singură săptămână eu am distrus totul. 

Sarah şi Lauren trag canapelele în faţa uşii. Cat este 
prin preajmă, arătând ciudat fără Lindsay lângă ea, și 
mi se pare că o văd pe Julia la cantină, luptându-se cu 
şuruburile meselor lungi. Mă îndrept spre cantină, dar 
înainte de a ajunge prea departe aud o ușă care se 
trânteşte pe coridor şi directoarea iese grăbită din 
biroul ei, urmată de Taylor. 

Arată mai bine decât când am văzut-o la poartă. 
Are hainele netezite — linii ascuţite și pliuri proaspete, 
de parcă ar avea pitit pe undeva vreun fier de călcat — 
şi părul strâns la spate într-un coc îngrijit, cărunt. 

— Sus, spune ea, bătând de două ori din palme. 
Toată lumea, sus. 

Urmează o pauză şi toată sala amuţeşte. Nu suntem 
obişnuite s-o vedem aşa — de obicei este departe de 
noi, distantă, vorbele îi erau rostite de Welch. Dar 
cred că asta nu mai este o opţiune. 

— Ei? Acum! se răsteşte ea scurt şi noi ne 
împiedicăm una de alta. 

Îşi croiește drum printre noi şi urcă până la 
jumătatea scărilor, de unde o putem vedea. 

— În regulă, aliniaţi-vă! Pe ani, vă rog, şi pe 
numele de familie. 

Ne ia un minut, fiindcă a trecut mult timp de când 
ne-am separat în şapte rânduri. Înainte erau 14 sau 15 
fete în fiecare rând, dar acum este ca și când unele 
dintre ele n-ar fi existat niciodată şi, deşi începeam 
alinierea de la 11 ani, acum cele mai mici dintre noi 
au 13 ani. Aşa de multe fete sunt azi doar nişte 
fantome, iar rândurile sunt atât de scurte şi ciuntite! 
De aceea nu ne mai aliniem, pentru că doare prea tare. 

Mă numesc Chapin, aşa că sunt prima, apoi vine 
Reese. În spatele ei, Dana Kendrick, Cat Liao, Lauren 
Porter și Sarah Ross. Nu mă pot uita spre locul rămas 
gol la capătul rândului, acolo unde ar fi trebuit să se 
afle Byatt. 

— Mulţumesc, spune directoarea când terminăm 
foiala şi ne găsim locurile. Acum, aşa cum se pare că 
ați aflat deja toate — şi aud cum vocea i se frânge —, în 
dimineața aceasta, devreme, a fost făcută o spărtură în 
gard. Nimeni nu are voie să iasă din casă până nu vă 
anunţ altceva. 

Închid ochiul. Ar fi trebuit să mă obişnuiesc deja cu 
vina asta zvârcolindu-se în mine. Nu cred că va 
dispărea vreodată. 

— Ca să ne pregătim pentru situaţiile de urgenţă, 
continuă ea, în această dimineață vom face un 
exercițiu de siguranţă. Urmaţi-mă, vă rog! 

Este ridicol. Sigur că e. Dar o urmăm pe culoarul 
de nord, trecem pe lângă sălile de clasă şi pe lângă 
birourile profesorilor, dăm colțul şi ne îndreptăm 
direct spre sala de muzică. Este uriașă, cu tavan înalt 
şi fără ferestre, cu tribune construite de-a lungul unuia 
dintre pereţi. Formăm din nou rândurile pe podeaua 
largă, goală. 

Înainte, aici se aflau pupitre pentru partituri şi un 
pian. Unele fete aveau viori pe care le aduseseră de 
acasă. Dar totul a dispărut de mult. N-a mai rămas 
decât catedra, bătută în cuie în față. Alături de mine, 
Cat tremură. Este frig aici, unde nu ajunge niciodată 
soarele. 

Odată intrate, directoarea ne numără din nou. 
Aştept să ne explice ce are de gând, dar ea stă în faţa 
noastră mişcându-şi buzele în tăcere şi, dacă n-aş 
cunoaşte-o mai bine, aş spune că şi ea tremură. Apoi 
dă din cap spre Taylor, care face un pas în afara 
rândului. 

Stomacul mi se întoarce pe dos. Ar fi trebuit să-mi 
dau seama ce se întâmplă. Ea a fost cea care a cărat-o 
pe Mona în casa Harker. Am crezut că e de-a noastră, 
dar nu e. Este de-a lor. 

— Pune mâna pe ea, spune directoarea. 

Taylor vine rapid spre mine, spre mine trebuie că 
vine, spre mine — au aflat că eu am încălcat carantina. 
Directoarea trebuie să fi aflat. Dar Taylor trece de 
mine, cu privirea fixată asupra altcuiva. 

— Aşteaptă, spun eu, dar n-am timp să adaug şi 
altceva, că Taylor îşi înfige mâna în coada împletită a 
lui Reese, înfăşurând-o în jurul pumnului, şi o pune la 
pământ. 

Reese ţipă, dar Taylor o trânteşte cu faţa la pământ, 
prinzându-i mâinile la spate. O smuceşte de umărul 
rănit şi Reese urlă ceva ce pare numele meu. Cineva 
strigă şi o împing pe Cat, luptându-mă să ajung la 
Reese printr-o grămadă confuză, în timp ce Taylor o 
încătuşează pe Reese, cu mâinile la ceafă. O văd 
înmuindu-se, sângele curgându-i, în timp ce ochii i se 
închid. Nu apuc să clipesc, că Taylor a şi ridicat-o pe 
Reese pe umăr și se îndreaptă cu ea spre ușă. Ce naiba 
se petrece? Unde o duc? 

— Hei, strig eu fugind după ele. 

Aproape că am ajuns-o pe Taylor când cineva mă 
prinde de guler şi mă trage înapoi, aruncându-mă la 
pământ. Directoarea stă aplecată peste mine, conturul 
ei se estompează în timp ce vederea mi se tulbură și 
apoi se limpezește. Reese şi Taylor ies din sală şi 
directoarea închide ușa după ele. Mă chinui să mă 
ridic în picioare, trag de mâner, dar aud un clinchet 
greu, de yală care se închide. 

— Reese! strig. Reese! 

Dar ele se îndepărtează pe culoar, pașii se aud 
grăbiţi, până când dispar. De ce au luat-o? Ce o să-i 
facă? Julia vine lângă mine, cu îngrijorarea întipărită 
pe faţă. 

— Ce se întâmplă? 

— Nu ştiu. Nu ştiu, rahat, eu... 

Brusc, deasupra noastră se aude un fâsâit, și 
stropitoarea sistemului de siguranță porneşte cu un 
bolborosit. Este un fel de ceață, ușoară şi aderentă. 
Mijesc ochiul sub ea, îmi simt părul încărcându-se cu 
umezeală. Prea densă ca să fie doar apă, cu un miros 
prea clar, prea chimic. 

Ce naiba e asta? 

Dar știu. Este chestia din cutia cromată. Carson, 
Julia şi cu mine am cărat-o până aici, cu mâinile 
noastre. Noi am semnat certificatul de deces, ne-am 
pus capetele în ghilotină şi i-am înmânat directoarei 
securea. 

În jurul meu, fetele îşi acoperă capetele cu hainele, 
în timp ce ceața se îngroaşă într-o negură, murmurul 
creşte. Cineva începe să tușească şi e tot mai greu să 
vezi ceva, tot mai greu să gândeşti. De gene îmi 
atârnă stropi mici, lumina mi se împrăștie în privire 
şi-mi trec palmele peste față. Le ridic aproape 
lipicioase, pielea palidă, bolnăvicioasă, se înmoaie și- 
şi pierde culoarea sub pâcla aderentă. Pieptul mi se 
încarcă, astupat de vată, și cu cât respir mai profund, 
cu atât mai puţin aer pot trage în piept. 

Trebuie să ieşim de-aici. Trebuie să ieşim de-aici 
acum. 

Uşa este nouă de tot, montată acum câțiva ani, cu 
un pătrat mare de sticlă încastrat, dar armat cu sârmă, 

pentru siguranță. Știu că directoarea a încuiat-o, dar 
încerc oricum clanța. Mă arunc cu toată forța asupra 
ei, însă nu cedează. 

— Uite-aici, spune Julia, cuțitul meu. 

Mă dau la o parte și ea se ghemuieşte în faţa ușii, 
scoate cuțitul de la brâu și începe să meșterească la 
yală, încercând s-o deschidă. 

Panica a atins o tensiune aproape electrică. Nu doar 
în noi, ci peste tot, stârnind haosul. Abia dacă mai pot 
gândi în mijlocul țipetelor, abia dacă mai pot vedea 
prin ceaţă. Îmi leg zdravăn bluza peste gură şi respir 
prin ea. La început ajută. Îmi simt mintea mai limpede 
şi gândurile-mi revin, dar este prea multă substanță 
toxică, încă ne stropeşte din stropitoarele din tavan şi 
nu are unde să se ducă, decât în trupurile noastre. 

Acesta este momentul când se prăbușește prima 
fată. Iute, mai trece o secundă și cade şi a doua, 
contorsionată într-o poziție nefirească, cu ochii 
deschişi și privirea fixă. 

— Oh, Dumnezeule, spune Cat, apoi se prăbușește 
şi ea. 

— Julia, spun, trebuie să te grăbești. 

Sarah se apleacă asupra lui Cat şi o scutură de 
umeri. În cealaltă parte a sălii, o fată scundă şi slabă 
moartă s-a cuibărit în brațele lui Landry. Cineva 
plânge, cineva ţipă, şi, dacă o să mai stăm mult aici, 
nu o să mai rămână nimic de noi. 

— Nu merge, spun eu, cu respirația prea scurtă, 
prea superficială. Nu putem sparge geamul? 

Julia se ridică; pare sfârşită. 

— Cu ce? 

Şi are dreptate. Nu e nimic aici, nici măcar un 
pupitru pentru partituri, iar armătura de sârmă 
probabil că va zgâria mâna celui care va încerca să 
spargă geamul. Dar asta poate că este ultima opţiune 
care ne-a rămas. Am capul înceţoșat şi mi se întunecă 
privirea. Nu mai am mult până o să leşin. Trebuie să 
ne mişcăm repede. 

Îmi scot haina şi o înfăşor în jurul mâinii stângi, 
strângând materialul în pumn. Ştiu că o să doară, dar 
pâcla îmi arde plămânii şi e acum ori niciodată. 

Lovesc sticla, o lovesc tare, o dată, de două ori, iar 
ŞI iar. 

Până la urmă se face zob. O secundă după ce o 
sparg nu simt nimic în afara valului rece de aer 
proaspăt, dar apoi mă pocnește durerea, care-mi 
explodează în mână şi mă aruncă în genunchi. Mă 
târăsc spre ușă, îmi bag cealaltă mână pe gaura din 
geam și bâjbâi după încuietoare. Metalul se răsucește 
în strângerea mea alunecoasă şi-mi spun că o să mi se 
facă rău. 

Mă las pe mâner. Lumea se înclină sălbatic. Uşa se 
dă de perete şi deasupra mea este un câmp cenuşiu, 
vălurit, înceţoşat. Nu-mi mai simt mâna şi închid 
ochiul, mă las să cad pe podea. 

— Hei, hei! Haide, acum! 

Mă lupt să rămân trează. Julia îngenunchează lângă 
mine. 

— A mers? mormăl eu. 

— Este okay, spune ea. Aerul se curăță. Haide, 
ridică brațul. Cred că trebuie să-l ţii sus. Sângerezi 
cam tare. 

Îmi ridică mâna, ţinându-mă de cot, şi desface 
haina de pe pumnul meu zdrobit. Am impresia că-mi 
jupoaie pielea, dar nu-i nimic, doar mai multă durere, 
în condiţiile în care am suferit deja prea mult. 

Imaginea restului încăperii se limpezeşte iar şi 
încep să văd în jur. Noi, toate, prăbuşite şi împrăștiate 
acolo unde am căzut. Julia și cu mine lângă ușă, 
celelalte răspândite prin toată sala. Absolut toate, 
unele mai treze decât altele și începând să se agite, dar 
toate cu același nimic neclar în spatele ochilor. 

— Afară, le spun. Trebuie să ieşim din sala asta. 

Încetul cu încetul, dispozitivele din tavan încetează 
să mai stropească şi Julia mă ajută să-mi adăpostesc 
mâna la piept, în timp ce mă ridic în picioare. Cioburi 
de sticlă, pete de sânge pe podeaua ca o tablă de şah. 
Le văd pe fetele rămase în viață târându-și trupurile 
pe lângă mine, spre hol, şi mă clatin în urma lor. 

Cum a putut directoarea să ne facă aşa ceva? După 
tot acest timp, după toate lucrurile cărora le-am 
supravieţuit, cum a putut să ne abandoneze tocmai 
acum? 

Capitolul 21 


Şaisprezece decese. Facem bilanţul în holul mare, 
departe de ceea ce a lăsat gazul; Julia îmi bandajează 
mâna cu fâşii de material rupte din haina unei fete 
moarte. Le-a lovit mai ales pe cele mici, din primul an 
n-a rămas decât Emmy, dar a murit și Dara, din anul 
meu, şi încă trei cu un an mai mari. Le aliniem 
trupurile și le închidem ochii. 

Când terminăm, toată lumea e tăcută, numai 
zgomotul plânsului înăbuşit sparge tăcerea. Am rămas 
cam patruzeci și ni se pare că suntem atât de mici! O 
văd pe Emmy stând lângă trupurile fetelor din anul ei, 
pieptănându-le cu degete grijulii, şi inima mi se 
strânge în piept. 

— Asta e opera directoarei, spune Cat, şi vocea i se 
frânge. Ea ne-a făcut asta. N-o s-o lăsăm să scape 
uşor, ne-a ucis prietenele. A încercat să ne ucidă pe 
toate. 

— ŞI ce-o să facem? spune Lauren. 

Mă uit spre locul în care stă, lângă trupul prietenei 
ei, Sarah. 

— S-a dus, zice Lauren. 

— O s-o găsesc, le spun, ignorând durerea care-mi 
pulsează în mână. Trebuie s-o găsesc. Dacă o găsesc 
pe ea, o găsesc şi pe Reese. lar Reese depinde de 
mine. 

— Şi apoi ce? râde Lauren gâjâit. O omorâm? 

— Da, spune Cat. Exact asta o să facem. 

Se aude un murmur de aprobare, la început timid, 
dar apoi devenind tot mai puternic, dar Lauren scutură 
din cap. 

— Încă mai avem un urs afară. Poarta e deschisă. 
Casa asta e terminată şi la fel suntem și noi. Nu pentru 
asta ar trebui să ne facem griji? 

Cat începe să tipe şi încăperea explodează de 
zgomot. Mă uit spre Julia, care nu spune niciun 
cuvânt. Şi-a trecut braţul în jurul lui Carson, care își 
ține capul îngropat în curbura gâtului ei. Ea şi-a 
păstrat fata. Eu le-am pierdut pe amândouă ale mele. 

— Hei, spun uşor, tu ce crezi? 

Julia se uită cum se ceartă Cat şi Lauren şi apoi îşi 
întoarce iar privirea spre mine. 

— Du-te şi găseşte-o pe Reese, spune ea. Reese nu 
are timp de chestiile astea. 

Îi zâmbesc recunoscătoare, o strâng uşor de mână şi 
apoi mă retrag pe nesimţite spre uşă. Fiindcă nimeni 
nu-mi acordă nicio atenţie, mă strecor afară şi ies pe 
coridor. Mă grăbesc înapoi spre sala mare cu paşi 
inegali și cu mintea încă limpezindu-mi-se după ceaţă. 
Mâna stângă îmi pulsează în ritm cu bătăile inimii, 
sângele încă mi se prelinge prin bandaje şi ştiu că 
niciodată nu mi se va mai îndrepta şi că nu o s-o mai 
pot îndoi ca înainte. 

Pe ferestre ziua se arată strălucitoare, senină și, 
dacă ascult cu atenţie, pot auzi ursul chiar dincolo de 
ușă, cu respiraţia lui chinuită şi tăioasă. Trebuie să fi 
terminat cu trupul lui Lindsay. Și acum vine pentru 
noi, restul. 

Există doar câteva locuri destul de sigure pe care 
directoarea să le folosească pentru a o ţine pe Reese. 
Unul dintre ele este biroul ei, dar văd de aici că ușa e 
deschisă, deci nici nu mă mai obosesc să verific. Aşa 
că nu-mi rămâne decât să alerg la etajul al doilea, cu 
fiecare pas mai sigur decât cel dinainte. Directoarea a 
încercat să mă doboare şi nu a putut — n-o s-o las nici 
s-o ia pe Reese. 

Aici, uşa de la scara spre infirmerie. Este 
întredeschisă, bălăngănindu-se ușor, ca şi cum cineva 
tocmai ar fi trecut pe acolo. Dar nu aud pe nimeni sus, 
la etajul al treilea. Poate că Taylor şi directoarea stau 
în aşteptare, gata să mă lege ca pe Reese. N-am 
prevăzut asta, n-am niciun plan. Nu mi-a mai rămas 
nimic. Încep să urc sprijinindu-mă bine de zid, căci 
durerea din mână se înrăutățește. 

La infirmerie este întuneric, uşile închise blochează 
lumina soarelui de dimineață. Ultima dată când am 
fost aici o căutam pe Byatt şi simțeam că răspunsurile 
tocmai mi-au scăpat printre degete. Acum le am — ştiu 
că au dus-o de pe insulă și ştiu că Welch era băgată 
rău în toate astea —, iar asta a secat dorinţa de luptă 
din mine. Acum nu mai am nevoie de adevăr. Nu 
vreau decât să trăiesc. 

Nu te poţi ascunde nicăieri pe culoarul îngust. Cred 
că sunt singură aici. Mă împleticesc de la uşă la ușă, 
încercând să aud ceva, orice. Până aici, la ultima uşă 
de pe coridor, camera în care am găsit acul şi aţa lui 
Byatt. Zăvorul este pus şi dinăuntru vine un sunet 
înfundat, ca arcurile unei saltele. 

Reese. 

Încet, îmi spun în gând. Dacă este acolo, ar mai 
putea să fie și altcineva. Mă întind pe podea, cu ochiul 
stâng lipit de pământ. Pot vedea pe sub ușă, prin 
spațiul de doi-trei centimetri. Zăresc picioarele patului 
şi ceea ce pare a fi un scaun tras lângă el. Nici urmă 
de directoare sau de Taylor. 

Încep de sus, demontez șuruburile unul câte unul. 
Sunt înfipte adânc în perete şi, pentru că lucrez numai 
cu mâna dreaptă, trebuie să-mi folosesc toată puterea 
ca să le deşșurubez. Abia termin cu primul şi aud. 
Încet, abia perceptibil. 

— Hetty? 

Îmi apăs fruntea pe uşă. Ea e. Chiar ea e. 

— Hei! Eşti bine? 

O clipă de tăcere, apoi: 

— Aşa cred. 

— Ce ti-au făcut? Ce vor de la tine? 

— Voiau... spune ea pierzând șirul de parcă ar fi 
beată. Voiau o cale să scape de pe insulă. 

Lovitura la cap încasată în sala de muzică trebuie s- 
o fi ameţit, fiindcă vorbeşte ciudat, ca şi când nu s-ar 
afla aici. Trag de următorul piron şi acesta abia se 
mişcă. 

— Rezistă, îi spun. Te scot eu de-acolo. 

O aud trăgând aer în piept şi mă gândesc că se 
pregăteşte să spună ceva, când cineva, cineva care nu 
e Reese, îmi rosteşte numele de undeva, de pe culoar. 

Taylor. 

Mă răsucesc încet. Conturul îi este estompat de 
întunericul de pe culoar, dar este acolo. Privindu-mă. 

— Dă-te înapoi, spune ea. Îndepărtează-te de ușă. 

— Taylor? 

Face câţiva paşi spre mine şi acum îi pot vedea fața, 
văd încăpăţânarea încleştată a maxilarului ei şi cuțitul 
de la brâu. Mă întorc mai mult spre ea, asigurându-mă 

că-mi vede bandajul improvizat de pe mână. Dacă se 
gândeşte că nu sunt o ameninţare, poate că o să găsim 
o cale să ieşim din asta. 

— Nu voiam decât să-i vorbesc, mint eu. Să mă 
asigur că este în regulă. 

— Nu te cred. 

Are vocea plată, aspră. 

— Am spus să pleci din faţa uşii, repetă ea. 

— Este bine? Măcar asta îmi poţi spune? 

— Dă-te înapoi! În momentul ăsta! 

Taylor fusese de-a noastră. Dincolo de toate astea, 
trebuie să-i pese, măcar un pic. Dacă aş reuşi s-o mai 
presez puţin, poate că o s-o fac să cedeze. Poate că o 
să primesc o altă şansă. 

— Ce 1-aţi făcut? De ce aţi vrut-o? Spune-mi şi 
plec. Ne putem preface că n-am fost niciodată aici. 

Taylor scutură din cap. 

— Ştii că nu te pot lăsa să pleci, Hetty. 

Îi zâmbesc cât de convingător pot. 

— Ba sigur că poţi. Poţi face orice vrei. 

— Asta şi fac. 

Mai face un pas spre mine. 

— Directoarea şi cu mine o să plecăm de pe 
nenorocita asta de insulă. Şi dacă știe cineva cum se 
face, e prietena ta. 

Îmi amintesc ce a spus în casa Harker, în noaptea 
aceea. Cum a spus că a părăsit Schimbul Bărcu pentru 
că merităm mai mult. Ce vorbe de rahat! Pentru asta a 
făcut de fapt tot ce a făcut, de aia a pocnit-o pe Reese, 
de aia ne-a lăsat în sala aceea, să murim. Ca să scape. 

— Chiar crezi că te vor lăsa să pleci? Marina şi 
CCEP? 

Nu poate fi atât de naivă. Eu am fost aşa şi uite ce 
s-a întâmplat. Ridică din umeri: 

— Nu contează. N-o să rămânem aici. 

— Dar noi, celelalte? 

— Aşa m-am săturat de întrebarea asta! mârâie 
Taylor. Dar cu mine cum rămâne, hm? Cum rămâne 
cu mine? 

Nu pot concura cu acest argument, nu pot trece de 
vina pe care o simt în stomac. 

— Ascultă, nu mă poţi omori, pur şi simplu, îi 
spun, în schimb. 

Taylor pufneşte, dar îi zâmbesc așa cum ar face-o 
Byatt. 

— Vrei o cale de a pleca de pe insulă. Vino cu mine 
— 0 s-o găsim împreună. 

Încă un pas spre mine. 

— Minti! 

— Nu mint, nu mint, promit! 

Dar Taylor nu mă mai ascultă şi duce mâna spre 
cuțitul înfipt la brâu. 

— Lasă-l acolo! Haide, nu e nevoie s-o faci, îi 
spun. 

Dar tonul meu mieros deja îşi pierde din vigoare. 

Mâna îmi tremură când o întind spre ea, încercând 
s-o îndepărtez. 

— Ba da, e nevoie! 

Trebuie să plec chiar acum. Dar îmi blochează 
drumul și nu am cale de scăpare, iar Taylor se repede 
să mă prindă. 

Capitolul 22 


Repede, atât de repede se tulbură totul! O văd 
repezindu-se spre mine, văd albul mâinii ei și albul 
cuțitului ei și nu știu care e care, așa că apuc ce e mai 
aproape de mine, ca să îndrept celălalt obiect în 
direcția opusă. Mă las greu pe piciorul ei. 

Taylor îmi zdrobeşte nasul cu umărul şi mă 
proptesc cu spatele de perete; durerea explodează în 
mâna rănită, am părul în ochi, sângele din gură mă 
pătează peste tot, pe obraji și pe ochi. Cuţitul îi 
tâşneşte înainte și o trag mai aproape, apăs lama cu 
latul spre mine, ca să nu-l poată folosi, şi ea încearcă 
să-l răsucească, încearcă să-l tragă de-a curmezișul 
meu, încearcă să-mi deschidă un canion în piept aşa 
încât... nu-mi ia mult, eu doar... mă înclin şi 
împing... şi intră atât de uşor! Ca și cum Taylor asta 
ar fi aşteptat. 

— Oh, Doamne, spun. Oh, Doamne! 

Se smulge din cuţit. Cade. Cuţitul cade şi el. E 
sânge peste tot şi nu ştiu cum să-i opresc sângerarea. 

— Hetty! 

Nu ştiu dacă ar putea-o opri ceva. Ochii i se închid. 
Se zvârcolește şi tremură, în aer se aude cum se 
îneacă, o mână prinde ceva imaginar şi cealaltă este 
apăsată pe coaste. Și Taylor este Welch, iar Welch este 
domnul Harker, şi totul se întâmplă iar şi iar, 
neîncetat. 

O voce în spatele meu, de altundeva. 

— Hetty! Hetty! 

Nu pot să mă mişc. Nu pot să respir. Sângele a 
ajuns aproape de tocurile ghetelor mele. Poate că, 
dacă stau aici suficient de mult, o să se strecoare pe la 
cusături, prin şosete, şi o să-mi ajungă şi la piele. Pata 
asta n-o voi putea șterge niciodată. 

— Vino şi descuie uşa, spune Reese. 

Reese. 

Ghetele lipăie când mă ridic călcând în pata de 
sânge, şi sar peste picioarele lui Taylor. Reese îmi 
rosteşte iar numele, ferm, acoperind lipăitul, 

acoperind bolborositul şi clipocitul sângelui care îi 
curge lui Taylor din gură. 

Îmi ia câteva încercări ca să deşurubez toate 
piroanele de la ușă; umărul mă înţeapă, dar ridic 
zăvorul şi reușesc s-o deschid. 

Patul este gol, salteaua, pătată cu stropi de sânge. 
Pe scaun se află o staţie de emisie-recepţie şi una de 
radio, iar alături de ele un cuțit sclipeşte în lumina 
soarelui care intră pe fereastră. Marginile lamei sunt 
acoperite de sânge și aproape că nici nu vreau să mă 
uit, pentru că ce ar putea cineva să-i facă mai mult de- 
atât? Însă iat-o, așteptând într-o parte. Reese, cu părul 
ei strălucind lunatic şi cu umărul ei scrântit, cu o 
vânătaie înflorindu-i pe obraz. 

— Okay, spune ea şi-mi prinde obrazul în mâna 
argintie, apăsându-și degetul mare pe colțul gurii 
mele. Okay. 

— N-am vrut... încep eu, dar asta e tot ce pot 
spune. 

— N-ai avut încotro, îmi răspunde. 

Asta ar trebui să mă facă să mă simt mai bine, ştiu 
că aşa ar trebui, dar simt cum fierea îmi urcă în gât. 

— Acum trebuie să plecăm, spune ea. 

— Şi ce să facem? Nu putem scăpa de-aici. 

— Pas cu pas, okay? Deocamdată trebuie doar să 
mergem jos. Atâta tot. Şi apoi o să ne gândim cum să 
rezolvăm. 

— Da, răspund. 

Şi apoi, pentru că o văd privindu-mă încă, 
așteptând încă, încerc din nou, cu mai multă 
convingere: 

— Da. 


Mă lasă să închid ochiul pe drumul spre ieşire, ca 
să nu mai văd trupul lui Taylor, şi-mi spune să mă ţin 
de ea când mă conduce pe coridor. 

— Ce ti-au făcut? o întreb. 

Tot văd în minte cuțitul acela. 

— Nimic, îmi răspunde cu o voce aproape calmă, 
dar nu-şi poate stăpâni tremuratul. Am o senzație de 
rău, mi se răscolesc măruntaiele. 

— Şi ce-au făcut după ce n-au făcut nimic? 

Reese nu răspunde. Dar când deschid ochiul văd 
sângele picurând prin rupturile ghetelor ei. Şi fiecare 
pas este ezitant, ca şi când și-ar proteja unul dintre 
picioare, încercând să nu lase să se vadă. Ca şi cum i- 
ar fi înfipt cuțitul în tălpi. 

Îmi scot imaginea asta din cap. Dacă o las să se 
îngroape prea mult în mintea mea, o să mă distrugă 
din interior. 

Ajunse în capul scărilor, ezităm din cauza 
zgomotului de jos, care urcă până la noi. La parter, 
fetele s-au apucat iar să baricadeze uşa. Directoarea a 
încercat să le-mpiedice, dar ele n-au lăsat-o. ȘI, deși 
nu vorbim despre asta, ştiu că ne întrebăm amândouă 
pe unde o fi. Oare au găsit-o fetele? Sau o să ne 
prindă şi o s-o închidă iar pe Reese? De mine nu-i 
pasă, dar Reese ştie insula de parcă ar fi Raxter 
transformat în fiinţă de carne şi oase. Directoarea n-o 
s-o lase să-i scape din mână dacă poate fi de ajutor. 

Undeva, în sala principală, se aude un trosnet şi 
cineva ţipă. Ecoul crescând al unui vaiet de panică se 
ridică până la noi. Un alt pocnet teribil. Este un sunet 
greu, ca şi cum cineva ar izbi în uşă. Brusc, vaietul 
acela pulsând ricoşează prin ea. 

Ursul, încercând să intre. Cu Toxul în trup, nu se va 
opri până când nu va avea ce doreşte. 

— Haide, spune Reese. 

Alergăm pe scări în jos şi încerc să nu mă gândesc 
la urmele de tălpi pe care le las în spate, după ce am 
călcat în sângele lui Taylor. Când năvălim la mezanin, 
pulsul îmi bubuie în urechi. Sala mare se vede sub 
noi, fetele strigă. Julia răcneşte ordine spre ele. 
Cineva plânge cu suspine uşoare, abia auzite. 

Ne grăbim în jos, pe scara principală, în mijlocul 
haosului. Uşile din față se cutremură când ursul se 
izbește în ele cu toată greutatea, ca să intre. Două fete 
ne urmează jos, venind dinspre etajul al doilea, de 
unde cară împreună un fişet. Câteva sunt ghemuite 
lângă  canapelele împinse de-a latul ușilor, 
împingându-se în ele ca să le ţină pe loc. 

— Hetty, strigă Julia când ne vede, stând lângă 
baricadă, supraveghind operaţiunea. Ai găsit-o! 

Venim lângă ea, dându-ne repede la o parte din 
drum când trec pe lângă noi fetele care duc fişetul. 

— Ce se întâmplă? întreabă Reese. Nu făcea aşa 
înainte. 

Julia încuviinţează. 

— Trebuie să fi simţit mirosul. Sângele lui Hetty, 
din sala de muzică. 

Bandajul mi s-a înroșit, dar asta e nimic în 
comparaţie cu tot sângele ăla de sus, îmi spun. 

— Rahat, zice Reese, uite! 

Îi urmăresc privirea spre ușile din față, care au 
început să se îndoaie. Zăvorul industrial, restaurat și 
sigur, cedează pe măsură ce ursul se aruncă în ușă, iar 
şi iar. Zgomotul pare o bătaie de inimă şi uşile se 
cutremură, încordate în piroanele lor. 

— Înapoi, spune Julia şi apoi strigă, în timp ce uşile 
zăngănesc în balamale: Toată lumea înapoi! 

Zăvorul cedează şi ușile se lovesc de perete. Soare 
rece, vânt suflând înăuntru. Fălci osoase pocnind. 
Canapeaua, banca se despică, se spintecă precum un 
şrapnel, iar uşile se rup din balamale, cad trosnind şi 
îngroapă fetele dedesubt. Țipete. Aud țipete şi iată 
silueta uriașă, urletul cutremurând cerurile, în timp ce 
ursul înaintează. 

— Aripa sudică! strigă Julia. Mergeţi în aripa 
sudică! Toate cele care încă mai sunt pe picioare o iau 
la fugă. Sunt înţepenită în loc, privind ursul care o 
fixează pe micuța Emmy cățărându-se din ruine, pe 
palmele şi genunchii însângerați. 

Cel puţin, asta pot să fac. 

— Hetty, spune Reese. Nu! 

Dar alerg, trec în fugă pe lângă Cat şi sar peste ce a 
rămas dintr-o canapea. 

— Emmy! strig. 

Ursul ridică ochii, îşi fixează privirea putregăioasă 
asupra mea şi Emmy se împleticeşte spre mine, cotul i 
se izbeşte cu un trosnet de fluierul piciorului meu. Îmi 
arunc braţul bun în jurul taliei sale şi o ridic. 

— Du-te, îi spun, du-te. Sunt în spatele tău. 

— Grăbeşte-te! o aud pe Reese strigând. 

Fac un pas lent înapoi, stând între urs şi Emmy, în 
timp ce ea o ia la fugă spre un loc mai sigur, dar ursul 

pocneşte din fălci şi instinctele mi se trezesc la viaţă. 
Mă întorc, sprintez spre aripa sudică, adrenalina e 
clară şi răcoroasă şi mă simt mai mult decât eu 
însămi. Mă mişc repede, Reese mă aşteaptă la intrarea 
pe coridor. Au lăsat uşile deschise. 

— Intră, intră, spune ea. 

Mai arunc o ultimă privire peste umăr și fac ultimii 
paşi. Ursul miroase cadavrul unei fete căreia i-a ieșit 
prin ochi un lemn ascuţit, în urma dezastrului. 

Reese mă grăbeşte mai departe pe coridor, către 
grămada care aşteaptă, în timp ce Julia şi Cat închid 
uşile duble, sigilând aripa sudică de restul casei. 
Fetele s-au împrăştiat deja prin săli de clasă şi birouri, 
aruncând pe culoar bănci cu care să construim o altă 
baricadă. 

Cât timp mai putem face asta? Cât de mult timp, 
înainte ca următoarele uşi să cedeze și ele? Atunci ce 
o să facem? 

Uşile de la capătul holului nu reuşesc să înăbușe 
prea bine sunetele pe care le face ursul în furia lui, 
respirând sacadat și mormăind, strigând la noi. Emmy 
s-a ghemuit lângă zid, îngrijindu-și buza spartă şi 
pigulindu-şi palma sfâşiată. În jurul ei, mai multe fete 
înfometate, singure și muribunde. Este vina mea. Eu 
am creat lumea asta pentru noi. 

— Există vreo cale de ieşire? întreb. Nu i-ai spus 
directoarei, dar spune-mi mie, Reese. Putem ieşi de- 
aici? 

Mă priveşte câteva secunde lungi şi apoi oftează. 

— Aşa cred, da. 

Oare e serioasă? O trag mai departe de celelalte. 

— De ce dracului n-ai folosit ieşirea aia până 
acum? 

— La început m-am gândit că n-aş putea trece de 
gard, spune ea, evitându-mi privirea. Apoi am putut, 
dar locul ăsta e toată viața mea. 

Înghit cu greu, clipesc ca să alung în întuneric 
imaginea fugitivă a chipului domnului Harker, ochii 
lui goi şi dinţii înnegriți. 

— Şi acum? 

Ridică din umeri. 

— Acum mi-ai cerut-o tu. 

Capitolul 23 


Nu observă nimeni când ne îndepărtăm de grup şi 
pornim pe culoar spre bucătărie. Acolo este o ușă, o 
ieşire de urgență pe care n-o foloseşte nimeni, doar 
pentru cazul în care ar mai funcționa încă alarma, dar 
nu are niciun sens să ne mai facem griji pentru asta. 

Trecem pe lângă biroul din colţ al directoarei, când 
mă opresc brusc din drum. Înainte, uşa era deschisă, 
dar acum este închisă. Printr-o crăpătură văd o cutie 
cu mâncare şi apoi cineva se deplasează, blocându-mi 
vederea. Trebuie să fie directoarea. Își depozitează 
provizii, provizii de care vom avea nevoie dacă 
plecăm de la Raxter. 

Uşa nu este încuiată, dar când încerc s-o deschid se 
lovește de ceva dinăuntru și se opreşte. 

— Scuză-mă, spune cineva dinăuntru, cu voce 
indignată, în mod sigur directoarea. Nu ai voie aici. 

Aproape că mă buşește râsul. De parcă asta ar mai 
conta în vreun fel. Încerc din nou și dau un brânci la 
ușă cu umărul, iar aceasta se crapă uşor. Clipesc, 
ajustându-mi privirea la soarele ce pătrunde pe 
ferestrele înalte ale biroului; o văd pe directoare 
profilându-se în lumină, cu umerii căzuţi şi cocul 
dezlânat. 

Stă lângă un bax de sticle de apă şi, lângă ea, 
stivuite de-a lungul biroului vechi, masiv, se află 
vrafuri de cutii pe care le recunosc — alimente, 
provizii, toate furate din cămară, toate furate de la noi. 
Printre ele, amestecate, sunt pachete medicale de tipul 
celor pe care obişnuia să ni le trimită Marina. Truse 
micuţe de prim ajutor, teancuri de hârtii, înregistrări 
de la infirmerie şi răcitoare, de asemenea, de tipul 
celui pe care l-am găsit în pădure. 

De cât timp aduna toate astea? De cât timp îşi purta 
de grijă doar ei? 

Trec în faţa lui Reese, pentru că n-o s-o las iar s-o 
ia, n-o s-o las, dar ea mă dă la o parte și, după încă o 
privire spre directoare, e limpede de ce. Ochi injectaţi, 
degete tremurând. Un râs nervos, sacadat, în timp ce- 
şi face de lucru cu tivul bluzei. 

— Fetelor, o să vă rog să plecaţi, spune directoarea. 

Îi aud fisurile din voce. Îi e frică. Frică de noi. 

— Ce se petrece aici? o întreb. Ce faci cu toate 
astea? Astea sunt ale noastre. 

Îşi trece mâna peste pantaloni, culege un fulg de 
sânge întărit de sub unghii, de parcă nu i-ar ţâşni din 
gură puroiul ăla roz, lucios. 

— Nimic. Doar făceam inventarul. 

Furia mă invadează ca o maree, năvăleşte în mine 
până când mă îneacă. 

— Nimic? Așa cum tot nimic a fost şi în sala de 
muzică? 

Reese se întinde spre mine, dar îi dau mâna la o 
parte şi mă reped înainte. Directoarea se dă înapoi, 
spre zid, şi trebuie să-mi adun toate puterile ca să-mi 
păstrez controlul și să nu mă duc după ea. 

— Ne-ai încuiat acolo! strig la ea. Ai încercat să ne 
omori. 

— Nu, spune directoarea, privind când într-o parte, 
când într-alta. Nu, nu. Nu-i deloc aşa. Încercam doar 
să vă ajut, spune ea, zâmbindu-mi timid. Pentru asta 
sunt şi toate aceste lucruri. 

În spatele meu, Reese lasă să-i scape un hohot 
scurt. 

— Nu minţi! Dacă voiai să ne ajuţi, trebuia să fi 
început cu mult timp în urmă. 

— Nu înţeleg ce vrei să spui. 

— Oh, haide! 

Mă dau înapoi şi o las pe Reese să vină în faţa mea; 
chipul ei este luminat de un fel de fior rece. 

— Nu suntem decât noi aici. Poţi recunoaşte. 

Însă directoarea nu răspunde, iar Reese dă din cap. 

— Să-ţi spun ce cred eu, atunci. Cred că ai plănuit 
dintotdeauna să ieşi de-aici. Cred că ai avut de la 
început un plan de evadare bine stabilit. Să fie acolo, 
în cazul în care nu reușesc să găsească un tratament, 
nu-i aşa? Dar te-au abandonat şi de-asta aveai nevoie 
de mine. 

— Nu a fost așa. 

— Atunci, explică-mi! 

— Ştiam de câțiva ani că se întâmplă ceva, se 
bâlbâie directoarea. Vremea era aşa de călduroasă 

iarna şi irişii continuau să crească, iar ei ne-au întrebat 
— cei de la Camp Nash, Marina şi CCEP —, dar doar 
fiindcă voiau să aibă acces aici. Doar să testeze câteva 
lucruri, ici şi colo. Dar nu ne-am așteptat la ceva de 
genul Toxului. Credeţi-mă: nu ne-am gândit niciodată 
— eu nu m-am gândit niciodată — că se va întâmpla așa 
ceva. 

Este o minciună şi ne dăm seama amândouă de 
asta. A ştiut. A știut că ceva era în neregulă înainte de 
apariția Toxului. Şi ne-a ţinut aici oricum. 

— Vrei să spui că nu te-ai gândit niciodată că o să 
te pună şi pe tine în pericol, spune Reese. Dar noi, 
restul, eram un risc pe care merita să ţi-l asumi, nu-i 
aşa? Tata a spus întotdeauna că îți doreai lucrurile 
greșite, întotdeauna a spus să nu am încredere în tine, 
iar acum ştiu de ce. 

Om după om prăbușindu-se sub greutatea acestui 
loc, minciună după minciună, şi m-am săturat de asta. 
M-am săturat de confruntările astea, de secretele 
țâșnind din noi ca sângele. Mă întind, o prind pe 
Reese de haină şi trag până când o fac să se uite la 
mine. 

— Haide, îi spun. La început nu sunt sigură că m-a 
auzit şi apoi se schimbă ceva în expresia ei, se 
îmblânzeşte, ca şi când s-ar întoarce dintr-un alt loc. 

— Hai s-o lăsăm cu dezastrul pe care l-a făcut. 

Reese scutură din cap. 

— Ar fi putut să ne salveze. Ar fi putut să arunce 
gazul ăla în nenorocitul de ocean. 

Da, ştiu. Şi eu aş fi putut face la fel. 

Trag adânc aer în piept, ignorând senzaţia de rău 
din stomac. 

— Dar acum ne putem salva noi singure. Te rog, 
Reese. Hai să mergem. 

Îi aruncă o privire directoarei, care tremură, 
privindu-mă cu ochi mari, neajutorați. 

— Dacă mişcă un singur nenorocit de muşchi, jur 
că... 

— N-o să miște, îi tai eu vorba. Bine? 

— N-o să mișc, spune directoarea, dând disperată 
din cap. 

Reese oftează şi se eliberează de tensiune. Îi cad 
umerii, își lasă capul în faţă. 

— Caută niște mâncare, spune ea încet. Eu iau apa. 

— Mulţumesc, îi spun. O să ne mișcăm repede, 
promit! 

Directoarea stă lipită de perete, cu palmele deschise 
şi goale, aşa că mă întorc cu spatele la ea şi o las pe 
Reese s-o privească, dacă doreşte. Lângă rafturile de 
cărți aliniate la perete este un rucsac de pânză în care 
sunt deja un pistol şi câteva cutii de muniție. Apuc 
pistolul, îi verific piedica şi i-l dau lui Reese. Poate că 
are umărul rănit, dar n-am mai tras niciodată până 
acum cu pistolul, iar ea va fi cea mai bună trăgătoare. 
Cu puţin noroc o să-şi amintească ce am învăţat-o 
despre schimbarea posturii. 

Îşi îndeasă pistolul la brâu, în blugi, şi se 
ghemuieşte lângă baxul cu sticle de apă. Învelişul de 
plastic fusese rupt şi câteva sticle se răsturnaseră pe 
podea. 

— Tu le iei pe astea, spune ea, dând din cap spre 
cutia de lângă mine, plină cu pachete de pesmeţi și 
carne uscată. Eu o să iau câteva rachete de 
semnalizare de la marină. Şi una dintre trusele astea 
de prim ajutor. 

Încare în rucsac cât de multă mâncare pot. Este 
ciudat — la fundul cutiei se află un strat de hârtii, de 
parcă directoarea ar fi împachetat o parte din dosarele 
şcolare. Le scot şi le frunzăresc, Reese uitându-se 
peste umărul meu, dar sunt scrise cu litere mici, iar 
ochiul mă înțeapă, disperat după un pic de odihnă, aşa 
că mă mulțumesc să le îndes adânc în rucsac. O să 
ajungem la ele mai târziu. 

Reese se întoarce la sticlele cu apă, însă câteva 
minute mai târziu o aud strigându-mă şi mijesc ochiul 
spre ea. Are în mână o sticlă, cu capacul desfăcut. 

— Ce e? o întreb. 

— Era deja deschisă. Sigiliul este rupt. 

Mi-o imaginez pe directoare când am intrat noi, 
cum stătea lângă acea cutie. Avea ceva în mână. Ridic 
privirea spre ea şi încerc să-i văd ochii, dar se uită fix 
înainte. 

— E doar asta? întreb. 

Reese mai ia una din țiplă și răsuceşte capacul. 

— Şi asta e la fel. 

Mă târăsc spre ea şi alegem la întâmplare dintre ele. 
Fiecare sticlă e la fel, capacul se deschide uşor, 
sigiliul este deja rupt. 

— Rahat, spun eu, dar Reese e deja în picioare, 
înaintând spre directoare. 

— Ce-ai făcut? o întreabă ea blând. 

Podeaua de sub genunchii mei este udă, apa mi-a 
îmbibat blugii. Directoarea le-a făcut ceva. Dar ce? 

Ridic în lumină una dintre sticle. La început nu văd, 
dar apoi... iată-le. Grăunţe de pudră fină, neagră, 
adunându-se la fund. 

Reese țâșnește când trec pe lângă ea. Directoarea se 
fereşte, speriată, dar îmi înfig degetele în buzunarul 
pantalonilor ei şi o trag spre mine. Am dreptate, ştiu 
că am, şi aş vrea să fiu surprinsă, dar se întâmplă 
acelaşi lucru, iar și iar. Totul este acelaşi lucru, repetat 
la nesfârşit. 

— Hetty, spune Reese, ce e? 

Directoarea se luptă să scape de mine, dar îmi înfig 
umărul în pieptul ei şi fac tot ce pot ca s-o imobilizez. 
— Verifică gloanţele, îi spun lui Reese. O să vezi. 

— N-am vrut să fac rău nimănui, se apără 
directoarea. Voiam doar să ajut. 

— Oh, o aud pe Reese din spatele meu și, fără să 
mă uit, ştiu ce a descoperit. 

Unele gloanţe sunt deja crăpate, golite de praful de 
pușcă în felul în care ne învăţaseră să facem fetele 
mai mari din Schimbul Armelor. N-am ştiut niciodată 
de unde am aflat, de fapt, ce-i poate face un pic de 
praf de pușcă unui trup contaminat de Tox. Nimeni nu 
mi-a răspuns, când am întrebat. Dar știu că este o 
moarte lentă, ca somnul, dacă somnul te îmbată de 
durere. 

— L-ai pus în apă, nu-i aşa? o întreb aplecându-mă 
atât de mult spre ea, încât o împroşc pe obraz cu 
stropi de salivă. 

Îmi prinde faţa în palme înainte să mă pot da înapoi 
şi mă priveşte în ochi cu o expresie blândă, chiar şi 
când strânsoarea 1 se înteţește. 

— Trebuie să mă asculți, îmi spune. Acum, ăsta e 
cel mai bun lucru pentru voi. 

— Las-o în pace, spune Reese, dar directoarea o 
ignoră. 

— Fi sunt pe drum, Hetty. Au decolat deja de pe 
portavion. 

Vocea i se frânge, răguşită, aproape o şoaptă. 

— Ştii ce pot face. 

Ştiu. Nu că aş fi auzit ceva cât am trăit la bază. Ci 
pentru că nu am auzit. lar asta spune mai mult ca 
orice. 

Îi îndepărtez mâinile de pe mine şi mă dau înapoi. 

— De ce acum? Au avut un an şi jumătate. Ce s-a 
schimbat? 

— A fost o contaminare în echipa de cercetare, 
spune directoarea, și apoi una dintre voi, fetelor, a 
încălcat carantina. 

Îmi adun toate puterile ca să mă ţin pe picioare, 
apăsată de vină; mă simt de parcă m-aş îneca, doar că 
nu pot s-o arăt. N-o pot lăsa pe directoare să ştie că 
noi am fost. 

— E un risc prea mare pentru un rezultat prea mic, 
continuă ea. Nu pot vindeca asta. Poate că, dacă ar fi 
putut să extindă mai mult testarea... 

— Să extindă mai mult testarea? 

Asta îmi aduce aminte de ceva, dar nu-mi dau 
seama de ce anume, aşa că închid ochiul, trecând prin 
ultimele câteva zile, până când amintirea îmi revine, 
vie. Welch pe dig, în ziua aceea, chiar înainte de a 
muri. Voiau să ne testeze pe toate, să facă experimente 
pe mâncare, spunea ea, dar nu voia să-i lase. 

— Welch era de partea noastră. Nu-i așa? 

Directoarea se încruntă. 

— Nu-mi dau seama ce anume înseamnă partea 
voastră, Hetty, dar era hotărâtă să nu supunem tot 
efectivul de eleve la această testare, dacă ar fi 
însemnat suferinţe inutile. 

Zâmbeşte neliniștită. 

— Personal, cred că e clar că s-a înşelat. 

— S-a sinucis. 

Tremur şi Reese se apropie, aşezându-şi mâna pe 
spatele meu. 

— S-a sinucis din cauza planurilor voastre. 

— Să nu uităm, spune directoarea, o umbră de 
enervare străbătându-i faţa, că era o femeie în toată 
firea, cu discernământ. A făcut propriile alegeri. N-o 
să fiu eu responsabilă pentru ele. 

Are dreptate. Welch a ales — ne-a ales pe noi de 
fiecare dată când a aruncat proviziile contaminate, de 
fiecare dată când ne-a pus s-o minţim pe directoare în 
legătură cu asta. 

lar eu m-am înşelat. M-am înşelat în tot timpul ăsta. 

Nu mai pot rămâne aici. Fiecare greşeală pe care 
am făcut-o, săpând tot mai adânc şi mai adânc, şi 
locul ăsta care va fi mai bun fără mine, chiar şi atunci 
când vor sosi avioanele. 

— Hetty, spune Reese din spatele meu. Afară, pe 
culoar, aud fetele vorbind tot mai tare, pe măsură ce 
iau sălile de clasă la rând, golindu-le de bănci şi 
birouri, de orice ar putea folosi la baricadarea ușii. 

Mă uit din nou la directoare. 

— Cât mai e până ajung avioanele? 

— Vor fi aici la lăsarea întunericului. 

Asta e. O zi. Asta e tot ce i-a rămas Raxterului până 
când o escadrilă de avioane de luptă o să-l şteargă de 
pe hartă. Îl aud pe tata în cap, iar el îmi spune să fug, 
cât de repede şi cât de departe pot. Aşa o să fac. Dar a 
mai rămas ceva. 

— Atunci de ce-ţi mai băteai capul cu apa, o întreb, 
dacă suntem toate moarte, oricum? 

Directoarea tuşeşte delicat. 

— Este mai uman așa. 

— Uman? 

Aproape că izbucnesc în râs. Nu-mi vine să cred. 

— Şi unde era umanul ăsta când ai încercat să ne 
gazezi? 

— Să vă gazeze? o aud pe Reese din spatele meu, 
cu şocul întipărit în voce. 

Am uitat că ea nu ştie. 

— Ar fi trebuit să funcţioneze, insistă directoarea. 
Nu cred că doza a fost suficient de concentrată. La 
urma urmelor, a funcționat în cazul prietenei voastre. 

Timp de o secundă nu mai sunt aici. Sunt pe acel 
feribot, în prima zi, uitându-mă la Byatt, care mă 

privea. Zâmbetul ei, ca un lucru pe care-l așteptasem 
toată viața, zâmbetul ei, de parcă aş fi fost deosebită. 

— Nu. Nu, nu înţeleg. Despre ce vorbești? 

— Prietena voastră. Domnişoara Winsor. 

Mi se taie respirația. Reese înjură încet. Dar 
directoarea continuă. 

— Din ce am auzit, a fost de mare ajutor. 

— A fost? întreb. 

Dar ştiu deja; ştiu ce urmează. 

— A murit, ridică directoarea din umeri. CCEP i-a 
administrat doza de gaz ieri, la un moment dat. 

Mă simt scobită pe interior, de parcă miezul din 
mine s-ar fi evaporat. Ar fi fost smuls. Nu se poate ca 
ea să se fi dus. Lacrimile îmi ţâșnesc din ochi şi tot 
trupul mi se cutremură. 

— Nu te cred. Nu te cred, nu te cred! 

— Ei bine, nu cred că mai contează. 

Înainte să-mi dau seama, traversez încăperea şi-mi 
încleştez mâna în faţa directoarei. Ea ţipă şi sângele îi 
tâşneşte prin piele când o zgârii cu unghiile. Reese mă 
prinde de mijloc şi mă trage înapoi; dau sălbatic din 
picioare în timp ce ea mă îndepărtează de directoare. 

— Minte, spun. Nu o ştie pe Byatt. Nu înţelege. 

— Ştiu, îmi şopteşte Reese la ureche. Ai dreptate. 
Chiar ai. Dar nu mai avem timp. Exact aşa ai zis şi tu, 
okay? Trebuie să plecăm. 

— Da, o aprob şi înghit cu greu, obligându-mi 
trupul să se relaxeze. Dar, mai întâi, un singur lucru. 
Goleşte sticlele. În afară de una. 

— Nu, spune directoarea, nu, nu, aşteaptă! 

Reese îmi dă drumul, mă lasă să-mi apăs braţul pe 
gâtul directoarei. 

— S-a terminat, îi spun. 

În spatele meu, Reese începe să verse apa din sticle. 
Podeaua se înnegrește, alunecoasă, iar directoarea 
plânge. 

Byatt nu a murit. N-o să-i dau crezare. Directoarea 
a mai mințit şi altă dată, aşa că ar putea minți şi acum. 
O s-o găsesc pe Byatt, aşa cum am promis că voi face. 
Şi, când o s-o găsesc, o să fiu în stare să-i spun că am 
făcut asta în numele ei. 

Ridic brațul de pe gâtul directoarei. Mă întind 
înapoi, spre Reese, iar ea îmi îndeasă în mâna 
sănătoasă ultima sticlă de apă. Pentru Byatt, pentru 
domnul Harker, pentru noi toate. 

— Trebuia ca noi să bem asta? întreb, ținând sticla 
în dreptul buzelor. 

Ea încuviinţează. 

— E cel mai bine pentru voi. Nu vreţi toată durerea 
aia. Crede-mă, o să fie cel mai simplu lucru din lume. 

— Da. 

Mă uit la apă şi-mi ling buzele. Când o privesc iar 
pe directoare, o văd uitându-se la mine cu ochi calzi, 
apoi se întinde să mă atingă pe umăr. 

— N-o să te doară, spune ea blând. 

Mă aplec mai aproape. 

— Dovedeşte-mi! 

Icneşte şi-i îndes sticla în gură, apăsându-mă cu 
toată greutatea pe maxilarul ei, ca să i-l ţin deschis cât 
apa îi gâlgâie pe gât. 

Un sunet înăbuşit şi un suspin, în timp ce se 
prăvălește sub mine. Apa mi se scurge pe mână, 
udându-i bluza. Poate încerca să nu înghită, dar la un 
moment dat tot va trebui s-o facă. Îi simt buzele 
umede în palmă, dar nu renunţ, apăs şi mai tare, îmi 
ating fruntea de a ei. Ea ne-a făcut asta. Acum e 
rândul nostru. 

Mucii îi picură din nas şi începe să se înece, în timp 
ce spasmele îi cutremură trupul. Mă uit la gâtul ei, 
așteptând, aşteptând, şi în cele din urmă îi scapă un 
geamăt, în timp ce înghite. 

Rămân aici, şold în şold cu ea, până când îşi pierde 
vlaga şi n-o mai pot ţine. Mă dau în spate şi îi las 
trupul să cadă pe podea. În coate şi genunchi, icnind 
după aer. 

Pare micuță. Îi văd încheieturile subțiri, pielea 
pământie şi palidă. Turtesc sticla de apă şi o arunc 
lângă ea. 

— Las-o, spune Reese, să mergem! Devine nasol 
acolo, afară. 

Mă uit înapoi spre ea, confuză, şi-mi face semn 
spre coridor. Uşile duble care închid holul principal 
încasează lovitură după lovitură. Dacă uşile din față 

nu au rezistat, acestea n-au nicio șansă. O aud pe Julia 
strigând la celelalte fete, zorindu-le să continue să 
susțină baricada. Dar nu foloseşte la nimic. 

— Okay, spun. 

Ridic rucsacul în spate, poticnindu-mă puțin sub 
greutatea lui, dar mă redresez repede şi ieşim din 
birou. Nicio privire înapoi, nici măcar una până când 
ajungem în bucătărie şi verific în spate, să fiu sigură 
că nu ne urmează niciuna dintre celelalte fete. 

Spațiul gol și ecoul țipetelor. Trebuie să ne grăbim. 

Reese se îndreaptă spre ieşirea de urgenţă, cu 
semnul de deasupra întunecat şi crăpat. O urmez, ea 
avansează prima, deschide ușa doar câțiva centimetri 
şi se uită afară. 

— Pare liber. 

Râd scurt şi spun: 

— Oricum ar fi, plecăm. 

Îmi întinde mâna argintie şi i-o strâng în palma 
mea. 

— Stai cu mine, spune ea, iar eu o să stau cu tine, 
da? 

Închid ochiul. Raxter în spate şi cine ştie ce în față. 

Capitolul 24 


Uşa ne aruncă în partea din spate a curții. Lumina 
puternică a soarelui străpunge norii, pe măsură ce 
dimineaţa avansează. În faţa noastră, peluza pustie, 
doar câteva pâlcuri de pini de coastă între noi şi 
ocean. La dreapta mea, cam la o sută de metri peste 
iarba prăfuită de brumă, gardul, apoi scăparea. 

— Dacă ne pierdem una de cealaltă, vino la mine 
acasă! Ne întâlnim acolo. 

— ŞI apoi? 

— Barca tatei, spune ea. Mai mult o bărcuţă pentru 
distracție, probabil. Este ascunsă la țărm, pe undeva. 

Din casă se aude un trosnet, poate că una dintre uși 
a cedat, şi le aud pe fete țipând. O strâng pe Reese de 
mână. Vin avioanele, îmi spun. Urăsc felul în care 
asta sună ca un fel de scuză. 

— Numără până la trei, spune Reese. Şi ia-o la fugă 
spre poartă. 

Dau din cap şi împreună şoptim: 

— Unu. Doi. Trei. 

Țâşnim aşa de repede, încât mi se taie respirația, 
gura mi se înmoaie incontrolabil, în timp ce-mi arunc 
toate puterile în picioare. Deasupra noastră, prima 
fulguială înțepându-mi obrajii. Rucsacul are legăturile 
slăbite şi se clatină dintr-o parte în alta, mă împiedic, 
dar Reese nu mă lasă să mă prăbuşesc. 

— Aproape că am ajuns! strigă ea. 

Ajungem repede la gard, dar nu mă pot opri. Sunt 
obosită şi mă lasă picioarele, paşii îmi sunt nebunești, 
însă, în sfârșit, poarta. 

Ne împleticim, oprindu-ne o clipă. Îmi tremură 
mâna şi Reese a lăsat urme însângerate în zăpadă, dar 
simt în gură, aspru şi amar, valul de adrenalină, iar 
frigul îmi intră pe sub piele. Sunt în viaţă. Sunt aici și 
în viață. 

Strâng chingile rucsacului în timp ce Reese scoate 
pistolul de la brâu. Poarta se deschide în faţa noastră 
şi o văd pe Reese muşcându-şi buza de durere când 
ridică pistolul, ia poziţie şi schimbă mâna de tragere, 

aşa cum am învăţat-o, ţintind în umbra ce învăluie 
copacii de dincolo de poartă. 

— Doar ca să fim sigure, spune ea. 

Îmi vine să râd. 

Alegem un alt drum spre casa ei. Ne ţinem departe 
de sălbăticie, pe cărările întretăiate ale cerbilor 
desfăşurate printre copaci, dornice amândouă să 
înfruntăm pericole pe care le ştim, nu pericole pe care 
nu le ştim. 

Pădurea este ciudat de tăcută, chiar şi pentru 
Raxter. Petice de zăpadă împestriţează pământul, 
neaua cade din cer mai deasă decât de obicei în 
această perioadă de iarnă. Cercetăm atent pământul 
după urme, dar, de fiecare dată când le găsim, acestea 
se îndepărtează, îndreptându-se către şcoală. Dacă noi 
suntem în siguranță aici, este pe socoteala celorlalte 
fete. 

În cele din urmă, zărim în față silueta dărăpănată a 
casei Harker. Chpesc pentru a înlătura fulgii de 
zăpadă agăţaţi în gene şi grăbesc pasul, disperată după 
o clipă de odihnă. 

Reese intră prima, ştergându-se absentă pe picioare 
în pragul uşii; gestul ei îmi face inima să se strângă. 
Apoi icneşte și lasă să-i scape un suspin — bineînţeles, 
am uitat. Domnul Harker. Cadavrul lui. 

Îmi las mâna sănătoasă pe umărul ei şi vin alături 
de ea, gata să-i spun câteva cuvinte liniştitoare. Dar n- 
ar ajuta la nimic pentru că, adunate în jurul a ceea ce a 
mai rămas din domnul Harker se află trei vulpi 
cenușii, cu boturile umede şi negre, care îi sfâșie 
trunchiul. 

— Plecaţi de lângă el! strigă Reese. 

Ridică pistolul şi trage în direcția vulpilor, fără 
țintă, dintr-o poziția aiurea. 

— Plecaţi! strigă ea. 

Una dintre vulpi ţâșnește printr-o gaură din peretele 
casei, dispărând în stufăriş, iar celelalte două doar își 
înalță capetele și se uită la noi. Totuşi, lui Reese nu-i 
pasă. Se repede spre trup, îmi dă mâna la o parte cu 
hotărâre când încerc s-o trag înapoi. Cade în patru 
labe la picioarele tatălui ei, cu una dintre ghete 

desfăcută din şireturi şi cu o şosetă cu dungi ieşindu-i 
din cealaltă. 

Vulpile o privesc liniștite, aproape ca pe una de-ale 
lor. Dar când mă apropii de ele, o iau la sănătoasa cu 
un strigăt ascuţit și se furişează prin zid. 

— Reese? 

Stă sprijinită pe călcâie şi zăresc pe obrazul ei urma 
unei lacrimi, înainte de a apuca să şi-o şteargă. 

— Te superi, spune ea, dacă plecăm de-aici? 


Ne îndreptăm mai departe spre vest, pe coasta 
insulei. Ar fi mai simplu să mergem pe plajă, dar 
Reese preferă să rămânem la adăpostul copacilor, 
destul de adânc în pădure încât să fim camuflate de 
crengi. 

Aici, marginea insulei Raxter se modifică, este 
aproape poroasă. Mai încolo, terenul se va transforma 
în stânci zimţate, înainte de a ajunge mlaștină, în 
capătul celălalt. Când am plecat, am întrebat-o pe 
Reese încotro mergem, dar a dat din cap și m-a tras 
după ea. Acum o săptămână aş fi zis că este 
încăpățânată, dar nu e decât versiunea ei stânjenită de 
faptul că am întrebat încotro mergem şi nu este prea 
sigură. 

Am ajuns la stânci. Reese se încruntă şi se uită în 
Jos, spre țărm; ieşim dintre copaci tot la câţiva pași. 

— Aproape că am ajuns, spune ea, iar eu 
încuviințez din cap. 

N-o presez. O să găsească locul pe care-l caută. 

Ne continuăm drumul, trupurile ne sunt încordate, 
rucsacul îmi atârnă tot mai greu pe umeri, cu fiecare 
pas. Este linişte, ca și când totul pe insulă se ascunde 
de ceea ce s-a întâmplat în casă. Odată ce ursul va 
termina cu ce a mai rămas din noi, va veni după 
celelalte animale. Trebuie să plecăm de-aici înainte ca 
locul ăsta să se transforme în front de război. 

Reese se opreşte brusc şi arată undeva, în fața 
noastră. 

— Acolo, spune ea. 

Îngrămădită între două sulițe mari de piatră se 
deschide o potecă şi dincolo de ea zăresc o fâşie din 
mal, unde valurile întind pe nisip cuiburi de alge 

marine. Şi acolo, întinsă pe plajă, cu coca acoperită de 
crustacee şi mușchi, o bărcuţă albă. 

Începem să coborâm, atente la stâncile alunecoase 
din cauza apei de mare. Reese ridică mâna și o prind, 
o las să mă ajute să mă ţin pe picioare în timp ce ne 
croim drum spre țărm. 

Cărarea se termină deasupra malului şi trebuie să 
sărim jos, pe plajă. Ghetele mi se afundă în nisip, 
lăsând în urmă contururi care dispar imediat. Văd 
continentul conturat la orizont, pustiu şi întunecat. 

— Vino aici, spune Reese gesticulând spre una 
dintre stânci. Trebuie să-ţi refac bandajul. 

Mă aşez şi-i dau rucsacul, ca să poată scoate de 
acolo trusa de prim ajutor. Bandajele făcute de Julia 
abia dacă mai reuşesc să-mi acopere rănile de la 
mână; când Reese deschide trusa, las să-mi scape un 
oftat de uşurare la vederea pansamentelor extraordinar 
de curate. 

Îmi ia mâna în palmele ei, rotindu-și umărul, ca să 
şi-l relaxeze. Zăpada încă uşoară, dar aderentă acolo 
unde se aşterne, mi se strecoară pe sub guler şi-mi 
ridic gluga în timp ce ea desface legăturile 
improvizate. 

— Doamne, dar chiar te-ai făcut zob, spune ea, 
încercându-mi uşor palma. Simti? 

— Doar pe alocuri. 

Desface uşor bandajul şi-mi înfășoară mâna din 
nou, atentă să evite locurile unde sângele a trecut deja 
prin primul strat de pansament. 

— Dar poţi să o mişti? 

Reuşesc să-mi îndoi degetul mare şi Reese 
zâmbeşte şi-mi dă drumul. 

— Asta e bine, spune ea. O să încercăm în 
continuare. 

Se ridică, împachetează trusa de prim ajutor şi o 
bagă la loc în rucsac. Mă uit dincolo de ea, spre locul 
unde continentul se estompează la orizont. 

— Pare atât de departe! îi spun. 

— Cam 50 de kilometri până la țărm. 

Scrutează depărtarea şi mă întreabă: 

— Şi ce facem după ce ajungem acolo? 

— Vreau să mergem la Camp Nash, îi spun cu 
hotărâre. Acolo trebuie să fie şi Byatt, n-o s-o 
abandonez. Nici dacă chiar a murit. 

— Hetty... 

— N-o să fac asta. Nu pot s-o abandonez aşa. Nu 
înţelegi. 

Reese îşi fereşte privirea. 

— Ba chiar înţeleg. 

Desigur. Tatăl ei. Mă lupt cu un val de greață. 

— Îmi pare rău. N-am vrut să... 

Îmi dau capul pe spate, uitându-mă cum ninge. 

— Nu vreau să crezi că am uitat. Sau că mi se pare 
că totul e în regulă. Ştiu că ești furioasă şi poate că o 
să mai fii aşa multă vreme, dar pot să accept. 

— Sunt furioasă, spune Reese încetişor. Dar abia 
dacă simt furia asta. Știu că va reveni, dar am și alte 
lucruri de care să-mi pară rău. 

Se uită la mine, la gâtul meu, şi-mi amintesc 
senzaţia pe care am avut-o când m-a apăsat cu toată 
puterea cu braţul pe beregată. Acum o săptămână, însă 
par ani de-atunci. 

— Acum există lucruri mai importante. 

Râd ușurată, aproape că-mi dau lacrimile, iar Reese 
se apleacă până când umerii ni se ating. 

— Unul dintre lucrurile astea importante, continuă 
ea, este vindecarea. Nimeni nu caută cu adevărat un 
tratament. Acum ştim asta. 

— Poate găsim ceva la Camp Nash, spun eu. 

Şi apoi mă gândesc la Welch, acolo, pe dig, la ce 
mi-a spus despre părinții mei. La ce i-am spus despre 
tata. 

— Sau poate că există altcineva care să ne ajute. 

Reese se încruntă. 

— Cine? 

— Tata. 

Mă întreb dacă mai este încă încartiruit la Norfolk. 
Ce au făcut el și mama cu vieţile lor acum, când mă 
cred moartă? 

— Este în Marină. Adică nu cum e Camp Nash, dar 
ar putea să ştie ceva. Şi cred că în momentul ăsta nu 
putem spera la mai mult. 

Reese nu scoate o vorbă şi îmi mut privirea de la 
ea. Ştiu că se gândeşte la propriul ei tată şi aştept să 
iasă singură din starea asta. 

— În regulă, spune ea în cele din urmă. Întâi Byatt 
şi apoi tratamentul. 

Închid fermoarul rucsacului, iar Reese se duce la 
barcă, să o întoarcă. Într-un minut-două a îndreptat-o 
deja şi a tras-o în apă. Văd un motor extern, ruginit, 
abia ținându-se de carenă. 

— O să funcționeze? o întreb. Sau trebuie să 
vâslim? 50 de kilometri înseamnă ceva. 

— Ar trebui să fie în regulă, îmi răspunde. lar tata 
ținea mereu o canistră de combustibil de rezervă. 

Mă uit la ea cum inspectează vâslele şi le așază la 
locurile lor, pentru orice eventualitate. Un val puternic 
clatină barca şi mă dau înapoi câţiva paşi. Sunt fiica 
unui militar de la Marină — de acolo de unde vin eu, 
bărcile sunt mai mari decât asta. Sunt stabile şi cu 
punți largi, şi rămân întregi şi fără un petic de gudron 
la pupa. 

Reese râde și vântul îi răvăşeşte coada împletită, iar 
eu simt o gheară în inimă. Norii se încreţesc deasupra 
noastră şi soarele alunecă uşor la orizont. Stâncile 
mugesc sub vântul care şuieră printre ele. Niciodată n- 
o să renunţ la Raxter, indiferent cât de departe voi fi. 
ŞI nici el n-o să renunţe vreodată la mine. 

— Urcă, spune Reese întinzându-mi rucsacul. O s-o 
împing eu în apă. 

Urc în barcă şi mă aşez repede cu faţa spre mal, 
ținându-mă strâns de margine. Reese începe să 
împingă barca înspre larg, în valuri, până când intră în 
apă până la genunchi. Simt cum stomacul începe să 
mi se zvârcolească, în timp ce barca e aruncată de 
colo colo. 

— Okay, spune ea. Ţine-te bine! Urc şi eu. 

Mai face un ultim pas, împingând cu toată puterea, 
şi se aruncă peste margine. Barca se apleacă 
îngrozitor într-o parte, iar Reese îşi trece un picior, 
apoi şi pe celălalt. Mă azvârl în spate, în timp ce apa 
mă lovește în față. 

— Gata, spune ea, lăsându-se pe băncuţa din faţa 
mea. Eşti okay? 

— Ai adus cu tine o jumătate de ocean. 

Îşi dă ochii peste cap. 

— În afară de asta. 

— Da. 

Valurile ne împing deja înapoi spre țărm, aşa că 
Reese reglează o manetă a motorului şi trage tare de 
butonul de pornire. Nu se întâmplă nimic, dar ea 
încearcă iar și iar; în cele din urmă motorul revine la 
viață, tuşind, aruncând un jet de apă, şi, huruind, 
barca înaintează. 

— În regulă, spune Reese, dar abia dacă o aud 
peste zgomotul motorului. Gata, am pornit. 

Malul se îndepărtează. Reese nu se uită înapoi. 

Capitolul 25 


Ne ţinem aproape de partea nordică a insulei. Reese 
are grijă ca motorul să meargă la minimum, ca să 
economisim benzină, așa că ne mişcăm încet şi coasta 
alunecă pe lângă noi şerpuind în curbe blânde. 
Copacii se aliniază unul după altul ca nişte chibrituri 
şi apoi, când soarele se ridică aproape de amiază, 
începe mlaştina. Aproape un kilometru, şi vom ajunge 
în acel punct de pe insulă unde digul avansează în 
ocean. 

Aici trecerea este mai dificilă, dune de nisip sunt 
adunate în tot felul de locuri stranii. Mijesc ochiul, 
cercetez malul dinspre Centrul pentru vizitatori. 
Imediat după el, oceanul se adânceşte brusc şi o să 
ajungem la apă deschisă. Curând vine şi acest 
moment. Centrul este cocoţat în partea nordică a 
insulei, despărțit de mlaştină de o barieră groasă de 
copaci. Construit ca să arate ca o casă, cu specific de 
coastă, acoperiş de şindrilă şi o verandă cu panoramă, 
plus o anexă pătrată în spate, veche de vreo zece ani, 
când Comitetul pentru turism a decis să încerce să se 
modernizeze. Dar astăzi arată, practic, lipsit de formă, 
învelit într-un soi de cort. 

Mă îndrept de spate. Mă frec la ochi, clipesc 
puternic şi mă uit iar. Antena radio străpunge foaia de 
cort, dar restul clădirii este acoperit și marginile 
materialului flutură în vânt. 

— Stop, spun eu, iar Reese apasă pe un comutator 
şi motorul încetineşte. 

— Ce-i aia? întreabă ea. Locul ăsta ar trebui să fie 
pustiu. 

Cortul nu pare să acopere clădirea în întregime, dar 
de aici nu-mi pot da seama prea bine. Am mai văzut 
aşa ceva în cazul fumigaţiilor, pentru a ţine clădirile 
izolate de exterior. Dar de ce aici? 

Şi apoi îmi pică fisa. O barcă a părăsit docul în 
seara aceea, de la casa Harker, dar nu a pornit spre 
Camp Nash. A venit aici. 

— Mereu ne-am imaginat că ei sunt pe continent, îi 
spun lui Reese. Marina, CCEP. Dar nu erau. Au fost 

pe Raxter în tot acest timp. 

Mă întorc spre Reese. 

— Cu cei de aici am auzit-o pe Welch vorbind prin 
stație. Ei erau avanpostul. Gândeşte-te şi tu! N-ar fi 
riscat în niciun caz să ducă pe continent materiale 
contaminate. 

— Aşa că, în schimb, au trimis o unitate aici, se 
încruntă Reese. Are sens. Dar au riscat să se 
contamineze ei înșiși. 

— Un târg. 

Propria lor siguranță în schimbul accesului la 
materiale. În schimbul... accesului la noi. 

— Şi când au fost gata să testeze un tratament, au 
cerut un subiect în viaţă. Şi au primit unul. 

Mă aplec în față, iar barca se înclină pe-o parte. 

— Ăsta-i motivul pentru care Byatt se află acolo. 
Sunt sigură de asta. 

Reese conduce barca în jurul capătului insulei, 
țintind digul. Danele de acostare au dispărut de mult, 
nu avem niciun odgon, aşa că Reese îndreaptă barca 
spre bancurile de nisip, cu vârful către mlaștină. 

Mă lasă să cobor eu prima, spune că va ţine barca 
în echilibru cât mă dau jos. Aici apa este noroioasă şi 
nu-i văd fundul, dar nu poate fi prea adâncă. Încalec 
marginea bărcii, care se înclină pe măsură ce-mi las 
greutatea să alunece peste margine. Mă împing de pe 
barcă, jos, şi aterizez în stufăriş, iar apa mi se strânge 
îngheţată în jurul picioarelor. 

Nu-mi ajunge decât până la jumătatea gambelor, 
dar este groaznic de rece, mai rău decât în orice zi pe 
care am trăit-o aici. Tremur violent şi-mi amintesc să 
nu mă opresc până la mal şi să ţin barca astfel încât să 
poată cobori şi Reese. 

Îşi aruncă rucsacul pe umărul sănătos şi alunecă 
uşor peste margine, de parcă a făcut asta de o mie de 
ori — şi desigur că aşa şi este. Se strecoară spre pupa 
în timp ce eu ghidez barca, ţinând de partea din față. 
O ducem împreună pe plajă, cam la o jumătate de 
metru de linia apei. 

De aici şi până la Centrul pentru vizitatori terenul 
este mai degrabă mocirlos şi fără locuri în care să ne 
putem ascunde înainte de a ajunge la copaci, cu 

Centrul ţinut sub observaţie. Stăm în afara poteci, 
mergem aplecate, ne târâm printre insecte şi prin 
duhoarea pe care abia s-a aşternut o brumă albă. E 
mai sigur așa, dar mi-e cald rău, mă mănâncă pielea și 
buza de sus mi-e udă de sudoare. Poate că avioanele 
nu vor veni, până la urmă, şi poate că nici ei n-au fost 
evacuați, poate că sunt încă aici. 

Lucrurile pe care le văd cu coada ochiului continuă 
să se modifice. Tot aud clicul unei sigurante trase. 
Stufărişul pocnește în spatele meu şi mă clatin, cad în 
genunchi. Vin. S-a terminat, s-a terminat. 

— Hei! 

Sper doar s-o facă repede, să-mi tragă un glonţ între 
ochi. N-o să mă împotrivesc — o merit, mi-am câștigat 
soarta —, dar, vă rog, nu mă faceţi să aştept. 

— Hetty! Isuse, arzi! 

Simt şi eu; apoi o mână pe frunte şi clipesc cu 
greutate. Reese, este Reese. Mă ajută să mă aşez, cu 
bărbia în piept, sub mine pământ jilav, mustind de 
apă. 

— Trebuie să iei o pauză, spune ea în timp ce 
scotoceşte în rucsac după trusa de prim ajutor. Ai 
nevoie de odihnă. 

— Sunt bine. 

Reese aruncă trusa de prim ajutor pe jos şi o cutie 
cu aspirină alunecă în noroi. 

— Nu-i destul, spune ea, furia răzbătându-i din 
voce. Ce ar putea rezolva astea? 

Mă ajută să mă ridic şi plecăm, lăsând acolo trusa 
de prim ajutor. 

În cele din urmă străbatem mlaştina și intrăm în 
pădure alegându-ne drumul cu grijă, până când 
ajungem de cealaltă parte şi vedem profilându-se 
Centrul pentru vizitatori, cu cortul de plastic fluturând 
în vânt. 

Aleea este chiar în faţă, o potecă pavată ce 
şerpuiește de sub cort. Ştiu că ar trebui să am un plan, 
o cale anume de a mă strecura înăuntru, dar mâna mă 
doare şi sunt foarte obosită, așa că nu mă pot gândi 
decât să ridic foaia de cort şi să intru. În spatele meu, 
Reese înjură, apoi mă urmează. Folia de plastic cade 
în spatele ei, sigilându-ne în întunericul înăbuşitor. 

Ne oprim o clipă, în caz că vine cineva după noi, 
dar nu este decât liniştea, iar dacă avioanele sunt pe 
drum, înseamnă că echipa de cercetare a fost deja 
evacuată. Uşile duble ale Centrului sunt la o lungime 
de braţ. Întind mâna, trag uşor de clanţă și uşa se 
deschide cu un scârțâit. 

— Ar trebui să intrăm, pur şi simplu? o întreb pe 
Reese. 

Ea ridică din umeri, îngrămădită în mine. 

— De ce, ai vrea să baţi la uşă? 

În interior, holul central arată la fel ca în prima mea 
zi la Raxter. Spălăcit şi îngălbenit, cu pereţii pictaţi cu 
forme abstracte în verde şi albastru. Traversăm 
încăperea spre biroul recepției, suficient de lung cât 
pentru trei sau patru oameni. În spatele lui n-a mai 
rămas decât un scaun şi cea mai mare parte din 
suprafață este acoperită cu cataloage ferfeniţite despre 
puncte de interes din zona de recreere. 

— Este aşa de linişte, spune Reese. Şi aşa de cald! 
Crezi că e cineva aici? 

Mă gândesc la directoare, căreia i s-a promis o cale 
de evadare şi apoi a fost abandonată. 

— Nu. Trebuie să fi fost evacuaţi deja. 

Mă aplec peste birou şi caut printre cataloage, dar 
nu-i nimic important, nimic care să ne ajute s-o găsim 
pe Byatt. 

— Unde ar fi putut s-o ducă? întreb, întorcându-mă 
spre Reese. Aveau nevoie de o cameră suficient de 
mare. 

— În spate este o sală pentru evenimente, în 
clădirea cea nouă. 

Mă conduce de-a lungul parterului. Urmăm 
semnele către un coridor principal şi apoi pe lângă o 
încăpere denumită capelă spre un alt hol, de data asta 
mai mic şi mai sărăcăcios. 

Pe linoleum este sânge. Ăsta e primul lucru pe care 
îl văd. Bălți de sânge desenând o cărare în mai multe 
direcții îndepărtându-se de scara ce duce spre turnul 
antenei. Schimb o privire cu Reese. E mult sânge. Mai 
mult decât ar putea pierde cineva. 

— Stânga sau dreapta? întreabă Reese. 

O luăm la stânga, urmând semnele către sala pentru 
evenimente. Dăm peste un şir de ferestre şi, dincolo 
de ele, încăperea plină ochi cu paturi pe rotile, perdele 
şi dâre pe linoleum. De-a lungul peretelui mai 
îndepărtat, un rând scund de dulăpioare şi o chiuvetă, 
un bar pentru petreceri pe care nu le-a dat nimeni, 
niciodată, şi deasupra dulăpioarelor, acoperite, dar 
încă vizibile, afișe promovând tot ceea ce are de oferit 
Raxter. 

— Unde crezi că s-au dus? întreabă Reese. 
Doctorii, vreau să zic. 

— S-au întors la baza de pe coastă, probabil. Locul 
ăsta este destul de departe de şcoală ca noi să nu fi 
văzut dacă a venit cineva să-i ia. 

Uşa e deschisă şi urmele de sânge dispar dincolo de 
ea; intru prima, avansând cu grijă în salonul 
improvizat. Patru paturi, trei în care s-a dormit. Vizavi 
de mine este un pat devastat, cu aşternuturile făcute 
ghem, iar lipit de el se află un suport pentru perfuzii. 
Pete roşii sunt împrăştiate pe podea. 

Reese ridică clipboardul atârnat la capătul patului 
şi-l cercetează. 

— Ea e. Aici, vezi? Byatt Winsor. 

Chiar a fost aici. Dar am ajuns prea târziu. Mereu 
ajung prea târziu. 

Mă răsucesc şi studiez încăperea căutând un 
indiciu, când observ patul din stânga uşii. Este ud, cu 
aşternuturile îmbibate de pete maronii. În mijloc se 
află un bisturiu care strălucește palid în lumina 
pâlpâitoare. Şi mai este ceva. 

— Hei, spun eu, iar Reese se întoarce. Uite! 

— Ce naiba e asta? 

Ne apropiem. Nu se mișcă, dar Raxter m-a învăţat 
să nu cred ceea ce văd. Lucrurile pot fi periculoase 
mult timp după ce au murit. 

— Ăla este... 

— Un vierme, completează Reese. 

E învelit în sânge uscat, dar dedesubt văd carnea 
palidă, translucidă. Cumva pare cunoscut. N-am mai 
văzut până acum ceva asemănător. Sunt sigură de asta 
şi simt cum mi se zvârcolesc măruntaiele; ca și cum 
mi-ar răspunde. 

Viermele, bisturiul — şi acum le pot pune cap la cap. 
Byatt a fost aici, cu bisturiul în mână, săpând în ea 
însăși până a găsit ce căuta. 

— Ăsta a fost în ea, spun și apoi, fiindcă amândouă 
ne gândim la asta: Este câte unul și în noi, nu-i aşa? 
Este Toxul. 

Paraziţi trăind în trupurile noastre, făcându-ne ca ei. 
Folosindu-le pe cele pe care nu le pot distruge, 
abandonându-le pe cele pe care nu le pot folosi. 
Protejându-se cu orice preţ. În mine, în animale — în 
Raxter. Transformându-ne în sălbăticiuni. 

Nu mă mai pot uita la el. Mă aplec în față, 
vomitând în convulsii. 

— E-n regulă, spune Reese, frecându-mă pe spate. 

— Vreau să-l scot din mine. 

Din ochi îmi ţâşnesc lacrimile şi respir prea repede, 
trebuie s-o iau mai încet, trebuie. 

— Te rog, scoate-l afară! 

— Nu putem face asta. 

Mă îndrept şi-i dau braţul la o parte de pe mine. 

— Tu nu vrei să-l scoţi? 

— Nu ştim ce se poate întâmpla dacă încercăm. Am 
putea sângera letal. 

Reese îmi dă părul după urechi şi-mi zâmbește 
şovăitor. Încearcă din răsputeri să facă aşa cum e mai 
bine. 

— O să vedem noi cum ne descurcăm. O să vedem. 

— Nu pricep. Cum de nu ne-am dat seama? 

— Trebuie să fi crescut. Probabil că a fost foarte 
mic la început. Microscopic. 

— Dar... 

Şi mă simt pierdută, ca şi când întreaga lume a 
învăţat un nou limbaj, iar eu am rămas pe-afară. 

— Dar analizele pe care le-am făcut? Analizele de 
sânge, testele fizice. Şi de ce acum? De ce noi? 

— Nu ştiu, spune Reese. 

Se întoarce la clipboardul de pe patul lui Byatt şi 
începe să frunzărească hârtiile adunate acolo. Aş vrea 
să pot fi ca ea; aş vrea să pot renunţa, când nu mai e 
nimic de făcut. 

Stau lângă ea, citind peste umăr și prinzând ici şi 
colo cuvinte pe care le ştiu — „estrogen”, „adaptare” 

ŞI, iar şi iar, „eşec” — dar în cea mai mare parte pe 
hârtii sunt tabele şi cifre. Oare răspunsurile sunt 
undeva, acolo? 

Şi mai multe tabele, şi mai multe paragrafe 
consemnate cu un scris de mână indescifrabil, iar 
Reese trece prin ele în viteză, abia privindu-le, până 
când se opreşte la o pagină. 

— Ce-i asta? 

Pliază colțul, aruncă rucsacul pe saltea şi scotocește 
după dosarele pe care le-am luat de la şcoală. 

— Reese? 

— Mi s-a părut că recunosc astea, spune ea, 
întinzând hârtiile pe pat. 

Grafice gemene cu analize tipărite dedesubt cu 
litere atât de mici, încât aş avea nevoie de o lupă ca să 
le pot citi. 

— Urmăresc clima, explică Reese, arătând spre o 
axă unde sunt marcați anii. 

Anul apariţiei Toxului este subliniat pe una dintre 
copii; cerneala galbenă s-a decolorat şi s-a scurs. 

— Temperatura medie pe insula Raxter de-a lungul 
timpului. Uite, merge mult înapoi. 

Un exemplar este în dosarele de la școală şi altul în 
acest spital improvizat, prins de patul lui Byatt. Şi iată 
— schimbarea climatică, temperatura în creștere. Am 
citit cândva despre creaturile prinse în gheaţa arctică. 
Făpturi preistorice, din vechime, revenind la viață 
odată cu topirea gheții. În Maine, pe Raxter, un 
parazit insinuându-se lent în cele mai vulnerabile 
lucruri — irișii, crabii — până când a devenit suficient 
de puternic, încât să ajungă în sălbăticie. Şi în noi. 

Capitolul 26 


Reese continuă să se uite la grafice, iar eu iau 
clipboardul de pe pat, studiind restul documentelor. 
Conţine observaţii despre un anume pacient BW. Şi, 
la finalul fiecărui formular, aceeaşi semnătură. N-o 
pot citi, dar dedesubt este tipărit un nume, sub 
menţiunea „Medic curant”. 

— „Audrey Paretta”, citesc eu. A fost medicul lui 
Byatt. 

Directoarea a spus că i-au administrat gaz. Paretta 
trebuie să fi fost cea care a făcut-o, cea care a luat 
decizia de a o ucide pe cea mai bună prietenă a mea. 
Dacă ar fi fost aici, 1-aş fi scos ochii cu degetele. 

— A fost evacuată, spune Reese blând. Acum nu 
mai putem face nimic în cazul ei. 

Încuviinţez, îmi alung din minte gândul la Paretta și 
continui să frunzăresc hârtiile prinse în clipboard. 
Analize peste analize, niciuna de folos. Toxul e prea 
puternic ca să moară, iar noi prea slabe ca să trăim. 
RAX009, aşa au etichetat-o. Înseamnă că au mai fost 
alte opt, mă gândesc la Mona, în sacul acela pentru 
cadavre. 

În noaptea aceea, Welch a spus că au nimerit-o, așa 
credeau. Trebuie s-o fi trimis pe Mona înapoi la 
şcoală ca să vadă dacă va rezista, dacă tratamentul pe 
care l-au găsit funcționează. Dar ea n-a rezistat şi 
tratamentul n-a funcționat şi fac prinsoare că este şi ea 
pe aici pe undeva prin clădirea asta, cu ochii deschişi 
şi ficşi, cu trupul înţepenit și despicat pentru obţinerea 
unor răspunsuri. Povestea asta a fost şi a ei. 

Îi acord lui Reese încă un minut ca să cotrobăie 
prin încăpere, o las să adune documentele de pe patul 
lui Byatt şi să le îndese înapoi în rucsac. Când 
termină, ne îndreptăm amândouă spre ușă. Nu ne mai 
trebuie nimic de aici, iar avioanele vor fi în curând 
deasupra capetelor noastre. Este timpul s-o găsim pe 
Byatt. 

Urmăm petele de sânge care ies din salon, înapoi pe 
coridor şi apoi în hol. Ne conduc pe lângă scări, de-a 
lungul unui culoar îngust, care coteşte abrupt. Urma e 

tot mai ştearsă, însă nu dispare, iar ici şi colo, 
împrăștiate pe lângă zid, sunt amprente de palme, ca 
şi când cineva s-ar fi sprijinit ca să se ţină pe picioare. 

După al treilea cot, aerul începe să miroasă a 
„afară”, a proaspăt şi curat. Grăbesc pasul, iar Reese e 
lângă mine. Şi apoi dăm de o ușă, zgâriată, pe 
jumătate deschisă. Și, dincolo de ea, iarbă şi lumina 
zilei. 

Mă reped spre ea şi dau, împleticindu-mă, într-o 
curte micuță, plină de gropi. Un gard de sârmă se 
închide în jurul nostru şi dincolo de el, copacii, cu 
frunzișul zbârlit. Trebuie să fim undeva în spatele 
clădirii; curtea e lipită de pădure. Deasupra noastră, 
cerul este de un albastru viu, netulburat de nori. 

Aproape că nici n-o văd. Un pic mai jos, sprijinită 
de peretele Centrului, cu trupul atât de mic şi de 
distrus, cu haina bine strânsă pe lângă ce a mai rămas 
din ea. 

— Byatt? 

Alerg, picioarele mi se izbesc de pământ şi mă 
prăbuşesc în genunchi lângă ea. 

Este terminată, este îngrozitor, dar nu-mi pot lua 
privirea de la ea. În părul negru i s-a strâns zăpadă. 
Are un bandaj la mână, îmbibat de sânge, şi pielea 
atât de palidă, încât aproape că pot vedea prin ea: între 
degetele de un negru curat ţine strâns un iris Raxter. 
Este rece. Trupul îi este atât de rece! 

— Byatt! Byatt, hei, trezeşte-te! Sunt eu, Hetty! 

Nu-mi răspunde. Încerc să-i simt pulsul la gât, dar 
tremur prea tare şi ea se uită fix la mine, cu ochii 
strălucitor şi calzi, exact aşa cum mi-i amintesc. Doar 
că acum nu mai este nimic în spatele lor. Nici viață, 
nici locuri secrete. O mângâi pe păr; acum un an şi o 
lună ne întâlneam prima dată. Byatt strecurându-mi 
mâncare de la bucătărie, Byatt sunându-i pe ai mei 
când dădeam greș la vreun test, Byatt păstrându-mi un 
loc la masa de seară, Byatt, Byatt, ținându-mă în braţe 
când aveam coşmaruri, mergând mereu de partea mea 
oarbă şi ținându-şi mâna pe cotul meu, până când am 
învăţat să mă lipsesc de ea. Prietena mea, sora mea — 
parte din ceea ce sunt. 

— Doctorii i-au administrat gaz, spune Reese, iar 
eu revin cu picioarele pe pământ. Mai mult ca sigur, 
Byatt a ştiut că moare. 

Byatt, aşteptându-şi sfârșitul. Luându-şi trupul 
înapoi. Venind aici, afară, departe de locul unde au 
aşezat-o el. 

Mă cutremură un suspin şi-mi apăs faţa în curbura 
gâtului ei, abandonându-mă tremurului din trupul 
meu. Directoarea mi-a spus, dar n-am crezut-o. Byatt 
este prea mare, prea importantă ca să dispară 
vreodată. Cum a putut cineva să-i facă așa ceva? Cum 
a putut Paretta să o cunoască fără să vadă cât este de 
valoroasă? 

— Ce vrei să facem? mă întreabă Reese când mă 
liniştesc. Nu cred că o putem lua cu noi. 

— Poftim? 

— Nu putem rămâne aici la nesfârşit. Școala este 
probabil distrusă până acum, iar avioanele trebuie să 
sosească în curând. 

— N-o părăsesc, îi răspund, aranjându-i haina lui 
Byatt. 

— Dar... 

— Am spus că n-o părăsesc! 

Şi habar n-am cum o să rezolvăm situația asta, 
pentru că nu voi renunța — şi nici Reese. O văd în 
încleştarea maxilarului ei. Să rămânem aici este 
periculos. Ştiu asta, dar după tot ce am făcut ca s-o 
găsesc pe Byatt, acum n-o s-o las aici. Reese oftează 
şi pare că e gata să spună ceva, când auzim o tuse, o 
perturbare a respirației, şi tresar. Mă întorc încet, 
aproape că mi-e frică să mă uit. 

Trăieşte! Byatt, al cărei piept abia se mișcă, clipește 
şi deschide gura. 

— Oh, Doamne! 

Îmi strecor brațul pe sub ea, ca să-i susțin capul. 

— Byatt, mă auzi? 

Într-un târziu, înclină capul şi mă priveşte, iar eu 
simt cum zâmbetul îmi dispare de pe chip. Ceva e în 
neregulă. 

— Byatt? 

— Ce este? întreabă Reese. 

— Nu-mi dau seama. 

lau mâna lui Byatt într-a mea şi mi-o aşez pe obraz. 

— Sunt eu. Hetty. 

Nimic. Nu mă recunoaște. Este fața lui Byatt, dar 
nu-i nimeni acolo. 

— Nu înţeleg, spune Reese. Au gazat-o. Cum de 
trăieşte încă? 

Mă uit în jos spre mâna ei, moale şi osoasă într-a 
mea. Şi la bandajul de pe braţul ei, cu marginile rănii 
ieşind de dedesubtul lui. 

— Trăieşte pentru că şi l-a scos, răspund. 

— Poftim? 

— Gazul ar fi trebuit să ucidă Toxul. Dar ea şi l-a 
scos. Așa că n-a mai fost nimic de ucis. 

Ochii lui Byatt nu reuşesc să focalizeze, par că se 
uită peste umărul meu. 

— Şi este ca şi când ar fi ieşit şi ea cu el, mai spun 
eu. Personalitatea ei. Tot ce este ea. 

Reese se ghemuiește la picioarele lui Byatt, pe care 
o privim cum se răsuceșşte încet, ca să se uite la Reese. 
La început mi se pare că văd ceva, o scânteie, dar 
dispare înainte de a fi sigură că am văzut-o. 

— Hai să vedem dacă se poate mişca, spune Reese. 
Nu ești destul de puternică să mă ajuţi şi nu sunt 
sigură că eu o pot căra până la barcă de una singură. 

Adică e prea rănită, vrea să spună, dar nu o face. 
Nici măcar acum, după toate astea. O susțin pe Byatt 
dintr-o parte şi Reese din cealaltă şi încercăm 
împreună s-o punem pe picioare, când din depărtare 
ajunge la noi un bâzâit surd, uşor, însă în creştere. 
Avioanele. Mi se usucă gura, frica îmi zbârlește părul 
pe ceafă. 

— Rahat! Trebuie să ne grăbim, îi spun lui Reese. 

Pașii lui Byatt sunt ezitanți, ca şi când acum ar 
învăţa cum să-şi mişte picioarele, dar pornim spre uşa 
din spatele Centrului. 

Intrăm, apoi coridor după coridor. Sunt tot mai 
slăbită, puterea mi se scurge din vine şi fiecare pas pe 
care-l facem este mai încet decât ultimul făcut, până 
când ajungem în holul principal, soarele de amiază 
strecurându-se prin ferestrele cu obloane. Ne oprim, o 
sprijinim pe Byatt de birou ca să se poată odihni o 
clipă. Simt că Reese mă priveşte. Așteaptă s-o spun, 

aşteaptă ca eu să fiu cea care o abandonează pe Byatt, 
dar are mult de așteptat. 

— Haide, îi spun. Acum sau niciodată. 

leşim, îndreptându-ne spre mlaştină. Acolo este 
barca noastră, pe plajă, atât de departe încât îmi pierd 
voinţa, dar Reese îmi rosteşte numele o dată, doar o 
dată. Dur și puternic, iar ea crede că pot face asta, aşa 
că trebuie s-o fac. 

Un șuierat şi o îmbrăţişare uriașă din partea aerului 
îngheţat. 

— Jos! abia am timp să spun înainte ca o escadrilă 
de trei avioane de vânătoare să treacă vâjâind pe 
deasupra capetelor noastre. 

Fac atâta zgomot, încât nici nu mai pot gândi, nu 
pot face nimic decât să suport. Zboară prea jos. 
Trebuie să plecăm chiar acum. Apoi dispar, dând roată 
pentru un alt survol; o salt pe Byatt cu mâna 
sănătoasă. 

— Haide! 

În sfârșit, digul, şi ne împleticim spre mal cât de 
repede putem. Picioarele lui Byatt se târăsc prin nisip. 
O ascundem cu grijă între scaune; are ochii închiși, 
dar respiră. Este în viaţă. 

— Urcă, spune Reese. O să împing barca, să 
plecăm de-aici. 

Legănarea apei, zumzetul motorului, Reese la pupa, 
în timp ce barca se desprinde. O întoarcere rapidă și 
ne îndepărtăm, iar insula se înceţoşează şi apoi 
dispare în negura stropilor de apă. Tot mai departe şi 
mai departe, până când nu se mai aud avioanele. 


Ninsoarea se opreşte şi ziua devine tot mai caldă, 
oceanul îşi aruncă strălucirea în ochii mei, coca bărcii 
este smălțuită cu sclipirile apei. Pierd minute, ore, 
uitându-mă ţintă la orizont, încercând să zăresc 
clădirile scunde de la Câmp Nash. Dar continentul 
este neclar şi pare să nu se apropie niciodată, 
indiferent cât de mult îndreaptă Reese barca peste 
valuri. 

Suntem încă la kilometri distanță de mal, când 
Reese opreşte motorul, mormăind de frustrare. Încep, 
frecându-mă la ochiul orb: 

— Ce faci? 

— Curentul ne-a împins departe de golf. N-o să 
câştigăm teren în felul ăsta. 

— Deci ne oprim pur şi simplu? 

— Numai până când se schimbă fluxul. 

Îşi dă părul la o parte de pe faţă şi se ridică în 
picioare, înclinând barca într-o parte. 

— Nu mai avem prea mult combustibil. E o risipă 
să-l folosim acum. 

Reese păşeşte peste movila făcută de trupul lui 
Byatt şi se aşază alături de mine, la prova bărcii. Byatt 
arată atât de ciudat, are chipul inert şi ochii închişi. 
Mereu a avut o anumită sclipire, chiar şi în somn. 
Acum s-a dus sau poate e cumva diferită. 

— El cum este? întreabă Reese dintr-odată. Tatăl 
tău, vreau să spun. 

— Nu ştiu. 

Mi-a scăpat înainte să mă pot opri. Cu toate astea, e 
adevărat, dar ştiu că nu e ce voia să audă. 

— Vine acasă din misiune şi apoi pleacă iar. 

Reese înclină capul: 

— ŞI-I iubeşti? 

— Sigur că-l iubesc. Doar că nu-l cunosc. 

Ştiu că pentru ea n-are niciun sens şi aş vrea să-i 
explic, să-i spun că tata nu trăieşte în inima mea aşa 
cum trăia tatăl ei în inima ei, dar nu am când. Trupul 
mi se răsuceșşte, pieptul îmi zvâcnește într-o parte şi- 
mi simt gâtul plin de spută. 

— Hetty? 

Febra din mlaștină, de dinainte să intrăm în Centrul 
pentru vizitatori. Cea pe care vederea trupului lui 
Byatt mi-a scos-o cu forţa din minte. Ar fi trebuit să 
recunosc semnul. Mi-a sfârâit prin trup şi s-a localizat 
în capul pieptului, iar acum este ca o greutate în mine. 
Icnesc, mă aplec peste marginea bărcii şi scuip o gură 
de fiere apoasă. Simt ceva în gât, dar nu pot să-l scot. 

— Ajută-mă, reuşesc să spun şi Reese mă întoarce 
cu faţa spre ea, spre ochii ei sălbatici. 

— Trebuie să... 

Un alt frison chinuitor, sânge curgându-mi pe 
bărbie. 

— Trebuie să-l scoţi. 

Mă priveşte fără expresie, apoi văd cum îi pică fisa. 

— Okay. 

Mă aşez călare pe bancă, iar Reese se aşază în fața 
mea. Îmi pun palma pe coapsa ei, iar ea mă prinde de 
ceafă cu degetele argintii. 

— Să-mi spui când vrei să mă opresc. 

Scutur din cap. 

— Nu te opri până nu rezolvi. 

Deschid gura. Şi Reese înfige două degete cât de 
adânc poate în gâtlejul meu. 

Nu pot respira. Tusea mi se adună în piept, dar n-o 
pot scoate afară, n-o pot înghiți, şi un val se 
rostogolește prin trupul meu, încercând s-o forțeze pe 
Reese să iasă. Îmi lăcrimează ochiul şi lumea e 
încețoşată, deformată, dar ceva se mişcă, pe jumătate 
înțepenit în gât. 

O lovesc pe Reese peste mână şi ea își retrage 
braţul, lăsând în urmă fire de salivă. Mai întâi un val, 
apoi altul, până când, într-un final, reuşesc să vomit. 
Mă doare tot, ca și cum măruntaiele mi s-ar fi întors 
pe dos. Pe puntea bărcii se zbate ceva cărnos, care 
pulsează. 

Îmi şterg gura cu mâneca. Orice ar fi, este acoperit 
de sânge, dar arată familiar, de parcă aş mai fi văzut 
forma asta undeva. Într-un curs, într-un trup, în 
pădure, lângă domnul Harker. 

— Este o inimă, spune Reese. Este o inimă de om. 

Cea de pe jos se zbate, tremură, în timp ce inima 
mea încă îmi bate în piept. Îmi feresc privirea şi mă 
prăbuşesc peste Reese, cu capul învârtindu-mi-se. Ea 
îşi trece braţul în jurul taliei mele. 

— Nu avea aşa ceva şi o fată de la școală? întreabă 
Reese. 

— Sarah. Două bătăi de inimă. 

Dar şi două inimi — cum se face că trupul ei le-a 
păstrat pe ambele, iar al meu n-a putut? 

Mă gândesc la Byatt şi la mine, pe plajă, cu o zi 
înainte să fiu inclusă în Schimbul Bărcii. Ultimul 
moment pe care l-am avut înainte de a se încurca toate 
itele. Crabul pe care l-a găsit, acel Albastru de Raxter, 
şi cu plămâni, şi cu branhii, aşa cum învăţam în 

fiecare an la biologie. Atât plămâni, cât şi branhii. Şi 
putea trăi, indiferent de situaţie. 

Toxul lucrând în Albastrul de Raxter, în orice şi în 
mine. 

— Încearcă să ajute, îi spun. Încearcă să mă facă 
mai bună, dar nu pot suporta. 

Reese îmi dă la o parte părul de pe ceafă, ca să lase 
briza să mă răcorească. 

— Linişteşte-te! E-n regulă. 

Tuşesc, cu un gust înțepător şi metalic pe limbă. 
Reese mă trage aproape, aşa încât să mă sprijin de 
pieptul ei. Barca se clatină, sarea condimentează 
aerul. Închid ochiul, stâng lucirea apei şi paloarea de 
pe pielea lui Byatt. 

— Sunt bine. Am nevoie doar să mă odihnesc. 

Noi trei împreună, stând întinse în liniște. Am mai 
fost aşa. Într-o săptămână din primul meu an la 
Raxter. Byatt îşi găurise ultima pereche de ciorapi şi 
domnul Harker ne dusese pe continent pentru ca ea 
să-şi cumpere unii noi. Trebuia să ne întâlnim cu el în 
parc, după ce terminam orele, așa că ne-am întins la 
umbra pestriță a unui stejar ale cărui crengi se plecau 
până jos. Frunzele deveniseră transparente în lumină, 
aerul era proaspăt şi dulce. Byatt în mijloc, eu și 
Reese de o parte şi de alta, iar acum era prima dată 
când lăsam tăcerea să se desfășoare. Prima dată când 
eram cu adevărat noi. 

— O să fii bine, şopteşte Reese și o las să mă 
ademenească şi mai mult cu somnul. 

— Tu m-ai salvat. Acum o să te salvez şi eu pe tine. 

Nu ştiu ce o să facem. Nu ştiu ce urmează. Dar aud, 
lângă ureche, bătăile de inimă constante ale lui Reese 
şi îmi amintesc — îmi amintesc cum a fost. Noi trei 
împreună. Şi o să fac să fie iar aşa. 

Mulţumiri 


Am fost atât de norocoasă să lucrez la romanul 
Sălbaticele cu o echipă incredibilă. Îi mulţumesc 
fiecăruia dintre voi — ați văzut ce voiam să spun şi m- 
ați ajutat să găsesc felul în care să o pot spune bine. 
Aveţi recunoştinţa mea pentru totdeauna. 

Krista Marino — îți mulțumesc pentru dăruirea cu 
care le-ai însoțit pe fete în drumul lor, spre ieşirea din 
mintea mea, şi pentru îndrumarea oferită cât timp le- 
am aşternut în pagină. Viziunea ta m-a învăţat foarte 
multe şi, datorită ei, cartea a crescut în moduri în care 
nu credeam că se poate. Nu mi-aş fi putut dori un 
editor mai bun. 

Vă mulțumesc şi vouă, agenților mei, vă admir 
foarte mult. Lui Daisy Parente, pentru fiecare răspuns 
la  e-mailurile mele pline de panică. Pentru 
entuziasmul tău, pentru sfaturile tale și pentru că ai 
văzut ceva în Săl/baticele mele. Lui Kim Witherspoon, 
pentru înțelepciunea şi mintea ta limpede (dar şi 
pentru răspunsurile la un alt şir de e-mailuri pline de 
panică de-ale mele). Jessicăi Mileo, pentru susținerea 
ta şi pentru feedbackul nepreţuit. Şi echipelor de la 
Lutyens & Rubinstein, Inkwell şi Casarotto — vă 
mulțumesc tuturor pentru ajutorul vostru. 

Delacorte Press -— vă mulțumesc pentru 
generozitatea voastră nesfârşită şi pentru 
devotamentul incredibil cu care ați făcut din 
Sălbaticele mele cea mai bună versiune. Barbara 
Marcus, Judith Haut şi Beverly Horowitz — vă 
mulțumesc că ați crezut în cartea mea. Sunt atât de 
mândră că m-am putut alătura familiei Delacorte şi 
Random House! 

Vă mulţumesc, Betty Lew şi Regina Flath, pentru 
designul uluitor al acestei cărți, în interior şi la 
exterior, şi multumesc, Aykut Aydogdu, pentru coperta 

artistică, stranie şi minunată, reprezentând tot ce mi- 
am dorit vreodată. Mulţumesc întregii echipe de la 
Delacorte — nu mă pot gândi la oameni mai minunaţi 
alături de care să lucrez. Monica Jean, Mary McCue, 
Aisha Cloud şi echipei Underlined — Kate Keating, 
Cayla Rasi, Elizabeth Ward, Jules Kelly, Kelly 
Megauley și Janine Perez, vă sunt mai recunoscătoare 
decât pot spune în cuvinte. 

Sălbaticele n-ar fi existat niciodată fără generația 
mea de la University of Fast Anglia. Vă mulţumesc 
tuturor pentru susținerea voastră, pentru că mi-ați dat 
un prim feedback crucial: voiați să citiți mai mult. 
Corpului profesoral — lui Jean McNeil și Trezza 
Azzopardi — pentru sfaturile date în timp ce şlefuiam 
Sălbaticele dându-i o formă lizibilă. Lui Taymour 
Soomro, mulţumiri pentru că ai înţeles ce vreau să 
spun chiar înainte de a o face, pentru tot feedbackul 
tău și, mai mult decât orice, pentru prietenia ta. Lui 
Avani Shah, mulţumiri pentru felul în care m-ai însoțit 
pe la tot felul de mic dejunuri, pentru împărtăşirea 
opiniilor şi pentru că ai citit versiune după versiune 
din Sălbaticele. Sunt atât de norocoasă să te cunosc! 

Mamei mele. Îţi mulţumesc pentru fiecare excursie 
în lumea lui Darwin, pentru fiecare film, pentru 
fiecare dată când m-ai dus la gară şi, mai important ca 
orice, pentru că mi-ai trimis la cerere poze cu cățelul. 
Îți mulțumesc pentru că ai fost alături de mine. Eu voi 
fi mereu alături de tine. 

Fetelor întâlnite pe internet: Christine, Claire şi 
Emily. Voi ştiţi cât de dureros este scrisul pentru 
mine, dar mă bazez incredibil de mult pe voi toate. 
Sunteţi vii, sunteți deştepte și îmi sunteți foarte, 
foarte, dragi, sunt atât de recunoscătoare să vă am în 
viața mea! 

Vă mulțumesc vouă, cititorilor mei sensibili, pentru 
timpul vostru şi pentru feedback — orice greșeală ar 
conţine cartea asta, este numai şi numai a mea. 
Mulţumiri către Yarboros, care m-a introdus cu 
generozitate în Harkers Island, inspirația originală 
pentru Raxter. Lui Sama din Middlebury şi lui Sin din 
Providence, pentru a fi fost martori la cea mai mare 
parte a sincopelor de care a avut parte această carte. 

Profesorilor mei, pentru timpul suplimentar alocat 
citirii cărții mele, pentru încurajările pe care mi le-aţi 
oferit. Prietenilor mei, pentru că m-aţi suportat când 
v-am arătat pozele cu prim-planul paraziţilor, şi celor 
din familia mea, pentru că m-aţi încurajat chiar și 
când m-am răzgândit (iar şi iar şi iar). ŞI, în cele din 
urmă, îi mulţumesc mai tinerei Rory, care a decis să- 
mi rămână alături. N-aş fi ajuns aici fără tine. 

RORY POWER a crescut în New England, unde 
locuiește şi acum și lucrează ca editor de ficţiune 
polițistă şi consultant pentru adaptări TV. Are un 
doctorat în literatură de la Universitatea din East 
England şi îşi aminteşte cu plăcere de perioada 
petrecută acolo, în parte pentru că a învăţat o mulțime 
de lucruri, dar, în principal, pentru că în campus găsea 
o grămadă de iepurași sălbatici. 

Sălbaticele, un bestseller New York Times, este 
primul ei roman, iar în iulie 2020 urmează să apară 
cel de-al doilea, Burn Our Bodies Down. 

od atr 

41}, Compendium of Translated Poetry, C. George Săndulescu and Lidia 
Vianu, Editura pentru literatură contemporană, Bucureşti, 2011, p. 300, 
traducere de S.G. Dima. (N.r.) 


12) Jack and Jill este o poezie tradiţională englezească pentru copii. 


(N) 

